Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË ENJTE, 30 JANAR 2014


PROCESVERBAL

SEANCËN E DREJTON

KRYETARI I Kuvendit

ILIR META

(Seanca filloi në orën 10:35.)

Rendi i ditës:

1.
Miratimi i procesverbalit të seancës të plenare të datës 23.01.2014. 

2.
Projektligji «Për ratifikimin e Konventës C187 të Organizatës Ndërkombëtare të Punës (ILO) “Për kuadrin promocional të sigurisë dhe të shëndetit në punë, 2006”. (shumicë e thjeshtë)

-  Pyetje

- Shprehet komisioni përgjegjës për  Punën, Çështjet Sociale dhe Shëndetësinë. 

(Paraqitje e raportit nga kryetari i komisionit)

- Shprehet për dhënie mendimi Komisioni për Çështjet Ligjore, Administratën Publike dhe të Drejtat e Njeriut 

(Paraqitje e raportit nga kryetari i komisionit)

- Shprehet për dhënie mendimi Komisioni për Politikën e Jashtme.

(Paraqitje e raportit nga kryetari i komisionit)

-  Relatori
- Diskutime

- Relatori

(Shprehen grupet parlamentare):

- Grupi parlamentar i PR-së

- Grupi parlamentar i PDIU-së

- Grupi parlamentar i LSI-së

- Grupi parlamentar i PD-së

- Grupi parlamentar i PS-së

Koha e votimit:

Votim në parim

 Shqyrtim dhe votim nen për nen

  Votim në tërësi

3.
Projektligji «Për ratifikimin e konventës C167 të Organizatës Ndërkombëtare të Punës (ILO) “Për sigurinë dhe shëndetin në ndërtim, 1988””. (shumicë e thjeshtë)
-  Pyetje

-  Shprehet komisioni përgjegjës për  Punën, Çështjet Sociale dhe Shëndetësinë. 

(Paraqitje e raportit nga kryetari i komisionit)

- Shprehet për dhënie mendimi Komisioni për Çështjet Ligjore, Administratën Publike dhe të Drejtat e Njeriut 

(Paraqitje e raportit nga kryetari i komisionit)

- Shprehet për dhënie mendimi Komisioni për Politikën e Jashtme

(Paraqitje e raportit nga kryetari i komisionit)

-  Relatori
- Diskutime

- Relatori

(Shprehen grupet parlamentare):

- Grupi parlamentar i PR-së

- Grupi parlamentar i PDIU-së

- Grupi parlamentar i LSI-së

- Grupi parlamentar i PD-së

- Grupi parlamentar i PS-së

Koha e votimit:

Votim në parim

Shqyrtim dhe votim nen për nen

Votim në tërësi

4.
Projektligji “Për ratifikimin e “Traktatit për tregtinë e armëve””. (shumicë e thjeshtë)
-  Pyetje

- Shprehet komisioni përgjegjës për  Sigurinë Kombëtare. 

(Paraqitje e raportit nga kryetari i komisionit)

- Shprehet komisioni për dhënie mendimi Komisioni për Çështjet Ligjore, Administratën Publike dhe të Drejtat e Njeriut 

(Paraqitje e raportit nga kryetari i komisionit)

- Shprehet për dhënie mendimi Komisioni për Politikën e Jashtme

(Paraqitje e raportit nga kryetari i komisionit)

-  Relatori Piro Lutaj
- Diskutime

- Relatori Piro Lutaj

(Shprehen grupet parlamentare):

- Grupi parlamentar i PR-së

- Grupi parlamentar i PDIU-së

- Grupi parlamentar i LSI-së

- Grupi parlamentar i PD-së

- Grupi parlamentar i PS-së

- Koha e votimit:

  Votim në parim

  Shqyrtim dhe votim nen për nen

  Votim në tërësi

5.
Projektligji “Për shpalljen e Moratoriumit të gjuetisë në Republikën e Shqipërisë”. (shumicë e thjeshtë)
-  Pyetje

- Shprehet komisioni përgjegjës për  Veprimtaritë Prodhuese, Tregtinë dhe Mjedisin. 

(Paraqitje e raportit nga kryetari i komisionit)

-  Relatori Besnik Baraj
- Diskutime

- Relatori Besnik Baraj

(Shprehen grupet parlamentare):

- Grupi parlamentar i PR-së

- Grupi parlamentar i PDIU-së

- Grupi parlamentar i LSI-së

- Grupi parlamentar i PD-së

- Grupi parlamentar i PS-së

 - Koha e votimit:

  Votim në parim

  Shqyrtim dhe votim nen për nen

  Votim në tërësi

6.
Projektvendime “Për dhënie pëlqimi për anëtarë të Gjykatës së Lartë, të z. Petrit Çeno dhe z. Gjovalin Përnoca”. (Emëruar respektivisht me dekretin nr. 8395, datë 22.11.2013 dhe 8396, datë 22.11.2013, të Presidentit të Republikës).

-  Shprehet komisioni përgjegjës për  Çështjet Ligjore, Administratën Publike dhe të Drejtat e Njeriut. 

(Paraqitje e raportit nga kryetari i komisionit)

-  Relatori Armando Subashi
 (Shprehen grupet parlamentare):

- Grupi parlamentar i PR-së

- Grupi parlamentar i PDIU-së

- Grupi parlamentar i LSI-së

- Grupi parlamentar i PD-së

- Grupi parlamentar i PS-së

- Koha e votimit:

  Votimi

7.
Projektvendim “Për miratimin e përbërjes së Komisionit të posaçëm parlamentar për Reformën Administrativo-territoriale në Republikën e Shqipërisë, ngritur me vendimin nr. 1/2014”

- Koha e votimit:

  Votimi

8.
Interpelancë me Ministrin e Jashtëm, z. Ditmir Bushati, kërkuar nga një grup deputetësh, për çështjen e devijimit të lumit Radika, (Deputetët kërkues: P. Spahiu, P. Vasili, K. Mehmetaj, A. Çela, L. Duzha, S. Caka, M. Kryemadhi)

9.
Diskutime për çështje jashtë rendit të ditës.


- Koha e diskutimeve 60 minuta.

Ilir Meta – Mirëdita!

Hapim seancën plenare. 
(Pasi lexon rendin e ditës.)


Dua t’ju njoftoj se para fillimit të seancës plenare u mblodh Këshilli për Rregulloren, Mandatet dhe Imunitetin për të verifikuar mandatin e deputetëve të shpallur të zgjedhur me vendimet e KQZ-së, respektivisht: nr. 5, datë 28.01.2014 për zotin Arben Ndoka dhe nr. 6, datë 28.01.2014 për zonjën Merita Kuçi.

Së dyti, ju njoftoj se në Kuvend janë depozituar për shqyrtim dhe miratim projektligjet e mëposhtme:

1. Projektligji “Për disa ndryshime dhe shtesa në ligjin nr. 10352, datë 18.01.2010 “Për artin dhe kulturën”

2. Projektligji “Për dhënie amnistie” 

3.Projektligji “Për ratifikimin e marrëveshjes ndërmjet Republikës së Shqipërisë dhe zyrës së Policisë së Europiane “Europol” për bashkëpunimin strategjik dhe operacional”

4. Projektligji “Për disa ndryshime në ligjin nr. 8246 “Për institutin e integrimit të të përndjekurve”, të ndryshuar”

Gjithashtu, dua t’ju bëj të njohur edhe raportin e Këshillit për Rregulloren, Mandatet dhe Imunitetin, që është: Raport për Verifikimin e Mandatit të Deputetëve, Merita Kuçi dhe Arben Ndoka. Në vijim të vakancave të krijuara si pasojë e dorëheqjes nga mandati të deputeteve: Silvana Maksuti dhe Mirela Neli, shpallur të zgjedhur respektivisht me vendimet nr. 1 dhe nr. 2, datë 20.01.2014, nga KQZ-ja. 

Kuvendi i Shqipërisë nëpërmjet sekretares së Përgjithshme, zonjës Albana Shtylla, në mbështetje të nenit 164, pika 1 të ligjit nr. 10019, të Kodit Zgjedhor të Republikës së Shqipërisë, të ndryshuar me anë të shkresave me numër protokolli 201/1 dhe 202/1, datë 23. 01.2014, ka njoftuar KQZ-në për krijimin e vakancave në Kuvendin e Shqipërisë. 

Për shkak të njoftimit të krijimit të vakancave KQZ-ja në mbështetje të nenit 164 pika 2, të ligjit nr. 10019, datë 29.12.2008 “Kodi Zgjedhor i Republikës së Shqipërisë”, të ndryshuar”, ka vendosur t’i japë mandatin e deputetit të Kuvendit të Shqipërisë, zonjës Merita Gani Kuçi dhe zotit Arben Ndue Ndoka. 

Këshilli për Rregulloren, Mandatin dhe Imunitetin në mbledhjen e tij datë 30.01.2014,  nën drejtimin e Kryetarit të Kuvendit, në mbështetje të nenit 13, pika 5 të Rregullores së Kuvendit, sipas së cilës: “Këshilli verifikon mandatin e deputetit, i cili zgjidhet gjatë legjislaturës dhe paraqet raportin përkatës në seancë plenare brenda 30 ditëve”, u njoh dhe diskutoi rreth vendimeve të KQZ-së. 

Këshilli në mbledhjen e tij konstatoi se deputetja Merita Gani Kuçi me anë të shkresës me nr. protokolli 283, datë 29.01.2014 ka dhënë dorëheqjen nga mandati i deputetit për arsye personale, sipas përcaktimeve të nenit 71, pika 2, germa “b” të Kushtetutës.

Për sa i përket mandatit të deputetit Arben Ndue Ndoka, pas verifikimit që iu bë dhe krahasimit me legjislacionin e aplikueshëm, rezulton se  në vendimin e KQZ-së janë respektuar kërkesat e parashikuara në nenet 69, 70 dhe 71 të Kushtetutës së Republikës së Shqipërisë.

Për sa i përket procedurës së dhënies së mandatit është respektuar neni 164, pika 2 e ligjit nr. 10019 “Kodi Zgjedhor i Republikës së Shqipërisë”, sipas të cilit mandati i ndërprerë i kalon kandidatit vijues të listës së të njëjtës parti politike në zonën zgjedhore përkatëse. 

Në përjashtim nga ky rregull, kur vakanca i përket një mandati të fituar, sipas pikës 6 të nenit 67, ajo plotësohet nga kandidati i parë në listë i gjinisë përkatëse, pavarësisht renditjes në listë.

Konkluzion: 

1. Duke qenë se konstatohet përsëri vakancë e krijuar si rezultat i dorëheqjes së deputetes Merita Gani Kuçi, Kuvendi në mbështetje të nenit 164, pika 1 e ligjit nr. 10019, Kodi Zgjedhor, ka detyrimin ligjor të njoftojë KQZ-në për krijimin e vakancës.

2.  Për deputetin Arben Ndue Ndoka nuk rezultoi asnjë paligjshmëri në zgjedhje që ta pengojë atë të bëjë betimin në seancë plenare. Për pasojë zoti Arben Ndoka, që ka fituar mandatin e deputetit në mbështetje të nenit 4, pika 1 e Rregullores së Kuvendit, ftohet në seancën plenare të Kuvendit për të bërë betimin si kusht për të filluar ushtrimin e mandatit të deputetit.

Në mbështetje të nenit 4, pika 1 të Rregullores, ftoj deputetin e ri të bëjë betimin. Unë do të lexoj tekstin e betimit dhe më pas deputeti do të ngrihet në këmbë dhe do të deklarojë “Betohem”!

“Betohem me nderin tim se do të kryej me ndërgjegje detyrën si deputet i popullit në Kuvend, do të përfaqësoj denjësisht popullin, do t’u bindem Kushtetutës dhe ligjeve, do të mbroj lirinë dhe pavarësinë e Shqipërisë, do të respektoj dhe do të mbroj të drejtat dhe liritë e shtetasve dhe do të punoj me të gjitha fuqitë e mia për përparimin e atdheut dhe mirëqenien e popullit tim.”

Arben Ndoka – Betohem.

Ilir Meta – Për projektligjin “Për ratifikimin e Konventës nr. C187, të Organizatës Ndërkombëtare të Punës (ILO) “Për kuadrin promocional të sigurisë dhe të shëndetit në punë””,  kanë regjistruar emrat: Sherefedin Shehu,  Igli Cara, Albana Vokshi, Jorida Tabaku, Florion Mima, Bedri Miha, Jozefina Topalli, Eduart Selami, Sali Berisha, Gent Strazimiri, Luçiano Boçi, Ridvan Bode.

Për projektligjin “Për ratifikimin e Konventës  nr. C167, të Organizatës Ndërkombëtare të Punës (ILO) “Për sigurinë dhe shëndetin në ndërtim””, kanë regjistruar emrin: Genc Pollo, Besnik Dushaj, Elena Qirici, Kastriot Islami, Mesila Doda, Liljana Elmazi, Voltana Ademi, Ardjan Turku, Aldo Bumçi, Gerti Bogdani.

Për projektligjin “Për ratifikimin e Traktatit për Tregtinë e Armëve”, kanë regjistruar emrin: Edi Paloka,  Arben Imami, Astrit Patozi, Flamur Noka, Alban Zeneli, Keltis Kruja, Elidon Bushati, Eduard Halimi, Arben Ristani.

Për projektligjin “Për shpalljen e moratoriumit të gjuetisë në Republikën e Shqipërisë”,  kanë regjistruar emrin: Besnik Baraj, Eduard Shalsi, Miranda Rira, Kozma Dashi, Gjergji Papa.

Për çështje jashtë rendit të ditës nuk është regjistruar asnjë emër nga kolegët deputetë.

Kalojmë te miratimi i procesverbalit të seancës plenare të datës 23.01.2014.

Ka vërejtje? Nuk ka.

Miratohet.

Kalojmë në shqyrtimin e projektligjit “Për ratifikimin e Konventës nr. C187, të Organizatës Ndërkombëtare të Punës (ILO) “Për kuadrin promocional të sigurisë dhe të shëndetit në punë””

Ka pyetje? Nuk ka.

Faleminderit!

Kalojmë në shprehjen e komisioneve.

Komisioni Për Punën, Çështjet Sociale dhe Shëndetësinë?

(Relatori shprehet dakord.)

Faleminderit!

Komisioni i Ligjeve?

(Relatori shprehet dakord.)

Faleminderit!

Komisioni për Politikën e Jashtme?

(Relatori shprehet dakord.)

Faleminderit!

Ka diskutime?

Zoti Igli Cara, urdhëroni!

Igli Cara  - Faleminderit, zoti Kryetar!

Të nderuar kolegë,

Viti politik duket që ka hyrë i nxehtë për shqiptarët jo nga moti, por nga tritoli dhe pasiguria që u kthye në rrugët e qyteteve tona, nga dallaveret pa fund e pa princip, të një politike skenash dhe show ngjyrash, nga inkoherenca dhe mungesa e plotë e transparencës në komunikimin e qeverisë me qytetarët e vendit të vet. 

Për shkak të rrethanave që u krijuan në seancën e shkuar të dorëzimit të mandateve të grave deputete të së majtës, që me thënë të drejtën tani i mirëkuptoj në këtë situatë pasigurie jete, ne nuk mundëm të diskutonim në lidhje me aktin normativ të qeverisë, që buronte nga rivlerësimi i të ardhurave të doganave dhe tatimeve për vitin 2013. 

Nuk dua të bëj nihilistin, por duke qenë anëtar i Komisionit të Ekonomisë, dëshiroj të evidentoj nga kjo foltore se 2 muaj më parë kishte mjaft rezerva për ndryshimet që ju po i bënit buxhetit të vitit 2013 dhe për më tepër rritjes së borxhit, dhe se ne, opozitarët, jo vetëm kemi pasur të drejtë në gjithë debatin tonë për ekonominë shqiptare, por ne nuk paskemi gënjyer as në shifra dhe as në deklarata për trendin e ekonomisë kur ishim në maxhorancë. Ne, opozitarët, kemi bërë edhe gjëra gabim kur kemi qenë në qeveri, por kemi bërë dhe shumë gjëra të tjera të mira, por kurrë nuk kemi gënjyer për shifrat e buxhetit të shtetit dhe mbi të gjitha nuk kemi gënjyer kurrë qytetarët me nisma apo projekte që cenojnë prosperitetin e vendit dhe mirëqenien tonë.

Akti normativ, që kishte të bënte me rishpërndarjen e 4 miliardë lekëve, që ju, kolegë socialistë, votuat një javë më parë buronte nga të ardhurat shtesë të marra dy muajt e fundit të vitit 2013, por duhet të pranoni se të ardhurat shtesë u krijuan për shkak të një gabimi në planifikim. Them gabim, sepse në thelb ishte përgjegjësia juaj. Ne, deputetët e opozitës, folëm, por ju përdorët kartonët. Do të kishte qenë më e ndershme të pranonit që ministri Cani gaboi 2 muaj më parë dhe jo të mburreshit se korrët suksesin me drejtoreshat e Ramës. Jo se kam ndonjë gjë kundër drejtueseve femra. Zoti na ruajt! Flitet për financat publike dhe kjo s’ka të bëjë as me veprime arke dhe as me shkenca sociale, për më tepër për një drejtoreshë aq të ditur sa kjo juaja në punët e shtetit, që mund të lejonte ose të merrte përsipër fshirjen e serverit të tatimeve, por këtë gjë do t’ia lëmë prokurorisë dhe drejtësisë.

Përplasja dhe kundërshtia jonë buron nga cilësia e qeverisjes suaj, nga arroganca e pushtetit tuaj dhe mbi të gjitha nga një paaftësi që shihet kudo, nga cilësia e hartimit të buxhetit në respektimin e shtetit ligjor, nga rendi dhe qetësia publike,  nga raporti me ndërkombëtarët, nga programi juaj elektoral në programin tuaj qeverisës, që  lexohet fare lehtë në deklarata, debate dhe në prononcime publike të ministrave tuaj. Askush nga ne këtu, por edhe shumë prej atyre të 1 milion shuplakave,  nuk do të kishte besuar që ju pas 8 vjetësh të gjata në opozitë nuk kishit një projekt për qeverisjen e vendit, pa folur për një projekt më të mirë se të qeverisë së PD-së. Askush nuk do të kishte besuar që cektësia e mendimit dhe e veprimit tuaj, për të mos thënë e mashtrimit, të ishte përfaqësuesi i një partie si ajo socialiste e ribashkuar, dhe më shqip, do të thosha se askush nuk do të kishte besuar se qeveria, kjo fasadë e Edi Ramës dhe Metës do të ishte qeveria më e paaftë, më inkoherente që ju socialistë të ribashkuar keni nxjerrë ndonjëherë ndër vite.

Për këtë ka shumë argumente dhe po rendis vetëm disa prej tyre:

Paketa fiskale u kritikua fort nga ne, nga ekspertët e ekonomisë, nga grupet e interesit, nga dhomat e tregtisë, sepse sistemi i propozuar frenonte ekonominë, i humbiste ndonjë sektori, siç është ai i fasonëve elementet e brishta me të cilat konkurron në rajon, frenonte investimet e huaja, trondiste fort raportin e shtetit me bizneset e mëdha, në vend që t’i afrojë lehtësi biznesit të vogël; vendoste një sistem tarifor, që e godet më shumë se e mbështet. Prekte profesionistët dhe nuk mjaftonte me kaq, 24 orë debat në Kuvend paraprirë me debatet në komisione, nuk shërbyen për asnjë reflektim deri disa ministri Cani habiti këdo me ndjesën para biznesit të huaj dhe i sinqertë me paaftësinë e ekipit të tij dhe kundrejt një vendimmarrjeje premtoi rishikim, dhe mbi të gjitha konsultim me grupet e interesit, që nuk e bëri kur duhej.

Ministri Cani më duket i turbulluar në projeksionin e punëve të tij, që janë shumë të rëndësishme për vendin dhe këtu dyshimi im mbetet edhe te kontrata e mbyllur tashmë me Crown Agency, jo vetëm shifra e pagesës që për këtë vit është 4.9 milionë euro, por vlera është 80% e fondit të pagave dhe shpenzimeve të doganave shqiptare. E thënë më shqip 15 specialistë të huaj do të marrin 80% të shumës me të cilën paguhen 750 punonjës të doganës shqiptare. Gjithçka do të nisë nga zero, sipas Ramës, duke lënë në harresë projektet e IPA-s, asistencën e EKAM, sistemin ASICUDA e shumë pikëpyetje të tjera që kam. Një gjë mbetet e pasqaruar: Cili do të jetë rezultati? A ka një vlerë? Nëse po, bëjeni publike, sepse ju duhet të informoni për rezultatin e pritshëm të këtij shpenzimi, që realisht duhet të jetë më i lartë se 129%-shi i Spiropalit apo shumë më i lartë se të ardhurat e vitit 2012.

Çështje tjetër janë legalizimet. Me të vërtetë qeverisja e PD-së nuk e finalizoi procesin, por ju i premtuat ato falas dhe ndërkohë që ministrit i duhet pak kohë t’i artikulojë teknikisht. Mjeshtri Lame po ndryshon edhe çmimin e tokës. Prandaj është mirë që t’i përgatisni shqiptarët, që i mashtruat dhe  nga halli ata ju votuan, që ata të kuptojnë se xhepat nuk ua lehtësuat.

Rendi publik nën drejtimin e Ramës ka bërë që tritoli të na duket sikur po  themi paracetamol. Vrasjet, dhuna në familje, bandat dhe rrëmbimet, akte të shumta kriminale, për të mos folur për aksidentet, kanë shtuar pasigurinë në vend dhe e kanë kthyer në një kohë të para vitit 2005, që kishte vite që ishte kapërcyer. Nëse ministri ka ndonjë arritje ato janë dy-tri shkatërrime ndërtesash gjysma me leje e gjysmat pa leje, gjobat në semaforët e Tiranës. Vetëm në Durrës pardje ka pasur 10 raste krimi. Qeveria fasadë duhet të kuptojë se rendi kërkon strategji e taktika, por mbi të gjitha kërkon njerëz që në karrierën e tyre e ndërtojnë brenda strukturave të policisë dhe nuk është as çështje mode dhe as shoqëri shokësh e miqsh.

Qeveria fasadë dhe ministri, me pak qetësi dhe vetëdije për pozicionin që ka, duket sikur u zgjuan dhe ministri shkakun e gjeti dje në komision. Te Komisioni i Sigurisë? Pyetja lidhur me dorëheqjen? Jo, jo, te darka e Kryeministrit të varfër me ish-presidentin Topi. Doli dhe shkaku i akteve terroriste. Ishte SHISH-i. Për më tepër dëgjuam për aksionet e djeshme, që sinqerisht uroj të jenë të vërteta, e që policia të ketë bërë punën e vet dhe Rama të mos e mbajë mendjen te SHISH-u bashkë me Bamirin, por të bëjnë shtet e të vendosin rend. 

Menaxhimi i territorit është dhe mbetet një problem i madh ku aktorë dhe regjisorë ka nga të dy krahët, duke përfshirë Ramën dhe kryebashkiakët e partisë së tij. Ne ishim të bindur se rasti “Gjika”, që filloi me procedim në prokurori, për të justifikuar tritolin në ndërtesat në Vlorë e përfundoi me foto buzë detit me Kryeministrin, e dha mesazhin aty ku duhet, te drejtësia për më tepër. Ne ishim të bindur që nuk mund të kishte tritol për ndërtime në detin e Durrësit. Ne ishim të bindur që Rama nuk ka tritol për ndërtime pa leje në Durrës e përreth tij. Ne ishim të bindur, sepse klientët e tij dhe të Vangjushit, financuesit e fushatave të tyre, aleatët e vjetër dhe të rinj, nuk mund të ndëshkoheshin. Ne e dimë pse po mbahet pezull plani urbanistik i Durrësit i miratuar me VKM prej 8 muajsh. Për më tepër topi i futbollit që lëviz nga njëra kokë në tjetrën të pushtetarëve të sotëm paralajmëron ndarjen e përqindjeve, të ortakërisë që sot bëhet tresh, se pallatet sot ndoshta duan edhe leje mjedisore. Ne jemi të bindur për atë çka  po ndodh dhe si qeveriset, por me sa duket zhurma e tritolit dhe qeverisja klienteliste u ndje fort. Dhe në Bruksel, për fat të keq, Shqipërisë ia dhanë përgjigjen. 

Kjo qeveri ka edhe një ministër të administratës publike që me prirjet e veta inovative gjatë gjithë kohës së kalimit të pushteteve dilte nga selia e Partisë Socialiste dhe fliste për konkurse, madje bënte dhe një ueb. Foli Aida, foli Rama, për emërime me konkurs dhe shumë muhabete librash si këto, sa dhe drejtoresha, si kjo e tatimeve, na u deshën për të bërë shtetin dhe për të mbërthyer fort atë se të tjerat na u deshën shpejt e shpejt t’i emëronim se ishin nga koha e bashkisë. Por ca qoka na u deshën t’i ndajmë aty-këtu dhe e gjithë meritokracia u katandis si kokoshi një thelë. Dhe nuk mbaron këtu, por vazhdon me pritjet e ministrave në selinë e Partisë Socialiste çdo pasdite, madje edhe të shtunën. 

Kur në Tiranë nuk vlen më as eksperienca franceze e ministres Harito, kuptohet që në Durrës pas sherreve dhe debateve mes koalicionit, ku njëra palë nuk i pranon konkurset, situata bëhet më pak shpresëdhënëse. Diku kunata me diplomë, diku shefi i financës të firmës private, diku ortaku, diku djali i një investitori të fuqishëm për punët publike, që do të punojë fort për to, diku drejtori, një i pushuar për vjedhje nga administrata, diku tjetër ndonjë qokë sponsorizuese, që jeton në Selanik dhe Rama i testeve dhe i kritereve profesionale na u katandis që drejtorët inxhinierë i zëvendëson me veterinerë dhe dentistë. Natyrisht ky është një fenomen i një vendi të vogël si ne. Për hir të së vërtetës, e kemi pasur edhe ne, sidomos gjatë mandatit të dytë, por kurrë në këtë derexhe. 

Për më tepër, të nderuar kolegë deputetë të së majtës, Kryeministri juaj, ky i 1 milion votave, sot është Kryeministri i premtimeve të shkelura, është Kryeministri që gënjeu, mashtroi djemtë dhe vajzat e këtij vendi, u premtoi konkursin dhe meritokracinë, shtetin e së drejtës dhe lirinë e konkurrimit dhe u ofroi poste e ofiqe G99-shave  të tij dhe mjaftistëve. Është kryeministri i tritolit, i shtetit policor dhe dhunës nëpër rrugë, është kryeministri që mori shuplakat nga Brukseli, është Kryeministri i  mungesës së plotë të transparencës, është kryeministri pa plan, pa projekt dhe që mendon se e vetmja shpresë është të dalë të blejë majtas dhe djathtas. Ky është Kryeministri që ka projekt veten dhe jo Shqipërinë.

Faleminderit!

Ilir Meta – Për procedurë, fjalën e ka zoti Halimi.

Eduard Halimi – Duke marrë shkas nga fakti parafolësit po i ndërpritej fjala, ju kujtoj se në bazë të nenit 48 të Rregullores koha për diskutime në rastet e ratifikimit të marrëveshjeve është 20 minuta për të diskutuar dhe jo 10 minuta. Kështu që duhet ta ketë parasysh dhe teknika këtë gjë.  Kjo është e pasqyruar te  neni 48, pika 2. Koha e përcaktuar në pikën 1 të këtij neni dyfishohet kur diskutohet programi politik dhe përbërja e Këshillit të Ministrave, mocionet e besimit ose mocionet e mosbesimit, projektligj që kërkon miratimin me shumicë të cilësuar, sipas Kushtetutës, zgjedhje, emërim ose shkarkim, që zgjidhen nga Kuvendi ose ratifikim marrëveshjeje ndërkombëtare. Pra, koha e diskutimit për këto marrëveshje për çdo diskutant është 20 minuta. 

Faleminderit!

Ilir Meta - Po, zoti Braçe, për procedurë.

Erion Braçe – Zoti Meta, 

Në të gjitha nenet e kësaj Rregulloreje ka vetëm një nen që flet për çështje që janë jashtë rendit të ditës. Ju e dini, në bazë të Rregullores, për çështje jashtë rendit të ditës nuk ka asnjë diskutant, që do të thotë se ky është rendi i ditës dhe gjithsecili prej nesh do t’i referohet këtij rendi dite. Pika e parë, që ka të bëjë me një konventë për të cilën vërtet ka 20 minuta, ka të bëjë me kuadrin promocional të sigurisë dhe shëndetit në punë. Në qoftë se këtu do të flitet për gjithçka, por që nuk është në rendin e ditës së këtij Kuvendi, atëherë ai 20-minutëshi nuk duhet lejuar fare. Ky është edhe precedenti që është vendosur në këtë Parlament, jo shumë larg, por 4 muaj më parë. 

Ilir Meta – Së pari,  IT-ja të bëjë korrigjimin.

Së dyti, kolegë deputetë, duhet t’ju them se askush nuk është regjistruar te koha e 60-minutëshit, për çështje jashtë rendit të ditës.

Dhe së treti, do të respektojmë kohën 20 minuta, por në rast se do të dilet nga rendi i ditës, do t’i ndërpritet fjala kujtdo, përveç atij përjashtimi që e dimë të gjithë. 

Fjalën e ka zonja Albana Vokshi.

Albana Vokshi – I nderuar Kryetar i Kuvendit, 

Të nderuar kolegë deputetë, 

Të nderuar qytetarë, 

Ndërsa në Tiranë dhe në të gjithë Shqipërinë është instaluar frikshëm shteti i tritolit, qeveria na sjell në Parlament një axhendë dite provokative. Sot po diskutojmë mbi ratifikimin e Konventës së Organizatës Ndërkombëtare të Punës për kuadrin promocional të sigurisë dhe të shëndetit në punë, ndërkohë, si pasojë e shpërthimeve me tritol, aksidenteve, vrasjeve, raportohet një bilanc viktimash lufte në vetëm 4 muaj qeverisje të rilindjes mavi. Po, po, mavi e keni bërë në të katër anët vendin, ngjyrën mavi kanë pasojat e ngjarjeve post-tritol. A mjafton miratimi i një konvente për të krijuar mjegull rreth asaj që realisht po ndodh çdo ditë me qytetarët që dalin nga shtëpia për të siguruar bukën e gojës dhe që mund të mos kthehen më, sepse tashmë as rrugët, as kantieret, as shtëpitë, as zyrat, madje as makinat nuk janë më të sigurta? Ka shpërthyer tritol-mania me përmasat e një marrëzie dhe çunat e “Rilindjes” fajësojnë opozitën, institucionet e pavarura dhe kompanitë celulare, ndërkohë që vetë janë kokë e këmbë të varur nga e paligjshmja.

Të nderuar qytetarë,

Konventa e Organizatës Ndërkombëtare të Punës është një detyrim në paketën e nismave që e afrojnë Shqipërinë me Bashkimin Europian. Referuar këtij dokumenti qeveria e Shqipërisë duhet të angazhohet për një program kombëtar për sigurinë dhe shëndetin në punë. Por më thoni ju:, çfarë sigurie ofron tritoli? Sa vlerë ka jeta e punëtorëve? Sa vlerë ka jeta e qytetarëve për këtë qeveri? Sa vëmendje po i kushton ajo zbatimit të legjislacionit për sigurinë dhe shëndetin në punë, në rrugë dhe në ambiente publike? 

Siguria në punë është bërë një nga temat kryesore të kronikave në median elektronike dhe atë të printuar. Ajo na sjell gjithnjë në vëmendje se sa i rëndësishëm është respektimi i kushteve të sigurisë në punë, si dhe akoma më i rëndësishëm, informimi profesional i punëdhënësve dhe punëmarrësve me këtë temë të ndjeshme. Nisur nga rëndësia e këtij fenomeni qeveria “Berisha” zhvilloi edhe një kuadër ligjor rregullator bazuar pikërisht në standardet e BE-së. Aktualisht në Shqipëri zbatohet ligji për sigurinë dhe shëndetin në punë, si dhe vendimi i Këshillit të Ministrave për aftësitë që duhet të plotësojnë punëmarrësit, personat dhe shërbimet e specializuara që merren me çështjet e sigurisë dhe të shëndetit në punë. Bazuar në këtë legjislacion, bizneset duhet të sigurojnë masat e duhura, si dhe të realizojnë trajnime profesionale për parandalimin, kundërpërgjigjen dhe miradministrimin e situatave të emergjencës në vendin e punës. 

Por qeveria aktuale në vend që të avancojë me këto reforma, nuk po bën gjë tjetër veçse po  ripaketon të gjitha nismat e demokratëve dhe po i shet si të reja e madje dhe si të vetat. Një nga këto ripaketime është pikërisht dhe kjo konventë që ne po diskutojmë sot. 

Të nderuar kolegë deputetë, 

Në relacionin e konventës së Organizatës Ndërkombëtare të Punës për Sigurinë dhe Shëndetin në Punë anashkalohet qëllimisht detyrimi për të plotësuar paketën nënligjore për zbatimin pikë për pikë të kësaj konvente. Po ashtu krejt përciptas flitet dhe për faturën financiare. Në këtë referencë personalisht mbroj tezën se është më e sigurt dhe më e shëndetshme që konventa të ratifikohet pas përafrimit të plotë të legjislacionit dhe alokimit të një buxheti për zbatimin e saj. Pse e them këtë? Çdo ditë kronika e zezë po zë më shumë vend në edicionet e lajmeve. Çdo mëngjes shqiptarët zgjohen me frikën se ç’do të ndodhë atë ditë. Raportime të frikshme ka dhe për rritjen e numrit të aksidenteve në punë, të tilla si: pesë të rinj humbën jetën të asfiksuar në minierën e fshatit Beragozh në Pogradec. 

Mësohet se viktimat janë 3 vëllezër dhe 2 vëllezër të tjerë nga i njëjti trung familjar, kushërinj të parë. Po ashtu raportohet një tjetër tragjedi brenda minierës së Gurrës në Librazhd. 

Dy persona, inxhinieri dhe një punëtor, mbetën viktima nga puna në minierë si pasojë e zënies poshtë nga masivi i dheut në minierë. Humb jetën në galeri një minator 35 vjeç, babai i dy fëmijëve nga fshati Bejnë që është zënë nga një masiv gurësh teksa po punonte në galerinë e minierës private në Cërrujë, në Mat. 

Gjendet trupi i pajetë i 27 vjeçarit pas rreth 3 orë kërkimesh, i cili ndodhej që prej ditës së diel i bllokuar në minierën e Lozhanit, pas shembjes së një pjese të galerisë, ku është zënë poshtë nga një masiv dheu. 

 Bie nga lartësia dhe humb jetën një punonjës në mjediset e firmës së huaj në Elbasan. Ngjarja ndodhi teksa 35-vjeçari ka qenë duke ngjitur lëng në depozita, kur ka rënë nga lartësia duke mbetur i plagosur rëndë dhe humbi jetën rrugës për në spital. 

Humb jetën 45-vjeçari nga Shkozeti duke punuar në një pallat në ndërtim e sipër, duke rënë nga skela. Mosrespektimi i kushteve të sigurisë në punë është pikërisht një nga pistat kryesore në të cilat po hetohet nga policia. Për çfarë sigurie flet kjo qeveri kur tritolin e ka përqafuar si ideologji?  Për çfarë shëndeti në punë flet ajo që për hakmarrje politike shkarkoi nga puna 4 mijë punonjës dhe rriti taksat për bizneset që gjenerojnë punësimin e vërtetë dhe jo mashtrimin elektoral të Ramës, se punësimet i bën Nëna Parti, kësaj radhe jo me 200 petrita, por me 300 mijë qytetarë? 

Të nderuar qytetarë, 

Kjo është platforma e mashtrimit të mirëfilltë. Zyrtarisht drejtues të Ministrisë së Mirëqenies Sociale dhe Rinisë mbrëmë në një studio televizive deklaruan se nuk kanë ende një shifër të saktë të papunësisë në vend. Të gjithë e mbajmë mend fare mirë kur vetëm pak muaj më parë, atëherë në opozitë, Kryeministri i sotëm deklaronte çdo ditë kudo e me këdo që takonte se armata e të papunëve në Shqipëri kishte arritur në 1 milion. Sot po Rama në statistikat zyrtare të tij deklaron se qenkan vetëm 190 mijë të papunë. 

Siç e shikoni, të nderuar kolegë, në Shqipëri paska ndodhur një mrekulli alla Rama për të cilën madje meritojmë dhe një rekord Gines. Dhe me këtë ritëm që pretendon Rama shumë shpejt, pas vetëm një muaj e gjysmë, nuk do të kemi asnjë të papunë  dhe madje do të detyrohemi të kërkojmë emigrantë pune nga e gjithë bota për të përballuar nevojat e vendit për punësim. Mrekulli në epokën “Rama” janë dhe zyrat e punës që në fakt ekzistonin dhe portali i punësimit që mundësonte prej 1 viti aplikimin on-line për punësim. Qeveria vetëm i leu ato me bojë me ngjyra të ndezura, pasi ashtu i pëlqejnë dhe Kryeministrit-piktor të gjitha nismat dhe sillet si Bob Ndërtuesi, e në fakt në transmetim del si Bob Shkatërruesi. Po a e di kjo qeveri dhe ky kryeministër se si hapen në realitet vendet e punës? Çdokush nga ne është i ndërgjegjshëm që vendet e punës në një vend krijohen kryesisht nga bizneset dhe kontributi i një qeverie është pikërisht krijimi i kushteve të përshtatshme dhe lehtësuese për sipërmarrjet që ato të rriten dhe të zhvillohen duke monitoruar në të njëjtën kohë zbatimin e legjislacionit që mbron të drejtat e qytetarëve të saj, të punëmarrësve, përfshirë sigurinë dhe shëndetin në ambientin ku ata punojnë. Por ndryshimi dhe rritja e menjëhershme që kjo qeveri u bëri të gjitha taksave vetëm i përkeqësoi kushtet për tërheqje të investitorëve, për zhvillimin e bizneseve, gjë që do të sillte dhe krijimin e vendeve të reja të punës. 

Nga ana tjetër rritja e taksave dhe e sigurimeve shoqërore do t’i detyrojë kompanitë  të investojnë akoma më pak në përmirësimin e kushteve të sigurisë në vendin e punës. Pra, si e kupton Rama dhe oborri i tij biznesin? Sigurisht, në platformën e tij biznesi duhet të punojë vetëm për Kryeministrin. Serverat e tatimeve e provuan “xhentilesën” e shtetit të Ramës. U morën të dhënat e të gjitha bizneseve me një ushtrim të frikshëm të pushtetit, dokumentuar në një video tronditëse “no coment” nga ana e qeverisë, e cila e shet edhe këtë dhunim arbitrar si ushtrim sigurie. Por qeveria jo vetëm nuk po siguron dhe ndihmon bizneset të zhvillohen, të hapin vende të reja pune, por me spastrimet me karakter thjesht politik në administratë është shndërruar në kontribuuesin direkt dhe më të madh të papunësisë. E thënë më qartë, kjo qeveri po shkakton një dramë sociale me çdo akt që po ndërmerr. Një javë më parë ajo ligjëroi vetëm një muaj pagesë për personat me aftësi të kufizuara dhe për të papunët, familjet e të cilëve trajtohen me ndihmë ekonomike. Ky muaj u zgjodh pikërisht dhjetori i reklamave dhe i babagjyshit të Vitit të Ri, që këtë vit vendosi të bëhej ministri i Mirëqenies Sociale, pavarësisht se në çantën e dhuratave nuk kishte asnjë qindarkë për pagesën e shtatorit, tetorit, nëntorit apo muajve të tjerë të prapambetur.

Ndërkohë, në një tentativë tango të qeverisë me biznesin, ministri Veliaj, këtë herë me kapelë në kokë, dhe jo me thes në krahë, shkon për vizitë nëpër biznese duke u çuditur, madje i falënderon ata që paskan punësuar njerëz. Me sa duket, ministri vetëm këto ditë ka bërë një zbulim të madh, atë që në biznese  ka më shumë vende pune sesa në administratë. Pikërisht, 80 % e të punësuarve janë në biznese dhe në kompani private, zoti Ministër! Në të njëjtën kohë ministri e paska keqkuptuar rolin e tij, ndaj dhe, në vend që të sillet vërdallë në dalje të kota mediatike duke soditur bizneset bashkë me qeverinë, mund të krijojë kushte më të mira për bizneset dhe për punëtorët në mënyrë që ata të jenë më të sigurt kur dalin nga shtëpia për të shkuar në punë. Kjo sjellje fakton thjesht stilin spektakël të qeverisjes antisociale, qeverisjes oborrtare të interesave të atyre që po kërkojnë dhe ushtrojnë presion për borxhin e karriges kryeministrore. 

Por telashet nuk kanë të sosur. Qeveria e publicitetit e ktheu sigurinë në gara shpërthimesh. Shqipëria sot është në emergjencë për sigurinë e jetës. Çdo axhendë  e Parlamentit, çdo ditë, edhe ajo e institucioneve të tjera, duhet të zhvendoset ndaj një kauze tjetër, ndaj kauzës: “Pro, jetës! Jo, tritolit!”.

Faleminderit!

Ilir Meta – Fjalën e ka ministri i Mirëqenies Sociale dhe Rinisë, zoti Erion Veliaj.

Erion Veliaj – Faleminderit!

E dëgjova me shumë vëmendje shqetësimin e deputetes së opozitës në lidhje me çështjen e sigurisë në punë, sigurisht. E thënë nga ish-qeveria e “Gërdecit”, ku Inspektorati i Punës nuk kishte vajtur asnjëherë të kontrollonte se ku punonte familja e Kryeministrit, në çfarë kushtesh punonte familja e Kryeministrit, nga se vdiq familja e Kryeministrit në Gërdec, një biznes ku shteti shqiptar i kishte dhënë pronë shtetit shqiptar, ku punonin fëmijët dhe i hapnin gëzhojat me duart e tyre. Kjo tingëllon cinike. Meqë folët për tritolin, e vetmja skenë në historinë shqiptare, ku fëmijët shpërthejnë vetë dhe hapin vetë predhat me tritol, ishte ajo e Gërdecit.

Më thoni pak, Polikroni juaj i famshëm i Inspektoratit të Punës, kur inspektoi  herën e parë ose herën e vetme në Gërdec? Kështu që, të flasësh për standarde të inspektimit në punë nga një qeveri, e cila jo vetëm nuk inspektonte, por ishte bashkëfajtore e vdekjes së fëmijëve në Gërdec, e një inspektimi që mungoi në një kontratë qeveritare, nuk po flas për bizneset,  cila është përgjigjja juaj? Qani hallin e disa njerëzve që në dëshpërim total, në miniera të mbyllura, që nuk ishin në kushte operacionale, për bukën e gojës shkonin, dhe për shkak të varfërisë ku i latë, mundoheshin të merrnin xeheror mineralesh. 

Kjo është për sa i përket Inspektoratit të Punës, dhe besoj se diferenca duket shumë qartë edhe nga vendet e punës që janë zbardhur, sepse punonin në të zezë, edhe nga aksidentet. Sot nuk ka asnjë aksident ku qeveria shqiptare të jetë e përfshirë në një kontratë dhe të mos ketë inspektimin në punë.

Të flasim pak për zyrat e punës? Zyra e punës e Saliut, ishte ajo në të cilën lexohej: “Futu te lokali. Në fund të lokalit, pas pallatit në katin e dytë, përballë Xhevries, është zyra e punës”. Ja, kjo ishte zyra e punës që kishit ju. Zyra e punës që pretendoni se kishit hapur (pashë edhe fotografitë e Kryeministrit), ishte salla e konferencave të vetë ministrisë. Domethënë, është si të thuash se hapëm një parlament të ri, dhe të jesh te kafja e parlamentit këtu ku jemi sot. Kjo ishte zyra e punës që ai zotëri përfaqësonte.

Sa për portalin, hapni në këtë moment portalin e bashkisë së Tiranës. Portali i punësimit të bashkisë së Tiranës, ku ju jeni në maxhorancë, ka sot vetëm katër vende pune. Pra, modeli juaj është me katër vende pune. Modeli ynë sot mund të mos jetë perfekt, por ka aktualisht 2300 vende pune reale, të prekshme. Të ftoj të aplikosh, në qoftë se je mërzitur me punën që ke tani.

Të flasim për çështjen e dhuratave të fundvitit. Sigurisht, ishte e pamundur që të rikuperoja 6 muaj pagesa të papaguara nga ju. Siç u pa edhe nga rasti i Kamzës, vetëm në muajin maj ju kishit dyfishuar të ardhurat dhe kishit dyfishuar ndihmën ekonomike, nga 3 mijë veta e kishit çuar në 6 400 veta. Si ka mundësi që u varfërua Kamza vetëm një muaj përpara zgjedhjeve? Ju e dini se kjo është e pavërtetë. Para zgjedhjeve duheshin votat, dhe për të marrë votat, dyfishuat listën ekonomike. Këta njerëz, siç u pa nga emisioni “Fiks Fare” dhe nga gjithë televizionet e tjera, kishin vila, i patë që ishin me makina, i patë që ishin me fabrikë mermeri, i patë sa punë kishin, i patë sa mish kishin në frigorifer, i patë sa dyqane dhe sa lokale kishin, dhe ju vjen keq pse këta njerëz ikën nga ndihma ekonomike? Ikën sepse abuzonin. Po të kishin vërtet nevojë për atë ndihmë, do të kishin dalë në protestë. Fakti që e pranuan është se e merrnin ndihmën ekonomike vetëm për t’i hedhur benzinë makinës së tyre. “Faleminderit!”, i thoshin Xhelal Mziut. I dhanë votën, sepse u lidhi një rrogë mujore për gjithë këto vite.

Për sa u përket bizneseve, unë jam shumë mirënjohës ndaj atyre bizneseve që ndihmuan, sepse duke qenë se nuk ishte paguar ndihma ekonomike për një kohë të gjatë, na u desh të klasifikonim ata që ishin në varfëri ekstreme dhe t’u çonim një bonus ushqimor. Në pamundësi për të përdorur rezervat e shtetit, ku edhe groshët, edhe pilafi, i patë vetë në ç’stomak kishin vajtur, u detyruam t’u shtrimin dorën bizneseve, sigurisht, bizneseve që merreshin me tregtinë e ushqimeve, që të dhuronin ushqime. 

Unë jo vetëm nuk jam i keqardhur për këtë, por jam krenar, madje jam krenar që me buxhetin e ri arritëm të shtonim fondet për të gjitha shtëpitë e fëmijës dhe azilet e pleqve, të cilat nuk kishin paguar energjinë elektrike prej 3 vjetësh, që nuk kishin kaldajë për t’u ngrohur, nuk kishin libra për fëmijët dhe që kishin rroga të prapambetura. Unë për të gjitha këto jam krenar, jo vetëm në dhjetor, por në çdo muaj të këtij viti, sepse faturat janë paguar, ushqimet po shërbehen, hajdutët që u vidhnin bukën atyre që ishin në azil të pleqve apo në shtëpitë e fëmijëve janë larguar, dhe për këtë jam shumë krenar dhe do të vazhdoj të punoj në të njëjtën mënyrë.

Faleminderit!

Ilir Meta – Ju lutem, t’i përmbahemi rendit të ditës!

Fjalën e ka deputetja Jorida Tabaku.

Jorida Tabaku – I nderuar Kryetar,

Të nderuar kolegë,

Ndërkohë që zoti Veliaj po bënte parodinë e radhës me arritjet e 5-mujorit, u përpoqa të hap faqen e tij të punësimit dhe nuk hapet. Edhe pse ka një javë që është linçuar ajo faqe, përsëri nuk hapet. Ndoshta hapet vetëm nga kompjuteri juaj, zoti Ministër.Ndërkohë, portali i bashkisë së Tiranës, ai që ju keni kopjuar për të bërë këtë model, që u mbart edhe nga qeverisja e kaluar, ka pasur 670 vende pune, 2200 kërkesa, të cilat në kohë janë ezauruar, zoti Ministër. Kështu që, herë tjetër, kur t’i lexoni të dhënat, lexojini me kujdes!

Mua më vjen mirë që më në fund sot po diskutojmë për punësimin. Punësimi ishte një nga prioritetet tuaja. Sot vjen në Parlament, por jo për meritën tuaj një konventë, një detyrim ndërkombëtar, as politikë juaja, as vizion juaji, as strategji juaja.

Për të kuptuar qëndrimin që ju keni ndaj punonjësve, ne mund të fillojmë dhe të analizojmë edhe programin tuaj të qeverisë, edhe atë që keni bërë gjatë këtyre 5 muajve. E nisët me premtimin për funksionimin e Këshillit Kombëtar të Punës si një instrument themelor, por e kthyet në një parodi duke u zënë personalisht me përfaqësuesit, mjafton që të ishin vetëm kamerat të pranishme që të realizohej show i radhës. Në vend që të kujdeseni   për mbrojtjen e të drejtave të punëtorëve, puna juaj në këta pesë muaj është kthyer vetëm në vizita në biznese, të cilat janë hapur gjatë 8 vjetëve të kaluar. Për korrektesë unë nuk dua t’i përmend bizneset këtu. Nuk dua të them se çfarë keni thënë për ato biznese gjatë 8 viteve të kaluara, sesi i keni sulmuar ato biznese. Nuk dua të them se çfarë keni thënë për pronarët e këtyre bizneseve, ndërkohë që sot keni filluar t’i konsideroni partnerë. Keni shëtitur pikërisht në ato biznese që erdhën falë politikës së taksës së sheshtë. Keni shëtitur pikërisht tek ato biznese, ku u mbështetët gjatë viteve të kaluara. Dhe çfarë keni bërë? Në këta 5 muaj nuk keni bërë asgjë! 

Gjatë 10 ditëve të kaluara u përpoqa të merrja informacione nga QKR-ja për numrin e bizneseve të hapura gjatë këtyre 5 muajve. E dini sa investitorë të rinj kanë ardhur këto 5 muaj në Shqipëri? Asnjë! E dini sa biznese të reja janë hapur? Kam marrë disa shifra për krahasim:

Në dhjetor të vitit 2013 janë hapur 39 biznese të mesme dhe janë mbyllur 38 të tilla. Janë hapur 158 biznese të vogla dhe janë mbyllur 77 të tilla, krahasuar me 70 biznese të mesme, të hapura në dhjetor të vitit 2012 dhe vetëm një të mbyllur dhe me 316 biznese të vogla të hapura dhe 50 të mbyllura. Këto janë vetëm për qytetin e Tiranës. Imagjinoni sa katastrofike janë shifrat për qytetet e tjera! Ju duhet të mbështetni bizneset që gjenerojnë punësim, meqenëse e kuptuat se nuk punësohen dot të gjithë në shtet.

Çështja nuk është se përse qeveria po shkon te biznesi, madje, ju mirëkuptoj edhe kur e hiqni veten si shpëtimtarë të punonjësve, dhe aq më shumë e pranoj se ndoshta ne nuk kemi bërë gjithçka për të mbështetur biznesin. Mund të kishim bërë më shumë. Ajo që për mua është shqetësim, është abuzimi që ju keni me premtimet, me punën dhe me zotimet që keni marrë, një shembull i mirë për të parë se sa seriozisht i keni të gjitha premtimet e tjera. Sa konsistente është  kjo qeveri në veprimin e saj ndaj kompanive që deri dje i akuzonte dhe sot i vlerëson, këtyre kompanive, që u keni vjedhur çdo të dhënë tatimore, që deri tani nuk i keni përdorur për asgjë, përveçse për të dalë në televizor? Këtyre kompanive që u keni rritur taksat dhe sot janë të detyruara të reduktojnë punonjësit? Këtyre kompanive që jo pak herë, kur ishit në opozitë, i akuzonit se abuzonin me punonjësit, por sot, çuditërisht, jo? 

Konventa që po nënshkruani, që mbështetet fuqimisht edhe nga Partia Demokratike, nuk ka vlerë në qoftë se ju nuk filloni të punoni dhe të merreni me zotimet tuaja. Hidhini një sy konventës dhe do të shikoni se që të miratohet, ajo kërkon ende punë. Një pjesë e detyrimeve janë të nevojshme të vazhdojnë të përmbushen, të plotësohen. Sigurisht, ju do të thoni se nuk i lamë ne gati. Në 5 muaj çfarë bëtë? Është e nevojshme që të fillojë dhe të përafrohet legjislacioni. Është e nevojshme që gjithë ky legjislacion të jetë në përputhje me acquin e BE-së. Sipas informacioneve që kemi, asgjë e tillë nuk po ndodh, as në ministrinë e linjës, as  nga ministritë e tjera përkatëse, të cilat merren me përafrimin e legjislacionit.

Të nderuar kolegë,

Në këtë sallë kemi diskutuar edhe për buxhetin e vitit 2014, tashmë e dimë si kaloi në fund të vitit të kaluar dhe ishte një tregues për mungesën e transparencës dhe të bashkëpunimit me biznesin dhe që u justifikua me një mea culpa nga ministri i linjës. Ky buxhet nuk po përmbush jo vetëm pritshmëritë e bizneseve për anën fiskale, por as pritshmëritë e qytetarëve për investime prioritare, nuk u morën parasysh as amendamentet tona, të cilat kishin për qëllim të mbështetnin pikërisht punësimin dhe zhvillimin ekonomik. Ndërkohë që sot dëgjojmë Kryeministrin të japë deklarata për investimet e huaja dhe të mbështesë ato investime të promovuara gjatë 8 vjetëve të kaluara, dhe thotë se do të ndërmarrë pikërisht ato politika që ne i sollën këtu në dhjetor dhe ju nuk i votuat.

Në qoftë se ju kujtohet, ditën në të cilën u miratua akti më i fundit normativ i buxhetit të vitit 2013, në datën 14 dhjetor, doli në konferencë për shtyp ministri dhe tha “haleluja”, u gjendën 1, 9 miliardë lekë për të paguar pagesat e paaftësisë. Ndërkohë që ministri harroi të thoshte se këto dilnin vetëm për muajin, se buxheti, i cili po miratonte kishte një numër më të vogël të qendrave profesionale se ato që janë ngritur aktualisht, edhe pse me premtimet e tyre janë angazhuar se do të mbështesin arsimin profesional me një formë dhe mënyrë të re nga ajo që është bërë deri më sot. Fundja, jemi  vetëm në muajin e pestë dhe duhet të shohim ende. Por, kështu si duken gjërat, keq e më keq do të shkojë.

Keni premtuar Agjencinë Kombëtare të Punësimit. Por çfarë keni bërë deri tani? Përveç deklaratave televizive, lyerjeve të zyrave dhe vizitave tuaja, asgjë, asnjë punë, por vetëm qoka.

Në programin tuaj të punësimit ka një pjesë të konsiderueshme në lidhje me bashkëpunimin dhe me partneritetin me sektorin privat, bashkëpunim që e nisët frytshëm që me paketën fiskale dhe me miratimin e buxhetit dhe e vazhduat më tej edhe me dëgjimin e ankesave të bizneseve, si “kofini pas të vjelave”. Nuk e di sa i frytshëm është ky partneritet, kur nuk keni asnjë marrëdhënie me biznesin, pasi keni premtuar bashkëpunim me sektorin privat për ndërtimin e qendrave profesionale, për të cilat ende nuk kemi parë asgjë. Shërbimi i ri on line i ofruar, siç e thashë pak më parë, një kopje i atij ekzistuesit, me të dhëna sigurisht të publikuara, i cili nuk funksiononte. Të paktën sa herë e kam kontrolluar unë, ka qenë duke u ngarkuar. A është kjo mënyra për të justifikuar punën tuaj?

Të nderuar kolegë, çfarë presim ne nga kjo konventë? Parimisht do të ketë punonjës më të mbrojtur. Po sa e prekshme do të jetë kjo realisht, kur biznesi ndodhet përditë në sulmin dhe presionin tuaj? Kjo sigurisht është për t’u parë. Parimisht do të sjellë punonjës më të mbrojtur, po sesa të mbrojtur do të jenë ata realisht nga një qeveri e cila hesht për ata që ka akuzuar deri dje, dhe për një qeveri e cila nuk nxit formalitetin, por informalitetin, kjo mbetet për t’u parë. 

Konventa, e cila në vetvete është thelbi i kësaj seance, është një element i rëndësishëm për të drejtat e punëtorëve në vendin tonë, por akoma më me shumë rëndësi është zbatimi i i saj, është mbrojtja e biznesit, është sigurimi i mbështetjes për të, në mënyrë që të vazhdojë të gjenerojë punësim dhe të bëjë atë që ju nuk jeni të aftë ta bëni, atë që ka detyrë shteti ta bëjë. Pikërisht ky është dhe shqetësimi sot. A mundet që ta zbatojmë këtë konventë për sigurinë në punë, kur përditë kemi punonjës të administratës publike të pushuar masivisht? A mundet t’i mbrojmë të drejtat e punonjësve kur vetëm sulmojmë biznesin privat dhe e konsiderojmë atë si burim  të ardhurash për buxhetin? A mund të mendojmë se kjo konventë do të zbatohet nga një ministri që ka një kontratë me shoqërinë tonë, për të cilën nuk ka filluar të punojë akoma ? Sa e aftë është kjo qeveri kur deri më sot di vetëm të shkelë çdo ligj të shtetit? Sa të sigurt jemi që do të zbatohet kjo konventë? 

Jam e sigurt se asnjë nga shqetësimet që ngrita sot, po edhe të kolegëve të mi, nuk do të dëgjohet dhe ju do të vazhdoni të luani kokën, do të vazhdoni sjelljet tuaja, të cilat deri më sot kanë qenë vetëm demagogji dhe pa asnjë përmbajtje. Shpresoj shumë që ta  kuptoni se ka ardhur koha të filloni të punoni seriozisht për shqetësimet e atyre mijëra shqiptarëve që ju dhanë votën, sepse këta pesë muaj janë më të varfër, më të pasigurt, pa punë. 

Faleminderit!

Ilir Meta – Faleminderit! 
Zoti Veliaj kërkon replikë. 

Erion Veliaj – Unë e kuptoj si i keni ndarë detyrat sot dhe që është shumë e rëndësishme të bëni edhe konsumin politik, megjithatë nuk mund të rrija pa dalë edhe një herë dhe pa e provuar me fakte që po gënjen dhe po gënjen shumë trashë. Shikoni faqen e bashkisë së Tiranës! Quhet “Portali i punësimit”, tirana.gov.al. Ka katër vende pune në dhjetor të 2013-s, asnjë për këtë vit. Shikoni faqen e qeverisë, puna.gov.al! Ka momentalisht 2939 vende pune. Mos më keqkuptoni, nuk po them që janë të gjitha vende pune për drejtorë, por janë vende pune të ndershme. Ajo puna e ndershme, që ju nuk e keni bërë kurrë. Kështu që është shumë e rëndësishme që, kur të flasim për gjëra të tilla, të themi të vërtetën. 

Unë e kuptoj që bashkia e Tiranës ka halle të tjera. Bashkia e Tiranës po mundohet që në mënyrë paralele të menaxhojë edhe partinë që ju përfaqësoni. Kjo është zgjidhja juaj, unë nuk kam asnjë problem me këtë. Po ndërkohë që keni harruar të drejtoni dhe menaxhoni punët e bashkisë së Tiranës, ju lutem mos gënjeni për dikë tjetër që është duke bërë edhe punën e asaj bashkie! 

Në qoftë se doni të flasim për zyrat e punës, ju jap një sfidë konkrete. Ditën e hënë në orën 15.30 hapim zyrën e punës në qytetin e Durrësit, shkojmë edhe tek ai vendi ku ishte, poshtë atij qepeni të qelbur, me myk, ku vetëm rriteshin kërpudha nëpër muret e zyrës së punës, ku puna  e fundit ishte bërë prezente në vitin 2009. Pastaj shkojmë e shikojmë zyrën e re të punës në portin e Durrësit, përballë Torrës, ku do të gjeni jo vetëm një ambient modern, por edhe një mënyrë të kulturuar se si priten dhe trajtohen qytetarët. 

Doni të flasim për Këshillin e Punës? Unë e pranoj, me një nga anëtarët e Këshillit të Punës, Gëzim Kalanë, nuk bie dakord për idetë tona politike. Unë nuk besoj se është roli i sindikatës të dekorojë kryeministrin ashtu siç bëri me Sali Berishën. Po kjo nuk më ndalon të jem bashkëpunëtor me të. Kjo nuk më ndalon të shkoj bashkë me të në Pukë dhe të vizitoj minatorët, që të sigurohem vetë se inspektimi po ndodh. Kjo nuk më pengon të punoj me të për uljen e moshës së minatorëve, ashtu siç e premtuam. Unë nuk kam nevojë për dekoratat e sindikatave, madje kam nevojë për debatin e tyre.

 Pra, kjo është diferenca: ju i shikoni njerëzit si vasalë, ne i shikojmë si bashkëpunëtorë. Edhe kur nuk biem dakord, ne mund të bëjmë gjera të dobishme për vendin, për punëtorët dhe sindikatat  që i përfaqësojnë. 

Faleminderit!

Ilir Meta –  Faleminderit! Po, zonja Tabaku.  

Jorida Tabaku - Vërej që ministri ka filluar të shëtis nëpër biznese, ndoshta mund edhe të marrë  një librezë pune për vete, se deri para pak kohësh nuk e kishte. E ka punën e parë këtë.  

Së dyti, përsëri vërej se ndoshta këto tre-katër muajt e fundit ministria juaj mund të kishte bërë diçka më produktive. Ju kujtoni se jeni akoma në opozitë, zoti Veliaj, kujtoni se jeni akoma duke sulmuar, sikur qeverisim ne. Duhet ta kuptoni që punën e keni filluar ju. 

Dhe së treti, mos u merr me gjëra që janë më të mëdha se ti: çfarë bën bashkia e Tiranës, çfarë bën Partia Demokratike; vazhdo me minierat, me groshën, me zyrat e punës,  lyej, rregullo! 

Faleminderit!

(Ndërhyrje pa mikrofon)

Ilir Meta – Fjalën e ka zoti Berisha për procedurë. 

Sali Berisha – Zoti kryetar, në qoftë se vazhdojnë diskutimet në këtë mënyrë asimetrike, unë mendoj ta ndërpresim, t’i japim kohë maxhorancës të përgatitet, sepse ky nuk mund të jetë kurrë vetëm parlament i opozitës. Në qoftë se përfaqësuesit e maxhorancës kanë ardhur me duar në xhepa, atëherë le t’u japim kohë. 

Unë e kuptoj se kjo qeveri ua ka shuar entuziazmin këtyre deputetëve. Unë e kuptoj që këta deputetë e kanë shumë të vështirë të mbrojnë të pambrojtshmen. Unë e kuptoj se turpërohen me këta ministra, i kuptoj të gjitha këto që ndodhin nga pesha e fajit të megamashtrimeve të kryekreut të tyre, por prapë se prapë nga ky parlament nuk mund të zhduket  fjala diverse, e ndryshme, simetrike, ndaj edhe mund ta ndërpresim sot diskutimin, pasi kanë ardhur me duar në xhepa. Edhe një herë theksoj se ata nuk tregojnë vullnet për të mbrojtur asgjë, ajo që është ulur karshi tyre si qeveri, ka hyrë në Guinness si e vetmja qeveri në botë që duartroket veten, sepse platea ul kokën, dhe këto janë të filmuara të gjitha, ndaj edhe më mirë për ta. 

Ilir Meta – Qartë. E bëtë propozimin? 

Sali Berisha - Ky është një propozim normal. 

Ilir Meta – Nuk ka inat askush me ju, vetëm se ka një keqkuptim të vogël.

E para, këtë konventë ne do ta miratojmë me konsensus, me sa shoh unë. Dhe kjo është edhe në vlerësim të angazhimit tuaj të mëparshëm, edhe një shenjë respekti ndaj maxhorancës. Për sa i takon disbalancës së fjalës, kjo ka të bëjë me një keqkuptim, që ju nuk arrini ta kuptoni si mund të ketë opozita kaq shumë hapësirë për t’u respektuar në këtë kuvend. 

Fjalën e ka zoti Mima.

Florion Mima -   Faleminderit zoti Kryetar!

Të nderuar kolegë deputetë, të dy konventat e ILO-s që diskutojmë sot janë një rast i mirë për të risjellë në vëmendje të gjithsecilit, por edhe të qytetarëve që na dëgjojnë, se sa demagogjike, tallëse e cinike tingëllojnë sot, pas rreth pesë muajsh qeverisjeje, premtimet për 300 mijë vende pune, premtimet për ndryshimin e modelit ekonomik nga një model i bazuar në konsumin dhe remitancat në një model ku do të dominonte ekonomia prodhuese. Sa qyfyre dhe sa gallatë tingëllojnë sot deklarimet parazgjedhore se Shqipëria paskësh pasur 1 milionë të papunë. Verba volant - fjalët i mori era. INSTAT-i thotë se janë  180 mijë të papunë - scripta manent. INSTAT-i thotë se janë pesë herë e gjysmë më pak. Në fakt, kur Partia Demokratike iku nga pushteti, ishin vetëm 140 mijë të papunë. Janë rritur me 40 mijë, ndërkohë që plani ishte që për tre muaj të ishin punësuar rreth 20 mijë vetë. Apo jo? 300 mijë në një mandat, rreth 75 mijë në vit, afërsisht 20 mijë në një tremujor. Jo vetëm që nuk u futën 20 mijë shtesë, po na dalkan që janë hedhur në rrugë edhe 40 mijë të tjerë. Çfarë janë këta? Janë ata që mblidhnin kanaçe, letra, karton e të tjera lëndë të para të përdoruara, por që tani nuk i mbledhin dot më, pasi fabrikave të riciklimit ju u vutë drynin. Janë ata që punonin në lokale, hotele, motele, në buzë të detit, të ngritura me pikën e djersës së tyre dhe me leje të ligjshme të dhëna nga autoritetet vendore. Fadromat e mllefit dhe të urrejtjes i lanë në mes të katër rrugëve. U thithën edhe pikën e fundit të gjakut që kishin mbledhur atje tej, në dheun e huaj, për ta investuar këtu, në dheun e të parëve të tyre, në dheun që po i mirëpret me fadroma dhe tritol, i mirëpret me lartësinë e tij “zotin tritol”.

Kryeministri thotë se qeveria e kaluar në 96 muaj qeverisje ka amenduar plot 70 ligje tatimore dhe kjo nuk do të ndodhë më. Ne e kemi bërë të ditur qëndrimin tonë: kur bëhet fjalë për të ulur taksat, për të përmirësuar çdo regjim burokratik në të mirë të punësimit dhe vetëpunësimit të qytetarëve dhe krijimit të një klime të mirë probiznes, edhe 700 herë mund t’i ndërrosh  ligjet tatimore. Por çfarë mund të thotë kryeministri i vendit,  i cili në vetëm në tre muaj ka sjellë tre amendime ligjesh tatimore dhe dhjetëra amendime në aktet tatimore, shumica e të cilave shkon në të kundërt të interesit të tatimpaguesve, duke prekur të ardhurat, pasurinë dhe nivelin e konsumit të të gjithë atyre, si dhe mundësinë për punësim dhe vetëpunësim? 

Ndërkohë ka njoftuar se do të ketë paketë tjetër në mars dhe një tjetër në qershor. Pritshmëria për cilësinë e këtyre paketave të reja nuk do të jetë e ndryshme nga ajo e paketës së shkuar, për të cilën ministri i Financave u kërkoi falje investitorëve të huaj disa ditë më parë për mungesën e konsultimeve. Gjithsesi, ne këtu jemi dhe po mbajmë shënim. Nuk na intereson shumë se sa herë po preket korpusi ligjor, na intereson prekja e interesave të konsumatorëve, mundësive të bizneseve për të punësuar forca të reja pune, për këto po mbajmë shënim dhe do t’ia themi hapur popullit çdo punë të mbrapshtë të bërë nga kjo qeveri. 

“Shqipëria e kaloi fazën e ndërtimeve intensive”, tha me cinizëm ish- kryetari i bashkisë, që e renditi Shqipërinë në vendin e fundit në botë për lejet e ndërtimit dhe procedurat korruptive, të prezantuara në bashkinë më të madhe të vendit. Një kryeministër i përgjegjshëm duhej të ftonte me modesti  të gjithë aktorët e interesuar të fushës së ndërtimit dhe financave për t’u marrë mend e për t’u prezantuar skema të reja financimi, që vënë lëvizje stokun mijëra apartamentesh që dergjet në pritje të futjes në qarkullim ekonomik.

Ndërtim i jep 8-9% të prodhimit të brendshëm bruto dhe asnjë shtetar nuk ka luksin të deklarojë se sot e tutje nuk ka më nevojë për ndërtime. Shqipëria është për t’u ndërtuar e gjitha, dhe po kështu ka nevojë të modernizohet edhe industria e prodhimit të materialeve të ndërtimit, e cila hap pas hapi po zë segmente tregu në vendet fqinje. 

Një kryeministër i përgjegjshëm bën gjithçka që gjithçka e arritur të konsolidohet, të forcohet dhe të çimentohet më tej. Vetëm kështu njerëzit janë në punë, do të marrin garancitë që do të vazhdojnë të jenë edhe nesër në punë. Biznesi do të relaksohet e do të rifillojë të japë në letër planet për zgjerim dhe të rinjtë do të kenë mundësinë të fitojnë bukën e gojës me punë të ndershme e të paguar mirë. 

Çfarë shprese  rrezaton veprimtaria  tërësisht ilegale e qeverisë, e cila po vë dorë mbi pronat e ligjshme të shqiptarëve? Jo vetëm që nuk bëhet fjalë për shpresë, por për dominim të frikës, tutje, stepje dhe tkurrje të aktivitetit të çdo biznesi të ndershëm.     

Për të kuptuar se sa të ndryshëm jemi ne, po ju sjell vetëm një akt të qeverisë së mëparshme, i cili thoshte pak a shumë se, në rastet kur një investitor ka fituar në mënyrë të ligjshme pronën dhe po e zhvillon atë, për çdo pengesë që mund të sjellin palët e treta, ato do të kenë përballë shtetin, i cili i zëvendëson si palë, në mënyrë që ky i fundit të mos ketë mendjen te gjyqet dhe te konfliktet, por tek investimi, te punësimi, te fitimi i tij, tek e ardhmja më e mirë e firmës dhe e të punësuarve të saj. 

Qëndrimi i qeverisë së sotme është diametralisht i kundërt me atë që sapo thamë më lart. Ky qëndrim perifrazohet pak a shumë kështu: mua nuk më duhet nëse ke investuar me leje nga një organ shtetëror. Po qe se kryeinspektori gjykon se leja e dhënë do të duhej të mos ishte dhënë, atëherë është radha e lartësisë së tij, zotit Tritol, për të larë hesapet jo vetëm me investitorin, por edhe me dhjetëra, qindra dhe mijëra të punësuar në investime të tilla. 

Të vijmë te një fushë tjetër që po ashtu ka lidhje të fortë me punësimin dhe politikat nxitëse të qeverisë për të rritur mundësitë e shtetasve për t’u punësuar, financat publike. Edhe këtu qëndrimet tona janë diametralisht të kundërta. Ne besuam fort se paratë menaxhohen më mirë nga investitorët dhe sipërmarrësit shqiptarë dhe të huaj. Çdo vit lamë me qindra  dhe miliona euro në duart e biznesit me ligje të miratuara nga ky Kuvend i nderuar dhe vazhdimisht ulëm pjesën e ndershme që shteti merr nga të ardhurat e biznesit. Ju keni tjetër objektiv dhe, për hir të së vërtetës, i thatë popullit se do ta tatonit progresivisht. Megjithatë, ai jua bëri kabull, jua dha votën. Por me sa duket të ardhurat nuk po vijnë sipas parashikimit. 

Të ndalemi tek “tejkalimet” e bujshme të të ardhurave. Statistikat qeveritare konfirmojnë se në muajin nëntor të vitit 2013 janë mbledhur 2,2 miliardë lekë më pak sesa vetë plani i tejulur i të ardhurave dhe plot 2,4 miliardë lekë më pak se nëntori i kaluar. Në rang 11-mujor statistikat qeveritare konfirmojnë se tejkalimi është vetëm 600 milionë lekë më shumë sesa plani i tejulur i të ardhurave dhe jo pak, por 9,3 miliardë lekë më pak se realizimi i 11-mujorit 2012. 

Kryeministri, në shfaqjet televizive, duke injoruar tërësisht statistikat e prodhuara nga ai vetë, duke gënjyer publikisht dhe duke fyer inteligjencën e çdo shqiptari, ka konfirmuar se tejkalimet janë spektakolare dhe përbëhen nga rreth 60 milionë dollarë në tatime dhe rreth 30 milionë dollarë në dogana, duke harruar se, edhe nëse do të ishin të vërteta, këto janë para që i paguan populli. Llogaritarët e qeverisë kanë detyrë thjesht dhe vetëm të evidentojnë librat e tyre në arkën e përbashkët. Nejse, këto Kryeministri i thotë me gojë, ndërsa me shkrim thotë ekzaktësisht të kundërtën: “90 milionë dollarë më pak se qeveria e mëparshme për periudhën 11-mujore.” Ne nuk i kemi evidencat e dhjetorit, por, po të ndjekim logjikën e aktit normativ, rezulton se tejkalimi i të ardhurave në dhjetor duhet të ishte rreth 3,4 miliardë lekë. Të shohim çfarë ka ndodhur: me rreth 30 mijë tonë karburante të ardhura më shumë në dhjetor për të shmangur barrën e re fiskale që do të hynte në fuqi më 1 janar 2014, shteti ka marrë jo pak, por rreth 2,5 miliardë lekë të ardhura ekstra. Me rreth 270 tonë cigare të ardhura më shumë në dhjetor shteti ka marrë jo pak, por plot 1,2 miliardë të ardhura ekstra. Pra, vetëm në dy zëra të ardhurat shtesë janë 3,7 miliardë lekë, të cilat nuk flasin në asnjë qindarkë të tyre për përmirësimin në administrimin tatimor. Çmimet e këtyre mallrave në datën 1 janar u rritën ekzaktësisht sa shtesa në taksën e qarkullimit dhe në akcizën e këtyre mallrave, pavarësisht se Kryeministri konfirmon përsëri në ekranet e medieve të ndryshme se çmimet nuk janë rritur asnjë qindarkë. Përsëri populli do të duhet të zgjedhë mes asaj që nxjerr vetë nga xhepi dhe asaj që thonë ekranet kryeministrore. 

Zërat e ekzekutivit shqiptar nxituan të thoshin se këto para janë futur në thesar, ndaj nga kjo kemi vetëm përfitim dhe nuk ka ndodhur asnjë abuzim. Në pamje të parë kështu duket, por po u them atyre që gënjehen nga propaganda qeveritare ose thjesht nuk e kanë kuptuar se çfarë ka ndodhur, se shteti ka marrë 37 milionë dollarë ekstra. 

Nëse buxheti i vitit 2014 do të ishte miratuar në kohë, pra në përputhje me kërkesat e ligjit organik të buxhetit, në fund të nëntorit ose në fillim të dhjetorit, ligji i ri i akcizave i jep tagër administratës doganore që sa herë ka lajmërim në avancë për rritje të akcizës, të kufizojë sjelljen e akcizës vetëm në 20% më shumë se mesatarja mujore e vitit të kaluar. Pra, në dhjetor do të ishin zhdoganuar vetëm 70 tonë cigare më shumë dhe 200 tonë të tjerë do të duhet të prisnin janarin kur do të duhet të paguanin në arkën e të gjithë shqiptarëve rreth 300 milionë lekë më shumë ose rreth 3 milionë dollarë. Këto para jo vetëm nuk kanë ardhur në arkën e përbashkët, por në të kundërt, duke u përdorur taksat e reja si maskim, e njëjta shumë u është zhvatur qytetarëve nga xhepat e tyre. Pra, plot 6 milionë dollarë u mungojnë shqiptarëve në arkën e përbashkët dhe në xhepin e tyre vetëm nga një artikull i akcizueshëm, vetëm sepse qeveria nuk zbatoi detyrimet e veta ligjore për të sjellë në kohë projektbuxhetin e vitit 2014. 

Një tjetër aspekt është ecuria me rimbursimin e TVSH-së. Sipas statistikave qeveritare me shkrim, mesatarja mujore gjatë qeverisjes së demokratëve ishte rreth 800 milionë lekë, për të zbritur në më pak se 200 milionë lekë në muajt qeverisës të socialistëve. Pra, rreth 1,8 miliardë lekë më pak, që nuk shkojnë në llogaritë e bizneseve, por në të kundërt mbeten në duart e qeveritarëve për të shtuar luksin e tyre për rehatinë e tyre dhe aspak për të krijuar premisa për punësimin e forcave të reja të punës. 

Kjo qeveri dhe kjo mënyrë qeverisëse do të bitiset siç edhe është nisur. Popullit do t’i duhet të presë edhe pak për të parë një ditë të bardhë e deri atëherë papunësia do të rritet, thika do të shkojë në kockë, varfëria jo do të ulet këmbëkryq, por do të shtrihet në dysheme dhe ligjin do të vazhdojnë ta bëjnë lartësia e tij, zoti Tritol dhe fadromat shtetërore. Ndërsa Kuvendi do të vazhdojë të ratifikojë konventa për punën, punësimin, sigurinë në punë etj., dhe ekzekutivi do të vazhdojë të përçartet për punësimin e shqiptarëve, jo në Shqipëri, por në vendet fqinje. 

Faleminderit!

Ilir Meta – Fjalën e ka deputeti Bedri Mihaj. 

Ju lutem, t’i përmbahemi rendit të ditës!

Bedri Mihaj – I nderuar zoti Kryetar i Kuvendit,

Të nderuara zonja dhe zotërinj deputetë, 

Ratifikimi i konventës së Organizatës Ndërkombëtare të Punës (ILO) për sigurinë dhe shëndetin është detyrim dhe si i tillë duhet ratifikuar, pasi kështu e kërkojnë standardet e vendeve të komunitetit europian. 

E kam lexuar këtë konventë dhe në përputhje me nenet dhe kërkesat e saj kam nxjerrë disa mendime dhe konkluzione, të cilat kanë të bëjnë më shumë me detyrimet për t’i arritur këto standarde. 

Vota pro do të thotë që ne duhet të ecim drejt Bashkimit Europian, por zbatimi në praktikën shqiptare është sa i detyrueshëm, aq edhe me probleme. Sigurimi i kushteve të punës në vendin tonë dhe standardet relativisht të ulëta që ofrohen në dallim nga çfarë kërkohet nga kjo konventë lënë për të dëshiruar. 

Duke qenë në dijeni për çdo ngjarje që ka të bëjë me aksidentet dhe standardet në punë, nuk mund të harroj, për shkak të detyrës dhe të profesionit tim, të aksidentuarit dhe jetët e humbura në miniera, ndërtim, rrugë e të tjera. Shpeshherë standardet e ulëta nuk janë marrë parasysh nga punëdhënësi. Shpeshherë për arsye ekonomike nuk janë vlerësuar dhe as marrë parasysh nga vetë punonjësit për arsye ekonomike ose flakje nga puna. 

Mund t’ju them, zotërinj deputetë, se aksidentet në punë ose jetët e humbura, përveç efektit të madh social, human dhe familjar, kanë kosto të dyfishtë, kosto trajtimi mjekësor dhe invaliditeti të shkallës së lartë, si dhe pension të përjetshëm për fatkeqit dhe familjet e tyre. 

Mendoj se është e detyrueshme që nga ratifikimi i kësaj konvente duhet të përgatiten akte ligjore dhe nënligjore në zbatim të tyre. Për të ecur drejt Bashkimit Europian, në praktikën shqiptare është i detyrueshëm zbatimi. 

Së pari, në legjislaturat e mëparshme, në sajë të punës së madhe të bërë nga qeveria e Partisë Demokratike, janë propozuar dhe miratuar shumë ligje në përputhje me kërkesat e BE-së. Kjo punë e madhe është përmendur dhe lavdëruar nga përfaqësuesit e BE-së në Bruksel dhe Tiranë duke plotësuar kushtet për përqasjen e bazës ligjore me atë të Brukselit. Puna e bërë u finalizua edhe me zgjedhjet me standarde që u organizuan në qershor. 

Së dyti, e dinë të gjithë që nuk u mor statusi në dhjetor dhe kjo, sipas mendimit tim, arsyen e ka te mosbashkëpunimi i mjaftueshëm pozitë-opozitë dje dhe sot. Mosmiratimi i tri ligjeve nga opozita e djeshme dhe pozita e sotme, si dhe dëshira e veprimit konkret, e mospërfilljes së opozitës sot nga maxhoranca ka krijuar idenë në qarqet europiane se këta, domethënë shqiptarët, nuk duan dhe nuk merren vesh me njëri-tjetrin, lëre pastaj me ne. 

Së treti, kjo mospërfillje, zotërinj deputetë, e maxhorancës së sotme ndaj opozitës nuk është vetëm me fjalë dhe fjalime këtu në Kuvend, por edhe në veprime konkrete të saj. Të bësh debat është gjë e mirë, por të mos bësh konsensus është mungesë totale e qytetërimit dhe e nivelit kulturor modern. Këtu përgjegjësia bie përsëri mbi të madhin, mbi shumicën. Nuk ishte e nevojshme të veprohej me shpejtësi për prishjen e konsensusit për ligjin e nëpunësit civil. Ky shumë mirë mund të zbatohej duke vlerësuar dosjet profesionale të secilit punonjës dhe mbi vlera të tilla të bëhej zbatimi i këtij ligji me standardet e BE-së. 

Së katërti, nuk duhet të lihet ideja me veprime të paligjshme, as në vetëdijen e shqiptarit, as në të evropianit duke futur frymën e përçarjes në popull, sidomos në drejtim të strukturave administrative. E them këtë, sepse zëvendësimi brutal i drejtuesve në struktura të rëndësishme shtetërore pa motivacion, vetëm e vetëm se ata i kishin këto funksione nga qeveria e PD-së, nuk korrespondon me ligjet dhe standardet europiane ku ne duam të aderojmë. Shumë qeveri ndërrohen në Europën Perëndimore, zotërinj deputetë të maxhorancës, por edhe vakuumet e zgjatura në kohë nuk cenojnë funksionet e Policisë së Shtetit dhe as të atyre të Mbrojtjes. Por këtu thjesht dhe vetëm se do i pari, ndërrohet me urgjencë edhe drejtori i INSTAT-it.

Së pesti, respektimi i vendimeve të organeve të pavarura, siç janë gjykatat, deri tani është zero. Ne shohim në terren se është krijuar fobia e tmerrshme për të mos dhënë vendime. Ka shtyrje pafund seancash vetëm e vetëm se me veprimet e sotme u rrezikohet e ardhmja profesionale apo edhe licenca e ushtrimit të profesionit. Deri tani nuk është pyetur as për vendimet e Gjykatës Kushtetuese, as për ato të gjykatave të ndryshme. Kjo nuk është e pranueshme për ne shqiptarët që duam të aderojmë në Europë dhe që sot do të votojmë këtë konventë. 

Konventa ka bazën ligjore, dispozitat e përgjithshme, masat mbrojtëse, përfshirë sigurimin e vendit të punës, pajisjet dhe mekanizmat, llojet e punëve, ambientet e punës, sigurinë shëndetësore në këto ambiente dhe trajnimet e ndryshme. Të gjitha këto vlejnë për çdo sektor pune, jo vetëm në ndërtim dhe në sektorin privat. Të kesh kushte pune dhe t’i respektosh me standarde ato qoftë nga punëdhënësi ose i punësuari, mbi të gjitha është nevojë për ruajtjen e shëndetit në të gjitha aspektet. 

E thashë që në fillim, ne kemi deficite në zbatimin në praktikë të kësaj konvente. Standardet tona janë relativisht të ulëta dhe shpeshherë vetë qytetarët, punonjësit janë mësuar të punojnë në këto kushte dhe për nevojat e tyre ekonomike heshtin, nuk e ngrenë zërin për shumë arsye, sidomos nga frika e humbjes së vendit të punës. 

Nën zë dje një mjek i vjetër i SHKOT-it, që është në varësi të QSUT-së, më thoshte: “kemi ditë pa pavulon dhe tiopental”, substanca këto të pazëvendësueshme për anestezinë e përgjithshme, sidomos për urgjencat mjekësore që vijnë nga rruga. Megjithatë, ata punonin me anestezi të tjera terapive për t’u shërbyer të aksidentuarve. Kjo është sakrificë, por edhe nevojë për të reflektuar nga strukturat përkatëse. 

Zotërinj deputetë, të premtosh që mjekësia do të bëhet falas dhe të mos kesh mundësi ta bësh pasi merr pushtetin, nuk është turp, por duhet të shpjegosh arsyet pse nuk e bën dot. Unë këtë e kam të qartë dhe e kuptoj fare mirë, por nuk duhet të arrijmë në atë nivel sa të tallemi me qytetarët. 

Lexova një listë të ekzaminimeve falas dhe u çudita. U çudita, sepse falas ishte matja e tensionit të gjakut, feçet e parazitëve te fëmijët, glicemia dhe yndyrnat në gjak te diabetikët dhe te grupmoshat 40-60 vjeç. Desha të them që kultura shëndetësore po instalohet te njё pjesë e konsiderueshme e shqiptarëve, pasi tё gjithё kanё halle shёndetёsore, tё gjithё kanё prindёr  tё sёmurё dhe fёmijё me probleme shёndetёsore tё moshës 01-14 vjeç. Kёtё e them, sepse aparat pёr matjen e presionit tё gjakut ka shumica e familjeve.  Ata e pёrdorin vetё nё familje, kanё mёsuar ta matin, madje u shёrbejnё edhe komshinjve pa shpenzime dhe nuk kanё nevojё tё shkojnё tё mjeku pёr tё matur tensionin. Po kёshtu, mjeku ka dhёnё njё protokoll mjekimi dhe nё rastet e luhatjes sё tensionit i ka mësuar ata se si tё rregullojnë dozat e mjekimit.

Tё  dashur dhe tё nderuar  deputetё,  feçe-parazit  ёshtё njё ekzaminim 30 sekondёsh nё mikroskop dhe nuk ka asnjё lloj kostoje, kёshtu qё nuk ke se  çfarë tё rimbursosh. Glicemia ёshtё  e detyrueshme pёr cdo diabetik pёr t’u kontrolluar. Edhe kёta kanё  blerё  vetё  glukometёr dhe kite vetë me lekёt e xhepit dhe ndjekin rregullisht matjen e  saj, pa patur nevojё tё shkojnё nё laboratorin e institucioneve shёndetёsore publike. Po kёshtu, edhe me vendimet e mёparshme, fёmijёt, pensionisёt, sёmundjet kronike janё rimbursuar  totalisht nga shteti, si pёr ekzaminimet, ashtu edhe  pёr mjekim dhe nuk ka nevojё tё reklamohen sot si suksese tё tre muajve tё fundit tё kёsaj qeverie. 

Zotёrinj tё nderuar, duke qenё se kam dhёnё kontributin tim  pёr urgjencat mjekёsore dhe kryesisht pёr traumat, dua t’ju pёrmend se kjo qeveri duhet tё bёjё shumё si pёr rritjen e buxhetit nё shёrbimin mjekёsor, ashtu edhe pёr forcimin e  rendit nё drejtim tё qarkullimit rrugor, vrasjeve me armё zjarri, me armё tё ftohta apo ato shpёrthyese. Kёtë e them pasi ka njё rritje  tё konsiderueshme kёta muajt  e fundit. 

Si mjek ju them se spitalet dhe urgjencat, sidomos Spitali Kombёtar  i Traumёs, kёrkojnё fond tё veçantё, standarde mё tё larta, pajisje  dhe bazё materiale. Njё i sёmurё nё terapinё intensive shpenzon 70 mijё lekё tё reja nё 24 orё dhe mund tё qёndrojё  deri  nё tre muaj me aparat frymёmarjeje. Shtetet e  zhvilluara tё nomenklatura e sëmundjeve urgjente e kanё buxhetin  tё centralizuar pёr tё kombinuar me dёmshpёrblime nga shoqёritё e sigurimeve apo individё tё dёmtuar qё janё tё siguruar. Tё gjitha kёto duhet tё rregullohen dhe tё bёhen me ligj. Unё si deputet ju them se nuk mund tё pёrballojmё  sot njё ngjarje tё pёrmasave relativisht tё mëdha dhe jo mё njё tёrmet, ku numri i tё plagosurve mund tё jetё me qindra. 

Edukimi qytetar  ёshtё i domosdoshёm, por nuk mund tё justifikohet kёto muajt e fundit rritja gati 40%  e traumave dhe plagosjet me armё zjarri, armё tё ftohta apo lёndё shpёrthyese qё janё bёrё tani nё modё dhe problematike. Kjo ёshtё detyrё e rendit, e ministrit tё Rendit dhe e strukturave tё  Policisё sё Shtetit. Nuk janё fajtorё as paketa ligjore dhe as qytetarёt, por janё kёto struktura qё kanё pёrgjejgёsinё  si pёr zbatimin e rregullave, ashtu edhe pёr luftёn ndaj krimit, pasi ky i fundit ka filluar tё lulёzojё dhe po merr mё qafё njerёz tё pafajshёm. 

Unё i kam qёndruar pranë fёmijёs 16-vjeçar qё u plagos nё  gjimnazin  “Partizani”. Falënderoj Zotin dhe ekipin mjekësor që i shpëtoi jetën, por ka ardhur koha qё çdo ministёr, në rastin konkret ai i Arsimit dhe i Rendit, duhet tё japë llogari se pёrse futen nxёnёs me armё nё shkollё, pёrse nuk nxirren mёsime nga ngjarje tё ngjashme tё mëparshme dhe tё propozohet njё bazё ligjore  apo masa  qё ato tё mos ndodhin pёrsёri. Shpeshherë mjaftohen vetëm me njё vizitё  ngushëllimi. Por a mjafton kjo? Nuk dua t’i jap drejtim politik edhe atentatit me tritol qё ka ndodhur pёr tё zgjedhurit e PD-sё nё Pogradec dhe Vlorё. Mё shqetëson fakti, sepse  jam interesuar dhe mё kanё folur fjalёt mё tё mira pёr kёta dy persona, qoftё si qytetarё tё thjeshtё, qoftё edhe si drejtues, të cilët kanë zbatuar vetëm ligjin. Cilat janё arsyet? Vetëm të zgjedhurit e opozitës e pёsojnё kështu? Kjo kёrkon pёrgjigje nga organet dhe strukturat pёrkatёse. Si mjek mund tё them se ngjarje dhe fatkeqësi të tilla tё japin forcё dhe optimizёm, shprehje kjo e pёrdorur nga i dёmtuari me tritol, kryetar i komunёs Qendёr nё Vlorё, Fredi Berberi. “Kam bёrё vetёm tё mira dhe kam vepruar sipas ligjit. Zot i madh mё gjykon mua. Vetёm ai mё shpёtoi dhe Zoti t’i japё dёnimin e merituar keqbёrёsit.” Si deputet them se Zoti na orienton drejt, shteti dhe ligji duhet tё veprojnë. Kur nuk veprojnë, dyshimi pёr njё gjykim ёshtё i madh.

Tё nderuar deputetё, na takon tё gjithёve tё bёjmё mё tё mirёn  e mundshme pёr t’u shёrbyer qytetarёve, vendit tonё dhe integrimit nё BE. Mendoj se konsensusi  duhet tё bёhet  patjetёr me opozitёn. Opozita tё mos nёpёkёmbet, tё dёgjohet, tё mos nёnvlerёsohet dhe aq mё tepёr tё kёrcёnohet. Opozita i  shërben vendit dhe zhvillimit. Ajo e ka pёr detyrё tё monitorojë dhe  kontrollojё qeverisjen. 

Sot pas 7 muajve nuk mund tё mburresh mё me njё milion vota, sepse qytetarёt kёrkojnё zgjidhje, punё, kërkojnë mё tё mirёn e mundshme pёr vendin, bashkëpunim dhe konsensus me tё gjitha palёt dhe jo luftё ndaj opozitёs nga ana e mazhorancёs. E ardhmja e pёrbashkёt si shqiptarё  nё kёtё territor ku jetojmё dhe integrimi nё BE duhet tё jenё moto pёr çdo drejtues tё pozitёs dhe pёr ne si deputetё.

Ju faleminderit!

(Drejtimin e seancës e merr zoti Dule.)

Vangjel Dule – Faleminderit, zoti Mihaj!

Fjalën e ka zonja Topalli.   

Jozefina Topalli -  Konventa e ILO-s ёshtё njё detyrim shtetëror dhe pёr ata qё nuk e dinё se çfarё ёshtё  ILO-ja. Ajo është  Organizata Ndёrkombёtare e  Punësimit.  Sot ishte njё  rast i jashtёzakonshёm pёr tё folur pёr  njё ndёr çёshtjet fondamentale tё shqiptarёve, nё qytet dhe nё fshat, pёr atё qё ёshtё punёsimi. Ajo qё po ndodh sot ёshtё se nga qeveria, nga  Kryeministri dhe maxhoranca kemi vetёm heshtje. Sigurisht, nuk kanё asgjё pёr tё thёnё, as pёr  punё dhe as pёr punёsimin. John Lenon thoshte: “Puna ёshtë jeta. Pa atё ka vetёm frikё dhe pasiguri”.  Lliria e vёrtetё individuale nuk mund tё ekzistojё pa sigurinё ekonomike, e cila tё humb edhe pavarёsinё. 

 Çfarё po ndodh ndёrkohё nё vendin tonё gjatё kёsaj periudhe? Cilat janё tё dhёnat e qeverisё? Sektori prodhues ka rёnё nёn kapacitetin e tij. Sektori i ndёrtimit ka rёnё e  ka rёnё. Papunёsia ёshtё rritur. Papunёsia e tё rinjve ёshtё ritur edhe mё frikshёm. Mbyllja e dyqaneve, e lokaleve, e bizneseve ёshtё e pёrditshme. Fshesa e administratёs ёshtё e frikshme, motivacioni: largim nga puna. Para nuk ka mё nё qarkullim. Rrogat vonohen. Kёtu nё parlament, nё tre muaj, tre herё ndryshohet buxheti, nga kёto, dy herё me akte normative, qё do tё thotё se asnjёri nga deputetёt nuk ka tё drejtё tё bёjё asnjё ndryshim: ose merre, ose lёre. Vjedhjet nё shtёpitë e njerëzve dhe nё rrugё janё shtuar.  Çdo ditё dёgjojmё pёr grabitje me maska nё dyqane, lokale, filiale tё bankave, kapje  peng tё arkёtareve, tё rojeve e kёshtu me radhё. Fushata e gjobave tё makinave dёshtoi me arbitraritet dhe falsitet. Shtёpi, lokale dhe makina vazhdojnё tё hidhen nё erё me tritol edhe kur janё me leje. 
Dёnimet kolektive janё moda. Rilindja e  krimit ёshtё realiteti. Sikur tё mos mjftonin kёto, vendosin granata nё banesёn e kryetarit tё  PD-sё së Pogradecit, tritol kryetarit tё komunёs  sё  Vlorёs. Bombё shefit tё Policisё sё Burgut nё Fushё-Krujё. U jepen leje tё burgosurve tё rrezikshёm pёr t’i vrarё pastaj, para se tё kthehen nga leja, afёr dyerve tё burgut; u jepen leje tё burgosurve, ku, sipas medias, sa dalin pёrdhunojnё. Arratisen nga burgu tё dёnuar me 25 vjet burg. Nё burgjet e sigurisё sё lartё  futen armё, sharra dhe mjete tё tjera. Vriten biznesmenё te dera e shtёpisё. Hyjnё babagjyshё me armё nё argjendari. Djali vret babain me thikё. Nipi vret xhaxhain me plumb. Vrasin nё mes tё Durrёsit njerёz tё pafajshёm. Lojёrat e fatit vazhdojnё punёn, pasi paguajnё privatisht gjobat.  Guroret lajmёrohen tё mbyllen, por sapo paguajnё pёrqindjen nёn dorё vazhdojnё tё hapen. Digjet dhe  bastiset zyra e PD-sё nё Manzё. Vritet fёmija nё klasё dhe nё shkollё. 

“Standards and poors” na deklasifikoi nga  B plus nё B. Statusin e vendit kandidat, edhe pse jua lamё gati, nuk e morёt. Kur Kryeministrin pёr 100 ditёt e Rilindjes e pyesin se a ka ndonjё dёshtim, thotё: “Jo! Nuk ka asnjё dёshtim.” Zhduken 4 milionё deklarata të bizneseve.  Zhduket serveri i tatimeve, skandali mё i frikshёm, mё  i turpshёm, qё nuk mund tё ndodhё as  nё vendet e Afrikёs sё dikurshme, por nuk ka  problem, sepse nuk ka pёrgjegjёsi, nuk ka dёshtim. Propagandohet teza zero problem me fqinjёt, tezё e kopjuar nga  ministri i Jashtёm turk. 

Shqiptarёt shqetёsohen pёr devijimin e lumenjve, Kryeministri  mё nё fund shkruan nё Twiter se nuk ka projekt, shumё zhurmё pёr asgjё, por menjёherё ministri i qeverisё maqedonase pranon se Banka Botёrore ka projekt. Kryeministri pёrsёri nuk ka thёnё tё vёrtetёn, por nuk ka problem. Çdo gjё mund tё ndodhё. Dёshtim nuk ka. 

Kryeministri nё shtator tha se besa e dashuria ndaj partnerёve strategjikё ёshtё  e pakushtёzuar. Kurrё nuk e kisha dёgjuar. Ai thotё se nuk ka marrёveshje pёr armёt me Sirinё, ndёrkohё qё punonjёsi i administratёs nё Komisionin e Sigurisё nё Kongresin Amerikan, Walker, thotё tё kundёrtёn. Të rinjtë nën dritaren e tij Kryeministrit e  detyrojnё të tërhiqet dhe tё pohojё: “Po, nё fakt  ka marrёveshje.” Iku edhe besa. Iku edhe  premtimi duke krijuar zhgёnjim ndaj aleatёve si kurrё ndonjёherё mё parё. Kёsaj radhe mashtroi edhe shqiptarёt, edhe partnerёt mё tё mirё qё kemi, por nuk ka problem:  Kryeministri thotё: nuk ka dёshtim. Kryeministri beson se do tё mashtrojё edhe partnerёt tanё siç mashtroi shqiptarёt  mё 23 qershor pёr 300  mijё vende tё reja pune, shёndetёsi falas, legalizim falas, ulje  tё çmimeve dhe ulje tё kontributeve. Edhe nё kёtё rast qё po flasim pёr punёsimin, ai dhe maxhoranca heshtin. Nxjerrin tё flasё vetёm njё ministër komik. Pёrsёri nuk ka problem. Nuk ka dёshtim, jo vetёm nuk ka problem, por zoti Kryeminstёr pёr tё mos pranuar  dёshtimin, pasi e shndriti me ShBA-nё, sulmoi Gjermaninё, Britaninё, Holandёn, Danimarkёn e tё tjerё, vetёm  pse nuk votuan statusin, duke thёnё se kanё forca ekstremiste dhe ata nuk e duan zgjerimin, ndёrkohё qё zgjerimi edhe para njё jave vazhdoi me Serbinё. Ndërkohë dje Presidenti i Francёs pranoi dhe tha se jam pro edhe  zgjerimit ndaj Turqisё.  

Zoti Kryeminisёr, çfarё kanё  ata me ne shqiptarёt?  Cilin gёnjen  ti kёshtu? Qё ёshtё qeveria mё e paaftё nё 20 vjet, kёtё e dimё; qё ka ministra pa diplomё edhe kёtё e  dimё, qё qeshin kot gjithё kohёn edhe kёtё e shohim, qё  jemi brenda familjes nё qeveri (qё nuk ka bёrё vaki ndonjёherё nё asnjё vend tё civilizuar) si me kёtё Kryeministёr, edhe kёtё e dimё, por qё tё zhgёnjejnё kaq shpejt dhe kaq shumё nё njё kohё kaq tё shkurtër, kjo nuk ka ndodhur asnjёherё. I kam mirёkuptuar ata socialistё qё mё thoshin nё shtator, tetor apo nё nёntor se duhet t’i japim kohё. Nё njё logjikё normale kanё pasur tё drejtё, por me kushtet  e iracionales, tё nihilizmit, tё skizofrenisё, tё tritolit, shkatёrimit, shfuqizimit nё realitetin e megamashtrimit, tё ndjenjave tё urrejtjes halucinante, padijes dhe mungesёs sё interesit publik, nё kushtet kur nuk ka aspak dhembshuri pёr njerёzit, as dashuri  pёr vendin, por plot dashuri pёr shokёt, dёnime kolektive, hakmarrje lunatike, shtet policor pёr antiligj dhe antishtet, arsyeja nuk bёn mё arsye. Politikanёve nuk u lejohet tё presin tё  kalojnё 100 ditёt. Ka shumё kohё qё njerёzit dyshojnё se Rama sa herё thotё për njё gjё e bёn, nёnkupton tё kundёrtёn. Ky vizion, nёse mund ta quash tё tillё, nuk ka asnjё lidhje me realitetin. Unë këtë e di, por disa të tjerë ende nuk e dinë. Ata mund të pyesin: cili është zoti Rama, ai që premton 300 mijë vende të reja pune, apo ky që ka rritur papunësinë? Ai që tha se do t’ju pesëfishoj të ardhurat, apo ky që shtoi edhe kontributet? Ai që thotë se me mua vjen era shtet, apo ky që me modelin e tij të tritolit i ka dhënë shembullin personal çdokujt ta përdorë tritolin kudo dhe kundër gjithkujt çdo ditë dhe disa herë në ditë? Ai që tha ulni borxhin, apo ai që e rriti me 13%? Cili është ky Rama, ai që foli për depolitizimin, apo ai që edhe në krye të policisë vendos komisionarë të PS-së? Ai Rama që do të rritte ndihmën sociale, apo ky Rama që  nuk ua pagoi disa muaj rresht as aq sa ishte? Ai që bojkotoi parlamentin me mashtrimin “Vjedhim votat me vjedh shtetin”, apo ky që pa kaluar muaji doli me zë dhe figurë duke blerë votat me 20 mijë lekë? 

Ka disa që pyesin: cili je ti, zoti Rama? Ne këtu e dimë mirë, ju edhe më mirë dhe shumica e shqiptarëve e dinë. Ata që ende nuk e dinë, apo nuk duan ta besojnë, ky zotëri po i sqaron çdo ditë me shpejtësinë më të madhe: me rrënimin, pasigurinë, ankthin, gënjeshtrën dhe show-n me të cilin kërkon t’i ushqejë. 

Unë nuk e di se në cilin vend të botës Kryeministri përuron veprën e përuruar vite më parë nga paraardhësi, siç bëri Rama me Zyrën e Punësimit, apo dje me Devollin. Nuk njoh në histori një Kryeministër që të thotë se sëmundjet kronike shërohen, siç tha Rama në leksionin e çuditshëm që dha në takimin me mjekët. Nuk di një qeveri që për katër muaj të rritë borxhin, nga 62, në 75%. Nuk di një vend, që ende pa qenë në recension, të rritë taksat, shpenzimet qeveritare, deficitin dhe të ulë investimet publike, siç bëri kjo tani. Nuk kam dëgjuar që në kohë krize globale të rritet qeveria, të rritet numri i ministrave, të rritet numri i deputetëve në parlament, siç ndodhi edhe sot. Nuk kam parë një politikan që, pasi bëhet Kryeministër, të jetë edhe më depresiv,  edhe më i zymtë se çka ishte më parë. Nuk kam dëgjuar që kryetari i ri i qeverisë të përcjellë me fjalë, zë dhe veprim vetëm frikë, zi, pasiguri, kërcënim, pafuqi, mashtrim, deprimim, paranojë, halucinacione, vuajtje dhe ankth për qytetarët e tij, si ky zotëria që kemi sot. 

Tre muaj më parë na tha se një milion shpulla në çuan në opozitë. Nga këto një milion shputa gjysmën, zoti Kryeministër, e ke të pakënaqur që sot, ndërsa gjysma tjetër është në pritje, por ata nuk shohin as një dritë në fund të tunelit. 

Detyra është një: jepu siguri shqiptarëve, sepse e ke për detyrë! Jepu punë shqiptarëve, sepse ua ke premtuar! Jepu mundësinë shqiptarëve dhe fëmijëve që të jetojnë në Shqipëri, në vendin tonë dhe të mos kërkojnë si shpëtim arratisjen, ikjen dhe emigracionin, sepse ne, si komb dhe si popull, kemi një problem të madh: kanë ikur mbi 30% dhe nuk e kemi më luksin të ikin të tjerë në 2013-n. Jemi një vend anëtar i NATO-s, që i rezistoi recensionit dhe që është transformuar si askush tjetër. 

Nuk është Kryetari i Kuvendit, por do të dëshiroja shumë të ishte, sepse kam një pyetje për të, por, mbi të gjitha, kam një pyetje për Kryeministrin e Shqipërisë, të cilit deri tani nuk ka guxuar njeri t’ia bëjë dhe mua më vjen keq, por si ish-Kryetare e Kuvendit do t’ua bëj juve, Kryeministrit dhe opinionit publik. Përpara disa ditësh një gazetë belge fliste për një rast, për një emër që është deputet në Kuvendin e Shqipërisë, i cili akuzohej për vepra të rënda penale, për trafiqe etj., etj. Unë nuk e di se cili do të jetë vendimi, por një njeri me ndërgjegje shoqërore, një njeri që është ulur në këtë sallë disa vjet, nuk mund të rri pa ngritur zërin dhe pa i thënë Kryeministrit të Shqipërisë: “Fol dhe shpjego!”; Kryetarit të Kuvendit “Fol dhe shpjego!”. Cili është qëndrimi juaj? Cili është qëndrimi ynë? Ai njeri quhet Mark Frroku, për të gjithë ata që kanë frikë t’ia përmendin emrin. Ku do të shkojë Shqipëria, nëse të gjithë do të heshtin? Ku do të shkojmë ne, nëse nuk kthejmë përgjigje pse gazetat e huaja hapen me të tilla emra dhe probleme? Nëse është i pafajshëm, pse nuk flet zoti Kryeministër dhe nuk i del zot? 

O zoti Kryetar i Kuvendit, ku jetojmë ne, jemi në parlament, apo jemi në shpellat e krimit? 

Kolegë, ju kërkoj të flisni, çojeni zërin, është edhe për ju, edhe për fëmijët tuaj.

Faleminderit!            

Vangjel Dule – Faleminderit, zonja Topalli! 

Fjalën e ka zoti Sali Berisha. 

Sali Berisha – Zonja deputete, zotërinj deputetë, zoti kryesues i seancës,

Të dashur qytetarë dhe qytetare, 

Sot në parlament debatohet mjerisht me një anësi të plotë një çështje themelore për çdo qytetar dhe qytetare të këtij vendi, e cila qëndron në themel të lumturisë së njeriut, të mirëqenies së tij personale dhe familjare, por edhe shoqërore, çështja e punësimit. 

Krijimi i vendeve të punës dhe punësimi janë në distancë. Ky është treguesi më thelbësor, më i sigurt dhe më besnik i performancës së një ekonomie tregu të lirë. Krijimi i tyre është dëshmi e funksionimit të saj. Moskrijimi dhe rrënimi i vendeve të punës, cilado qoftë teknologjia që ajo disponon, e dëshmon atë të sëmurë, të sëmurë dhe vetëm të sëmurë. Në këtë kontekst, asgjë më të rëndësishme se punësimi nuk ka për këtë vend dhe për qytetarët e tij. Fakti që sot mazhoranca hesht dhe zbaton kodin e heshtjes edhe ndaj kësaj çështjeje, do të thotë se ajo ka marrë një urdhër të keq dhe të padenjë nga kryekreu i saj, i cili për herë të parë pas gjashtë muajsh foli në hidrocentralin e Banjës për krijimin e vendeve të reja të punës. Ndërkohë, me qëndrimet, politikat dhe qeverisjen shkatërron si lubi çdo ditë dhjetëra dhe qindra vende pune në mbarë vendin. Krijimi i vendeve të punës ishte dhe mbetet qëllimi më madhor i ekonomisë shqiptare edhe në kulmin e krizës.

Vitet 2009-2013 ishin vitet kulmore të krizës ekonomike europiane dhe rajonale. Ekonomia shqiptare ishte ndër më të paktat ekonomi, ndonëse në mënyrë modeste, por sipas statistikave të FMN-së, të Komisionit Europian, të Eurostatit, të ILO-s dhe të gjitha të tjerave ajo vazhdoi e krijoi vende pune dhe më 26 qershor pati një papunësi, përsëri jo të kënaqshme, 21,8%. Nuk duhet të harrojmë se Franca sot e ka mbi 11%, Sllovenia e ka mbi 12%. Pra, edhe  mesatarja e BE-së ra te 11%-shi. Në këtë kontekst, reformat e reja që ndërmorëm kishin vetëm një synim: punësimin, punësimin, punësimin, duke rritur kompeticivitetin. 

Banka e Shqipërisë raportoi se në tremujorin e dytë të vitit 2013, si rezultat i heqjes së tatimit mbi të ardhurat personale për të gjithë punonjësit me paga nën 300 dollarë, u krijuan 22 mijë vende pune. Në katër vjetët e shkuara u bë një betejë e përditshme për mbajtjen e vendeve të punës dhe krijimin e tyre. 

Zonja dhe zotërinj, vetëm nga investimet e huaja direkte në katër vjet u morën, sipas Organizatës Botërore të Tregtisë, mbi 4,4 miliardë dollarë. Nuk mund të them, siç pretendonte një ministër këtu një ditë, se me 5 mijë dollarë krijohet një vend pune. Vërtet mund të krijohet një vend pune me 5 mijë dollarë, por është shumë pak. Mund të krijohen vende pune edhe me 1 milion, por sidoqoftë 4 miliardë dollarë janë një shumë e konsiderueshme për të krijuar dhjetëra dhe mijëra vende pune të reja. 

Në katër vjetët që kaluan në ndërtimin e mijëra kilometrave rrugë, në ndërtimin e qindra ujësjellësve dhe kanalizimeve, në ndërtimin e qindra shkollave, në ndërtimin e dhjetëra impianteve të ujërave të zeza, me financimin e 43 mijë projekteve në bujqësi u bë e mundur që edhe sektori publik të kontribuojë me krijimin dhe mbajtjen e vendeve të punës. Sigurisht, ishte kohë krize. Një fluks i madh emigrantësh vinte kryesisht nga Greqia. Unë kam me vete dhjetëra mesazhe prej tyre, sepse tani ata po përjetojnë momente shumë të vështira ekonomike. Deri sot kanë jetuar me halle dhe me ato pak kursime që kishin, ndërsa tani sytë i kanë kthyer nga Shqipëria. Çfarë u ofron ajo? Se çfarë u ofron ju e gjeni vetë.  

Në katër vjet u krijuan vendet e punës dhe u mbajt në kontroll papunësia, sepse u hapën kantiere ndërtimi në hidrocentrale në të katërta anët e vendit. Kryekreu juaj vajti të vizitojë njërin prej tyre dhe ka anatemuar me dhjetëra të tjerë që kanë të punësuar më shumë sesa kantieri që vizitoi Kryeministri. Po, po, u bë gjithçka për një mjedis të favorshëm. Nuk them se ishte i përsosur, por Shqipëria në disa nga treguesit u rreshtua si një ndër vendet më të avancuara, doli mbi mesataren për lirinë ekonomike dhe la mbrapa 20 vende në Europë për këtë tregues shumë të rëndësishëm. Por kishte përsëri hapësira, detyra ishte të përmirësonim më tutje. Çfarë ndodhi me ardhjen tuaj në pushtet, me premtimet antiglobaliste? Fjala e vetme, që u zhduk nga fjalori, është punësimi. Rikujtoni pak të gjithë retorikën boshe të piktorit dështak, që është analfabet në ekonomi dhe i thotë mendja se në Shqipëri nuk ka ekonomistë, përveç atij. Për punësimin foli për herë të parë në Banjë, ndërkohë, ndjell vrer, zi, duke folur për tmerr dhe ferr në këtë vend, duke e përshkruar Shqipërinë në atë realitet që ka në mendjen e tij dhe kurrë në realitetin që ekziston. Ka shkatërruar dhe po shkatërron çdo ditë pa mëshirë me dhjetëra e qindra vende pune. Tregu ka shumë dimensione, por ka një dimension që nuk kërkon asgjë, kërkon vetëm fjalën, ta mbështesësh, të ngjallësh optimizmin dhe entuziazmin. Tregu pa entuziazëm është i kolapsuar dhe një qeveri që vret çdo ditë entuziazmin e tregut, çfarëdo që të bëjë, vetëm e dëmton atë. 

Por nuk është vetëm fjala me të cilën ju vrisni çdo ditë biznese dhe vende pune. Jo, ju vrisni me tritol. Ju jeni bërë sinonimi i tritoli dhe mendoni se tritolit është sinonimi i forcës suaj, por gaboheni rëndë. Tritoli është sinonimi i shpirtit tuaj të sëmurë që ju udhëheq, është sinonim i marrëzisë suaj. Hidhni pallate në erë. Shkoni dhe pyesni ndërtuesit se kush po ua blen tani ndërtimet, dhe do të konstatoni se, pas tritolit tuaj, me të cilin ju keni hedhur në erë hipotekat, keni hedhur në erë ligjet, keni hedhur në erë Kushtetutën, keni hedhur në erë shtetin ligjor, tregun dhe rregullat e tij, nuk janë përgjysmuar, por kanë rënë në mënyrë dramatike blerjet në ndërtime. A e dini ju se nga katër anët e rajonit vijnë mesazhe se në Shqipëri nuk do të blejnë kurrë, nuk do të ndërtojnë kurrë, se edhe në hipoteka ka qeveritarë që minojnë? Cili është qëndrimi juaj? Cili është qëndrimi i kryekreut tuaj, i ngërthyer nga kompleksi i shkatërrimit? Qesh e kënaqet nga shpërthimet që bën kundër ligjit, kundër të drejtave të qytetarëve, kundër Kushtetutës dhe institucioneve të vendit. Nuk po flas për dimensionin tjetër të tritoleve, po marr vetëm këtë. 

Shkon në Himarë, në Dhërmi dhe terrorizon një fshat të tërë, i cili për 20 vjet nuk ndërtoi pothuajse asgjë. Filloi të ndërtojë pasi u bë masterplani i bregut, pasi u miratua plani urbanistik i Himarës. Sollën kursimet e bijve të tyre për të ndërtuar aty mirëqenien që meritojnë. Shkon me laps Koço me kryekreun dhe me parime tërësisht klasore minojnë dhe shkatërrojnë ndërtime me leje. Kjo është njëra anë, është një mekanizëm makabër i shkatërrimit të vendeve të punës, por një mekanizëm tjetër, po kaq i zi dhe tepër i rëndë, është Shqipëria në kaos, Shqipëria në thundrën e krimit, Shqipëria në tritol me vrasje me maska dhe trafiqe. 

Çfarë bëtë me ardhjen tuaj në pushtet? Për të mbyllur dosjet dhe kartelat tuaja dekapituat Policinë e Shtetit, shkarkuat dhe larguat Policinë Kriminale me një të rënë të lapsit dhe sot krimi është ulur këmbëkryq në çdo skaj të këtij vendi, në çdo shesh, në çdo rrugë, në çdo institucion, sepse duhet të zhdukeshin dosjet. 

Do t’ju lexoj vetëm një mesazh: “Të përshëndes, doktor! Ministri Tahiri gënjeu ditën e diel, kur tha se Drejtoria e Burgjeve nuk e kishte njoftuar policinë për lejen e Astrit Gjepalit. Grupi i kontrollit nga SHKB-ja, Drejtoria e Burgjeve dhe Avokati i Popullit konstatoi se te libri i specialistit të informacionit në Peqin çdo gjë ishte e dokumentuar, përfshirë njoftimin e policisë”, çka do të thotë: shteti vë edhe prita. 

Je i botës së krimit ti që bërtet nga aty ku je! Je i faktuar! Prandaj je futur në listë. Ti je këtu si përfaqësues i krimit. I di mirë ti.

Vangjel Dule – Zotërinj, ju lutem respektoni seancën!

Sali Berisha – Pra, ju mendoni të vendosni rendin, duke organizuar prita shtetërore. Në këtë parlament unë i kam thënë zëdhënësit të kryekreut për rendin: mos bëj komunikata në emër të bandave, se çmimi do të jetë shumë i shtrenjtë. Bandat duhet të trajtohen me ligj dhe jo të drekosh me njërën e të sulmosh tjetrën, se kështu rrënon rendin. Ja ku e keni: tritol, fshehje të krimeve, turp i madh! Ndihma më e madhe që mund t’i jepet krimit, është ta fshehësh atë. 

Dje unë isha me një qytetar shkodran, i cili më tha se ishin pa drita. Pse? Sepse janë vjedhur 11 transformatorë. Asgjë nuk thuhet në komunikatën e policisë. Paqe, nuk ndodhin vjedhje. A e dini ju sa janë shumëfishuar vjedhjet? Dhjetë herë më shumë. Këto nuk zgjidhen me fshehje. Fshehja është një turp, është një përkulje përpara krimit. Këto zgjidhjen duke u qëndruar dhëmbë për dhëmbë dhe ballë për ballë. Nuk mund të krijosh mbështetje kur fsheh krimin. Në momentin që fsheh krimin, të tjerët të konsiderojnë bashkëpunëtor me të. Ç’është kjo? U bëhet presion medieve të fshehin të vërtetën. Po çfarë investimesh prisni ju? Zero investime prisni. Sa biznese të reja do të krijohen? Zero biznese të reja. Dhamë gjatë katër vjetëve, nga 2007 e deri më sot, koncesione për 420 hidrocentrale. Është në të drejtën e qeverisë të shqyrtojë çdo koncesion, por ju çfarë bëtë? Çdo ditë del një ministër që na thotë këtu se nafta është e parëndësishme për t’i bërë qejfin kryekreut dhe hyn në librin Giness si një skandaloz, që nuk flet për gjë tjetër, vetëm për anulim kontratash. 

Ti mund të anulosh kontratat që i gjen të paligjshme, por jo të dalësh t’u biesh borive. Çfarë po bëni?  A e dini ju që po merren gjoba për të gjitha gjërat e anuluara dhe po rikthehen? Çfarë u bë me megakrimin e lojrave të fatit? Pëllëmbë e kazino, vetëm janë ndërruar pronarët. I vetmi rezultat i operacionit ishte vrasja e Olsit, ortakut, sipas një oficeri policie, të Sajmir Tahirit. Është njëri nga ata të dy që bëri rrjedhjen. Çfarë u bë me këto? Ku është ai megakrimi i madh? Natyrisht, jo lojën, atë nuk e prekni dot ju. Rritët kafenë etj., por lojën e latë siç ishte  dhe e keni bërë në mënyrë jo të ligjshme. Rritët kafenë për pensionistët, por nuk i prekët lojërat e bixhozit, për të cilat i ratë gjoksit  që do t’i mbyllnit se ishit të tmerruar. Ju i shtitë në dorë ato dhe tani po i mbroni me banda dhe çdo gjë tjetër.

Zonja dhe zotërinj, ju i keni dhënë një goditje fatale biznesit me vjedhjen që u bëtë të dhënave fiskale të qytetarëve. Kurrë ndonjëherë në historinë e një vendi nuk janë vjedhur deklaratat fiskale të 20 vjetve. Kjo ndodhi vetëm me kreun tuaj. Kreu juaj, i udhëhequr nga procese të brendshme mendore, mendoi se duhet të shtijë si maniak në dorë çdo të dhënë dhe t’i tregojë me gisht  çdo qytetari rrogën që merr, shitjet që ka bërë, kreditë që ka marrë, borxhet që ka marrë, fitimet që ka pasur, shpërblimet, në mënyrë që t’i thotë secilit: unë t’i di ato, kam marrë të gjitha të dhënat në gjeografinë financiare të kompanive. 

Vangjel Dule – Zoti Berisha, koha ka kaluar, madje keni marrë edhe kohë shtesë.

Sali Berisha – Mos kini frikë nga fjala! Pse doni të më prisni fjalën? Vetë nuk flisni. Kjo është ligësi. Vetë nuk flisni dhe nuk doni që unë të flas?! Jo, unë do të flas.

Pra, kryekreu urdhëroi vjedhjen e të gjitha të dhënave financiare. Nuk ka më kompani që të ndihet e sigurt, sepse me to manipulohet konkurrenca, sepse me to manipulohen gjobat, sepse me to manipulohet prognoza, sepse me to manipulohet çdo gjë. 

Të dashur qytetarë e qytetare, biznesmenë e biznesmene, në Shqipëri dhe në çdo vend të planetit ato të dhëna nuk mund t’i diponojë as kryetari i shtetit, as kryeministri. Ky është një ekstrem, maniakalizim ekstrem. Nuk vepron një maniak kurrë ndryshe, veçse kështu. Çfarë investimesh prisni? Bizneset po ju ikin me këto që keni bërë. 

Zotërinj, ju me sistemin kleptokratik që po vendosni po rrënoni ekonominë. Ju ftoj ju, deputetë socialistë, të bëni listën e të emëruarve nga qeveria, ku janë kushërinjtë këtu në qeveri. Në qeveri kemi tri veta nga një familje për të mos thënë me radhë e me radhë. Ju lutem, mos kini frikë nga fjala. Sikur vetëm vëllezërit, motrat, kunatat dhe njerëzit e ministrave paskan të drejtë të punësohen ndërsa socialistët e thjeshtë, bërrylin! Ekspertë të majtë të thjeshtë, bërrylin! Pse? Sepse kështu kleptokracia ka terren më të përshtatshëm për të vjedhur: me kushërinj, me kunetër, me vëllezër. 

(Diskutime pa mikrofon.) 

Ndërsa fatura do të paguhet nga të gjithë shqiptarët, edhe nga zgjedhësit e tu, zoti deputet, po, po, edhe nga zgjedhësit e tu që s’ke qenë në gjendje të punësosh as pesë prej tyre, sepse s’të lanë vëllezërit, kushërinjtë, krushkat, krushqit, kunetërit e ministrave. 

Zonja dhe zotërinj, vendet e punës s’kanë perspektivë. Me hajdutin e thesarit të Krrabës ju krijuat piramidën gjigande të financave publike. Unë ju garantoj ju, të dashur qytetarë, këtu do të jemi, se me veprimin e tyre për të rritur 75% borxhin, këta do ta fundosin ekonominë e Shqipërisë njëlloj si skenari grek. Borxhi s’është kurrë i mirë, por ka borxh e borxh. Borxhi që paguhet, kapërcehet. Vendi më borxhli në Europë është Britania e Madhe, me 180%. Por e shërben borxhin me interesat më të ulëta në Europë dhe s’ka ndonjë kokëdhembje për të fare. Në botë e ka Japonia me 300%. E shërben borxhin me interesat më të ulëta në botë, dhe s’ka asnjë kokëdhembje. Kurse ju, me rritjen që i bëtë me 75%, që tani bankat po tkurren, që tani u kanë filluar ethet bankave. Unë ju garantoj se vitin e ardhshëm ose do të shkoni te borxhi 85%, dhe mbajeni mend këtu, dhe ju lutem shënojeni, ose do të shkoni te borxhi 85%, ose do të detyroheni për të shkurtuar rrogat jo më pak se 40%. Po këtë të dytën nuk e bëni dot. Do të bëni të parën, do të shkoni direkt në skenarin grek të kolapsit dhe të pamundësisë së pagesës së borxhit. 

Së fundi, ju po rrënoni vendet e punës, sepse po përdorni gijotinën në administratë. Keni shkatërruar administratën publike, administratën e reformave të mëdha.

 (Ndërhyrje pa mikrofon.) 

Jo, jo, ti s’ke punësuar. Sigurisht që do t’i punësoni njerëzit të cilët ju kanë mbështetur, por s’po ju pyet kush ju. Absolutisht s’po ju pyet njeri. S’jeni të zotë të punësoni as tre vetë. Mos më thoni mua. E di unë që nuk i punësoni dot, se s’ju lënë këta që duartrokasin veten e tyre. 

Pra, po rrënoni administratën që bëri reformat e mbarë tregut, administratën që anëtarësoi Shqipërinë në NATO, administratën që garantoi heqjen e vizave, administratën që dy vjet me radhë, me reformat e veta bëri që Komisioni Europian të rekomandojë statusin. Ju me kë do t’i bëni? Me Elif Matrakë? Me nepotizmin që po ngjallni çdo ditë? Me njerëz të cilët nuk kanë punuar as një orë në punë shteti dhe s’kanë diplomë? A e dini ju se po punësoni njerëz të cilët në 2007-n i ka heqë kryekushëriri i kësaj nga bashkia për diplomë falso, ndërsa tani e keni bërë drejtoreshë diku tjetër? A e doni emrin ju? Jua jap unë emrin. Kjo është administrata që ju po ndërtoni. Me këtë do t’i bëni reforma ju? As te dera nuk dilni dot ju me reforma. Ju vetëm do të rrënoni vende pune. 

Së fundi, kryekreu juaj, në radhë të parë, me qëndrimet e tij antiintegruese bëhet një faktor madhor i largimit të investimeve nga Shqipëria. 

Të nderuar deputetë,

 23 qershori ishte një shans i vërtetë i Shqipërisë për të marrë statusin. Zgjedhjet nuk ishin kusht. Jo! Por zgjedhjet, padiskutim ishin një atu e fortë e shqiptarëve. Ndërrimi paqësor i pushtetit ishte një atu e dytë e fortë. Çfarë u tha? U tha: “Të shohim çfarë qëndrimi do të mbajë ky njeri, i cili e ka udhëhequr partinë e tij me trumpeta, zile, tambure këtu në parlament kundër marrëveshjes së Stabilizim-Asociimit.” Çfarë thanë kancelaritë më 23 qershor? Ta shohim këtë kryekrye, i cili ka protestuar rrugëve e shesheve kundër heqjes së vizave. 

 (Ndërhyrje pa mikrofon.) Mos u mërzitni ju! Kur unë them të vërtetat, ju dëgjoni. Po s’qenë të vërteta, kundërshtoni. 

Ka protestuar kur ne dorëzuam pyetësorin. E bllokoi statusin për tre ligje. Shqiptarët e amnistuan. Sigurisht dhe Brukseli do të dëgjonte zërin e shqiptarëve. Por na dhatë ca prova. Cilat ishin provat? Provat ishin: me vrap në drejtim të kundërt! Shikoni katër porositë që mori. E pritën shumë mirë. Dhe bëri shumë mirë që vizitat e para, në mos gaboj, i bëri në Bruksel. Katër porosi i dhanë. Porosia më kryesore ishte administrata. Në qoftë se kryekreu juaj ishte i interesuar për integrimin, ai e kishte të thjeshtë: mund të bënte një moratorium. Një moratorium. Tre muaj. Dhe do të ishte ballëlartë t’i thoshte Jose Manuel Barrozos: më porosite për administratën? Urdhëro! Unë e mbajta premtimin tim. Por bëtë të kundërtën! Gijotinë! Kurrë ndonjëherë në 23 vjet nuk ka ndodhur që ai i cili fiton zgjedhjet të aplikojë platformën vere victis, mjerë i munduri! Kjo është turp për ju! Kjo s’ju bën aspak nder juve. 

Pas 23 vjetësh ju po krijoni një precedent që s’ka ekzistuar në çdo formë që është bërë rotacioni në këtë vend. Dhe pastaj, me radhë ndryshoni çdo ligj, duke i shkatërruar me vendim qeverie. Janë një seri nenesh të Kushtetutës që po rrënohen me vendim qeverie. Ministrja juaj bëhet e famshme në botë kur i thotë gjykatësit Kushtetues se po, kreu im mund të ndryshojë Kushtetutën me vendimet e tij. A mendoni ju se bota nuk ka veshë? A mendoni ju se bota nuk ka sy? Më shumë se kushdo tjetër trembet biznesi dhe krijimi i vendeve të punës. Më vjen keq t’jua kujtoj 100 herë dy gjëra. Harri Fultz, diku në kujtimet e tij, shkruan: “Shqiptarët janë njerëz shumë inteligjentë. Në kafenetë e tyre ata diskutojnë më me inteligjencë se në Uashington për politikën. Por ka prej tyre që kanë një problem madhor, dhe problemi i tyre madhor është se s’kanë interes tjetër përveç atij personal.” Veçse personal. A nuk i shihni ju të gjitha këto? A mund të hidhni poshtë ju qoftë edhe një të vetme nga këto? Këtu ngrihen dy-tri shals dhe si të paguar trillojnë çdo gjë. Por ne jua themi këto, sepse s’është vetëm interesi ynë, është interesi juaj, është interesi i shqiptarëve, pavarësisht nga ngjyrat partiake. Ja pse ne këtë marrëveshje e shndërruam në një çështje të rëndësishme debati. Edhe ne mund të heshtnim si ju. Por jo, s’mund të heshtim! Sepse s’ka problem më themelor se vendi i punës dhe punësimi. Ju po bëni gjithçka për rrënimin e tyre. 

Qytetare dhe qytetarë, 

Kjo është një situatë dramatike. Një situatë që po përkeqësohet dhe po rrëshqet çdo ditë para syve tuaj, një situatë e revanshit të pandalshëm të kësaj maxhorance, e cila përdor energjinë e votës suaj për të shkatërruar, për të dhunuar ligjet, për të shkatërruar institucionet, për të shkatërruar vendet tuaja të punës, për të shkatërruar lidhjet tuaja me Europën, për të shkatërruar marrjen e statusit. Vetëm fjala dhe qëndrimi juaj mund t’i thonë ndal kësaj situate. Ndaj dhe ju ftoj, kudo që jeni, të ngriheni me vetëdije të plotë ndaj këtij rrënimi të madh e të pandalshëm, ndaj këtij revanshi antipopullor, antieuropian, antidemokratik, antishqiptar. A e patë, qytetarë, që zotëria quan legjendë njeriun që ka deklaruar se do të luaja futboll me kokat e vëllezërve tanë në Kosovë? Këta patridë nuk kanë asnjë interes tjetër përveç interesave të tyre. Pasi kryekreu i vendosi çelësat e errëta të Bashkisë së Tiranës himnizuesit të kriminelëve të krimeve në Kosovë, pinjollit të tij tjetër, vlerëson si legjendë futbollistin kriminel që deklaronte se kam dëshirë të luaj futboll me kokat e prera të kosovarëve. Prerja e kokave të shqiptarëve ka qenë themel i genocidit serb ndaj shqiptarëve. 

Po lexoja para disa ditësh Lev Davidoviç Trockin, i cili si korrespondent i gazetës së Tierit  përshkruan Vardarin e mbushur me koka shqiptarësh në traditën serbe. Mijatoviç, në traditën e barbarëve të tij s’kërkon gjë tjetër veçse të lozë futboll me koka shqiptarësh. Dhe Ministri i qeverisë shqiptare, ky bastard, ma quan legjendë Mijatoviçin.

Vangjel Dule – Zoti Berisha, jeni në podium për plot 38 minuta. 

(Zonja Topalli flet pa mikrofon.)

Zonja Topalli, cila rregullore, cili marzh tolerance mund ta justifikojë këtë shkelje? 

 Zoti Braçe për procedurë. 

Erion Braçe – Zoti Dule,

Që në fillim të kësaj seance vura në dukje pikërisht shkeljen e Rregullores. Ka vetëm një nen të Rregullores që normon çështjet jashtë rendit të ditës, që na keni vënë përpara. Është në fund të seancës dhe për të nuk është regjistruar kurrkush. Është e neveritshme, deri edhe banale, që këtu të vihet e të flitet për çdo gjë, dhe të mos flitet fare për këtë gjë që është rendi i ditës. Të provokohet kushdo, të fyhet kushdo, të gënjehet turpësisht e të tjera me radhë. Por po jua them edhe një herë tjetër: ky është një shfrytëzim kohe në mënyrën më banale. Njëra çohet e thotë se nuk po qarkulloj dot paratë e mia, se nuk ka më para në treg. Një tjetër thotë se unë të miat nuk po i qarkulloj dot. Çohet tjetri dhe thotë se nuk po shes dot apartamentet e mia. Dhe në fund fare e mbyll me koka. Po, mor zotëri, ka një kokë shqiptari që nuk është gjendur akoma. Është koka e Remzi Hoxhës. Përgjegjësin e keni aty. Kaq e thjeshtë është.

Vangjel Dule – Doja të thosha se nuk mund të bëjmë të paditurin dhe sikur vijmë për herë të parë në këtë sallë. Mënyra e funksionimit është objekt i Konferencës së Kryetarëve, në radhë të parë, prandaj do t’ju lutesha, në bashkëpunim, kryetarët e grupeve parlamentare të vendosim që t’i presim rrugën kësaj tradite të abuzimeve me kohën në seancën plenare. Faleminderit!

E ka fjalën zonja Harito. Më pas, zoti Veliaj.

Milena Harito – Faleminderit, zoti drejtues i seancës! 

Nuk kam ndërmend të ulërij si paraardhësi. Nuk e kuptoj se pse ne që kemi në dorë serverin e tatimeve kemi nevojë të vjedhim të dhënat e tij. Nuk gjej dot një mendje të shëndoshë që të ma shpjegojë këtë. E para. E dyta, meqenëse ne i kemi në dorë të gjitha të dhënat zyrtare dhe të gjithë kompjuterët e Kryeministrisë, po ju lexoj një mesazh të këtij zotërisë parafolës. E kemi gjetur në kompjuterët e tij. 

“Mesazh tejet i rëndësishëm. Zotërinj ministra dhe titullarë të institucionit të varësisë, duhet të rifreskoni porositë për administratën tuaj nëpërmjet kordinatorëve në Tiranë për: 1) të dërgoni deri pasnesër në darkë (bëhet fjalë për para 23 qershorit) votat e sigurta të çdo punonjësi tuaj; 2) t’u kërkoni të votojnë bashkë me personat dhe ata që kanë marrë përsipër deri në orën 11:00; 3) çdo vëzhgues në qendër votimi të pajiset me listën e administratës votuese, kordinatorët që nuk janë komisionerë vëzhgues, të jenë prezentë te shtabi i zonës gjatë ditës së votimit. Përshëndetje, Kryeministri Sali Berisha”. 

Për ato përrallat e administratës, po ju them vetëm disa shifra, sepse nuk e kam ndërmend të merrem me fantazira. Vetëm 55 dorëheqje që nga shtatori e deri tani. Tri masa disiplinore. Dy dalje në pension. Gjithsej vetëm 60 vetë të larguar nga shërbimi civil. Kemi bërë 20% shkurtime në një administratë tejet të fryrë me “qoka” elektorale. Pra, ka 270 veta në listë pritje, të cilët sipas ligjit mund të vijnë të punësohen me prioritet në vendet e hapura në administratë. Gjëja e fundit, meqë tani jeni te SHQUP-i, mund të vini të shikoni konkurset tona të hapura. 

Vangjel Dule – Zoti Veliaj.

(Reagime në sallë.)

Fjalën e ka kërkuar zoti Veliaj, për replikë ndaj zotit Berisha. Pas zonjës Harito, edhe zotit Berisha i lind nevoja dhe e drejta për replikë. Por kjo pasi të respektohet radha. 

(Reagime në sallë.)                                                                              

Nuk kontribuoni në mbarëvajtjen e seancës duke ulërirë nga vendi... Edhe ju, zoti Braçe, po bëni interpretimin e gjithkujt dhe të gjithçkaje. Ju lutem!

Erion Veliaj – Faleminderit, zoti drejtues i seancës!  

Po filloj nga fundi, meqë e ke shumë merak këtë patriotizmin tënd dy lekësh. Meqë je kaq patriot, pse nuk u jep llogari qytetarëve që të thuash pse tetë vjet e sabotove me vetëdija të plotë linjën energjetike me Kosovën. U bëre gazi i botës në Gjermani. Njerëzit nuk e kuptonin se si dikush fal lekë që kombi të lidhet me energjinë dhe ti e sabotove, sepse gjermanët nuk të jepnin thelën që ti merr zakonisht nga ajo që ke firmosur. Tetë vjet i le pa drita. Nacionalist dy lekësh! Pse nuk e bëre? Rri si pulë aty. Të të vijë turp! Ti kumbari i Fazlliçit, do të flasësh për patriotë!? Ankohesh ti për policinë? Policia jote i jepte liri të plotë. Ai na e bëri bashkimin kombëtar. Ju e dini fare mirë, vendin na e menaxhonte Fazlliçi. Sigurisht, edhe Shkëlzeni. Të lutem, mos më fol mua për komplekse me Serbinë, sepse je i vetmi njeri që je dhëndër Serbije këtu. Dashuria është e verbër, nuk hyj fare tek ajo, por po guxove të futesh te jetët e të tjerëve, je i vetmi që e ke kompleks që je dhëndër Serbije. Nëse shkoj në një aktivitet me lojëra për të rinj, ku ju vetë na keni anëtarësuar, nuk shoh asnjë gjë të keqe. 

Para një jave takova studentët e Preshevës. Më thanë se duhet të hiqen lejet e punës për studentët e Preshevës, sepse Sali Berisha i konsideronte si qytetarë serbë. U vinte kuota për lejet e punës. Ja, ky patrioti! Sot punojnë në Shqipëri pa limit. Nuk kanë nevojë për leje pune, sepse qeveria jonë ua hoqi atë. 

Do të flasësh akoma për patriotizëm!? Kur Pandeli Majko bënte luftën në Kosovë, ty ajo të dukej një metaforë shumë e bukur. Zgërdhiheshe si zgërdhihesh tani, kërkoje bojkot, nxirrje njerëzit në protestë, kur të tjerët punonin për Kosovën. 

Kur isha 18 vjeç, shkova për t’iu shërbyer qytetarëve të Kosovës në Peshkopi. Në kampet e refugjatëve. Një vit të tërë kam qenë për të rregulluar klinika mjekësore me International Medicine Cooperative. Meqë e ke zakon të çosh zagarët e tu për të parë se ku e kam bërë shkollën dhe punën, shko kërkoje organizatën. Kur ne ndërtonim qendrat klinike në Xërxë, Gjakovë, Podujevë, Gjilan, Prizren, zotrote fryje publikun që të dilte kundër qeverisë së asaj kohe. Ja, ky lloj patrioti je ti! 

Nëse do të flasësh për vendet e punës, kam të dhëna edhe për to. Mjafton të të them se të gjitha kompanitë ku kemi vajtur e kemi vizituar këto ditë, thanë: “Shyqyr që na erdhi një lloj shteti tjetër, sepse shteti i Fazlliçit dhe i Shkëlzenit vinin këtu vetëm për të marrë copën e tyre!”. Kjo ishte ajo që e pengonte kompaninë PUK të hapte edhe katër miniera të tjera. Kjo ishte ajo që i pengonte ata në Fan, sepse kryetari yt i komunës nuk kishte marrë copën e vet. Qëllonte makinat e hidrocentralit me automatik, vetëm e vetëm që Fazlliçi dhe serbët e tu të tjerë të merrnin pronën. Nëse je ky lloj patrioti, dil dhe shpjegohu këtu!

(Drejtimin e seancës e merr zoti Meta.)

Ilir Meta – Fjalën e ka zoti Tahiri. Më pas, zoti Berisha. 

Ia keni përmendur emrin edhe zotit Tahiri.

Saimir Tahiri – Mblidhi replikat, siç mblidhte yt bir lekët! Mblidhi replikat, siç rreshtoje të vrarët, edhe ata që vriteshin për shkak të bizneseve të tët biri dhe familjes tënde, kur ishe Kryeministër. Bekuar qoftë dita kur shqiptarët treguan se kush je me të vërtetë! Mallkuar qoftë dita kur harrove se çfarë të bënë shqiptarët me 23 qershor! Sa të jemi këtu, unë dhe kolegët e mi, do të ta kujtojmë. Mallkuar qoftë dhe dita kur harroje ose kur bëje sikur harroje emrin e baxhanakut tënd! Ti që dije, edhe sot bën sikur di, për mesazhe oficerësh policie, skutat, nuk dije emrin e baxhanakut tënd! Madje, nuk dije ku binte Gërdeci. Madje, dole këtu si kryeministër pa pikën e turpit dhe u the shqiptarëve se nuk e dije që ekzistonte si fshat. Mallkuar qoftë ajo ditë kur nuk fole një fjalë që badigardi i djalit tënd qëlloi me pistoletë një kamerier vetëm se nuk i ndërroi tavllën e duhanit! Nuk u ndjeve për krimin, ti që krimin e kishe në familje. Mallkuar qoftë ajo ditë kur nuk u kërkove falje qytetarëve shqiptarë që me rraskapitje të paguanin rrogën dhe ndërkohë në kurrizin e tyre e zhvatje këtë vend! 

Ke folur për të gjitha, për tritol, eksploziv, shpërthime, ke hyrë në familjet tona dhe nuk ke lënë gjë pa thënë. Nuk ke as guximin tani të ngresh kokën dhe të më shikosh në sy. E vetmja gjë që nuk ke folur ishte pikënisja e tritolit te shtylla e tensionit të lartë. Të kujtohet se ke dijeni për këto? Ki kurajën të dalësh këtu dhe të flasësh edhe për atë. Të kujtohet, se ke dijeni, në kohën kur bëje opozitë, para dhjetë – dymbëdhjetë vjetësh, kur tritoli kërciste në shtyllat e tensionit të lartë. Kështu nisi edhe kësaj radhe. Në dhjetor, e mban mend fort mirë. Me mesazhe politike të qarta, për të cilat sot s’ke folur akoma. Askush nga ju nuk ka folur akoma. Kjo që ka ndodhur dhe kjo që po ndodh ka një rritje artificiale. Ka një fryrje të panatyrshme, lidhur me situata kriminale të theksuara që janë akte të pastra terroriste. Ta dini fort mirë, deri ditën e fundit të detyrës sime, deri ditën e fundit të kësaj maxhoranca, askush nga ju, që guxon të nxisë lulëzimin e kriminalitetit në këtë vend, do ta kalojë paq. Ky vend e ka hedhur pas krahëve një herë e mirë lidhjen e pushtetit me krimin. E ka hedhur pas krahëve lidhjen e shkurtër që bënte krimi në polici, në qeveri, në zyrën dhe familjen tënde. Ata që nxisin e frymëzojnë, mbase edhe në emrin tënd, krimet në këtë vend, deri dje ishin në zyrat e pushtetit. Prandaj u hap kutia e këtij kriminaliteti, që do të mbyllet shpejt: të jeni të sigurt për këtë. Deri atë ditë, heshtni dhe lëreni Policinë e Shtetit të punojë siç duhet! Deri atë ditë, bekuar qoftë dita kur do të kuptosh zotrote se të ka ardhur fundi! Faleminderit!

Ilir Meta – Zoti Berisha, ju lutem, të respektojmë kohën!

Sali Berisha – Për sa i përket pretendimit tuaj, zonja Koleka, që bëni avokatin e kushëririt këtu, jeni shumë gabim. Ajo ndërtesë aty, ose diku afër, është backup - i të gjitha të dhënave të shtetit. E nderuar zonjë, ato mund të përdoren vetëm e vetëm siç thotë ligji. Ka një ligj sekreti shtetëror në Shqipëri, i cili autorizon Presidentin dhe Kryeministrin për deklasifikimin, por jo për këto të dhëna. Këto të dhëna, duhet ta mësosh, kanë kodin e tyre. S’mund t’i marrë ministri. Mund t’ju vinë të dhëna për iksin apo ipsilonin. Është Prokuroria që ia dorëzon, por personalisht s’mund të disponohen kurrë. Ky është rregulli. Nëse e ndjeni veten omnipotente, është turpi. Ju keni   konceptin e shtetit policor, sepse për shtetin policor njeriu është gjithçka. Jo, në shtetin tjetër janë të ndara. Kjo është. Për të tjerat unë e kuptoj se lidhja e gjakut ju verbon dhe ju bën të mbroni jashtë çdo logjike kryekreun, por të vërtetat janë këto që them unë.

Për sa i përket linjës së tensionit, në qoftë se e kam shkruar unë mesazhin e votimit, bravo i qoftë Sali Berishës! Në qoftë se e ka shkruar Sali Berisha, për herë të parë publikisht do t’i them: bravo të qoftë, Sali Berisha!

Cili është koncepti im? Administrata duhet të ketë të drejtë të shprehë përkatësinë politike pa asnjë rezervë dhe të qëndrojë pastaj sipas ligjit në detyrë. Ky është koncepti im. E kam bërë publike botërisht. E kam bërë kur kam qenë kryeministër, e bëj edhe tani. Unë këtë koncept kam. Unë nuk mund t’i konsideroj punonjësit e administratës qenie apolitike. Nuk e bëj këtë. 

E dyta, lidhur me linjën e tensionit të lartë kryekreu zgjodhi këshilltarin e tij Baton Haxhiu për nacionalizëm dhe patriotizëm që të ndërmarrë sulme në Kosovë. Nuk iu përgjigjja, sepse përgjigjen më të mirë ia dhanë qytetarët e Kosovës. 

Tani dua të sqaroj pak qytetarët e Kosovës dhe të Shqipërisë. Nisma për linjën dhe autostradën, që ju e quani Tiranë-Prishtinë, është nismë e qeverisë së PD-së. Negociatat me bankën gjermane janë bërë nga qeveria e PD-së. Projektet janë porositur nga qeveria e PD-së; tenderi për ndërtimin e linjës u hap po nga qeveria e PD-së. Ku është sot? Kompania u përzu, ta dijë çdo shqiptar dhe qytetar i Kosovës, sepse ofroi të korruptojë me shpërblim komisionin e ofertave të Shqipërisë.  Dosja është në prokurori. Kompania i ofroi bonuse komisionit të ofertave dhe këtë ne e dorëzuam në prokurori. Firmën e pezulluam. 

Cili është tenderi i dytë që bëmë ne dhe që ju rrihni gjoksin? 7.3 milionë më lirë. Kontratë e firmosur. E kemi bërë ne. Me korrupsion patriotik nuk do të pranoja të shtroja asnjë metër tel. Jo, jo. S’ka korrupsion patriotik, sepse fytyra më e shëmtuar sot, Millosheviçi i shqiptarëve, është mafia shqiptare, armiku më i egër i shqiptarëve është mafia shqiptare dhe ajo nuk mund të kalonte kurrë mbi mua. Kapëm në flagrancë aktin abuziv dhe e çuam në prokurori. E anuluam tenderin. 

Merreni dhe verifikojeni! 7 milionë euro që do të shkonin në xhepat e mafies. Këtë gjë nuk mund ta kaloja unë.

Së fundi, një njeri i cili humbi çdo provim dhe u hodh nga ballkoni e përfundoi në spital; një njeri, që sapo hoqëm ligjin e skafit, bleu skaf dhe e kapën në flagrancë me skafin; një njeri, i cili është një frikacak i paimagjinueshëm, përveç bodyguard-ëve që mban, nuk kam asnjë vërejtje, mban edhe kriminelët si bodyguard dhe drekon me ta për të marrë siguri, nuk është për të drejtuar rendin, por për të shkuar së bashku me ata që drekon atje ku e ka vendin. Dhe do të shkojë.

Shqiptarët presin rendin. Si mund të presin shqiptarët rendin kur kreu i ekzekutivit është njeriu më i lidhur me mbetjet e barnave të rrezikshme të vendit,  që e shndërroi Tiranën në lavatriçen e krimit dhe të parave të pista? Iu nënshtrua çdo bande të Rrugës së Kavajës, pastaj asaj të Lushnjës, pastaj “Hakmarrjes për drejtësi”, pastaj të Rrugës së Durrësit, pastaj Intimas. Nuk i dini ju, jua them unë.

 Po ku pyet krimi për të! Krimi e ka për kafe këtë njeri. Ndaj dhe ata kanë pushtuar sot çdo rrugë dhe shesh, çdo zyrë të këtij shteti dhe bëjnë ligjin. Kjo ishte përgjigjja ime.

Faleminderit!

Ilir Meta – Mendoj se të gjithë ne duhet ta mbështesim Policinë e Shtetit dhe të mos e ngatërrojmë me debatet tona politike. Dje ka arritur suksese shumë të rëndësishme. Ndaj duhet ta mbështesim Policinë e Shtetit, sepse qytetarët duan rend dhe e kërkojnë nga të dyja palët këtë gjë.

Zoti Abazi, urdhëroni!

Sadri Abazi – Të nderuar deputetë,

Të nderuar qytetarë të Tiranës dhe të Shqipërisë,

Prej 9 vjetësh në këtë sallë kam dëgjuar nga një gojë e përdalë dhe e pistë lloj –lloj akuzash për mua, për kolege deputete, për familjet e deputetëve të pozitës dhe sot vazhdon me të njëjtën mënyrë. 

Dua t’i kujtoj një gjë: në traditat e hershme të shqiptarëve, kur vajtimorët të vajtojnë do të thotë se ke vdekur. Më është dhënë rasti që pas 23 qershorit tri kutitë që po numëroheshin ishin tri kutitë e fundit të njësisë nr. 9, ku unë kam qenë dhe jam banor që në kohë të hershme, së bashku me këtë dhe historikisht për 40 vjet kemi ndjekur të njëjtat lagje të atëhershme dhe njësitë sot. Kur u hapën tri kutitë e fundit, numërimi u ndërpre, sepse vajtimorët pranë tij dhe vajtimorët në qendrat e votimit e vajtuan këtë njeri dhe unë mendova se ky do të heshtë, por, përkundrazi, ky vazhdoi dhe vazhdon në të njëjtën mënyrë. Edhe ato që thotë nuk i beson as vetë, sepse e di që ia fut kot dhe mendon se ka ende budallenj. Sot shqiptarët e dinë se ky njeri thotë vetëm gjëra të pavërteta.

E kemi dëgjuar ne këtu,  e dëgjojnë edhe qytetarët shqiptarë kur thotë “qeveri e premtimeve të pambajtura”. Shqiptarët janë aq të zgjuar sa e dinë që kjo qeveri nuk i mban dot premtimet as për një ditë, as për një muaj dhe as për tre muaj. Kjo qeveri në fund të 4-vjeçarit, po ia them sot këtij njeriu dhe po e deklaroj përpara të gjithë shqiptarëve, do të jetë qeveria më e suksesshme në historinë e Shqipërisë që nga dita që Ismail Qemali ka shpallur pavarësinë në Shqipëri. Ai nuk dëgjon, sepse e kanë vajtuar. Rrugë të mbarë bashkë me vajtimorët!

Faleminderit!

Ilir Meta – Ju iu përgjigjët me duartrokitje!

Dakord, urdhëroni, 2 minuta replikë!

Sali Berisha -  Po ju lexoj disa mesazhe që më kanë ardhur.

E para, “Përshëndetje! Dje pasdite po kthehesha me furgon nga Tirana drejt Fierit, dhe një furgon me targa Vlore u ndalua nga policia e qarkullimit e shoqëruar nga 6 efektivë të policisë së rendit për kontroll shpejtësie. Çudia ishte se polici edhe e gjobiti, edhe i mori ryshfet”. 

E dyta. “Mirëmëngjesi, zoti Berisha! Dua t’ju informoj se dje në rrethin e Pukës shkarkuan drejtorin e zyrës arsimore, zotin Vladimir Kola, dhe e kanë zëvendësuar me një analfabet të vërtetë. Konkursi që u bë në Shkodër ishte një farsë totale”. 

E treta. “I nderuar zoti Berisha, jemi 28 punëtorë të Portit të Vlorës. Na kanë shkarkuar menjëherë dhe nuk na dhanë dokumentin e shkarkimit”. 

E katërta. “Sot babai im, pas 40 vjetëve punë, pa pushuar asnjë ditë dhe pa marrë asnjë vërejtje, u pushua nga puna”. (U drejtohet deputetëve të maxhorancës.) Doni emrin? Jua jap unë emrin. Emri i tij është Mehdi Kadria. 

Ilir Meta – Zoti Berisha, ju lutem, koha mbaroi!

Sali Berisha – Një minutë!

“Zoti Berisha, kam babin invalid. Vjet ti na dhe diçka. Sivjet nuk na kanë dhënë ende pensionin e invalidit”. (U drejtohet deputetëve të maxhorancës.) January 22. I përcillni me qeshje, sepse merrni rroga të majme. Ndërsa për këta njerëz nuk pyesni. Ata nuk duan të hanë.

Ilir Meta – Ju lutem, ka kaluar edhe 3- minutëshi!

Replika ishte dy minuta.

Sali Berisha – Ne duhet të dëgjojmë edhe hallet e qytetarëve, jo vetëm ligje.

“Unë jam një nga ato që sapo më hoqën nga puna. Jam specialiste në ZRPP. Më thërret drejtori dhe më thotë se do të marrë masa të rrepta, sepse për ty nuk flasin mirë. I them: Çfarë thonë për mua? Drejtori nuk më thotë asnjë fjalë dhe të nesërmen marr urdhrin e largimit nga puna”.

Ilir Meta – Zoti Berisha, ju lutem, për çështjet që janë jashtë rendit të ditës mund ta merrni fjalën në kohën 60 minuta. Ju lutem!

Sali Berisha – A ka mundësi, zotëri?

Ilir Meta- Mesazhet tuaja nuk mbarojnë. 

Sali Berisha – Shikoni se çfarë shkruan një biznesmen: “Jam një biznesmen. Na rrënuan. Na kërkojnë kamatë për 1- lekëshin e vitit 2008. Kjo është një kamatë e paimagjinueshme. Tatimorët dhe policët vijnë së bashku dhe ne nuk dimë se kujt t’i drejtohemi”. 

Të gjitha këto tregojnë se kemi të bëjmë me një qeverisje kaotike, më të paaftën në histori dhe të inkriminuar deri në palcë.

Faleminderit!

Ilir Meta – Zoti Strazimiri, urdhëroni!

Gent Strazimiri – Të nderuar kolegë,

Zoti Kryetar,

Sot po diskutojmë aderimin e Shqipërisë në një konventë shumë të rëndësishme për sigurinë në punë, konventë në fakt e negociuar nga qeverisja e Partisë Demokratike dhe që qeveria shprehu  sot në relacion detyrimin, jo dëshirën e ratifikimit të kësaj konvente, për shkak të plotësimit të standardeve të procesit të Stabilizim-Asociimit. Konventa ka si qëllim përmirësimin e vazhdueshëm të sigurisë dhe të shëndetit për të parandaluar dëmtimet, sëmundjet dhe vdekjet në punë. Si do të arrihet? Do të arrihet me anë të zhvillimit të një politike, programi, sistemi kombëtar në bashkëpunim me organizata dhe përfaqësues të punëdhënësve dhe punëtorëve. Fjalët janë shumë të bukura,  qëllimi shumë i mirë. 

Tani ku jemi? Jemi te siguria në punë. Që të kesh siguri në punë, në radhë të parë duhet të kesh një punë, mundësisht të sigurt, që do të thotë se punëdhënësi dhe punëmarrësi të respektojnë respektivisht kontratën e punës, të respektojnë të drejtën për punë të çdo qytetari, të respektojnë paprekshmërinë e karrierës. Duke qenë se qeveria shqiptare, shteti shqiptar sot merr përsipër të sigurojë edhe shëndetin në punë të të punësuarve, ka dhe detyrimin më të madh si punëdhënësi më i madh në këtë vend që punëson qytetarët e tij. Në Shqipëri shteti është punëdhënësi më i madh. Mirëpo çfarë ndodh? Jemi këtu të gjithë dëshmitarë të mënyrës se si po degjeneron siguria në punë deri dhe në shëndetin mendor të të punësuarve për shkak të presioneve psikologjike që u bëhen. Ku? Veçanërisht në ato struktura që me ligj të veçantë mbrohen, u mbrohet e drejta e punësimit, u mbrohet e drejta e karrierës. Ky shtet ka harxhuar para për t’i specializuar në mënyrë që ta bëjnë sa më mirë punën e tyre. 

Po e nis me policinë. Është bërë kërdia. Janë 2 mijë e ca vetë të larguar deri tani nga puna me arsyetimin shkurtim funksioni organik, tallje me ligjin, tallje me letrën e shtetit, tallje edhe me bojën e printerit që e shtyp. Është i njëjti dokument që u jepet të gjithëve në dorë, me të njëjtat gabime ortografike. Shaptilografin ku e keni, se duket që në një bazë tuajën e shtypni dokumentin dhe pastaj e shpërndani? Është formular që ndërron vetëm emrin. Shkurtim funksioni organik për të gjithë shefat e komisariateve, oficerë të Policisë së Shtetit. Shkurtim funksioni organik shefit të komisariatit të Krujës. Vazhdon të ketë një komisariat në Krujë, vazhdon të ketë një shef. Funksioni nuk është shkurtuar. Shkurtim funksioni organik për të gjitha funksionet organike që drejtoria e Përgjithshme e Policisë së Shtetit dhe organika e saj me vendim të Këshillit të Ministrave ose me ligj vazhdon t’i ketë. A kanë ndodhur shkurtime të personelit në Policinë e Shtetit? Jo. Në dijeninë tonë jo. Çfarë po ndodh? Marrin këtë letër në dorë, shkurtim funksioni organik, largohen dhe menjëherë brenda ditës i dorëzojnë detyrën atij që ka marrë tashmë në dorë të njëjtin funksion organik, dhe  letra që kanë marrë thotë se vendi është shkurtuar. 

 Zonja Ministre, se ç’është bërë këtu me ligjin për nëpunësin civil, që ishte një nga kushtet kryesore për marrjen e statusit, dhe që ju me dëshirë bëtë që mos ta merrni për të kryer disa punë tuajat, është kërdi. Ju thoni se ka vetëm 55 vërejtje, nuk ka asnjë largim nga puna në këto 100 ditë. Të përgënjeshtrojnë gjykatat, zonja Ministre! Të gjithë personat e shkarkuar nga puna në mënyrë të paligjshme, sigurisht jo nëpërmjet letrave, siç thua ti se duhet të ishte, janë në gjykatë. Gjykatat po bllokohen prej padive të tyre. Të gjithë për shkak të pakujdesisë, për shkak të faktit se partizani Meke nuk do dhe nuk di ta respektojë ligjin. Ata do të fitojnë gjyqet dhe kjo do të ketë një faturë financiare. Faturë financiare që nuk do ta paguash ti, zonja Ministre, nuk do ta paguajë as ministri i Brendshëm dhe asnjë prej kolegëve të tu, që po cenojnë të drejtën e punës, të drejtën e karrierës, paprekshmërinë e saj, qytetarët e këtij vendi, por do ta paguajnë këta qytetarë të këtij vendi me buxhetin jo të qeverisë tuaj, por të një qeverie tjetër, që do të vijë shumë shpejt. 

Flasim për mekanizmin se si ndodh shkarkimi dhe largimi nga puna në administratën publike, zonja Ministre. Keni vendosur atje komisarët politikë, i quani sekretarë të përgjithshëm. Çohuni, dhe më përgënjeshtroni në qoftë se nuk është kjo e vërteta! Ata thërrasin një e nga një nëpunësit  në zyrë çdo 20 minuta dhe u thonë: “Do të ruash një vend pune si një specialist i thjeshtë, më jep dorëheqjen se vendi na duhet.  Ose po deshe ik, se t’i bëj unë letrat dhe pastaj shko në gjyq”. Njerëzit kanë halle, zonja Ministre, nuk janë armiq, janë punonjës të këtij shteti dhe detyrohen të zgjedhin midis bukës së gojës dhe dinjitetit për vendin e punës të fituar me konkurs, të mbajtur me djersë, si dhe me rezultate. Në qoftë se nuk kam të drejtë, më përgënjeshtroni, zonja Ministre! Njerëzit po na dëgjojnë. Kjo nuk është më gënjeshtër. Nga kjo dikush përfiton dhe ky është mashtrim, të përfitosh. Atë le ta vendosin qytetarët. 

Konkurset e shkollave, drejtuesit e shkollave, drejtoritë arsimore, drejtorët e shkollave, janë konkurse ku kanë dalë 100% fitues drejtues lokalë ose të PS-së ose të LSI-së. Nuk ka asnjë enigmë, shkon në një provim dhe të gjithë thonë drejtor arsimi do të bëhet filani. Sigurisht bëhet konkursi dhe ai fiton. Dhe interesante është që janë fitues gjithnjë ose të LSI-së ose të PS-së, sipas marrëveshjes lokale që ju keni bërë. Ky është konkursi që bëni? Njerëzit e dinë dhe e shohin. 

Këtu u tha se ka pasur 20% shkurtime në administratë. Po, është e vërtetë, ka dalë një urdhër i tillë se administrata do të jetë 20% më e vogël se ajo e Berishës. Çfarë ndodh? Gjysmëministria që është ndarë midis Arben Ahmetaj dhe Haxhinastos ka pasur rreth 110 nëpunës. Tani është ndarë dhe janë bërë dy ministri. Me vendim qeverie të dyja ministritë bashkë do të kenë 250 punonjës me gjithë 20%-shin e shkurtimit. Kjo nuk është administratë më e lehtë, e kupton çdo shqiptar, nuk është administratë më e lehtë për t’u mbajtur nga populli, veçanërisht në një vend me probleme shumë të mëdha ekonomike, me një vend në zgrip, me një vend që merr borxh për bukën e gojës, me një vend që ka 1 milion të papunë. 

Më 23 qershor ky Obama i vogël, që shkon e vjen këtu, lepurushi, u kërkoi shqiptarëve që ta punësojnë, në mënyrë që të punësojë 1 milion të papunë. Dhe ky që thoshte shifrën, nuk është, ikin këta të gjithë. Tani INSTAT-i  i rilindur, jo ai që gënjente, i kohës së Berishës, para 10 ditësh ka nxjerrë një statistikë. Dhe na thotë se ne paskemi gjatë këtyre 100 e ca ditëve 189 mijë të papunë ose një rritje e numrit të papunësisë në këtë vend në krahasim me 6-mujorin e fundit të vitit 2013 me 16%. Tani, ky zotëria këtu, që vjen dhe na flet për punësimin dhe që hap zyra të reja, duhet të na shpjegojë një gjë. Në raport me 1 milion të papunë që ishin deri më 23 qershor, ky zotëria e ka ulur 81% nivelin e papunësisë në Shqipëri. Ose ka punësuar 811 mijë persona, ose ka gënjyer kur tha se kemi 1 milion të papunë. Shifra ka qenë rreth 140 mijë dhe sot INSTAT-i i rilindur e çon shifrën në 189 mijë. 

Kolegu shumë elokuent parafolës, ky që nuk ia mbaj mend emrin, tha se janë premtime që nuk do të mbahen kurrë. Ky e ka mbajtur që 100 ditët e para, sipas thënieve të Beqjes, nga 1 milion të papunët, 811 mijë në 100 ditë i keni futur në punë. Ose gënjen INSTAT-i, ose gënjen Beqja, ose gënjen ky, ose gënjeni të gjithë bashkë. Kjo ishte për sektorin shtetëror. 

Unë ju thashë se shteti është punëdhënësi më i madh në këtë vend.  Sigurisht, nevojitet siguria e vendit të punës, marrëdhëniet me sindikatat dhe mundësisht të ndihmojmë sektorin privat të shtojë vendet e punës. Mirëpo si ia arrijmë ne kësaj? Ne kësaj ia arrijmë duke i rritur taksat biznesit. Me taksën e drejtë biznesi mblidhet si një plenum i kohës së Enver Hoxhës, duartroket i gjithi dhe thotë: “Shyqyr që erdhe more ti, se aq pak sa na merrte Berisha ishte turp! Tani erdhi dita e dinjitetit, ti do të na marrësh dyfishin dhe më shumë, madje ne do të jemi shumë herë më mirë duke të dhënë ty më shumë dhe të lëshojmë edhe vendet e punës”. Këshillën e rritjes së taksave për biznesin si alternativë për nxitjen e punësimit duhet t’ia ketë dhënë një shqiptardashës i nivelit të Mihatoviçit, këtij ideologut të punësimit, sepse njeri tjetër në botë nuk e ka bërë. 

Dy janë rrugët për të nxitur punësimin: ose të hapësh punë publike, e keni zero investimin, me të ardhura të buxhetit të shtetit, ose të ulësh taksat e biznesit që fitimin ta riinvestojë, në mënyrë që të shtojë krahët e punës. Nuk keni bërë as njërën, as tjetrën. Do të bëjmë disa zyra të reja, tha ai. Ato zyrat e vjetra ishin me lagështirë, nuk na bëjnë, por do të bëjmë  zyra të reja.  Para ca kohësh Kryeministri na e tha këtu, jua tha edhe juve në një mbledhje të grupit parlamentar, të gjithë ministrat do të shkojnë pranë zyrave elektorale të PS-së të takojnë militantët për punësim. Çfarë lidhje kanë zyrat e reja? Pse harxhoni lekë për zyrat e punësimit në qoftë se të gjithë ministrat nuk do të shkojnë te zyrat e punësimit, por do të shkojnë te zyrat e PS-së? As te portali, që ky thotë se ka bërë. 

E vetmja gjë ku unë  besoj është që portali funksionon. Mund të kisha një këshillë për t’i dhënë koleges Tabaku. Portali nuk hapet, mund të jetë në loading, janë probleme teknike. Portali funksionon, zonja Tabaku, ju të jeni e bindur, jo sepse ky është i ndershëm, por sepse ky me atë portal mashtron. Çdo shqiptar e di që në atë portalin ku ky thotë se ka 2 mijë e 300 vende pune të hapura, që vetëm ky i di, të gjithë u punësuan. Askush nuk e merr vesh nëse janë punësuar apo jo. Ky është portali i tij, topi është imi, penalltinë e gjuaj vetë! Si do ta kisha besuar? Kur ai ta fillonte punën me 1 milion të papunë dhe të thoshte: janë hapur 2 mijë e 300 vende të reja pune, janë punësuar 2 mijë e 300 veta në këto 100 ditë dhe mbeten për t’u punësuar dhe 997 mijë e 180 të tjerë. Jo, nuk është kjo. Ky del këtu dhe thotë pallavra. Flet për zyra të lyera, për zyra të reja, për para.  Sa herë këta lyejnë zyra dhe rikonstruktojnë gjëra, paratë i paguajmë ne, të nderuar qytetarë! Kjo na qenka! Bën një kronikë lajmesh, herë del me kapele, herë pa kapele, herë me kravatë, herë pa kravatë, po bën albumin fotografik. Duhet të jeni të gjithë të lumtur dhe të kënaqur. 

Për mendimin tim, ndryshe nga regjimi i shkuar, ministri ka vendosur që të 1 milion të papunët, 811 mijë prej të cilëve i ka punësuar në këto 120 e ca ditë, duhet t’i jenë mirënjohës dhe të ngopen me kronikat e lajmeve ose me gazetat, që dhanë lëpirëset rreth e qark qeverisë, të paguara bujarisht gjatë këtyre 120 ditëve me fonde nga kjo qeveri për marrëdhënie me publikun duke futur këtu dhe urimin e Vitit të Ri. E bëri stop, në vend që të bënte fjalim si të gjithë të tjerët. I ka hedhur në rrugë dhe madje nuk janë 2 mijë e 300 vende pune të hapura, janë dhe 5 mijë e ca veta që i kanë nxjerrë nga puna këto 100 e ca ditë. Dhe ata diku te ai portali duhet të kenë një vend, sepse dhe ata shqiptarë janë. Ndryshe nga regjimi i kaluar, ky nuk është ministër vetëm i socialistëve, ky nuk është ministër militant, ky është i të gjithë shqiptarëve. 

Unë besoj se kësaj farse i ka ardhur fundi. E kuptoj që e keni siklet të madh këtë histori; sa herë flitet me shifra, ikni nga salla, sa herë flitet me shifra, nxirrni ndonjë këtu që përpiqet të prishë seancën. Në fund të fundit, nëse kemi ne të drejtë ose ju, këtë e vlerësojnë vetë shqiptarët, e vlerësojnë te dyqani i bukës, e vlerësojnë aty ku mbushin karburantin e makinës, e vlerësojnë ata që, mbasi kanë mbaruar shkollën, e kanë krejtësisht të pamundur të shkojnë dhe të zënë një punë, të konkurrojnë, sepse vendet janë të ndara që më 23 qershor. Janë të ndara nga shefi i komisariatit e deri te roja i derës, janë të ndara nga drejtori i drejtorisë arsimore deri te sanitarja e kopshtit në çdo fshat, janë të ndara në spitale, ku letra e parë që ke firmosur zotrote nuk është për shiringa dhe pambuk nëpër spitale. Jo, është t’i jepen paratë një individi që herë-herë del nëpër video dhe në servera tatimesh, ca pare për punë që kurrë nuk e ka kryer, ca pare që zbrazin arkën e shtetit, ca pare që zbrazin arkën e Ministrisë së Shëndetësisë. Kjo është arsyeja për të cilën ju i bëni gjërat. Pjesa tjetër janë vetëm broçkulla.

Faleminderit!

Ilir Meta – Fjalën e ka zoti Beqja.

Ilir Beqja – Si monistër i Shëndetësisë kam detyrimin të shlyej borxhet e prapambetura me të cilat qeverisja juaj e la shëndetësinë shqiptare; plot 44 milionë dollarë barna, materiale mjekësore, mirëmbajtje pajisjesh biomjekësore, furnizim me lëndë djegëse, sepse dimri po afronte kur ne miratuam aktet normative.  

Prandaj, do të vazhdoj ta bëj këtë gjë, sepse mendoj se e kam për detyrë, për këtë jam votuar, por besoj se ky është dhe filli i qeverisjes sonë. Ne jemi angazhuar ta rimëkëmbim ekonominë shqiptare, të cilën ju e shkatërruat.

U fol këtu për aktet normative që qenkan: ose po, ose jo. Por 11 herë për 8 vjet ju e shkatërruat buxhetin e Shqipërisë me akte normative. 8 vjet rresht nuk realizuat as shpenzimet dhe as të ardhurat. Të gjitha bashkë sollën gjendjen ku jemi sot.

Kam dëgjuar shpesh të thoni se e gjetëm borxhin 62 % dhe e çuam për dy muaj në 75 %. A mund të uleni dhe të bëni aritmetikë? Nuk ka nevojë të kesh maturë, vetëm klasën e tetë të kesh mbaruar që të kuptosh se 13 % e GDP-së janë 1,9 miliardë dollarë, dhe 1,9 miliardë dollarë në dy muaj kanalet e qarkullimit ekonomik të Shqipërisë nuk i mbajnë dot. Sa u mbyll buxheti? Aq sa e kishit miratuar ju. E kuptoni se çfarë logjike skandaloze sillni këtu?

Së dyti, me sa duket, duhet t’ua shpjegojmë edhe deputetëve të opozitës se si e mat INSTAT-i papunësinë. Mat ata njerëz që shkojnë në zyrën e punës dhe regjistrohen si  “të papunë”, por, për fat të keq, ne nuk ia dolëm as në 8 vjet dhe as në 22 vjet të ndjellim besim te shqiptarët për zyrat e punës. Vetëm vitin e kaluar ndërmjetësuat  për punësim më pak se numri i njerëzve që paguhen nga buxheti i shtetit në Shërbimin Kombëtar të Punësimit.

Këtë gjë jemi të vendosur ta ndryshojmë me mjete moderne komunikimi, por, në radhë të parë, me krijimin e një klime të favorshme për biznesin. Unë e dëgjova ish-kryeministrin, sepse ishte shumë i mërzitur sot pikërisht për atë çfarë Kryeministri Edi Rama i tha dje shoqatës së investitorëve të huaj.

Faleminderit!

(Flitet nga salla pa mikrofon.)

Ilir Meta – Zoti Strazimiri, ai nuk jua përmendi emrin.

Gent Strazimiri – Që të kesh tetë klasë shkollë ose edhe të mos i kesh fare, duhet ta kuptosh që 13 % e GDP-së nuk janë 1,9 milionë dollarë. E para.

Të thuash se nuk është realizuar kurrë plani i shpenzimeve dhe i të ardhurave dhe që është vepruar në këtë Kuvend me akte normative 8 vjet, kjo është një broçkull shumë e madhe. Në çdo 6 muaj në këtë Kuvend është bërë një plan shtesë për buxhetin pikërisht për shkak të tejkalimit të të ardhurave. 

Ti e di që ende sot asnjë prej skanerave në Tiranë nuk punon, për shkak të punës që nuk  është bërë, sepse nuk është paguar. Ai nuk ka marrë paret për një punë që nuk e ka bërë. Ti je i pari që e bëre dhe ti e dije që do ta bëje këtë punë. Rezistencë bëre, por nuk i qëndrove dot.

Ilir Meta – Zoti Beqja, urdhëroni!

Ilir Beqja – Për të informuar gjithë qytetarët shqiptarë, por edhe për të qenë të qetë dhe të sigurt për atë çfarë ofrohet sot me shumë mundim, edhe pse është e pamjaftueshme, në spitalet e Shqipërisë, më 16 shtator i gjithë parku i pajisjeve të shtrenjta nuk funksiononte, por të paktën brenda 100 ditëve të gjitha u vunë në punë: rezonanca magnetike dhe skaneri në Durrës, skaneri në Pediatri, skaneri në Korçë, si edhe aparaturat e kobaltoterapisë. Në radhë të parë detyrimi është që ato pajisje të punojnë në të mirë të qytetarëve. Ne kemi gjetur pajisje me vlerë 3,2 milionë dollarë që janë blerë prej 3-4 vjetësh dhe nuk janë vënë në punë. Shqiptarët po i paguajnë këstet e kredive të marra, por pajisjet nuk ishin vënë në punë. Ndërkohë do të ishte krejt e papranueshme që t’i linim pajisjet biomjekësore pa mirëmbajtje, ashtu si, për fat të keq, ne i gjetëm më 16 shtator.

Ilir Meta – Fjalën e ka zoti Luçiano Boçi.

Luçiano Boçi – I nderuar zoti drejtues i seancës,

Të nderuar deputetë,

Konventa e Organizatës Ndërkombëtare të Punës “Për sigurinë dhe shëndetin në punë” pason konventën nr. 155 të kësaj organizate, si dhe protokollin e vitit 2002. Ndërkohë, kuadri ligjor që paraprin ratifikimin e saj është përpunuar i plotë dhe në përputhje me të gjitha standardet ndërkombëtare përgjatë qeverisjes 2005-2013 të Partisë Demokratike. Si detyrim absolut i shtetit shqiptar konventa detyron marrjen e masave për sigurimin e kushteve më të mira të punës për punëmarrësit nga palët detyruese sipas parametrave të vendeve të komunitetit evropian. Lidhur ngushtë me Kodin e Punës dhe një varg vendimesh të Këshillit të Ministrave, konventa kërkon normimin rregullator të marrëdhënieve ndërmjet palëve, që kanë në qendër të tyre pikërisht të punësuarin.

Dashur pa dashur, kjo konventë nxit të gjitha debatet e mundshme në lidhje jo vetëm me kushtet dhe sigurinë në punë, por edhe me raportin ndaj të punësuarit nga shteti dhe privati, trajtimin e tij të sotëm, përçmimin aktual të tij, moszbatimin e Kodit të Punës, aftësinë ose jo të qeverisjes për të ofruar punë sipas këtyre parametrave. Njëkohësisht, kërkon vëmendje edhe për gjykimin e situatës aktuale të tregut të punës.

Ne e përshëndesim ratifikimin e saj të domosdoshëm, por nuk mund të pranojmë që ajo të përdoret si makijazhi i radhës dimëror i kësaj keqqeverisjeje, e cila në raport me punësimin, me punën, me punëmarrësin dhe punëdhënësin, dhe jo vetëm me këto, e ka futur shoqërinë shqiptare në një kolaps të thellë ekonomik dhe psikologjik. Gjendja duket tepër alarmante dhe pa shpresë, aq sa sytë e shqiptarëve sot nuk janë të drejtuar tek terminologjia e bukur që ka konventa, as te standardet e punës, por vetëm te fjala “punë”. Thënë shkoqur, germë për germë, ata sot duan një punë të thjeshtë në kuptimin më primar dhe pa asnjë kusht, punë pa asnjë favor të dukshëm apo të padukshëm dhe nuk duan fare ide evropiane punësimi, sepse do t’i bëni të qeshin me zor sot me këtë krahasimin tuaj. Duan punë sepse duan të jetojnë denjësisht në vendin ku kanë lindur, duan punë sepse duan të sigurojnë të ardhmen e fëmijëve që kanë lindur, duan punë sepse duan të sigurojnë dhe jetesën e prindërve që i kanë lindur ata. Ata kërkojnë punë duke ju kujtuar sot paradat e shifrave marramendëse të vendeve të punës që premtuat se do t’i krijonit menjëherë me ardhjen tuaj në pushtet, me të cilat u shurdhuat veshët dhe i turbullosët mendjet.

Ndërsa ata që ende sot e kanë një punë, çdo ditë e më shumë, të pasigurt, falë jush, nuk duan t’ia dinë aspak për kushtet ku punojnë apo sa respektohet dhe vlerësohet realisht puna e tyre, jo se nuk e ndajnë të mirën nga e keqja, jo se nuk dinë të dallojnë të bukurën nga e shëmtuara, por sepse jetojnë çdo minutë, çdo orë, çdo ditë me ankthin e humbjes së saj ose të dënimit që i pret te porta.

Ata që janë te sipërmarrjet private luten çdo herë bashkë me punëdhënësin e tyre që biznesi ku janë të mos falimentojë për shkak të taksave të larta dhe mungesës së mbështetjes nga shteti, për shkak të rënies së fuqisë konsumatore dhe për shkak të rritjes galopante të borxhit. Para këtij halli nuk kërkojnë jo vetëm standarde, por as rritje page apo ndonjë privilegj tjetër, madje tani u ka dalë edhe një hall i ri, nëse ato të dhëna që u rrëmbyen nga serveri i tatimeve do të ndikojnë apo jo në dorëzimin pa kushte të pronarit të tyre. 

Akoma më keq janë edhe ata që janë në shtet. Bëhet fjalë për punëtorët e thjeshtë, sepse administrata pothuajse është krasitur plotësisht. Kjo e fundit ju rezultoi se kishte punuar kundër maxhorancës, ose thënë më mirë, u hoq sepse mund të sabotonte punën “e shkëlqyer” të qeverisjes. Këta të thjeshtët çdo ditë janë nën trysninë e pritjes së zbardhjes së listave të organizatave të partisë që merren me hartimin e armiqve elektoralë, tamam sipas skenarëve të filmave imagjinarë të tipit “çfarë do të ishte bërë në Europë sikur të kishte triumfuar komunizmi dhe jo kapitalizmi”.

Siç shihet, puna në Shqipëri ka humbur tashmë jo vetëm vendin dhe standardet, por duket se po humbet dhe kuptimin, me një qeverisje që çdo ditë e më shumë bën sikur punon dhe me një qeveri që ngatërron punën me show-n për punën, përkushtimin me mashtrimin, dhënien e shërbimit me dhënien e dënimit.

E gjitha kjo prodhon një situatë alarmante dhe gjendje kaosi financiar dhe social. Shembulli më i mirë ishte miratimi i aktit normativ i javës së kaluar. Pa u tharë ende boja e lavdeve që i thurët buxhetit, trumbetuar si më i bukuri i ndodhur ndonjëherë, ju i proklamuat publikut, të tromaksur nga dajret tuaja, një tjetër akt normativ, i cili dëshmoi qartë mosdijen tuaj financiare, pazotësinë tuaj ekonomike, por, mbi të gjitha, insistimin tuaj për të vazhduar filozofinë e mashtrimit. Paralelisht po vazhdoni pa pikë hezitimi të shkelni Kushtetutën, të godisni institucionet e pavarura, po vazhdoni të rrëmbeni dhe hakmerreni me çdo gjë dhe për çdo gjë. Pas këtyre gjërave krekoseni sikur çfarë keni bërë. Keni hyrë në histori dhe do të mbeteni në të si qeveria e akteve normative, ose më saktë, e indulgjencave normative, të cilat i shisni majtas dhe djathtas demek si shprehje të besimit popullor të marrë, të cilat, përtej qëllimeve që realisht duhet të kenë, po i përdorni si toga reprezaljesh, po i përdorni si toga për t’u shtrënguar lakun në fyt shqiptarëve me rritje borxhi të paimagjinueshëm ose për t’i rrjepur me rritje çmimesh galopante, për t’i gjunjëzuar me ulje drastike të nivelit të jetesës; po i përdorni për të ekzekutuar nga ana ekonomike njerëzit e thjeshtë duke i larguar me përdhunë nga vendet e punës, nën etiketa partiake, në rastin më të mirë, ose duke abuzuar me kërkesa për ndjekje penale gjoja për abuzime, në rastin më të keq; po i përdorni për të mbjellë midis tyre një urrejtje pa kthim teksa po i gënjeni me dhënie pune në dëm të heqjes së punës të të tjerëve. Hasanin e PD-së po e kundërvini përjetësisht me komshiun e tij, Kasemin e PS-së, sepse ky i fundit i rrëmbeu këtij punën; sanitarja që vjen nga PS-ja, për ju është më e kualifikuar se ajo që ishte në kohën e PD-së dhe roja i portës, si syri vigjilent i partisë, duhet të jetë pikërisht nga PS-ja dhe jo të jetë nga koha e PD-së, sikurse po i përdorni këto akte në formën e shpikjeve të rrugëve gjoja ligjore për të bërë dhe ca para për vete, se përndryshe për ju qëndrimi në pushtet pa këto përfitime nuk ka kurrfarë shijeje dhe lezeti.

Shqipëria që po bëni ju nuk është më ajo që ju la Sali Berisha dhe Partia Demokratike, pasi ju po e shkatërroni me vetëdije të plotë çdo ditë.  Dhe reagimi juaj është vetëm një qeshje dhe tallje me shqiptarët, siç po e bëni edhe tani. Shqipëria nuk është as kjo që mundoheni ta vizatoni ju, me buxhet të fryrë nëpërmjet borxheve të panevojshme dhe nuk është as kjo e akteve normative brenda të cilave duket  sikur lëvizin miliona e miliarda për interes publik, dhe nuk është as kjo e konventave. 

Shqipëria që realisht është vendi ku sundon pesimizmi dhe humbja e shpresës, është vendi ku qytetarët i nisin llogaritë e tyre me qindarka dhe në fund të muajit i mbyllin me mijëra, jo të fituara ama, por të marra borxh, ose përfundojnë detyrimisht në darën e veresies. Është vendi ku nuk hapen vende pune, po mbyllen çdo ditë vende pune, ku në vend të një shëndetësie falas, ofrohet shërbim zero e mungesë e plotë medikamentesh dhe aparatesh shërbimi. Është vendi, që në vend të rrisë investimet publike, rrit shpenzimet qeveritare, është vendi ku opozita duhet të lëvizë me milimetra lirie, sepse pas çdo pragu të saj ka një eksploziv dhe pas çdo rrugice të saj ka një pritë. Dhe e vërteta e asaj që ngjet çdo ditë me shqiptarët  është përtej këtyre mureve, brenda të cilëve çfarë nuk thuhet e çfarë nuk është thënë për ta dhe të parët e tyre, ku betimet e përbetimet për ta janë pa fund dhe pa turp. Dhe kjo është një e vërtetë vetëm me dy ngjyra, ose më saktë, me një ngjyrë me dy nuanca, gri me të  zezë. Nuk është me ngjyrat e feksura të zyrës kryeministrore. 

Prandaj, largohuni për disa momente nga oratoritë e bukura, shifrat marramendëse, termat ndërkombëtare e europiane, kurset e gjuhës, rrahjet e gjoksit, nga të bërit gjoja dhe sikur, dhe shkoni atje në popull, se atje do të shihni se ata njerëz që ju i mikluat dje duke u zbritur hënën në tokë dhe diellin në dorë, sot janë shpallur prej jush persona non grata dhe jo vetëm kaq, por ata tani për ju nuk janë vetëm njerëzit e thjeshtë deri në madhështi të dikurshëm, nuk janë më të tillë, sepse sot 80% të tyre i konsideroni si hajdutë ordinerë energjie elektrike dhe me task-forcën e ngritur posaçërisht, i keni vënë para alternativës: o jetën, o kuletën. Për më tepër nuk bëni asnjë përpjekje t’u siguroni një alternativë ekonomike me anë të së cilës të kenë mundësi të paguajnë. Nuk janë më, sepse ata, që deri dje i quanit me patetizëm “vuajtës, si njerëz të nënshtruar nga varfëria”, sot i paragjykoni si njerëz që kanë mashtruar shtetin me dokumente dhe që nuk e meritojnë më përkrahjen e tij. Ndërsa ata, që deri dje i nxisnit të dilnin në shesh për protestën e radhës, invalidët, disa prej tyre shumë aktivë me shoqatat përkatëse, sot i quani me gojën e kryeministrit tuaj si delinkuentë shëndetësorë, me epikriza të paqena, të shpallur me dëshirën e tyre ose me korrupsionin e mjekut ulokë dhe të paaftë. Dhe për këta keni rezervuar një tjetër task forcë. 

Atyre që investuan rininë dhe vuajtjen e viteve  të emigracionit në shtëpi e ndërtime, të cilëve u shtruat tapetin e legalizimit pa lekë dhe favorizimit të investimit migrator, sot u keni dhuruar prishjen e ëndrrës së tyre rrafsh me tokën dhe ata të tronditur shohin të avullojë djersa  e derdhur dhe mundi i harxhuar me një goditje të thjeshtë ekskavatori.   

Gjithçka realizohet me një tjetër task-forcë. Biznesin, të cilit dje i premtuat pagesat e vonuara, sot e shihni dhe e konsideroni në opinion si një grumbull batakçinjsh, që kanë bëre pasuri në kurriz të të tjerëve, me bilance të dyfishta e lloj-lloj marifetesh. Vazhdoni të luani me ta, me pagesat e pashlyera, si ai fëmija me copën e mishit për kafshën e tij të dashur, deri sa ta tërhiqni në vathën tuaj dhe kjo është mënyra e kulaçit, për kërbaç u keni rezervuar dhe  një tjetër task-forcë, për borxhet  e pashlyera dhe gabimet e radhës. 

Së fundi, shtuat dhe një trekëmbësh. Tashmë,  keni shtënë në dorë edhe deklaratat konfidenciale tatimore. 

Ndërsa atyre që u premtuat punë, të rinjve dhe të rejave, të cilëve u bëtë leksione për meritokracinë, sot u tregoni teseropartinë. Masterat e tyre, doktoraturat, specializimet, jo vetëm që i quani fiktive, jo vetëm që i keni vënë në dyshim, por dhe i konsideroni krejtësisht të pavlera para kartës së anëtarësisë së partisë suaj, pa të cilën nuk ke shans të takosh askënd për të kërkuar punë. Dhe këta takohen vetëm me urdhër të kryetarit. 

Po tentoni t’i godisni familjet dhe njerëzit në personalitetin e tyre. U kërkoni me përdhunë karta partie, të cilat shumë individë tani nga halli i kanë shtuar, madje brenda familjes i keni detyruar njerëzit që për hir të sigurimit të ekzistencës, si dikur në kohën e luftës, një që të jetë me “Ballin” një me “Partinë”. Për këto raste, me thënë të drejtën, nuk ka task-forcë, sepse ka mundësi që me to të merret byroja juaj e supozuar e hetimit. Thënë troç,  nga qeveri shërbëtore, siç u betuat se do të ishit, duket sheshit se jeni bërë një task-forcë e madhe ndëshkimore e qytetarëve. 

Kjo nuk mbaron këtu, sepse ndryshe flisni në këtë sallë, ndryshe veproni në terren. Këtu rilindja juaj zbulohet açik, ajo është një inkuizicion i përkryer politik, i cili kërkon të çojë në turrën e druve të gjithë ata që ju sot i konsideroni armiq të popullit. Dhe armiq për ju, nuk janë vetëm ish- ministrat apo ish-zyrtarët, të cilët pa asnjë hezitim etik dhe ligjor doni t’i klasifikoni fajtorë, sepse, sipas jush, kështu pastrohet populli shpirtërisht dhe të vjen nga pas, por janë dhe të tjerë të shpërndarë kudo në Shqipëri. Këta për ju janë të maskuar si pastrues, si punëtorë të thjeshtë ose si ekonomistë, inxhinierë. Këto tipa armiqsh ose agjentësh, të cilët na i paska futur PD-ja në punë, sipas jush, tani nuk meritojnë të qëndrojnë. Zbulimi i tyre është bërë misioni themelor kur zbrisni në bazë. Atje keni filluar të merreni me dosjet e gjithsecilit, se kush është, nga vjen, kush e ka mbështetur, kush e ka futur në punë etj. etj. Ky në fakt është pasioni juaj i vjetër, por ama është drama e sotme e Shqipërisë. 

Larg çdo pallavre zbukuruese parlamentare që ju deklaroni tash e pesë muaj, ju po digjni shpresa, ju po shkërmoqni ëndrra, ju po zhbëni familje. Parada  e rasteve të njerëzve të thjeshtë që sot ekzekutohen me papunësi është e pafund. E nisët me disa dhe tani po bëni shkarkime pa iu skuqur faqja dhe pa pyetur për ligj dhe kushtetutë, në grup, në formën e preferuar të internimeve të dikurshme. Nuk po kurseni askënd, sikur të keni dalë për gjah dhe jo për të bërë politikë. Meqë ju nuk keni sy ta shihni realitetin e hidhur dhe nuk keni veshë për të dëgjuar rënkimin popullor, po ju listoj disa drama live, të vërteta sa vetë vërtetësia nga Shqipëria e gjeneratës suaj. Xhevahir R., pa emër të plotë, se mund t’i ndodhë ndonjë gjë tjetër, me profesion pompist, specialist i kualifikuar, jeton në fshat, ka në zotërim vetëm një dynym tokë, me të cilën nuk mund të bëjë ekonomi private, i shkarkuar   pas 30 vjetësh punë, i stresuar nga fakti se nuk mund të mbajë më familjen ku asnjë tjetër nuk punon, me gruan dhe dy vajza në shkollë, pëson paralizë të pjesshme dhe sot gjendet i shtruar në spitalin e Elbasanit. U akuzua se kishte punuar fort për PD-në në fshatin e tij, ku votojnë gjithsej 100 veta. Pas kësaj kërkoi që të paktën t’i paguhej periudha e shtrimit me raport. Nuk ia pranuan, sepse datën e shkarkimit ia kishin modifikuar me një datë para se të shtrohej në spital. 

Zenepe E., sanitare. Kishte nisur punë në 2008-n, shkarkohet, pavarësisht se i biri dyshohej se kishte punuar për PS-në, sepse thjesht kishte filluar punë jo në kohën e kësaj gjenerate. Pëson atak kardiak pasi nuk mund të përballonte gjendjen e papunësisë dhe sot i duhet të blejë ilaçe sa dyfishi i rrogës që merrte. 

Julian V., jurist i kualifikuar, i ardhur nga një familje shumë e nderuar dhe me kontribute të shumëfishta në qytetin e Elbasanit. Sapo ishte martuar dhe ishte në pritje të ëndrrës për të pasur një fëmijë, shkarkohet pa ditur pse. Akuza e ngritur, e artikuluar nën zë e përmbi zë, eksponent i PD-së. Pas disa ditësh i largojnë dhe bashkëshorten. Rezultati:  çift i ri i papunë, perspektiva zero.

 Po kështu, me fatet e panumërta të Faslliut, Gëzimit, Ademit, Jorgjit e shumë të tjerëve anembanë Shqipërisë, të cilët ecin rrugës së qytetit të tyre, jo sikur ai të ishte qyteti i tyre vendi i tyre, por sikur të ishte Golgota e tyre, të klasifikuar si armiq të deklaruar të Shqipërisë, të kësaj kaste turpi.

Faleminderit!

Ilir Meta – Në emër të grupit parlamentar të Partisë Demokratike, fjalën e ka zoti Bode.  

Ridvan Bode – Faleminderit! 

I nderuar zoti Kryetar,

 Zonja dhe zotërinj kolegë deputetë, 

Miratimi i konventës për sigurinë dhe shëndetin në punë, në të vërtetë,  deklaruar si një detyrim përballë angazhimeve që ka marrë Shqipëria, në kontekstin e ngjarjeve aktuale të ditës, për çdo shqiptar sidomos për ne, deputetët e opozitës, ngjan si një tallje e hidhur që buron nga togfjalëshi “siguri dhe punë”,togfjalëshi i problemeve më të mëdha, në përkeqësimin e të cilave ka kontribuar në mënyrë të drejtpërdrejtë me veprimet kaotike, joligjore dhe me mungesën e vizionit kjo qeveri, e cila sot vjen për të mbrojtur këtë projektligj. Por sot për të gjithë është e qartë se siguria është vrarë nga qeveria e kryeministrit Rama. Siguria është vrarë në ditën kur kryeministri zgjodhi të ngrinte në piedestal t’i bënte monument dinamitit si instrument i revanshit të tij politik në të gjitha përmasat që simbolizon dinamiti. Siguria tashmë është e vrarë, sepse dinamiti qëndron poshtë çdo makine si një kërcënim, dinamiti qëndron në themelet e çdo ndërtimi pa leje dhe me leje, sepse dinamiti qëndron në pragun e portës së çdo individi, që ndihet dy herë më i kërcënuar përballë shitjes së informacioneve personale që kjo qeveri u bëri miliona qytetarëve shqiptarë me deklaratat në administratën tatimore, sepse maskat kryqëzojnë, ndalojnë automjete anembanë vendit duke vrarë ata që nuk i binden urdhrit të tyre për të paguar gjobën që solli kaosi i rendit publik i nisur, i projektuar, i shkaktuar nga qeveria Rama. 

E pra, në një vend kur siguria e jetës së individit tashmë përbën çështjen e ditës, kur çdo individ ndihet i kërcënuar dhe mendon për sigurinë e jetës së tij nga mëngjesi në darkë, çështja e sigurisë në punë është qesharake, është tallëse, është demagogji, është e papranueshme.

Por kjo qeveri nuk vrau vetëm sigurinë  e jetës, atë që është më kryesorja,  për të folur pastaj për siguritë e tjera. Ajo vrau vetë punën. Është një aksion që tashmë besoj se e kanë të qartë dhe e kanë të njohur shumica e shqiptarëve. Taksat e larta vrasin punën dhe qeveria ia vuri dinamitin punës me taksat e larta. Përdorimi i sheqerosur i propagandës dhe demagogjisë për taksën progresive, në të vërtetë ishte maskimi i asaj pjese dinamiti që iu vu vetë punës. 

Puna tashmë është vrarë dhe po vritet çdo ditë. Ajo nuk deklarohet dhe nuk duket në publik me shpërthime dinamiti, por duket në pragun dhe në vatrën e çdo familjeje me dhimbjen që shkakton çdo ditë: nga një vend pune më pak, nga një anëtar familjeje që i shtohet të papunëve, nga një perspektivë tashmë e mbyllur, nga një e ardhme tërësisht e papërcaktuar për gjithsecilin. Taksat e larta vrasin punën, sepse ato pakësojnë investimet. Një paketë e çmendur fiskale bënte të qartë se 30 mijë vende pune, nën efektet vetëm të kësaj pakete fiskale, do të mbylleshin në pranverën e këtij viti. Biznesi anticipoi atë që priste të ndodhte dhe çështja e papunësisë u agravua qysh në fundin e këtij viti dhe kjo është sipas statistikave të vetë qeverisë. Shqipëria, pikërisht në periudhën e krizës globale, ishte vendi me investimet e huaja direkte më të larta në rajon, sepse kishte taksat më të ulëta në rajon. Shqipëria tashmë ndodhet nën kërcënimin e braktisjes dhe largimit të investitorëve të huaj, të cilët nuk ndihen më konkurrues dhe për më tepër të sigurt në ekonominë e vendit dhe kjo pasiguri është e gjithanshme. Pasiguria është ligjore, sepse qeveria dhe Kryeministri nuk pyesin më për kontrata të lidhura në mënyrë zyrtare; për kontrata të lidhura në mënyrë ligjore, por bëjnë kontrata në mënyrë tërësisht harbute dhe aspak ligjore; mbyllen koncesione, prishen kontrata, deklarohen dhjetëra e dhjetëra biznese që nuk do të mbështeten, janë qindra milionë euro të investuara përgjatë viteve të fundit dhe që të gjitha sigurisht çojnë në pakësimin e vendeve të punës, në rritjen e papunësisë dhe të dhimbjes në vatrën e çdo familjeje, që priste dhe shpresonte një ditë më të mirë nën këtë qeverisje që premtoi gjithçka. 

Pasiguria është ligjore, sepse vetë shteti, vetë qeveria është vendosur në themel të mosrespektimit të asnjë kontrate. Pasiguria vjen nga qeveria, sepse vetë ajo grabit në mënyrë aspak ligjore, tepër kërcënuese jo vetëm konkurrencën, por edhe jetën dhe bizneset, duke marrë në mënyrë të paligjshme të dhënat e individëve dhe të bizneseve dhe duke i çuar aty ku askush nuk e di, pasojat e të cilave ne i përjetojmë çdo ditë. 

Biznesi ka ulur disponimin e tij për të investuar në ekonominë shqiptare edhe për shkak të presionit të krizës globale dhe vështirësive të tjera që janë krijuar, përveç asaj të taksave. Kjo qeveri premtoi se do të zgjidhte problemin që kishte krijuar qeveria e mëparshme, se nuk është rimbursuar tatimi i vlerës së shtuar për t’u dhënë mundësi bizneseve të investojnë më shumë dhe të punësojnë më shumë shqiptarë. Çfarë ndodhi? Në tre muajt e qeverisjes së kësaj qeverie që kemi mbrapa, e cila u mburr për moskrijimin e borxheve të reja, janë rimbursuar ndaj biznesit vetëm një e treta e asaj që është rimbursuar në mënyrë ritmike përgjatë gjithë vitit 2013. Nga rreth 8 milionë dollarë, që i është rimbursuar çdo muaj biznesit, si detyrim i tatimit të vlerës së shtuar, kjo qeverisje ka rimbursuar vetëm 2,4 milionë dollarë në muaj, duke i shkaktuar kështu biznesit një borxh të ri shumë më të madh dhe duke bllokuar çdo mundësi dhe strategji investuese të biznesit. 

Kjo qeveri rriti borxhin. Në harkun e katër muajve mori 400 milionë dollarë shtesë në buxhetin e vitit 2013, me pretendimin se do të shlyente borxhet ndaj bizneseve për punët publike të kryera në kontratë me qeverinë. Dhe çfarë ndodhi? Dhjetorin nuk e kanë nxjerrë ende. Meqenëse shtatorin e lanë jetim, në tetor dhe nëntor kanë paguar fatura investimesh për biznesin vetëm 3 miliardë lekë, një të katërtën e asaj që është paguar në muajt tetor-nëntor të vitit 2012 apo më pak, rreth një të katërtën në krahasim me atë që kishte programuar vetë në atë buxhet që miratoi këtu, lëre pastaj për të shlyer detyrime të prapambetura. Nga 12 miliardë lekë që janë shlyer për investimet publike në tetor-nëntor 2012, 12,2 miliardë lekë i kishte programuar qeveria. Në dy muaj si detyrime ndaj kompanive ka paguar vetëm 3,3 miliardë lekë investime. 

Janë këto arsyet e rritjes së papunësisë dhe të mbylljes së vendeve të punës, sigurisht edhe përkeqësimit të trendit në perspektivë për ekonominë e vendit, por qeveria nuk rriti vetëm taksat mbi biznesin, që sigurisht kanë impaktin më të madh për krijimin e vendeve të punës. Qeveria taksoi në mënyrë progresive vetë punën dhe kërkon të hapë vende pune. Taksoi vetë punën duke taksuar në mënyrë progresive të ardhurat nga puna deri në 23%, dhe sigurisht kjo nuk është inkurajuese për punën dhe punësimin. Taksoi në mënyrë të drejtpërdrejtë pagën e të ardhurave nga puna. Taksoi punën në kontributin e sigurimeve shëndetësore, duke rritur presionet dhe ngarkesën, duke dekurajuar punësimin dhe zgjerimin e mëtejshëm të shpërblimit që vjen nga puna. 

Të dhënat e para statistikore të qeverisë dëshmojnë pikërisht këtë gjë që po flasim sot. Këtu janë të dhënat e anketës së parë të qeverisë. Çfarë thotë kjo? Anketa, së pari, deklaron se në Shqipëri janë 188944 persona të papunë. Domethënë, nga 1 milion të papunë që kishte Shqipëria, qeveria ka punësuar tashmë 800 000 persona. Kanë mbetur 188 000. Për më tepër, qeveria thotë se numri i shqiptarëve që janë në moshën 15-64 vjeç, pra shqiptarëve në moshë pune, është 928 000. Nuk është 1 milion të papunë, nuk janë 2 milionë shqiptarë në moshë pune e të tjera. Pra, që në deklarimin e parë heq dorë, jo nga krijimi i 300 000 vende pune, por edhe nga të gjitha akuzat dhe mashtrimet publike që kanë bërë lidhur me statistikat e punësimit. Por qeverisë i intereson të thotë se gjendjen e kemi gjetur keq. 

Kam këtu statistikat e punësimit që ka nxjerrë, dhe konfirmohen në të njëjtat nivele, Fondi Monetar Ndërkombëtar në prill të vitit të kaluar, raporti i Bankës Botërore në dhjetor të vitit 2012 dhe nga Komisioni Europian, Devizioni i Ekonomisë dhe i Financave në prill të vitit 2013. Në këto statistika thuhet se Shqipëria është nën nivelin e papunësisë rajonale dhe me një trend tërësisht pozitiv për ta mbajtur nën kontroll. Por çfarë ndodh? Statistikat e qeverisë, menjëherë duke dashur që vitin 2013 ta lënë jetim, deklarojnë një rritje të nivelit të papunësisë nga 13,9% në 16,5%. Sigurisht, rritja me 2,5% e nivelit të papunësisë në harkun e tre-katër muajve është një statistikë e frikshme. Këto janë statistikat e qeverisë suaj dhe unë e di që ato janë mashtrime dhe po përgatiteni për të mashtruar, për të treguar se po përmirësoni situatën, por vetë po deklaroni se viti 2013, që kërkoni ta lini jashtë vëmendjes dhe jetim, konfirmon atë që ju filluat pak më parë. Pra, gjendja e punësimit po vjen duke u përkeqësuar me shpejtësi dhe reflekton trendin dhe zhvillimin e ekonomisë shqiptare, rënien me shpejtësi të saj në honet e recesionit dhe të krizës ekonomike. Puna dhe siguria nuk kanë nevojë për zyra të bukura. Sigurisht, ato mund t’i lyeni, mund të ndërroni pajisjet me tendera, por puna dhe punësimi kërkojnë politika të përshtatshme për të krijuar vende pune, ndërsa politikat tuaja janë kundër asaj që prodhon punë. Nuk prodhohet punë në zyrat tuaja të lyera me bojë ose në karriget e ndërruara rishtazi, punën e prodhojnë politikat, angazhimi i një qeverie që zbaton një program në dobi të qytetarëve, të ekonomisë dhe të krijimit të vendeve të punës. 

Shkatërrimi e vendeve të punës krijon varfëri dhe mjerim ekonomik, dhe ato nuk janë për t’u bojatisur me ngjyra të shkëlqyeshme që bën piktori. Ato kanë nevojë për masa konkrete për t’u ardhur në ndihmë atyre mijërave që ju i deklaroni sot se kanë humbur vendet e punës, por shumat në mbështetje të të papunëve, të asistencës vijnë gjithnjë e më tepër në rënie. 

Ju ngjyrosni dhe bojatisni doganat ose tatimet dhe thoni se po bëjmë godina të reja për investime, që tashmë kanë përfunduar dhe janë bërë në sajë edhe të investimeve dhe mbështetjes që ka dhënë Bashkimi Europian, por ju nuk mund të fshihni me bojatisjen tuaj mungesën e të ardhurave, rënien e tyre ritmike në krahasim me periudhën e mëparshme, çka dëshmon jo vetëm përkeqësimin e ekonomisë së brendshme, por njëkohësisht edhe përkeqësimin e administrimit fiskal në tërësi për shkaqe që ju vetë i keni përgatitur dhe gatuar për sa kohë keni rikthyer Mihal Bishën me modelin e tij për punësimet dhe për rekrutimet në administratën publike. 

Vetëm në muajin nëntor, statistikat që keni raportuar deri sot (se statistikat të tjera nuk i keni nxjerrë në asnjë vend), dhjetorin e mbani të fshehur, edhe pse po shkojmë në shkurt, të ardhurat janë realizuar 9% më pak në krahasim me nëntorin e vitit 2012. Vetëm në muajin nëntor realizuat 8% më pak nga sa programuat ju po në atë muaj me buxhetin që sollët në parlament, pikërisht për arsyet që ju i keni përgatitur dhe implementuar në shkatërrim total të funksionimit të institucioneve. Perspektiva nuk është fatlume edhe nëse do të deklaroni për dhjetorin në dogana disa milionë dollarë më shumë dhe në tatime disa milionë dollarë më pak. Kjo perspektivë nuk është e mirëpritur dhe as e kënaqshme. Viktimat e politikës suaj për çpunësim dhe për rritjen e pasigurisë do të jenë të pambrojtura, të pambështetura. Varfëria dhe mjerimi do të vijnë duke u rritur më tej. 

Njerëzit kanë nevojë për një punë të sigurt, por qeveria nuk ia premton në Shqipëri. Ministri del publikisht dhe thotë: “Do t’i punësojmë në Kosovë ose në Maqedoni.” Qytetarët kanë nevojë për një punë të sigurt, por kur vetë administrata publike, që mbrohet me ligj, nuk ka asnjë siguri për të ushtruar të drejtat e saj, këtu çështja “punë e sigurt” ka marrë fund. 

Shqiptarët shpresojnë vende pune të sigurta në perspektivë, por një gjë është e sigurt, se politikat e qeverisë aktuale po e rrokullisin me shpejtësi në honet e krizës ekonominë  e vendit, të mbajtur me aq mund  dhe përkushtim jashtë këtyre vorbullave përgjatë periudhës më të egër të krizës globale. Pikërisht kur vendet e tjera fillojnë rritjen, ekonomia shqiptare do të provojë fatin e keq të recesionit.

Ju faleminderit!

Ilir Meta - Mbyllen diskutimet për këtë çështje. 

Kalojmë te pika e  tretë e  rendit të ditës, projektligji  “Për  ratifikimin e  konventës nr. 367 të Organizatës Ndërkombëtare të Punës për sigurinë dhe  shëndetin në ndërtim”.

Ka pyetje? Nuk ka.

Komisioni përgjegjës për Punën, Çështjet Sociale dhe Shëndetësinë?

(Përfaqësuesi i komisionit shprehet dakord.)

Komisioni për Çështjet Ligjore?

(Përfaqësuesi i komisionit shprehet dakord.)

Komisioni për Politikën e Jashtme?

(Përfaqësuesi i komisionit shprehet dakord.)

Fillojmë me diskutimet.

Fjalën e ka kërkuar zoti Genc Pollo.

Genc Pollo – Faleminderit, zoti kryetar!

Zonja deputete, zotërinj deputetë,

Ndoshta është rasti për t’ju zgjuar pak nga ai gjumë që vjen në këtë orë, pas një diskutimi të gjatë, që ka shanse të zgjasë edhe po kaq për shkak të aktivitetit në këtë sallë të deputetëve të opozitës dhe për shkak të një mospjesëmarrjeje kësaj radhe edhe nga deputetët e mazhorancës, jo vetëm nga ministrat tek-tuk, të cilët heshtjen e tyre fillestare të prezantimit të programit qeveritar përpiqen ta kompensojnë me sulmet ndaj opozitës, por gjithmonë e më pak me shpjegime të gjërave që ata kanë bërë, të detyrës që kanë për të përmbushur, si edhe detyrimit që kanë për të sqaruar se për çfarë e marrin rrogën.

Zoti Kryetar,  në Konferencën e Kryetarëve miratuam kalendarin dhe rendin e ditës për sot. Siç u lexua në fillim të seancës, rendi i ditës dominohet nga marrëveshje ndërkombëtare. Kjo që sapo nisëm të diskutojmë është një marrëveshje me Organizatën Ndërkombëtare të Punës. Para një jave u diskutua dhe u miratua Konventa e Tamperes-it, bashkëpunimi në rast fatkeqësie në fushën e telekomunikacionit midis shteteve, të cilën e kam iniciuar dy vjet më parë. Kaq është koha mesatare e procedimit të instrumenteve të tilla ndërkombëtare. Kjo më sjell në një pikë, se ashtu si sot, si një ditë të enjte më parë, dhe ashtu siç tregon kalendari për ditët e enjte në vijim, ne nuk kemi asnjë ligj të sjellë nga qeveria e Partisë Socialiste dhe e LSI-së, e fushatës së Rilindjes që premtoi shumë gjëra.

Unë dëgjoj nga Kryeministri që thotë se do të merret me zbatimin e mirë të ligjeve që ka bërë qeveria e Partisë Demokratike. Pa dyshim që ligjet duhet të zbatohen dhe zbatimi i mirë është një sfidë jo vetëm për Shqipërinë, por për të gjitha vendet e Ballkanit Perëndimor. Ka qenë sfidë edhe për vendet e reja të BE-së, për ato që u anëtarësuan në vitin 2003, në vitin 2007 dhe është një proces i vazhdueshëm. Kush do të jetë pas 10 apo 15 vjetësh në këtë sallë, jam i sigurt se në një masë apo në një tjetër do të flasë për zbatimin e ligjeve, por kjo nuk do të thotë se vendi nuk ka ligje të reja, nuk ka nevojë për të plotësuar legjislacionin si në fushat e të drejtës europiane, të acquis communautaire, ashtu dhe në ligjet e tjera. Fakti është që pas pesë muajve qeveria Rama nuk ka propozuar asnjë ligj të mirëfilltë të saj në përmbushje të programit. Kjo është paaftësi, është mungesë vëmendje, është përqendrim i operacionit Rama show nga tritoli, te mbylljet e përkohshme të bixhozit. Kjo ishte një përgjigje që nuk doja ta jepja. Shpresoj që Kryeministri apo ministrat e tij të mund ta sqarojnë. Nuk dua ta paragjykoj, sepse doja të flisja pasi të dëgjoja përgjigjen. Por do të ndalem te neglizhenca, inkompetenca, paaftësia dhe te vëmendja që është tjetërkund nga detyra, çka është bindja ime paraprake, por jo përfundimtare, sepse nuk kam dëgjuar përgjigjen. Në muajin e pestë të kësaj qeverie nuk kemi asnjë projektligj, përveç atij të buxhetit, i cili u soll me vonesë dhe në shkelje të ligjit, por kjo duhet parë edhe në një dritë tjetër. Qeveria që dorëzoi mandatin në shtator, në periudhën qershor-shtator punoi për të sjellë ligje. Kryeministri porosiste që javët dhe muajt e parë të Kuvendit të mos kalojnë me debate dhe replika të zakonshme, por me një punë konkrete. Ato ligje që u sollën, u tërhoqën nga qeveria dhe nuk e dimë se në çfarë sirtarësh kanë përfunduar dhe marrin pluhur. Dy prej tyre, për të cilat kam punuar vetë dhe isha ministri propozues janë: ligji "Për konsultimin publik", në mënyrë që çdo akt zyrtar që nxjerr ekzekutivi, të konsultohet me publikun, me grupet e interesit, në mënyrë që t’i përafrohet asaj që duhet sa më mirë, dhe ligji "Për urdhrat profesionalë".

Projektligji i parë është, gjithashtu, një nismë në kuadrin e partneritetit për qeverisjen e hapur "Open government partnership", ku ne anëtarësuam Shqipërinë. Kanë kaluar pesë muaj dhe në çdo Konferencë të Kryetarëve pyes përfaqësuesin e qeverisë, ministrin përgjegjës, i cili nuk di se çfarë përgjigje të më japë dhe thotë se po shqyrtohet. Ligj "Për urdhrat profesionalë" ka përfunduar në sirtarët e një ministri, i kapur nga interesat e ndonjë grupi të veçantë, që vegjeton akoma dhe përsëri nuk shqyrtohet. Është muaji i pestë që as ligjet që gjetët mbi tavolinë dhe asnjë ligj tjetër nuk keni sjellë për t’u miratuar në Parlament.

Zonja dhe zotërinj, qeveria aktuale e zotit Rama ka marrë vendime, pasi ka ardhur me një premtim të madh për transparencë, duke krijuar qeverinë e katër apo e tetë vjetëve më përpara. Cila ishte mënyra që të bënte transparencën kjo qeveri në detyrë? Që nga muaji shtator dhe deri para dy javëve vendimet e kësaj qeverie i fshiheshin publikut. Ju thoni se nuk është nevoja ta krahasojmë gjithmonë me standardin e qeverisë së shkuar. Ka njëfarë të drejtë këtu, por ne për disa gjëra konkrete nuk mund të kemi një referencë tjetër. Ishte një arritje dhe një standard që shumë vende fqinje, madje edhe disa të BE-së nuk e kishin, që për dy orë, për 120 minuta pas mbledhjes së qeverisë, të gjitha vendimet e Këshillit të Ministrave nga koka deri te firma shpalleshin online nga sekretari i Përgjithshëm. Kjo ndodhi në tetë muajt e fundit. Për katër muaj e gjysmë, me gjithë kërkesat tona, me gjithë denoncimin, dhe kjo është fjala e duhur, e asaj praktike, VKM-të nuk mund të lexoheshin të plota në websit-in e qeverisë. Ky është një hap mbrapa dhe një mbyllje ndaj publikut, dhe vetëm një trupë që ka diçka për të fshehur mund ta bëjë. U desh një publikim në një gazetë online në gjuhën angleze që ta kritikonte këtë praktikë dhe të zgjoheshin nga gjumi zotërinjtë përgjegjës, duke filluar nga Kryeministri e deri poshtë që ta bëjnë. U duhen jo dy orë, por shtatë orë që t’i nxjerrin. Kjo tregon një mentalitet, një qasje dhe një kompleks se kur ia thonë politikanët e vendit, qofshin ata kundërshtarë, e bëjnë veshin të shurdhët edhe kur pohimi është i qartë, si për shembull "samari nuk fluturon". Kur e dëgjojnë nga dikush tjetër, kujtohen, zgjohen nga gjumi dhe vrapojnë të korrigjojnë atë që kanë bërë, por nuk i korrigjojnë të gjitha. Këtu u fol për serverin e tatimeve, për dy të dërguar, bashkë me shumë të tjerë, nga Kryeministri me urdhër gojor për të marrë një database jashtëzakonisht të madh në megabitet përkatëse. Ministrja donte ta sqaronte me njëfarë logjike, që në shikimin e parë është e arsyeshme, përse duhet ta marrim ne kur ne e kemi. Kjo "ne" nënkupton shumë: ne shteti, ne pushteti, ne të gjitha. Nuk ka checks and balances, nuk ka institucione të veçanta, nuk ka përgjegjësi individuale. "Jemi ne dhe bëjmë çfarë të duam" është mentaliteti me të cilin është ardhur në pushtet. Do të sqaroja për këtë fushë se qoftë database i tatimeve, që përmban të dhënat e bizneseve dhe detyrimet e tyre me shtetin, qoftë gjendja civile apo ZRPP-ja me të dhënat e pronësisë, janë të gjitha database të rëndësishme si shumë të tjera dhe ndërhyrja e tyre nuk mund të bëhet personalisht nga Kryeministri, as nga ministri i linjës, madje as nga drejtori i Përgjithshëm i institucionit, të cilët mund të kenë të drejtë të kërkojnë të dhëna të veçanta, por e bëjnë përmes një procedure të caktuar dhe çdo hap që bëhet lë gjurmë. Është komplet gjë tjetër. Është e paimagjinueshme të shkohet, qoftë edhe nga të dërguar nga qeveria, dhe të hidhen të dhënat në CD dhe këto të dhëna të futen në arkë dhe të çohen jashtë, sepse këto të fundit janë jashtë çdo kontrolli sesi mund të përdoren, ndërkohë që serveri aktualisht për çdo lëvizje që mund të bëhet, çdo logim, çdo verifikim gjobe, çdo verifikim detyrimi lë gjurmë. Ka persona që janë të ngarkuar me këtë gjë dhe nesër u kontrollohet nëse kanë bërë diçka jashtë detyrës, dhe duhet të raportojnë përse e kanë bërë. Ky rast është krejt tjetër dhe, siç u tha me të drejtë, është i padëgjuar këtu, i padëgjuar në Ballkan, në Europë dhe mendoj është i padëgjuar edhe në Afrikë. Prandaj kjo gjë është e drejtë të sqarohet. Është e drejtë dhe detyrim i qeverisë të thotë përse ka vepruar kështu. Ku janë ato arka me CD-të dhe USB-të që përmbajnë të dhëna sensitive biznesi, të dhëna personale, për të cilat ne paguajmë një komisioner për mbrojtjen e tyre, që ende nuk duket se është zgjuar nga gjumi për të marrë vesh se ka ndodhur diçka e rëndë dhe të nisë procedurat e verifikimit, siç ia kërkon ligji?

Zonja dhe zotërinj, administrata publike, në rast se funksionon mirë, pa dyshim jo vetëm nxit krijimin e vendeve të punës krahas politikave të tjera, por edhe mbrojtjen e standardeve të shëndetit dhe të sigurisë, siç kërkon marrëveshja e ILO-s që po diskutojmë sot. Këtu thuhet se nga njëra anë kemi dëgjuar shifra, por nga ana tjetër ka edhe realitete të prekshme, sepse lidhen me njerëz konkretë. Unë do të doja të sillja disa prej tyre. Në bazë të ligjit "Për nëpunësin civil", të cilin në muajin maj të vitit të kaluar e miratuam me konsensus, jo vetëm aparati qendror i qeverisë, por edhe degët e agjencive qendrore, që shtrihen në 12 qarqet apo në 36 rrethet e vendit, kanë punonjës që me këtë ligj marrin statusin e nëpunësit civil, të cilin e mendojnë se është në fuqi për sa kohë, me sa dimë, që Gjykata Kushtetuese e ka rrëzuar.

Zotërinj ministra, prandaj janë nëpunës civilë dhe jo të punësuar me Kodin e Punës. Cilët do të ishin shembujt që unë do të kisha dëshirë të sillja për ju? Në Berat DPSHTR-ja, ajo drejtori ku qytetarët shkojnë për të regjistruar makinat dhe për të marrë targën, para një muaji pati 23 punonjës, të cilët u shkarkuan në masë. Askush nuk thotë se individualisht njerëzit janë të mbrojtur, kur punojnë në administratë. Kur nuk përmbushin kushtet, kur bëjnë gabime, kur bëjnë shkelje, ka masa ndaj tyre, por kjo është një përgjegjësi individuale. Si mund ta sqarojë ministrja përgjegjëse për administratën civile që 23 veta shkarkohen në një ditë? Për t’ia lënë vendin kujt? Një pune më të mirë në shërbim të qytetarëve apo militantëve të radhës? Ky është modeli që duhet të ndiqet në vitin 2014? Për të mos thënë se kjo gjë bëhet nga një drejtor, i cili bën hop në një parti të majtë dhe hop në një parti të djathtë, dhe në të majtën përsëri, por që është dënuar nga gjykata për një veprim penal, për një abuzim material dhe, sipas ligjit në fuqi, pesë vjet pas shlyerjes së dënimit nuk mund të punësohet në administratën shtetërore. Pavarësisht nga kjo, qeveria e Rilindjes e emëroi drejtor dhe 23 veta u pushuan brenda një dite nga puna, në mënyrë që jo vetëm personat drejtues në qark duhet të përgjigjen, por edhe qeveria në qendër përgjigjet. Prandaj e thashë se sipas ligjit në fuqi ata janë nëpunës civilë dhe përgjegjësia është direkt ministrore, dhe nuk mund të fshiheni pas të papërgjegjshmëve eventualë që qeverisin në Shkodër, në Korçë apo në Berat.

Po kështu, po ju jap edhe një rast tjetër po nga ai qark, ku unë jam deputet. Në Kuçovë, zyra e vogël e ZRPP-së gjithsej ka gjashtë vetë. Kur isha herën e fundit më thanë se që të gjashtë u ndërruan. Nuk u ndërrua vetëm drejtori, nuk u ndërruan dy përgjegjësit e sektorit, por që të gjashtë dhe u zëvendësuan po të gjashtë me njerëz që dihen si e trajtojnë kartotekën. Do të ishte e keqja më e vogël po të ndërroheshin vetëm drejtuesit. Por a jemi të sigurt se ata që kanë prona, ato pak prona që kanë, do t’u administrohen më mirë? Ju solla dy shembuj që i njoh personalisht, por jam i sigurt se kolegët jo vetëm të opozitës, por edhe të mazhorancës, për sa kanë qenë të përfshirë, mund të tregojnë raste të tjera për qarqet ku janë deputetë apo të tjerë që i dinë. Këta shembuj janë tregues të një gjendjeje jashtëzakonisht të rëndë dhe një propagande masive që përpiqen ta mbulojnë gjendjen reale. Po kështu është edhe arsimi, për të cilin është e disataherë që diskutoj. Dua t’ju tregoj një detaj. Kur po diskutonim projektbuxhetin në Komisionin e Edukimit, zonja Nikolla na tha se konkurset janë transparente. Një nga kolegët e mi, deputeti i Matit, zoti Hoxha, i tha: "Zonja Ministre, mos na tregoni rastet e konkurseve të pretenduara të hapura dhe të ndershme, sepse drejtoreshë në Mat do të bëhet zonja Ariana Rami, anëtare e kryesisë së PS-së". Kjo ishte në javën e tretë të dhjetorit. Tani jemi në javën e fundit të janarit dhe drejtoreshë e Drejtorisë Rajonale Arsimore në Mat është zonja Ariana Rami. Nuk them se deputeti ynë është profet, por them se kudo, pavarësisht nga konkursi, janë emëruar kryetarë dhe titullarë anëtarë të PS-së. Do të ishte shumë më e ndershme të emëroheshin direkt nga ministri, sepse ligji edhe ia lejon, sesa të diskreditoni formën e konkursit, që është shumë më e mirë dhe e ndershme kur përdoret si e tillë. Pavarësisht nga kjo, nuk është rasti për t’i demotivuar të gjithë që të futen në konkurs, sepse një përfshirje më e gjerë nga demokratët, socialistët dhe nga ata pa parti do të ishte mënyra më e mirë për ta diskretituar diçka të mirë që përdoret për keq. Tani po u vjen radha drejtorëve të shkollave. Asnjëherë nuk ka ndodhur që të ndërrohen brenda gjashtë muajve drejtorët e shkollave. Në Tiranë dhe në qytetet e tjera po ndiqet kjo praktikë: po i thërrasin një e nga një dhe u thonë: "Jepni dorëheqjen që të ruani vendin e punës si mësues". Kjo nuk ka ndodhur në 2005-ën, nuk po flas për ’97-ën, as për ’92-shin, por jemi në vitin 2014 dhe kjo, zonja e zotërinj, është e papranueshme. Meqë konventa ka të bëjë edhe me mbrojtjen e të miturve, le të flasim për një aspekt tjetër. Në muajin dhjetor në Shqipëri ndodhën një sërë krimesh: ndodhi një vrasje e katërfishtë në një fshat të Korçës; ndodhi një abuzim me një të mitur në Lushnjë, thuhet nga i ati dhe dy djem të fshatit; ndodhi një rrahje e një zonje në fshatrat afër Durrësit nga i shoqi apo edhe nga i biri. Këto raste mund të ndodhin në një shoqëri, të cilat ndiqen në rrugë policore apo në rrugë penale dhe, më pas, trajtohen në rrugë sociale, psikologjike e kulturore. Por është shumë e rëndë që raste të tilla të transmetohen në medie live, në mosrespekt absolut të dinjitetit të fëmijës dhe të mbrojtjes speciale që ai kërkon, por edhe në mosrespekt të çdo shikuesi, sidomos të të miturve që ndodhen para ekranit. Kjo nuk është një ndjenjë personale, por një detyrim ligjor për t’i ndaluar gjëra të tilla. Këtë detyrim nuk e kanë ata që mbajnë fjalime këtu, por ata që ngarkohen nga ligjet e atyre që mbajnë fjalime këtu. Për këtë është përgjegjës Autoriteti i Medies Audiovizive, po ashtu edhe Komisioneri për Mbrojtjen e të Dhënave Personale. Ata kanë bërë diçka me punën e tyre dhe për këtë duhen përkrahur. Por duhet të themi se ata i kanë duart e lidhura. A e dini pse? Sepse që nga shtatori, me gjithë insistimin tonë, shumica socialiste nuk pranon të mbushë tri vendet vakante, nga të cilat, sipas ligjit, dy i takojnë mazhorancës, PS-së, ose mund t’i ndajë me LSI-në, dhe një i takon PD-së.

Në këto kushte ata nuk ngrenë dot Këshillin e Ankesave që trajton raste të tilla, sipas të cilave medien jo vetëm e paralajmërojnë, por edhe e gjobisin financiarisht. Për më keq akoma, nënkryetari i komisionit thoshte dje se AMA nuk duhet të marrë asnjë vendim, sepse është në ngërç ligjor, ngërç për të cilin ai vetë dhe mazhoranca e tij janë përgjegjës. Kjo nuk është njerëzore. Ka shumë gjëra që shkojnë keq në vend, por në këtë sallë shumica janë prindër, një pjesë syresh kanë nipër dhe mbesa dhe unë do të apeloja për ndjenjën individuale të secilit prej tyre që ka sjellë në jetë fëmijë, që ta ndalë këtë farsë të deklarimeve të tilla dhe të kthehet në rrugën e bashkëpunimit, në mënyrë që këtë institucion, ashtu si edhe të tjerët ta vëmë në rrugën e ligjit, me qëllim që kur të ndodhë shtrembërimi, të jetë i aftë të godasë, të veprojë dhe të shtrëngojë siç ia kërkon ligji. Kjo është situata në të cilën jemi dhe jo truket për të kapur çdo institucion, duke shkarkuar ata që janë emëruar legjislaturën e kaluar, për t’i bllokuar, për t’i demotivuar, për t’i trembur, për t’i lënë me satërin në kokë, që të paralizohen të mos bëjnë detyrën e tyre, duke harruar se ndër të tjera, jo vetëm për situatën e brendshme, jo vetëm për gjërat që kanë të bëjnë me të miturit dhe shoqërinë, por sepse një qëndrim ndaj këtyre institucioneve, jo vetëm ndaj AMA-s, është testi i një provimi që ne, jo për faj të mazhorancës së kaluar, e humbëm në dhjetor. Por ky test do të përsëritet si i tillë në qershor. Çdo masë e gabuar dhe e nxitur nga etja për pushtet, nga mania për të kapur të gjitha institucionet e vendit do të çojë edhe në një ndëshkim kolektiv eventual, të cilin nuk e do asnjeri.

Ilir Meta – Fjalën e ka zonja Milena Harito.

Milena Harito – Dua të jap një informacion për qytetarët dhe zotërinë parafolës. Është e domosdoshme që në serverin e tatimeve çdo hyrje-dalje të ketë gjurmë. Dua të njoftoj qytetarët se qeveria e kaluar që nga viti 2010 ka hequr nga priza atë që mundëson lënien e gjurmës. 

(Zoti Berisha kërkon fjalën.)

Ilir Meta – Të mos flasë doktori dy minuta për serverin e tatimeve?!

Sali Berisha – Dua të them dy gjëra shumë të rëndësishme.

Së pari, dua t’i informoj qytetarët në lidhje me atë çfarë deklaruan këta për policinë. Autoritetet greke deklarojnë sot se J.S për të cilin policia shqiptare ka njoftuar se është autori i 27 vrasjeve, ka në shtetin fqinj vetëm një kundërvajtje për shkelje trafiku. 

Së dyti, zoti Kryetar, kjo është prirja më absolute për të mbështetur organet në luftën kundër krimit, por trukimet e ulëta janë aleati kryesor i krimit. A e dini historinë? Ai tjetri shkoi te prefekti i Fierit (thirreni prefektin), dhe i tha se në Durrës do të ekzekutohet një biznesmen. Prefekti e dërgoi në Durrës për t’ua thënë këto fjalë autoriteteve, veprim më se i përgjegjshëm. Autoritetet e Durrësit e dëgjuan dhe më pas e sollën në Tiranë, ku e pritën dy oficerë dhe një zëvendësdrejtor i Përgjithshëm, i cili gati sa nuk e nxori me shkelma përjashta. Informacionet i kam shumë të sakta, sepse m’i japin ata që duan të luftojnë krimin, jo ata që me falsitete duan të mbështetet krimi. Më pas zotëria tha se do të shkonte në medie dhe u nis për atje, por e bllokuan rrugës. Pas dy ditësh të ndjerit Xhelal, biznesmenit të ndërtimit, iu mor jeta. Ne kemi prirje të mbështesim me të gjithë forcën goditëse forcat e rendit, por përfshirja në truke të tilla, që të kujtojnë historinë e Xhevat Mustafës, është aleancë me krimin. 

Për sa i përket zonjës, ajo ka meritën më të madhe, të dashur qytetarë, sepse akti i parë, për shkak të fiksimeve të pafundme të kryekushëririt, ishte pikërisht prerja e kabullit dhe hoqi të gjithë kompjuterët e kabinetit. Qeveria e mëparshme po finalizonte diçka madhore, do të zhdukte letrën në tërësi, përveçse si dokument, dhe nga kjo taksapaguesve u kursehej miliona dollarë. Kyekushërira teknologjike preu kabullin, sepse i thotë kushëririt që në këtë kompjuter Berisha ka lënë programet e gjurmimit, të dëgjimit, të filmimit dhe të regjistrimit. Sa mund t’i besohet kësaj? Nuk u besohet dot për asgjë, zotërinj. Unë nuk kam parë në botë si këta! Këta nuk kanë bërë as shkollë, more zotërinj. Nuk ke çfarë t’u thuash këtyre. Çdo gjë është me gjurmë. Hajdeni të krijojmë komision dhe të shkojmë e t’i kontrollojmë. Asgjë nuk mund të preket. Këta mendonin se, meqenëse ishin në ndërtesë, do të ishin të tyret tani dhe mund t’i merrnin si të donin. Por nuk është kështu, sepse përpara është ligji. 

Megjithatë, unë i falënderoj shumë të gjithë deputetët e opozitës dhe u shpreh mirënjohjen më të madhe, vlerësimin më maksimal për këtë, sepse po mbrojnë nderin e parlamentit! Këta zbatojnë kodin e heshtjes, ne zbatojmë transparencën që na takon para qytetarëve.

Ilir Meta – Fjalën e ka zoti Besnik Dusha.

Besnik Dusha – Të nderuar deputetë,

I nderuar zoti Kryetar,

Kjo qeveri, siç po shihet që nga fillimi i punës së saj, nuk po sjell në Kuvend asnjë ligj, me anë të të cilit mund të nisë një reformë të rëndësishme në shërbim të vendit. Edhe ligjin më të rëndësishëm, siç ishte buxheti i vitit 2014, e solli me vonesë, në shkelje të ligjit dhe të të gjitha afateve kohore. Siç po duket, pa kaluar një muaj nga miratimi i këtij buxheti, qeveria po përgatit akte normative për ta ndryshuar atë. E gjithë puna e qeverisë në lidhje me legjislacionin në këto muaj është e bazuar në ratifikim konventash ndërkombëtare ose në nxjerrjen e akteve normative. Në fakt, aktet normative janë arma që qeveria po përdor për të shkelmuar ligjet e vendit, duke synuar të përmbysë dhe të bëjë të paqenë të gjithë legjislacionin tonë, i cili është hartuar me shumë mund gjatë këtyre viteve dhe asistuar nga organizma ndërkombëtarë, madje me akte normative po ndryshon edhe ligjet që kërkojnë shumicë të cilësuar, siç ishte rasti i ligjit të nëpunësit civil. Kjo qeveri arriti deri aty sa me përfaqësuesen e saj deklaroi para Gjykatës Kushtetuese se mund të ndryshojë edhe Kushtetutën me akt normativ. Kjo sigurisht që është shqetësuese dhe tronditëse për opozitën, për çdo qytetar dhe për shoqërinë tonë, e cila aspiron të jetë pjesë e BE-së. 

Të nderuar kolegë, 

Projektligji i sjellë sot nga qeveria në Kuvend “Për ratifikimin e Konventës së Organizatës Ndërkombëtare të Punës për sigurinë dhe shëndetin në ndërtim”, në pamje të parë ka një rëndësi të padiskutueshme. Në fakt, ashtu duhet të jetë në një shtet normal, ku me ligj mbrohen vendi i punës, shëndeti dhe siguria në punë. Por, fatkeqësisht, qeveria e ardhur në pushtet me mashtrim çdo ditë shkurton vende pune nga rritja e taksave, largon punonjës nga puna për bindje politike, rëndon taksën e shëndetit për të punësuarit, duke rritur kontributin për kujdesin shëndetësor, madje nuk garanton as jetën e punonjësit, i cili niset për në punë dhe përfundon me një plumb pas kokës, apo i copëtuar nga tritoli i vendosur në makinën e tij ose në derën e shtëpisë nga krimi i organizuar, i cili ka pushtuar mbarë vendin. 

Me ratifikimin e kësaj konvente sot nga parlamenti, të cilën sigurisht që do ta mbështesim edhe ne, deputetët e PD-së, kjo qeveri bën hipokrizinë e radhës, duke e paraqitur veten sikur po kujdeset për sigurinë dhe shëndetin në punë të punonjësve, ku sipas kësaj konvente të drejtat do të mbrohen jo vetëm nga ligjet shqiptare, por edhe nga e drejta ndërkombëtare. Por, të nderuar deputetë, shqiptarët po vuajnë për punë, pasi të gjitha shanset për punësim janë goditur dhe po goditen çdo ditë nga kjo qeveri e papërgjegjshme, ashtu si vendi po goditet nga krimi dhe nga tritoli. Për çfarë sigurie dhe shëndet të njerëzve bën fjalë kjo qeveri, kur mjetet e jetesës së tyre po degradohen çdo ditë, kur varfëria po rritet dhe njerëz të dëshpëruar e kriminelë sulmojnë autobusët me kallashnikovë për të grabitur, sulmojnë qendrat tregtare ditën për diell, sulmojnë bankat ose u bëjnë pritë biznesmenëve?! Më të rrezikuarit kohët e fundit janë biznesmenët që kanë mundësi të punësojnë njerëz. Ata bien pre e presionit, por edhe e tritolit pikërisht nga sulmi i përditshëm, nga kriminelët që kanë mbrojtjen e kësaj maxhorance që qeveris sot vendin. Çfarë punësimi presin nga biznesi i brendshëm e i huaj në kushtet e një terrori që ngjason me Kabulin dhe kur policia, në kundërshtim me çdo normë e moral, jep informacione të rreme se gjoja krimet janë ulur dhe zbulimi është rritur?

Ministri i Rendit dhe suita e  tij, por edhe vetë Kryeministri, që kohët e fundit po fsheh kokën si struci, duhet t’i thërrasin mendjes dhe të kuptojnë mirë se kjo që po ndodh në Shqipëri, nga Tepelena në Durrës, në Shkodër e anë e mbanë vendit e ka zanafillën në paaftësinë e policisë, strukturat e së cilës kjo maxhorancë, pas ardhjes në pushtet, i prishi, duke larguar profesionistët, por edhe i inkriminoi duke kthyer militantët, bandat e komiteteve dhe banditët e vitit 1997. 

Të nderuar kolegë, 

Ne deputetët e Partisë Demokratike jemi këtu jo vetëm për të votuar çdo ligj dhe konventë që lidhet me përmirësimin e jetës së qytetarëve shqiptarë, por edhe për të mbështetur çdo nismë që do të sjellë zhvillim e mirëqenie, rend e siguri, për të informuar qytetarët për rrezikun që po i kanoset vendit nga këta zullumqarë qeveritarë, me kryezullumqarin, zotin Rama, të cilët janë të etur për rrënimin dhe shkatërrimin e institucioneve të vendit, nuk kanë të ngopur me urrejtjen ndaj opozitës, nuk kanë të ngopur me propagandën që përtypin dhe vjellin përditë kundër ish-qeverisjes së Partisë Demokratike, nuk kanë të ngopur me përpjekjet për ta paraqitur vendin në vitin zero, ëndërr e hershme kjo e Kryeministrit Rama, që çdo ditë e më shumë po u fakton shqiptarëve arrogancën e tij, papërgjegjshmërinë dhe mungesën e vullnetit për të qeverisur vendin. Por po fakton gjithashtu arsyet e vërteta se pse është sot në atë karrige, arsye të cilat nuk kanë asnjë lidhje me qeverisjen.

Zoti Kryeministër, 

Sado propagandë të bësh me tellallët e tu, kurrë nuk do të mund të arrish të nxish arritjet spektakolare të qeverisë “Berisha” në tetë vjet; kurrë nuk do të arrish të zhvlerësosh vepra madhështore nga Tropoja në Sarandë e anë e mbanë vendit; kurrë nuk do të mundësh të injorosh reformat e guximshme që Sali Berisha me qeverinë e tij ndërmorën në shërbim të proceseve integruese; kurrë nuk mund të mohosh punën e vendosmërinë në shkatërrimin e bandave e të krimit të organizuar, në vendosjen e rendit dhe të sigurisë,  në rritjen ekonomike të vendit, në rritjen e mirëqenies për çdo familje shqiptare. Janë këto punë e reforma që e shndërruan Shqipërinë në një vend tjetër krahasuar me vitin 2005. 

Të nderuar deputetë, 

Rritja e borxhit publik, keqadministrimi i burimeve financiare dhe ekonomike të vendit nga kjo qeveri, paaftësia e saj për të ndërmarrë reforma në drejtim të zhvillimit dhe rritjes ekonomike dhe mungesa e vullnetit për të luftuar korrupsionin dhe krimin e organizuar kanë krijuar pasiguri për çdo investitor vendas ose të huaj që kërkon të investojë në Shqipëri, ose që e ka bërë investimin. Frika dhe pasiguria po mbillen çdo ditë te qytetarët shqiptarë jo vetëm nga rritja e kriminalitetit, që ka marrë përmasa të frikshme, por edhe nga rritja e çmimeve dhe nga mungesa e perspektivës për t’u punësuar, kurse të atyre që janë në punë nga rreziku që u kanoset nga shkurtimi i vendit të punës ose nga largimi nga puna për arsye politike ose klienteliste. Gjithashtu, në trysni dhe i frikësuar po ndihet biznesi, si pasojë e rritjes së taksave, rritjes së çmimit të naftës, rritjes së mundshme të energjisë elektrike, por edhe të kërcënimeve e gjobave që marrin jo vetëm nga inspektorët tatimorë, të lartë e të veshur mirë, siç i kërkon zoti Rama, por edhe nga të fortët e rrugës, lagjes ose qytetit. Këto janë arsyet që biznesi ka filluar të ulë aktivitetin e tij, duke shkurtuar vende pune, por edhe duke përdorur mënyra të tjera që t’u shpëtojë këtyre taksave të rënda që kanë filluar të aplikohen nga kjo qeveri.

Kolegë të nderuar,

Me këtë qeveri varfëria është ulur këmbëkryq në vend. Çdo ditë e më shumë po shtohet numri i të papunëve, po shtohet numri i familjeve të varfra. Qeveria quan sukses mobilimin e një zyre punësimi në Tiranë, a thua se këto mobilie të vendosura të reja do të punësojnë më shumë njerëz. Madje e inauguron me shumë pompozitet Kryeministri Rama, i cili duket se nuk e di se kjo zyrë është e hapur që në kohën e qeverisë “Berisha”, pasi ministri Veliaj nuk i tregon që ta marrë si arritje të vetën dhe të rivalizojë ministrin Tahiri me të cilin është në garë se kush është më i suksesshmi për të rrënuar vendin.

Të nderuar deputetë,

Ne demokratët, kur kemi qenë në qeverisje, nuk jemi shprehur kurrë se kemi zhdukur papunësinë. Asnjëherë nuk kemi thënë se kemi zhdukur varfërinë, sepse, atëherë në qeverisje dhe sot në opozitë, kemi qenë dhe jemi koshientë se në këtë vend ka të papunë, se në këtë vend ka të varfër. Por gjatë qeverisjes sonë janë ndërmarrë reforma të gjithanshme për zbutjen në mënyrë të ndjeshme të papunësisë dhe të varfërisë. Ne rritëm disa herë fondet për shërbimin social dhe në mënyrë permanente rritëm rrogat dhe pensionet. Kurse këtë vit, por jam i sigurt edhe në vitet në vazhdim, rrogëtarët nuk do të kenë rritje rrogash, pensionistët nuk do të kenë rritje të pensioneve, familjet në nevojë nuk do të kenë rritje të fondit të ndihmës ekonomike, por zvogëlim të këtij fondi, siç ndodhi në muajt e mëparshëm dhe sigurisht që do të kemi edhe rritje të çmimeve të produkteve të konsumit.

Kolegë të nderuar, 

Vendi po përjeton ditë e kohë që ngjasojnë me vitin 1997 ku, përveç sigurisë në rrugë e në banesë e deri në shkolla e kudo, po shfaqet dramatik fenomeni i antishtetit, ku sulmohen të gjitha institucionet. Maxhoranca me dy bashkëkryetarët janë bërë gjahtarë të rrezikshëm kundër gjyqësorit, kundër prokurorisë, kundër Shërbimit Informativ Shtetëror, kundër Inspektoratit të Deklarimit të Pasurive deri edhe kundër Presidentit të Republikës. Dy bashkëkryetarët e maxhorancës me sa duket nuk ndihen rehat me rivalitetin e heshtur që kanë me njëri-tjetrin, prandaj të dy po tentojnë për më shumë pushtet individual, duke ndarë zonat e influencës që nga institucionet në bazë e deri tek ato kushtetuese, por duke ndarë edhe meritat që mund të marrin nga zbatimi i ndonjë reforme si, për shembull, reforma territoriale, flamurin e së cilës e ngriti në fillim zoti Rama dhe pastaj ia kaloi zotit Meta, sikur kjo reformë është një hartë e parcelizuar sipas interesave politike të kësaj maxhorance.

Të nderuar deputetë,

Gjithë puna e qeverisë “Rama”, siç po faktohet gjatë këtyre muajve, është e bazuar në parimet e mosmbajtjes së premtimeve, të moszbatimit të ligjeve, të vitit zero dhe të një demagogjie të pafund. Kjo qeveri me tellallët e saj mundohet t’i vendosë në gjumë dhe t’u hedhë hi syve shqiptarëve se gjoja ka rritur të ardhurat, por në fakt përpara dy muajve uli planin, madje nën nivelin e vitit 2012. Këtë e bëri për të justifikuar rritjen e deficitit të katër muajve të fundit të vitit që kaloi dhe për këtë arsye rriti borxhin me përmasa të frikshme për ekonominë tonë. 

Qeveritarë të nderuar, në qoftë se janë rritur të ardhurat, duhet të rritej punësimi, duhet të hapeshin vende të reja pune dhe sot me kënaqësi do të votonim edhe konventën për sigurinë e shëndetin në punë e në ndërtim, e cila, për kohën që po diskutohet, i shkon për shtat asaj shprehjes popullore që thotë: “Kasap ka, por mish nuk ka”. Gjendja reale e vendit, por edhe faktet po tregojnë se shumë shpejt ministri “skifteri i Brendshëm” duhet të paraqesë një ligj të veçantë, atë të sigurimit të jetës së njerëzve në rrugë, në lokale, në makina, në klasë, madje edhe natën në shtëpitë e tyre, pasi çdokush sot ndihet i pasigurt në këtë vend. Të dhënat dramatike, me dështime në të gjitha sferat e jetës shqiptare, e bëjnë këtë qeveri krejt të papërgjegjshme, të paaftë. Tentativat e saj për t’ia faturuar këtë gjendje të rëndë qeverisë së mëparshme, tani nuk kanë më vlerë dhe janë si pështyma që bie mbi fytyrë. 

Zoti Kryeministër, 

E keni të kotë se nuk mund t’i mashtroni më shqiptarët me teorinë e vitit zero. Ju, me një propagandë të përditshme, po mundoheni të justifikoni shfaqet e shëmtuara tuajat e të qeverisë me akte vandale si tritoli, shkatërrimet, kërcënimet, antiligjin e pushimet masive nga puna. Tashmë shqiptarët ju kanë njohur shumë mirë. Qeveria “Rama” çdo ditë po shfaqet e dështuar e arrogante në sytë e qytetarëve shqiptarë. Më kot demagogët e saj gjatë 24 orëve mundohen të gënjejnë e të flasin për realizime e fitore imagjinare, duke sulmuar opozitën. Kjo qeveri, kështu si e ka nisur, do t’i ketë ditët të numëruara, pasi pakënaqësia e popullit po rritet çdo ditë nga babëzia qeveritare, nga zullumi i madh që këta pushtetarë po bëjnë mbi këtë vend dhe siç thotë populli: “Zullumi këputet prej së trashi”.

Faleminderit!

(Drejtimin e seancës e merr zoti Dule.)

Vangjel Dule – Faleminderit, zoti Dusha!

Zonja Qirici e ka fjalën.

Eleina Qirici – Të nderuar kolegë deputetë,

Projektligji që sot po diskutojmë për sigurinë dhe shëndetin në ndërtim është detyrim i shtetit shqiptar në kuadër të plotësimit të standardeve të kërkuara gjatë procesit të stabilizim-asociimit, për sigurimin e kushteve më të mira të punës për punëmarrësit në përputhje me standardet e vendeve të komunitetit europian, ku vendi ynë synon të aderojë. Por konventa thekson faktin se legjislacioni kombëtar duhet të jetë i plotë në respektimin e masave të sigurisë dhe të shëndetit në vendin e punës. Shumë mirë deri këtu, por cilat janë absurditetet?

Së pari, përballë sigurisë në punë, që kërkohet deri tani kemi një siguri njerëzore që po humbet çdo ditë. Siguria njerëzore është tronditur shumë, duke mbisunduar ankthi dhe pasiguria, jo vetëm me tritol, por edhe me vrasje dhe marrje jete. Përditë po ndeshemi me cenimin e sigurisë në shkolla. Ku po shkojmë kështu? A e shohim bilancin e këtyre muajve të fundit? E kujt është përgjegjësia? Por nga kush po i prisni zgjidhjet?

Së dyti, përballë sigurisë në punë që kërkohet, ne kemi shkelje të mbrojtjes së të dhënave personale me vjedhjen e të dhënave nga serveri i Drejtorisë së Tatimeve, ku, për çudi, çdo gjë filloi pas orarit zyrtar të ditës së premte dhe përfundoi në fundjavë, duke shkelur totalisht të drejtën e qytetarëve për mbrojtje të të dhënave personale, ndërkohë që kjo javë ka pasur aktivitete të shumta në kuadër të Ditës për Mbrojtjen e të Dhënave Personale dhe të forcimit të Zyrës së Komisionerit për Mbrojtjen e të Dhënave Personale. Opozita ka kërkuar ngritjen e një komisioni hetimor parlamentar për ndërhyrjen e paligjshme në sistemin kompjuterik të Drejtorisë së Përgjithshme të Tatimeve dhe zhdukjen e miliona të dhënave dhe deklaratave të subjekteve tatimore. Por çfarë bëri maxhoranca? Ajo ia mohoi opozitës këtë të drejtë kushtetuese dhe përsëri shqiptarët nuk ndihen të sigurt, pasi edhe sipërmarrësit, edhe qytetarët kanë humbur privatësinë e tyre.

Së treti, përballë sigurisë në punë kemi shkarkimet masive në administratë në të gjitha institucionet e qyteteve. Është mirë që të kontrollohen të gjitha qarqet, pasi edhe në administratën doganore jo vetëm janë zëvendësuar me persona të tjerë, por nuk është bërë asnjë konkurs qoftë edhe formal, ndërkohë që të tjerëve u është thënë sesa të mbarohet kontrata, do të ndërpriten marrëdhëniet.

Së katërti, debatuam gjatë në muajin dhjetor të vitit të kaluar për çështjen më të rëndësishme, që ishte buxheti. Paralajmëruam, duke bërë një analizë profesionale, për çdo veprim financiar që qeveria po ndërmerrte, duke shprehur totalisht shqetësimin e grupeve të interesit dhe të shoqatave të biznesit se zbatimi i paketës fiskale do të jetë me pasoja negative mbi biznesin dhe mbi konsumatorin shqiptar. Ky jemi tani? Në fillim të vitit u ndodhëm përballë aktit normativ për ndryshim të buxhetit, akt ky abuziv, i dyti akt normativ në harkun e dy muajve që qeveria e sjell në parlament edhe pse në angazhimet e saj ajo ka deklaruar që nuk do të ndryshojë buxhetet gjatë vitit. Por, me sa duket, maxhoranca e sotme të tjera teza mbron kur është në opozitë deri sa vjen në qeverisje e më pas e di vetë se çfarë bën. 

Pse duhej ky akt? Për demagogji, pasi qeveria thotë se po shlyen borxhet ndaj firmave të ndërtimit me shumën 3 miliardë dollarë, ndërkohë që po krijon borxhe të reja me një shpejtësi marramendëse. Në kushtet kur plani i investimeve të kësaj qeverie nuk është realizuar jo më shumë se ¼ pse duhet një shtesë e re fondi kur mund të adresohej përmes rialokimeve të brendshme nga vetë ministritë? Rritja e përvitshme e borxhit publik ka ndikim të menjëhershëm në kursimet kombëtare neto, në kursimet e shqiptarëve, pikërisht në vitin që sapo ka nisur. Një ulje e kursimeve nxit rritjen e normave të larta të interesit dhe këto të fundit ndikojnë në uljen e investimit duke rezultuar me një PBB edhe më të ulët. Të gjitha këto do ta identifikonin Shqipërinë si një vend me risk dhe jo vetëm kaq, por do t’i afroheshin Shqipërisë norma të larta interesi për të marrë hua nga kapitali i huaj. 

Borxhi publik, sipas qeverisë, deri në fund të vitit 2014 do të shkojë në 73% të PBB-së. Qeveria rrit borxhin, por nuk po shlyen borxhet e pretenduara ndaj bizneseve për pagimin e TVSH-së, përkundrazi ajo rimburson tri herë më pak e prapë këtë borxh po  e rrit tri herë më shpejt. 

Së pesti, çfarë po bëhet me vendet e reja të punës në kushtet kur klima e biznesit tkurret edhe pse qeveritarët tanë betohen për të kundërtën, ndërkohë që investitorët e huaj po tërhiqen? Edhe buxheti i vitit 2014 përsëri do t’u marrë para nga xhepat qytetarëve dhe nuk do të hapen vende të reja pune, sepse ato hapen me vizionin e duhur dhe me platformën e duhur. Maxhoranca e sotme duhet të japë rezultatet e realizimeve të premtimeve të saj, por kjo nuk bëhet me demagogji, por me punë konkrete.

Arbitrariteti i kësaj qeverie ishte i tillë që jo vetëm nuk i pyeti bizneset, por as nuk i dëgjoi shqetësimet e shoqatave të biznesit kur ato ia shprehën këto opozitës, duke vazhduar me justifikimin më absurd: na falni për çfarë kemi bërë me paketën fiskale, por viti 2015 do të jetë ndryshe! Përgjegjshmëri dhe aftësi qeverisëse mund ta quajmë këtë? Rëndohet klima e biznesit, rëndohet ekonomia shqiptare, rëndohet drejtpërsëdrejti çdo shqiptar. A thua vallë këtë prisnin shqiptarët? Pra, çfarë u mor parasysh? Shqetësimet e shqiptarëve jo. Shqetësimet e biznesit dhe të grupeve të interesit jo. Këshillat dhe sugjerimet e ndërkombëtarëve jo, dhe aq më pak argumentet që solli opozita në parlament. Po çfarë u mor parasysh? Refreni i përsëritur i së ashtuquajturës gropë financiare, që tingëllon e njëjtë me gropat e quajtura tritol, që i dëgjon shumë shpesh këta dy muajt e fundit, a thua se keqbërësit dhe qeveria po konkurrojnë me njëri-tjetrin për përdorimin e tritolit. Nëse do të kuptojmë premtimet elektorale të Partisë Socialiste para zgjedhjeve, mund të mos bjerë në sy lehtësia me të cilën janë bërë premtimet, por bie shumë lehtë në sy lehtësia me të cilën janë harruar këto premtime. Mjafton një gënjeshtër për të humbur besimin, ndërkohë që maxhoranca ka bërë shumë të tilla. Këto gënjeshtra janë: premtimi i legalizimeve falas, premtimi i shërbimit shëndetësor falas, kompensimi i plotë për dy vitet e para të ish të përndjekurve politikë, premtimi për transparencë, premtimi për konkurse të ndershme. Po shohim rezultatin. Taksimi progresiv bëri që investitorët e huaj ta shmangin Shqipërinë. Tashti vendi ynë nuk është në listën e vendeve që organizatat botërore të ekonomisë do t’u propozojnë sipërmarrësve për të investuar. Shkak është bërë pikërisht paketa e re fiskale që hyri në fuqi. Po biznesi çfarë duhet të bëjë? Pak a shumësi do ta gjejë rrugën,  por ajo është një rrugë e cila, në radhë të parë, do të lidhet me një organizim të ri, duke e ndarë biznesin në nëntë degë më të vogla, me qëllim që t’u shmangen tatimeve të larta. Por sipërmarrjet po rishikojnë vendet e tyre të punës, ku parashikohet të preket një numër i madh i vendeve ekzistuese. Drejtuesit e biznesit vendas dhe të huaj kanë paralajmëruar shkurtime në masën 30% të vendeve të punës, ndërkohë që nuk llogaritet hapja e vendeve të tjera të punës. 

Së gjashti, ç’po ndodh me institucionet e pavarura? A janë ato të sigurta? Sigurisht që jo. Vetë ndërkombëtarët shprehen të shqetësuar për cenimin e pavarësisë, të autoritetit të mediave audio-vizive duke theksuar se pavarësia e këtij institucioni është shumë e rëndësishme. Është esenciale, madje vetë OSBE-ja do të përfshihet me asistencë ligjore për të garantuar pavarësinë e këtij institucioni. 

Së shtati, prishja e konsensusit me opozitës për sa i takon ligjit për nëpunësin civil dhe gjuha e dhunës e përdorur ndikoi në përgjigjen “Jo marrjes së statusit të vendit kandidat”. Opozita nuk është këtu për të njoftuar veprimet e kësaj qeverie dhe të kësaj maxhorance, të cilat deri tani kanë qenë abuzive dhe në kundërshtim me interesat e shqiptarëve, por kjo maxhorancë duhet të ulet me opozitën për të arritur konsensus, të cilin duhet ta ruajë dhe ta respektojë, në zgjidhje të shqetësimeve të shqiptarëve. Për sa kohë kjo qeveri nuk do ta kuptojë këtë rol të opozitës, do të jetë përballë barrierave që nuk lejojnë situata që do të bien ndesh me çështjet e shqiptarëve. Mos harroni, të nderuar deputetë, se reagimet e shqiptarëve janë matësi i drejtpërdrejtë i ndikimeve të politikave qeveritare, të cilat për çudi gjatë katër muajve kanë qenë negative, përveç buzëqeshjes së të punësuarve vetëm nga meritokracia politike, nga nepotizmi i zgjeruar apo nga meritokracia e të qenit mik i pushtetarëve. Opozita e sotme nuk do të lejojë vazhdimin e kësaj farse politike qeverisëse, e cila nuk është shërbëtore e popullit, siç e ka shprehur jo pak herë, por në fakt është shërbëtore e vetvetes. 

Faleminderit! 

Vangjel Dule – Faleminderit, zonja Qirici! 

Zoti Islami e ka fjalën. 

Kastriot Islami – Faleminderit, zoti drejtues i seancës! 

Të nderuar kolegë,

 Doja të përshëndesja fillimisht të gjithë deputetët, ministrat Celibashi dhe Bushati, nënkryetarin e parlamentit, që janë prezentë në këtë sallë dhe tregojnë përgjegjshmëri, ndërkohë që gjithë pjesa tjetër me Kryeministrin në krye, me sa duket po hanë dreka të bollshme me peshk, me verë dhe me pije eksituese, pa i bërë absolutisht përshtypje ky lloj debati që zhvillohet sot për dokumente që janë të rëndësishme dhe që lidhen me ratifikimin e marrëveshjeve me organizata ndërkombëtare, siç është ajo e punës.  

Sot dokumenti i dytë ka tri fjalë brenda: siguri, shëndet dhe ndërtim, por kjo qeveri për asnjë nga këta tre parametra nuk ka treguar përgjegjshmëri, madje do të thosha se është e paaftë për t’i adresuar këta tre parametra. Arsyeja e parë e thjeshtë është se ky dokument nuk është dokument i kësaj qeverie, sepse kjo qeveri ende nuk ka prodhuar asnjë lloj akti ligjor, përveç akteve normative, pra për të menaxhuar një situatë emergjente personale të Kryeministrit. 

E dyta, kjo qeveri, për sa i përket konstruitivitetit ndjek e detyruar të gjitha veprimet që ka bërë qeveria e mëparshme, sepse kjo qeveri është e orientuar, në radhë të parë, drejt shkatërrimit, e në radhë të dytë ndaj mosmarrjes asnjë mase për të realizuar akte ligjore, dhe këtë lloj shkatërrimi e ka në të gjitha aspektet. E ka në aspektin e shkatërrimit të rendit, e shkatërrimit të pronës, të shtetit ligjor, të administratës publike deri te çështja madhore për shqiptarët: integrimi i vendit. Kjo qeveri, edhe kur erdhi në fillim, ditën e parë, paraqiti një dokument që nuk ishte program qeverie, sepse kjo qeveri nuk kishte një program 100-ditor, kjo qeveri nuk kishte një plan veprimi, kjo qeveri nuk ka një kalendar veprimi edhe sot e kësaj dite. Nuk e di se çfarë do të bëjë secila ministri, secila drejtori dhe secili institucion. Kjo qeveri i bindet një thënieje, do të thosha shumë të rëndësishme edhe për rastin konkret: kjo qeveri niset për të shkuar diku e nuk e di se ku do të arrijë, dhe kur arrin diku, nuk e di se ku ndodhet. 

Po kthehem edhe një herë tjetër te kjo konventë me ILO-n. Kjo ka të bëjë me sigurimin, punën dhe shëndetin. Por le të nisemi me rastin e punësimit. Në atë dokument që u paraqit si program qeveritar, pretendohej se do të hapen 75 mijë vende pune në vit apo 6500 vende pune në muaj. Sot e kësaj dite duhej të ishin hapur për pesë muaj rreth 35 mijë vende pune. Jo vetëm që nuk janë hapur 35000 vende pune, por nga 130 mijë të papunë janë bërë 185 mijë të papunë, pra janë bërë rreth 35 mijë të tjerë të papunë në Shqipëri. Pra, në krahasim me atë që duhej të arrinin, është dyfishuar numri i të papunëve. A e dini përse? Kjo lidhet me dy arsye të modelit ekonomik. E para, me paketën fiskale çfarë po ndodh? Po mbyllen të gjitha bizneset. E dyta lidhet me retorikën e kësaj qeverie që u ka futur frikën të gjithë konsumatorëve. Asnjë në Shqipëri, për shkak të pasigurisë individuale e humane dhe për shkak të retorikës së një vendi në krizë, nuk konsumon më. Po t’i pyesni, përfaqësuesit e të gjitha bizneseve të thonë se në krahasim me një vit më parë, ne jemi në vlerat 30-40% të asaj që kishim si xhiro një vit më parë. Këto janë dy arsyet kryesore. Pra, një paketë fiskale që prek bizneset më të suksesshme dhe që godet konsumatorin janë dy arsyet kryesore që Shqipëria si ekonomi do të futet në recesion dhe vendi ka shumë gjasa të futet në një krizë të ngjashme me atë të krizës greke. 

Të marrim buxhetin. Sollët dy herë në një muaj ndryshimin e buxhetit. Nuk ka ndodhur asnjëherë në historinë 23-vjeçare të këtij parlamenti që për dy muaj programi më i rëndësishëm njëvjeçar të ndryshojë brenda një muaji. Kjo në radhë të parë tregon se ka paaftësi totale për të realizuar një program, sepse një program që ndryshohet në dy muaj nuk është më program. 

E dyta, kjo tregon se nuk kontrollohet as zbatimi i buxhetit. Aty ka një shifër qesharake, ka një shifër 4 miliardë fiks. Ka edhe një shifër 900 miliardë fiks. Kjo tregon se kjo shifër nuk është bërë nga ekspertët e Ministrisë së Financave, por është bërë me lapsat e pikturës, sepse nuk ka mundësi të jetë një shifër 4 miliardë fiks, me gjashtë zero nga prapa, e të vendoset në buxhetin e shtetit. Është një shifër qesharake, sepse kjo shifër do kishte vlera në bazën e analizave të të ardhurave dhe të shpenzimeve. Kjo tregon, mua më vjen keq për ekspertët e Ministrisë së Financave që pranojnë shifra qesharake, se kjo është e diktuar nga Kryeministri që nuk merr vesh nga shifrat. Por kjo nuk është kaq e rëndësishme. Shqetësimi është për vitin 2014, se në vitin 2013 edhe mund të justifikohej ndryshimi i parë, meqë buxhetin ia la qeveria e mëparshme, ndërkohë që i dyti është i pajustifikueshëm. Me këtë logjikë, minimalisht buxheti i vitit 2014 do të ndryshojë pesë deri në gjashtë herë. Pra, imagjinoni të ndryshoni programin njëvjeçar, që është programi më i rëndësishëm që tregon aftësitë programuese të një qeverie, pra ta ndryshoni pesë deri në gjashtë herë brenda vitit. Pse? Sepse nuk dini të programoni. 

E dyta, ju nuk jeni në gjendje të kontrolloni zbatimin e buxhetit.

E treta, nuk keni në kontroll asnjë nga njësitë e financave në secilën ministri, për të kuptuar sesi është shpenzuar në çdo zë buxhetor dhe për të patur shifra të sakta qoftë nga të ardhurat, qoftë nga shpenzimet. 

Doja të thosha edhe diçka tjetër. Pse e gjithë kjo histori ndodh me këtë qeverisje? Sepse kjo qeveri nuk ka ndërmend as të menaxhojë, as të qeverisë, por mendon se gjithçka realizohet duke dalë në televizion. Gjithçka mendohet se bazohet në fjalime dhe në retorikën këtu në Kuvend, dhe mendojnë se pas gjashtë muajsh gjithçka do të zgjidhet duke bërë përgjegjës vetëm paraardhësin. Jua ka thënë njëri nga deputetët e rëndësishëm të kësaj maxhorance, që është i përjashtuar: Mbas 100 ditësh nuk keni më forcë argumenti për t’ia kaluar përgjegjësinë paraardhësit. Dhe kjo është arsyeja që kjo qeveri nuk është në gjendje të qeverisë. Por thelbi i kësaj qeverisjeje vjen nga diçka tjetër. Kjo është një qeveri inaptokrate. Po jua them me zë dhe me figurë, sepse besoj e keni lexuar këto ditë, është një shprehje që vjen nga një anëtar i Akademisë Franceze Zho Domerso, dhe një profesor i nderuar që është nga radhët tuaja jua ka bërë prezente në shtypin e ditës, ju jeni një qeveri inaptokrate. 
Qeveri inaptokrate do të thotë që ju keni vendosur në qeveri njerëz të paaftë, që emërojnë çdo ditë, në çdo cep të kësaj qeverie e në çdo institucion dhe në piramidën tuaj klienteliste e nepotike njerëz të paaftë, njerëz që kanë marrë votat, dhe jo në pak raste kanë blerë votat e njerëzve më pak të aftë, për të qeverisur njerëzit e aftë, të cilët prodhojnë çdo ditë dhe janë të suksesshëm në bizneset e tyre, numri i të cilëve zvogëlohet gjithnjë e më shumë derisa t’ju çojë në kolaps të plotë. Kjo është arsyeja pse kjo qeveri, për fatin e keq të shqiptarëve, i ka shanset për të shkuar shumë shpejt në një kolaps total. Mua më vjen keq të bëj këtë lloj deklarimi, por fatkeqësisht ky është parashikimi i afërt për këtë lloj qeverisjeje. 

Së fundi, do të bëja një propozim. Në qoftë se duam ta shpëtojmë vendin nga kjo situatë, hiqni dorë nga taktikat e propozimeve për konsensus dhe bashkëpunime hileqare. Propozimi që bëni për reformën territoriale është një hile që nuk funksionon. Është një hile shumë e trashë, nga ato hilet që këputen duke u trashur. Nëse me të vërtetë kërkoni një bashkëpunim për interesat e integrimit të bazuar në pesë shtyllat kryesore, mbi të cilat do të vendosim si qëllim jo thjesht marrjen  e statusit, por hapjen e negociatave, ejani të bisedojmë dhe të ndërtojmë një konsensus të vërtetë, sepse pasaporta e marrjes së statusit është shumë e rëndësishme për ta nxjerrë Shqipërinë nga kriza. Ju dini se, nëse Greqia nuk do të qe pjesë e BE-së, mundësitë për të dalë nga kriza do të qenë të vogla. Për Shqipërinë kjo krizë është prezente dhe dalja prej saj do të ishte e pamundur nëse do ta lini jashtë BE-së. 

Faleminderit!

Vangjel Dule – Faleminderit, zoti Islami! 

Urdhëroni për procedurë, zoti Berisha. 

Sali Berisha – Me rregullore duhet të jetë e ndaluar biseda telefonike nga salla e parlamentit. Kjo, zoti kryesues i seancës, është një fyerje e rëndë për të gjithë ata që ndjekin fjalën e deputetëve. Parlamenti nuk është një kafene apo klub. Parlamenti është tempulli i fjalës, i trajtimit të problemeve. 

Së dyti, zoti drejtues i seancës, do të më falësh se po dal pak jashtë teme, por nuk mund të la pa e lexuar këtë mesazh që vjen nga një qytetar që po ndjek punimet. “Ju lutem, pyeteni zotin Rama, nëse serialkilleri J.S ka vrarë edhe Xhorxh Kenedin”.

Vangjel Dule – Zoti Berisha, çdo gjë që kontribuon për vlerësimin e parlamentit dhe parlamentarizmit është e mirëpritur, por ndalimi i përdorimit të celularëve besoj se mund të përbëjë një objekt propozimi dhe duhet të kufizohet. 

Zonja Doda.

Mesila Doda – Të nderuar kolegë deputetë,

I nderuar kryetar i seancës,

Debati i sotëm nuk është thjesht për ratifikimin e disa konventave, ai nuk mund të jetë thjesht teknik për vetë domethënien që do të sjellë në tregun e punës dhe në nivelin e sigurisë së saj. Ky është debat midis dy konceptesh, dy filozofish dhe dy realitetesh politike që kemi prodhuar gjatë këtyre viteve, të cilat në të ardhmen do të jenë me një distancë më të madhe midis tyre. Diferenca midis nesh dhe jush nuk është ashtu siç thoshte Kryeministri juaj para disa ditësh, thjesht në një zëvendësim njerëzor të drejtuesve, por në ndryshime të thella dhe konceptuale, në ndryshimin midis dy botëve, ku njëra ka në themel të saj lirinë, konceptuar si vlerë njerëzore, si themel mbi të cilën ne ngritëm ekzistencën e forcës sonë politike dhe përballjen e saj me dhunën, me nevojën shtetërore për abuzim, mbi të cilën u ngrit bota e shtypjes dhe e sunduesve, që sot po rrezikon të sjellë pasoja fatale për Shqipërinë dhe shqiptarët. Ky është debati ynë themelor. Është debat i vlerave themelore njerëzore.

Shqipëria që morët në qeverisje para katër muajsh, ishte një vend i gatshëm për të marrë statusin e vendit kandidat. Ishte një shtet me një kuadër ligjor të plotësuar, ju mbani mend se 12 kriteret e BE-së u plotësuan dhe zoti Fyle vendosi të jepte propozimin për marrjen e statusit të vendit kandidat, dhe ishim një hap larg statusit, madje duhej të diskutohej edhe hapja e negociatave. Ku jemi sot? Statusi nuk u mor dhe nuk e dimë se kur do të marrë fund kjo odise që po na kujton endjen e pëlhurës së Penelopës. Përgjatë katër vitesh ne sforcoheshim çdo vit për të arritur drejt tij, por si për çudi tamam atëherë kur duhej të flisnim me një zë, strategjia juaj politike nga “Hap kutitë ose largohu”, pastaj grevë urie te bulevardi, ish-ministra dhe kryeministra që uleshin përtokë mes rrugëve dhe bulevardeve, goma të djegura në rrugët kombëtare; këto ishin skenarët e një vendi që kishte aplikuar për të marrë statusin e vendit kandidat. Doni të dini diferencën midis nesh? Ne punuam për një rezolutë të përbashkët që e miratuam së bashku në parlament. E kryem këtë akt paqeje dhe bashkimi për të ndihmuar aspiratën europiane të shqiptarëve, gurin e themelit të forcës sonë politike. 
Ky është debati mes nesh. Destruksion për hir të pushtetit apo shtrirje dore për hir të së ardhmes. Ne kemi zgjedhur dhe do të vazhdojmë të zgjedhim të jemi gjithmonë në krah të shqiptarëve. Ne bëmë zgjedhjet e lira dhe të ndershme, të cilat i hapën rrugë atij propozimi të komisionerit. Çfarë bëtë? Brenda pak muajve patëm mundësi të shihnim që votat e shqiptarëve shiteshin si në tregun e gjësë së gjallë. Kjo tregon diferencën e madhe politike mes nesh dhe jush, në respekt të votës së shqiptarëve. Shqipëria që ju lamë ishte një vend që si çdo vend tjetër sigurisht që kishte probleme me rendin, por kishim struktura, institucione të trajtuara me ndihmën e misioneve aleate për të luftuar trafiqet  dhe terrorizmin, puna e të cilave është evidentuar në çdo progresraport. Kemi asgjësuar mbi 300 banda që në vitet e para të qeverisjes, punuam për plotësimin e kushteve që na bënë anëtarë të NATO-s dhe arritëm liberalizimin e vizave. Punuam dhe bëmë shtet. Çfarë bëtë ju? Shkarkuat, hoqët, pushuat qindra profesionistë nga detyra, ata që në fakt sot janë duke fituar gjyqet dhe ju do të jeni të detyruar t’i riktheni në detyrë, duke shkaktuar edhe një kosto ekonomike në buxhetin e shtetit. Deformuat institucionin, shkritë struktura të tëra të rendit, policinë e krimit ekonomik, policinë rrugore, gardën shtetërore, shkritë,de facto, sepse morët kompetencat e policisë ndërtimore, tatimore, mjedisit  etj., sepse menduat se i bëni ju të gjitha detyrat, nëse recitoni para kamerave. Në asnjë nga këto akte nuk ishit të shoqëruar nga ligji, sepse bota juaj është e poseduar vetëm nga pushteti. Nuk ju shkon ndërmend se përtej tij qëndron ligji. Në botën tonë nuk mund t’i godasësh kështu institucionet, thjesht për vullnet pushteti. Ky është debat ideologjik dhe vlerash. Shqipëria që në lamë qe një vend ku rriteshin rrogat e pensionet çdo vit dhe mbahej një nivel i borxhit publik në një kufi pre 62%, kufi që u kalua me më shumë se dhjetë pikë pa asnjë argument të pranueshëm, përveç shpresës së qeverisë suaj se do të merrte ndihmë nga FMN-ja. Ndërkohë, çmimet e karburantit dhe të gjithë çmimet e zinxhirit tjetër prodhues u rritën. Nëpunësit e shtetit vazhdojnë t’i marrin rrogat me muaj vonesë, ndërsa invalidët nuk e marrin që prej gjashtë muajsh shpërblimin që u takon. Do të doja që vëmendja juaj të qe konturuar te këto, si një e majtë sociale. Por këto ende mbeten koncepte boshe për të majtën tonë imagjinare që ka mbledhur tok grupin e deputetëve më të pasur në historinë e Shqipërisë. Këtë nuk e kam nga mëria, por për t’u thënë se sa larg jeni nga zemra e së majtës. 

Shqipëria që lamë ishte një vend me infrastrukturë nga veriu në jug. Asnjë kilometër rrugë nuk është shtruar që kur filloi punë qeveria juaj. Madje, as nuk keni planifikuar ndonjë kilometër në buxhetin e përditshëm. Shqipëria që premtuat, duhet të ishte një vend ku legalizimet duhet të bëheshin falas, por sapo fituat thatë se nuk do të paguani vetëm procedurat, se nuk e kishit për tokën. Do të mund të vazhdoja të flisja për shëndetësinë, që deklaruat se do të jetë falas. Deri më sot, arritja më e madhe është se keni arritur të zgjeroni ato lulishtet e spitalit që, në vend që të shërbejnë për diçka të mirë, kanë filluar të krijojnë probleme me trafikun e ambulancave. Për pos kësaj, nuk shoh se keni arritur ndonjë gjë tjetër në shëndetësi. Do të mund të flisja për arsimin, ku vazhdoni të bëni ato konkurset e jashtëzakonshme, me ngjyra të bukura, por në të vërtetë ata që fitojnë janë kryetarët e partisë nëpër rrethe, ose ata që kanë shërbyer pranë jush. Sigurisht, i njëjti mekanizëm vlen për atë që është bërë në turizëm, në kulturë, në media, në teknologji, në administratë. Diferenca mes nesh nuk është në shifra apo në emra, por midis atij që punon dhe atij që del në media sikur punon. 

E fundit gjë që do të thosha, është një reality show që keni nisur së fundi; të shkoni në çdo ambient ku ka lagështi dhe të thoni: “Ky është fundi”. Unë besoj se zotin Kryeministër nuk e ka zgjedhur për kryearredues në këtë vend, por që të drejtojë. Drejtimi ka probleme të tjera shumë më të rëndësishme, ndaj do ta ftoja që të merrej me probleme serioze. Do ta përfundoja këtu këtë fjalim, nëse një çështje shumë e rëndësishme, e cila ngrihet nga të gjithë aktivistët  e të drejtave të njeriut, por edhe aktivistët që janë të shqetësuar për një problem madhor që ka lidhje me devijimin e lumenjve të cilët sjellin një faturë në pasurinë ujore të vendit, nuk do të kishte zënë vend së fundi. Janë paraparë rezultate me pasoja të rënda ekonomike në projektet për devijimet e lumenjve Radika e Vjosa. Dje nga politikanët e rëndësishëm të shtetit fqinj të Maqedonisë, zoti Menduh Thaçi, përsëriti që ka një projekt, i miratuar para disa kohësh, ka një ndërmarrje që ka filluar punën dhe disa kontrata paraprake mbi të cilat po punohet. Më është dashur të shoh se në buxhetin e Maqedonisë është parashikuar një shumë jo e vogël për përfshirjen e kontratës së parë me kompaninë “Elam”. Doja t’ju thosha që nuk mund të fshiheni prapa gishtit. Ka një projekt i cili do të ketë një pasojë të madhe ekologjike në të gjithë sistemin tonë hidrik. Nuk mund të vazhdoni të thoni që nuk ka projekte, se kemi parë vetëm një ëndërr të shëmtuar. Nuk është thjesht çështja e opozitës, se kjo shkon në dobi të shqiptarëve dhe brezave që do të vijnë. Pas shumë kohësh nuk do të jemi ne në parlament, por breza të tjerë. Ajo që nuk do të na e falin kurrë është që të dëmtojmë ekonomikisht breza që vijnë. 

Faleminderit!

Vangjel Dule – Faleminderit, zonja Doda!

Fjalën e ka zonja Elmazi. 

Liljana Elmazi – Të nderuar kolegë deputetë,

Sot ne po ratifikojmë konventën për sigurinë në punë, si një detyrim të shtetit shqiptar për të përmbushur standardet e BE-së, ku ne synojmë të aderojmë. Ne flasim sot për sigurinë në punë, ndërkohë që u deshën shumë pak, as 5 muaj të ngjitjes së kësaj qeverie në pushtet, që shqiptarët jo vetëm të kuptonin se rilindja e premtuar vetëm rilindje nuk është, por të preknin ferrin në vend të parajsës rilindase të premtuar.

Pak muaj, as 5 të tillë, iu deshën kësaj qeverie që demokracia të vihet në rrezik. Revansh ndaj ligjit, ndaj institucioneve të pavarura dhe opozitës, akte normative, vendime ku sulmohet Presidenti i Republikës, drejtësia, SHISH-i, opozita, ku dhjetëra e mijëra nëpunës të administratës, ekspertë dhe profesionistë flaken në rrugë duke minuar edhe konsensusin me opozitën. 

Sulmohen me antiligje institucionet e pavarura kushtetuese. Shqipërinë po e fundos krimi, kontrabanda dhe trafiku i drogës, tritoli dhe dinamiti ndaj jetës dhe pronës së ligjshme, duke mos kursyer as të zgjedhurit opozitarë. Shqiptarët i ka mbërthyer varfëria për fyti dhe nuk ka për t’i lëshuar për shumë kohë. Sulmohet Europa si albanofobe dhe si fajtore për mosmarrjen e statusit. “Fajin e kanë forcat politike ekstremiste në vendet evropiane”, thotë kryeministri. Ky është një qëndrim jorealist, që e nxiti Brukselin dhe vendet anëtare të BE-së të reagojnë duke kërkuar reforma.

Kryeministri e nisi dhe e përfundoi fushatën e tij zgjedhore me një fjalë” “rilindje”, ndërsa e ka nisur jetën e tij politike me togfjalëshin e “politikës ndryshe”, e politikës së brezit të ri e të tjera.

Po e nis nga fundi për të treguar se sa pak e mban fjalën ky njeri. “Politika ndryshe” u kthye në një politikë autoritariste, ku pushtetari me vetëmburrje tregon në çdo cep se vetëm ai është i aftë, karakteristikë kjo e një frikacaku që nuk di të përballojë dot sfidat dhe nuk di të jetë aq i hapur në mendime dhe vendime, duke mos u treguar dot një lider. Ai nuk mund të bëhet kurrë i tillë. 

Shqiptarët sot ndihen nën një dhunë të hapur, nën një papërgjegjshmëri dhe mungesë të plotë të besimit dhe kjo për shkak të sjelljes së qeverisë. Shqiptarët sot me këtë maxhorancë të re po mendojnë largimin pa e kthyer kokën pas.

Tritoli po vihet në dyert e tyre prej vetë shtetit dhe, kur nuk është shteti, tritoli vihet nga krimi. Tashmë, askush nuk është më i sigurt as për shtëpinë, as për biznesin e ligjshëm dhe as për jetën. Madje ashtu si në diktaturë çdo veprim antiligjor i qeverisë justifikohet. E kemi forcën nga populli. Normal, 1 milion vota të vjedhura, të blera dhe të shitura. Nuk ka gjë nëse ai vuan, s’ka gjë nëse i shemb shtëpinë, i merr pasurinë dhe vetë jetën.

Me premtimin e politikës së re, Kryeministri kërkoi rilindje, jo se populli i besoi. Votat e PS-së në parlament nuk ndryshuan. Përveç mashtrimit, blerjes dhe vjedhjes së votës duket që edhe fjala “rilindje” ka ndikuar në stabilitetin shoqëror të shqiptarëve. A nuk janë krimet e fundit një shenjë e fortë e destabilitetit dhe mungesës së besimit të njerëzve, që kërkojnë punë, kërkojnë të zhvillojnë idetë e tyre, të jetojnë dhe të gjejnë paqe? 

A nuk janë fjalët e Kryeministrit ato se shqiptarët nuk janë gati për në BE-në, sepse sapo t’u jepet mundësia do ta braktisin këtë vend? A ndihet në faj zoti Rama që ka sharë lart e poshtë dhe vazhdon të shajë të gjithë shqiptarët, të cilët pretendon se i përfaqëson, madje edhe bashkëqeverisësin e tij?

Ende sot tingëllon fort shprehja e Ramës se ish- të përndjekurit e ish-pronarët nuk janë pjesë e zgjidhjes së PS-së. Kjo shtresë duhet ta gjejë veten tjetërkund.

Sjellja e vitit 2009 u ndryshua në vitin 2013, kur Kryeministri shpiku dhe ndërtoi struktura që do të zgjidhnin menjëherë çështjen e pronave, legalizimeve dhe problemet e ish- të përndjekurve. Ku jemi sot, të nderuar zotërinj? Kurrkund! Në buxhet nuk shihet asnjë zgjidhje, madje nuk kemi asnjë strategji të arritjes në këtë zgjidhje.

Zoti Rama premtoi rilindje dhe 300 mijë vende pune, duke i hapur rrugën ekonomisë shqiptare. A e dini zgjidhjen e fundit? Do të jetë rajoni, Kosova dhe Maqedonia,  ku do të punësohen shqiptarët, pasi qeveritarët duket se kanë parë që në këto vende po i presin punëtorët nga Shqipëria.

Më tej, familjet në fshat nuk kanë nevojë të punojnë më tokën. Sipas ministrave të zotit Rama, ata kanë nga dy dynymë tokë. Kështu që janë të papunë. Me sa duket ngatërroi 2 hektarë dhe nuk quhen më të punësuar. Prandaj zoti Rama për 3 vjetët e ardhshëm do të përpiqet t’i trajnojë në shkolla profesionale dhe më pas kismet. Zotit Rama viti i parë duket se po i përfundon duke luajtur me topa në Elbasan.

Arsimi ishte një premtim  tjetër i zotit Rama. Nuk dua të zgjatem shumë, sepse mjaft kolegë të mi e përmendën këtë pikë, ku përveç presionit për vendin e punës, nuk kemi as investim në strukturë shkencore dhe as investim në mësimdhënie. Sot drejtorët dhe mësuesit po zëvendësohen nga militantë, nga ata që ishin bashkëfajtorë me qeveritarët në vjedhjen apo blerjen e votave. 

Prindërit tashmë janë në mungesë të besimit për sigurinë e fëmijëve të tyre në shkolla, ku shuhen jetë të porsafilluara apo lëndohen nxënës në mes të klasës e në mes të ditës, kurse mësuesi jo vetëm që nuk e ka të sigurt nëse do të jetë në punë të nesërmen, por nuk ka as kompetenca ndaj nxënësit. 

Për të mos folur për shëndetësinë, pasi jo vetëm që nuk kemi shëndetësi falas, por e kemi më të shtrenjtë, një shpikje elektorale “Made in rilindje”. Tashmë, në spitale nuk po gjejmë as shiringat se ku janë. Jo vetëm kaq, por reforma në shëndetësi e pensione përfundoi në një tufë broçkullash, sa edhe vetë ekspertët e huazuar nga PS-ja nuk dinë se çfarë të thonë. 

Kryeministri do të vijojë normalisht duke bërë show-in e tij politik, duke shantazhuar mediet. A nuk është e vërtetë se zoti Rama me ekipin e tij zgjedh bukur pozat, thua se po nusëron, për t’ua shpërndarë më pas medieve? A nuk është e vërtetë se të gjitha ekranet japin të njëjtin montazh? Mos ndoshta ky është një paralajmërim për atë se çfarë do t’i presë mediet në Shqipëri? 

A nuk është e vërtetë se kjo qeveri po kujdeset për makijazhin mediatik, ashtu sikurse në diktaturë, kur propagandohej makijazhi i një qeverisjeje të dhunshme me fytyrë të plakur dhe kur diçka nuk shkonte mirë, armiku ishte diku jashtë ose dhe armik i klasës? 

Sot nuk akuzohen vetëm grupet armiqësore, por edhe mediet, që guxojnë të zbulojnë fakte si vjedhja e të dhënave të tatimeve. A mund të guxojë një kryeministër i një vendi demokratik të akuzojë një medie për botimin e një lajmi dhe ta kërcënojë këtu në parlament për biznesin e saj? Premtimi i zotit Rama ka qenë transparenca dhe toleranca politike. Ende sot gjithkush i kujton ankesat e tij se maxhoranca nuk e toleron opozitën. Madje ai refuzoi ligjet dhe reformat e kërkuara nga BE-ja për marrjen e statusit kandidat. Nën këtë moto u organizuan protesta dhe u ngritën edhe çadra përpara Kryeministrisë.

PD-ja e ka bërë publik qëndrimin se si do t’i shërbejë vendit. PD-ja nuk kërkon asgjë më shumë se respektimi i ligjit dhe ai është media e lirë, garantimi i nëpunësit shqiptar dhe reforma administrative. Maxhoranca e sotme ka frikë nga media e lirë, ka frikë nga stabiliteti dhe mendimi i ekspertëve të nderuar të administratës shqiptare dhe ka tmerr nga opozita, pasi mendon se si në bashki, edhe në parti duhet t’i binden vetëm atij, pasi ai është historia dhe se kultura e këtij vendi të lartë duhet fshirë. 

Sot zoti Rama ka harruar se jemi në një sistem demokratik dhe se ka detyrime para ligjit dhe para Kushtetutës. Apo ka harruar se ka përgjegjësi edhe para zgjedhësve të tij? Ku është parë dhe dëgjuar që të hiqet e drejta kushtetuese për t’u ankimuar në gjykatë? Me vendime arbitrare dhunohet dhe shkatërrohet gjithçka. Nëse shkatërrohet prona e miqve të qeveritarëve, ajo ndërtohet sërish nesër.

Dua të kujtoj një shprehje të filozofit të madh Emanuel Kanti: “Liria pa ligj dhe me dhunë është gjendje e të egërve”.

Zoti Rama, ju mund t’i jepni liri vetes pa zbatuar asnjë ligj, duke menduar se bëni një gjë të mirë. Madje mund të ushtroni edhe dhunë, por kjo nuk ju bën asgjë më shumë veçse një njeri në gjendje të egër. Vetëm 4 muaj iu deshën “Rilindjes” që shqiptarët të paguajnë më shumë, të ndihen më të varfër, më të pasigurt për jetën dhe pronën e tyre, më të papunë, më të pangrënë, me mushkëri të mbushura me tym tritoli dhe më shumë larg Europës se gjatë qeverisjes “Berisha”.

Rritja e taksave, dhurata e kësaj qeverie për festat e fundvitit, ka çuar në mbylljen e shumë bizneseve. Me largimin e investitorëve të huaj jo vetëm që nuk është hapur asnjë vend i ri pune, por janë mbyllur dhe po mbyllen çdo ditë. 

Çdo shqiptari i duhet të paguajë më shumë dhe do të paguajë akoma më shumë, për shkak të barrës së rëndë fiskale, taksave të larta, të hapura apo të fshehta; bizneset po mbyllen ose po hidhen në erë me tritol qeveritar. Po mbyllen vende pune, po flaken njerëz në rrugë. Ky është realiteti i 5 muajve të qeverisjes suaj.

Pak javë më parë nga kjo sallë opozita paralajmëroi qëndrimin dhe shqetësimin në raport me sulmin piratesk mbi serverin e Drejtorisë së Përgjithshme të Tatimeve. Që nga ai moment fakte të tjera kanë dalë në dritë. Mediet e pavarura kanë publikuar pamje tronditëse, fakte që kanë shokuar tërë opinionin publik brenda dhe jashtë vendit. Serveri në fjalë përmban të dhëna konfidenciale tatimore të çdo taksapaguesi shqiptar dhe është një arkiv i sipërmarrjes shqiptare dhe asaj të huaj, si dhe i të dhënave të tyre. 

Ndaj, zbardhja e kësaj ngjarjeje dhe vënia përpara përgjegjësisë të autorëve është një domosdoshmëri akute për rivendosjen e rendit ligjor dhe garanci që ligji u jep qytetarëve për mbrojtjen e të dhënave të tyre konfidenciale dhe për klimën e biznesit në vend, por është edhe një provë për prokurorinë. A është ajo zbatuese e ligjit apo e kapur nga shteti mafioz? De facto kjo vjedhje zëvendëson kulturën apo synimet e shtetit ligjor me sjelljen e shtetit mafioz.

Pavarësisht sjelljes antidemokratike të maxhorancës ndaj Kushtetutës, ndaj shtetit ligjor dhe parimeve të konsensusit demokratik, ne mbetemi të palëkundur në qëndrimin tonë për të mbështetur pa kushte të gjitha hapat dhe reformat madhore në procesin e integrimit të vendit. 

Pas rendit dhe sigurisë së jetës, punësimi është problemi më shqetësues në shoqërinë shqiptare. Edhe pse statistikat tregojnë se Shqipëria ka një papunësi që mund të konsiderohet e pranueshme për një vend në zhvillim rreth 13%, në qoftë se analizojmë me kujdes këtë shifër jashtë përkufizimit të papunësisë duke parë më gjerë te shtetasit e zënë me punë, do të vëmë re se situata është më problematike se ç’duket. 

Le t’u referohemi të punësuarve në bujqësi, ku një pjesë e madhe e popullsisë është e deklaruar si e punësuar. Ky lloj punësimi nuk ofron mundësi për një jetesë normale dhe në kushtet e Shqipërisë, duke qenë se një pjesë e madhe e fermerëve, sidomos ata në zonat kodrinore dhe malore kanë në pronësi shumë pak tokë me punën në bujqësi, ata fitojnë shumë pak sa për të mbajtur frymën gjallë. 

Gjatë 8 vjetëve të qeverisjes “Berisha” u bë një punë e madhe me kreditë e qeverisë për mbjelljen e ullinjve dhe arrorëve për t’i ndihmuar këto shtresa që t’i kthenin fermat e tyre në një burim të ardhurash të mjaftueshme për një jetesë të denjë. 

Gjithsesi, numri i madh i popullsisë në fshat nuk krijon shumë mundësi që kjo pjesë e popullsisë të përmirësojë jetesën përmes bujqësisë. Është e domosdoshme që të planifikohet se si kjo pjesë do të tërhiqet nga sektori bujqësor në sektorë të tjerë të ekonomisë, të cilat mund të sigurojnë një jetesë më të mirë. 

Cilat janë mundësitë që ky numër i madh njerëzish mund të zihen me punë jashtë sektorit të bujqësisë? Mundësitë e para janë ato që na ofrojnë burimet tona natyrore: minierat, nafta, burimet hidrike e të tjera. Gjatë qeverisjes “Berisha” pati një lëvizje të madhe në këtë drejtim. U bënë investime të mëdha në sektorin mineral, ashtu edhe në hidrocentrale, gurore, në hidrokarbure e të tjerë. Gjithashtu, u dhanë edhe shumë koncesione të tjera në këto fusha.

Kjo strategji bëri të mundur që popullsia rurale të mos ndërmarrë një lëvizje kaotike në drejtim të qytetit, që shpesh rezulton problematike, por të punësohet sa më pranë vendit të banimit. Duke qenë se Shqipëria ka një popullsi relativisht të re, numri i qytetarëve që arrijnë moshën e punës është çdo vit e më i madh. Kjo e bën dhe më imediate një politikë ekonomike të drejtuar nga hapja e vendeve të reja të punës. Po ashtu, Shqipëria ka një përqindje shumë të lartë të popullsisë në emigracion. Është detyrë e shtetit që këto burime njerëzore shumë të rëndësishme për zhvillimin e vendit t’i tërheqë në Shqipëri dhe t’u krijojë kushte për punësim në përputhje me edukimin, përvojën dhe nivelin e jetesës që kanë arritur në vendet ku jetojnë dhe punojnë. Për më tepër kjo pjesë e popullsisë është vitale për shndërrimin e Shqipërisë në një vend me ekonomi të zhvilluar dhe për arritjen e standardeve më të larta evropiane. 

Por çfarë ka bërë qeveria “Rama” deri më sot lidhur me punësimin, apo çfarë strategjie ka deklaruar për të zgjidhur problemet e mësipërme? Fatkeqësisht, përveç premtimit për hapjen e 300 mijë vendeve të reja të punës, asgjë. Politikat fiskale të qeverisë janë politika që frenojnë investimet, pakësojnë mjetet në dispozicion të bizneseve për t’u riinvestuar, nuk krijojnë lehtësira për nxitjen e investimeve, sidomos në drejtim të shfrytëzimit të burimeve natyrore. Rasti i heqjes së lehtësirave fiskale është një tjetër goditje për investimet, kryesisht në zonat rurale. Dhe këto politika fiskale të dështuara, madje kjo qeverisje e dështuar, ka bërë që shqiptarët sot të paguajnë kostot.

Faleminderit!

Vangjel Dule – Faleminderit, zonja Elmazi!

Zonja Ademi keni fjalën.

Voltana Ademi – Të dashur qytetarë, 

Të nderuara zonja dhe zotërinj deputetë,

Ratifikimi i Konventës së Organizatës Ndërkombëtare të Punës “Për sigurinë dhe shëndetin në ndërtim” në fakt është një detyrim i shtetit shqiptar në kuadër të plotësimit të standardeve të kërkuara gjatë procesit të stabilizim-asociimit  në lidhje me sigurimin e kushteve më të mira të punës,  në përputhje me standardet e vendeve të komunitetit evropian ku vendi ynë synon të aderojë. Të gjithë ata qytetarë që sot na dëgjojnë të diskutojmë për këto parime të rëndësishme dhe për angazhim në përmbushjen e të drejtave të njeriut në sigurimin e kushteve më të mira të punës, për punëdhënësin dhe për punëmarrësin, tashmë e kanë të vështirë të besojnë se kjo qeveri do të jetë e hapur, bashkëpunuese në përafrimin e kuadrit ligjor, në zhvillimin e partneritetit me partnerët socialë, apo në informimin dhe komunikimin me ndërmarrjet, sikurse përcaktohet në këtë konventë. Në këtë diskutim më vjen ndërmend të kujtoj se kjo qasje e detyrueshme për çdo qeveri, në një vend demokratik që aspiron integrimin dhe bashkëpunimin me vendet e Komunitetit Evropian, për qeverinë shqiptare në këta 5 muaj qeverisjeje ka qenë e largët dhe mospërfillëse. 

Dua të kujtoj për të gjithë të pranishmit këtu, por sidomos për ata që na dëgjojnë, prishjen e konsensusit për zbatimin e ligjit për statusin e nëpunësit civil, mungesën e transparencës dhe informimit të të gjithë aktorëve pa përjashtim gjatë miratimit me shpejtësi e në fshehtësi të vendimit për unifikimin e kompetencave të INUK-ut, këtu e kam fjalën sidomos për pushtetin vendor që janë aktorët kryesorë në këtë vendimmarrje, mungesën e vazhdueshme të bashkëpunimit dhe ndërveprimit me ndërmarrjet, biznesin, partnerët socialë dhe ekonomikë në vend të përcaktimit të politikave fiskale dhe buxhetore për vitin 2014. Në vëmendjen e qytetarëve dua të sjell paaftësinë për të parashikuar dhe vepruar në kohë me financat publike në ndihmë të personave në nevojë apo në detyrimet ndaj biznesit dhe ndërmarrjeve. Me një akt normativ të sjellë me ngut dhe jashtë të gjitha parashikimeve, përcaktimeve ligjore dhe procedurale, për herë të parë në historinë e financave publike është ndryshuar plani i të ardhurave dhe i shpenzimeve të buxhetit, jo të vitit aktual, por të vitit paraardhës. 
Në fakt,  ky është një vit buxhetor tashmë i mbyllur që më 31 janar të vitit 2013. Gjithçka mund të ndodhte, ne mund ta ndryshonim bazuar në ligjet në fuqi, sepse nuk jemi në kushtet e një gjendjeje të jashtëzakonshme, ose emergjente sipas procedurës së parashikuar në Kushtetutë dhe në Rregulloren e Kuvendit, në ligjin për buxhetin e vitit 2014, pa pasur nevojë që një muaj më pas të vendosim për buxhetin e vitit 2013, një vit buxhetor tashmë i mbyllur. Ajo që po bëni ju është se po krijoni borxhe të reja dhe me një shpejtësi marramendëse. Sipas statistikave tuaja, në 2-mujorin, tetor-nëntor të qeverisjes suaj janë bërë pagesa për firmat e ndërtimit dhe të investimeve të tjera publike me vetëm 3 miliardë e 610 milionë lekë, nga 12 miliardë e 220 milionë lekë që ishin programuar për t’u shpenzuar gjatë vitit buxhetor 2013. Pra, vetëm sa ¼-a e buxhetit të parashikuar. Kjo do të thotë se jo vetëm nuk janë likuiduar detyrimet për kontratat dhe angazhimet, por është krijuar një borxh i ri 3 herë më i lartë në ritëm. 

Na thoni, zoti Kryeministër, ku po shkojmë? 

Të nderuar deputetë,

Të dashur qytetarë, 

Çfarë po ndodh në shoqërinë tonë? Është e frikshme situata prezente e  e dhunës, e egërsisë, e revanshit të sistemit që po ndërtoni. Është i frikshëm kthimi mbrapa në një vend pa drita. Shkodra, par ecxellence po fillon të zërë vendin e parë, me dyqane me tarabe të mbyllura, diku për pamundësi zhvillimi të biznesit, si rrjedhojë e rritjes me shpejtësi të peshës së kostos, për arsye të paketës fiskale dhe politikës fiskale, e diku nga frika e ushtrimit të presionit politik, apo ushtrimit të dhunës nga krimi i rrugës, tashmë prezent kudo. Është e frikshme lufta klasore e ringjallur mes njerëzve të ndarë në dy kampe, atyre të shkelmuarve, të hedhur jashtë me dhunë, me presione e pa ligj, të persekutuarve, shtresave të ndershme, profesionistëve e qytetarëve të këtij vendi nga njëra anë, e atyre të diplomuar në universitete false, të paaftë e pa asnjë eksperiencë. Është e frikshme shkelja e lirive dhe e të drejtave themelore të njeriut jashtë çdo arsyeje ligjore, morale e njerëzore. 

Në qarkun e Shkodrës raportohet se në Gjykatën Administrative rritet përditë numri i padive që lidhen me largimet në masë nga puna. Vetëm në fund të dhjetorit të vitit 2013 numëroheshin 60 raste të tilla. 40% e administratës publike në administratën rajonale në Shkodër është larguar pa ligj, pa procedurë, me dhunë e persekucion. Kush do të mbajë përgjegjësi për 10 punonjës të larguar pa ligj ndër 36, në institucionin e prefektit të qarkut Shkodër? Për 15 punonjës të larguar pa ligj, ndër 38, në Drejtorinë e Shërbimit të Transportit Rrugor, për 21 punonjës të larguar njëherësh, nga 36, në drejtorinë e ALUZNI-t? Për 14 punonjës të larguar njëherësh ndër 25, në ZRPP-në Shkodër, për 19 punonjës të larguar, ndër 47, në Drejtorinë e Doganave Shkodër, për 15 punonjës të larguar pa ligj, ndër 52, në Drejtorinë e Bordit të Kullimit Shkodër, për 20 punonjës e punëtorë,  hedhur në rrugë në hidrocentralin e Komanit dhe të Vaut të Dejës? Pas shkarkimeve dhe largimeve masive nga të punonjësve, specialistëve, profesionistëve, punëtorëve të thjeshtë nga puna prishjes së konsensusit për ligje të rëndësishme të miratuara, kthimit të Policisë së Shtetit në polici partiake, në shërbim të një shteti policor, shkatërrimit me dhunë e pa gjyq të pronës publike, rrënimit të ekonomisë përmes rritjes së deficitit dhe borxhit publik, ajo që po ndodh sot është tritoli që i vihet çdo ditë sigurisë, të drejtave dhe lirive themelore të njeriut, ekonomisë dhe zhvillimit, menaxhimit të financave publike. Kemi ushtrim diskriminues të kompetencave të jashtëligjshme ndaj qytetarit, biznesmenit, punëkërkuesit dhe atij të hedhur në rrugë jashtë sistemit. 

Situata e rëndë e kriminalitetit dhe e pasigurisë në vend është alarmante, është pasojë e drejtpërdrejtë e zhbërjes së strukturave të rëndësishme të ndërtuara ndër vite me kontributin e çmuar të BE-së, të Shteteve të Bashkuara të Amerikës, është rrjedhojë e shkarkimeve masive të profesionistëve dhe zëvendësimi i tyre me militantë partiakë të emëruar në kundërshtim me ligjin “Për Policinë e Shtetit”. Vetëm në Drejtorinë e Policisë së Qarkut Shkodër, drejtori i policisë, ish-numërues i Partisë Socialiste, është emëruar pa gradën përkatëse. Shefi i komisariatit Shkodër është emëruar jashtë çdo kriteri me gradën nën-komisar, kur duhet të jetë kryekomisar. Shefi i krimit ekonomik është emëruar me gradën nënkomisar, kur duhet të jetë kryekomisar.  Shefi i krimit të organizuar është emëruar  me gradën nënkomisar, kur duhet të jetë kryekomisar. Shefi i sektorit të Rendit dhe Sigurisë Publike, i emëruar pa gradën përkatëse, shefi i krimeve të hapura, pa gradën përkatëse. Shefi i Sektorit të Qarkullimit Rrugor është emëruar  pa gradën përkatëse. Komandanti i Forcave të Ndërhyrjes së Shpejtë është emëruar pa gradën përkatëse dhe pa arsimin përkatës. Hiqet shefi i shtabit të FNSH-së në Shkodër, një ushtarak i mirëfilltë, me disa specializime në Amerikë dhe zëvendësohet me një ish-polic me shkollë civile dhe pa asnjë specializim. Gjithashtu dhe  në pozicionet e shefave të sektorëve janë vendosur persona pa gradën përkatëse duke ulur në gradë shefat e mëparshëm. Janë përjashtuar nga policia pa asnjë motivacion shefi i krimit ekonomik, komandanti i FNSH-së, shefi i qarkullimit. Janë liruar 5 përgjegjës seksionesh në komisariat dhe drejtori, duke i zëvendësuar ata me njerëz me grada më të ulëta, dhe duke lënë vende bosh për të afruar militantët, kjo në kundërshtim edhe me urdhrin e drejtorit të Përgjithshëm të Policisë, i cili  me shkresë urdhëron që lëvizjet të bëhen brenda strukturës duke sistemuar punonjësit sipas gradave, por kjo nuk ka ndodhur. Ata që u kanë pëlqyer në fakt drejtuesve të rinj, nuk mund të jenë në radhët e Policisë së Shtetit. Me dhjetëra oficerë janë në lirim. Ata çdo ditë fitojnë gjyqet dhe do të paguhen. Kush do të mbajë përgjegjësi për të gjitha këto lëvizje në administratën shtetërore? 

Nuk ka dyshim që të gjitha këto veprime të ndërmarra çdo ditë nga qeveria shqiptare po bëjnë të mundur që ne të shkelmojmë procesin shumë të rëndësishëm të integrimit tonë në bashkësinë evropiane. Dhe ajo që vëmë re ne është se jo vetëm qytetarët e Shqipërisë, por edhe të gjithë ndërkombëtarët, vëzhguesit, të gjithë ata që takojmë, po shënojnë me nota negative gjithçka po bëhet në Shqipëri, rrënimin që po i bëni Shqipërisë sonë. 

Së fundi, pavarësisht se zonja Harito nuk është prezente në sallë, unë dua t’i lë një listë të detajuar me emrat e të gjithë punonjësve të shkarkuar, rreth 140 të tillë . Në proces shkarkimi janë edhe të tjerë, për sa kohë që kanë marrë njoftimin e shkarkimit. Unë do t’i lë asaj një listë të detajuar të të gjithë punonjësve, duke i kërkuar në mënyrë publike, meqenëse ajo është personi që mban përgjegjësi administrative për zbatimin e ligjit në administratën publike, të japë shpjegime të detajuara për secilin prej tyre, në një moment të mundshëm, sa më shpejt, meqenëse të gjithë këta njerëz kanë nevojë të dinë, opinioni publik ka nevojë të dijë, e drejta e njerëzve ka nevojë të vihet në vend dhe kjo është një ulërimë për sistemin tonë, jo vetëm në administratën publike, por për sistemin e së drejtës themelore, lirisë për punë, për të qenë njeri i lirë në shtetin shqiptar.

Faleminderit!

Vangjel Dule - Faleminderit!

Fjalën e ka zoti Turku.

Ardjan Turku – I nderuar zoti drejtues i seancës, 

Të nderuar kolegë deputetë,

Që nga fillimi i seancës së sotme kemi diskutuar dhe vazhdojmë të diskutojmë rreth dy projektligjeve që kanë lidhje me ratifikimin e Konventës C 187 të Organizatës Ndërkombëtare të Punës, për kuadrin promocional të sigurisë dhe të shëndetit në punë, 2006 , si dhe për ratifikimin e Konventës C 167 të Organizatës Ndërkombëtare të Punës, ILO, për sigurinë dhe shëndetin në ndërtim të vitit 1998. 

Natyrisht, legjislacioni ynë aktual, ai që lidhet me kuadrin ligjor specifik e ku trajtohen edhe marrëdhëniet e punës në përgjithësi, ose sipas sektorëve në veçanti, ezaurojnë një mori problemesh të këtyre konventave.

Për sa i takon konventës C 187 në pjesën e dytë, objektivi dhe në pjesën e tretë, “politikat kombëtare”, siç jepet dhe në relacion, kanë një përputhshmëri të plotë me dokumentin e politikave për sigurinë dhe shëndetin në punë, i cili është i miratuar nga Këshilli i Ministrave “Për disa shtesa me vendimin nr. 751 të datës 07.11.2007 “Për miratimin e strategjisë sektoriale të punësimit dhe planit  të veprimit për zbatimin e saj. Po kështu, pjesa e dytë e “Dispozita të përgjithshme”, të konventës së dytë C 167 ka përputhshmëri të plotë me dispozitat e përgjithshme të parashikuara në ligjin tonë aktual “Për sigurinë dhe shëndetin në punë” dhe me vendimin nr. 312, datë 05.05.2010 të Këshillit të Ministrave “Për miratimin e Rregullores për sigurinë në kantiere”.

Natyrisht, qëllimi i shpallur sot në këto materiale që kanë ardhur, është përqasja e mëtejshme e legjislacionit tonë me atë evropian, apo thënë ndryshe, hedhja në letër e disa ndryshimeve apo marrja përsipër e disa detyrimeve për plotësime me akte nënligjore sipas standardeve të BE-së. Jam dakord, është e pakritikueshme. Shqetësimi im si deputet nuk është ky plotësim, që në fakt përmirëson angazhimet  e shkruara në letër për kushtet e sigurisë dhe të shëndetit në punë. Shqetësimi im, si dhe i shumë kolegëve të tjerë këtu, është jo dëmtimi i shëndetit apo standardi i sigurisë në punë, por një fenomen tjetër, është ai i heqjeve masive nga puna në mënyrë të pamotivuar, i heqjeve nga puna me një arrogancë në përmasa të papara, me një shpejtësi marramendëse, në një hapësirë kohore brenda pak javëve dhe muajve, heqja e njerëzve dhe qytetarëve nga puna, pikërisht atyre qytetarëve që kanë familje dhe fëmijë për të mbajtur. Nuk bëhet fjalë për punonjës të një sektori të veçantë, por bëhet fjalë për punonjës të zakonshëm të administratës, madje edhe asaj të lartë shtetërore, të ministrive apo të institucioneve qendrore; bëhet fjalë për punonjës të shërbimeve të ndryshme pranë këtyre administratave deri te pastrueset; bëhet fjalë për stafe specialistësh inxhiniero-teknikë pranë administratave apo institucioneve shtetërore, shpesh të trashëguara nga qeverisja juaj para vitit 2005; bëhet fjalë për punonjës dhe specialistë institucionesh në varësi të institucioneve qendrore por që janë të shtrira në të gjithë vendin që kanë operuar dhe operojnë direkt në  bazë në të njëjtat kushte si edhe ato të sektorëve privatë etj.

Prandaj, absurdi i sotëm nuk qëndron te ratifikimi i konventave në vetvete, por qëndron në faktin se ju nga njëra anë kërkoni ratifikimin e konventave me synim mbrojtjen e shëndetit dhe të rritjes së sigurisë në punë, në përqasjen e standardeve evropiane, nga ana tjetër mijëra dhe dhjetëra mijëra njerëzve në të gjithë vendin  u hiqet e drejta e punës. Dhe nuk bëhet fjalë për disa dhjetëra apo disa qindra militantë të Partisë Demokratike që mund të kenë depërtuar në mënyrë të pamerituar në këto vende pune thjesht dhe vetëm për militantizëm, por bëhet fjalë për ekonomistë dhe juristë të zotë, me përvojë dhe eksperiencë pune të gjatë në sektorë të ndryshëm, bëhet fjalë për inxhinierë të të gjithë fushave që kanë punuar në zbatim, të specializuar dhe të kualifikuar në sektorë kontrolli, bëhet fjalë për punonjës socialë dhe të tjerë, që u kanë kushtuar jetën këtyre shërbimeve, bëhet fjalë për zhvillues territori dhe urbanistë, që nuk i kemi të shumtë, bëhet fjalë për ushtarakë dhe punonjës të rendit që janë përballur me krimin apo shkelësit e ligjit gjithë jetën e tyre, në çdo sektor, bëhet fjalë për turpin tonë apo më saktë, të kësaj qeverie që po i heq nga puna edhe shoferë të rëndomtë, edhe  roje apo pastruese që me dekada kanë mbajtur duart në ujë për të pastruar ambientet e korridoret e institucioneve tona si e si që të ushqejnë fëmijët e tyre, bëhet fjalë për qindra dhe mijëra njerëz të mirëkualifikuar dhe të mirëtrajnuar për vendet e punës, që mbanin, bëhet fjalë edhe për mijëra nga ata që ne i gjetëm në vitin 2005 nga qeverisja juaj e atëhershme dhe i mbajtëm në punë për aftësitë e tyre dhe që ju po i hiqni me të vetmin mëkat, se ato kanë punuar me ne të djathtët në institucionet e shtetit apo për të vetmin mëkat tonin, se ne nuk i hoqëm nga puna gjatë 8 vjetëve të qeverisjes sonë; bëhet fjalë edhe për mijëra dhe mijëra punonjës të aftë dhe dinjitozë që duhet të gëzojnë me të drejtë kushtet e shëndetit, por edhe të sigurisë në punë në nivelin apo standardet evropiane, siç ju po i kërkoni me këto ratifikime, por që tashmë e kanë humbur të drejtën e mbrojtjes së vendit të punës nga famëkeqi “akt normativ”, kombinuar me shkeljet arrogante të së drejtës të të gëzuarit të vendit të punës sipas ligjeve shqiptare dhe Kushtetutës.

Natyrshëm shtrohet pyetja: çfarë të drejtash  mbi shëndetin dhe sigurinë do të gëzojnë këta njerëz mbi bazën e këtyre konventave që ratifikojmë sot, kur ata në mënyrë arbitrare nuk do të jenë më në punë? Janë sjellë shumë shembuj të pushimeve masive nga puna nga deputetë të opozitës sot këtu. Ja, t’ju sjell një shembull:

Në fund të muajit nëntor, pikërisht përpara festave, në derën e Ndërmarrjes së Trajtimit të Studentëve, pranë Universitetit të Elbasanit, në orën 5:00, kur punonjësit paraqiteshin në punë, gjendet një listë e varur me plot 32 emra, me shënimin: “Humbni vendin e punës dhe brenda javës që vjen do të bëni dorëzimet për arsye të reformës”. Edhe vetë drejtoresha atje nuk e dinte se çfarë do të thotë “Reformë”.

Pas presionit që u bë nga vetë këta punonjës mbi bazën e ligjeve në fuqi, u tërhoq lista pjesërisht dhe filloi asgjësimi pjesë-pjesë, në kuptimin e largimit nga puna. Nesër është dita e fundit e të 32-tit që do të largohet nga puna. 32 vetë përnjëherë për një muaj e gjysmë në një ndërmarrje që nuk ka më shumë se 50-60 vetë. Kjo është një masakër e vërtetë. Nuk ka asnjë motiv politik që ta justifikojë apo argument tjetër.

Keni vënë një drejtoreshë te Drejtoria e Tatim-Taksave. Për të dëgjojmë shumë fjalë, si kaubojse. Një nga bëmat e fundit është një telefonatë e bërë para një jave në Drejtorinë Rajonale të Tatim-Taksave të rrethit të Elbasanit, ku thoshte: “Më sill një listë me 18 emra nga PD-ja që t’i qëroj nga puna. E dua shpejt!”

Nuk drejtohet kështu shteti. Nuk drejtohen kështu financat e vendit. Mund të sillja shembuj të tjerë të tillë pa fund. Nuk është një rrugë e mirë as për qeverisjen tuaj. Nuk do të korrni dot sukseset që pretendoni se do t’i korrni. Megjithatë, le të vazhdojmë më tej.

Edhe për sektorin privat. Janë sektorë të tërë që mbushin buxhetin e shtetit me veprimtarinë e tyre. Po marr vetëm sektorin e ndërtimit. Me shumë presion nga qeverisja e deritanishme ndaj njësive vendore kanë arritur të bëhen me dhjetëra e dhjetëra studime dhe plane rregulluese, të cilët me një vendim të vetëm, me një udhëzim të vetëm pezullohen në zona shumë të rëndësishme, bashki dhe komuna të aksit Tiranë-Durrës, të të gjithë bregdetit, por edhe zona të tjera që kanë lidhje me turizmin malor. Janë dhjetëra miliona që priteshin të hidheshin mbi bazën e këtyre studimeve urbanistike në terren për ndërtime resortesh apo të tjera, pezullohen në një moment të vetëm, dhe janë me dhjetëra dhe dhjetëra njerëz, personel inxhiniero-teknik që punojnë në bazë, që punojnë me privatin, që tashmë nuk kanë se ku të punojnë dhe humbin vendet e tyre të punës edhe në sektorin privat për arsye të këtij pranimi, pa llogaritur qindra dhe mijëra punonjës të sektorit të ndërtimit.

E ç’do të marrim sot ne nga ratifikimi i një konvente për kushtet e shëndetit dhe të sigurisë në punë të sektorit të ndërtimit, kur dhjetëra  e mijëra njerëz të sektorit privat për arsye të ngutjes dhe këtyre masave ekstreme nuk kanë mundësi më të ushtrojnë të drejtën e tyre për punë dhe të mbajnë familjet e tyre, pa diskutuar për pasojat në buxhetin e shtetit?

Le t’i referohemi edhe një herë konventës C157 të Organizatës Ndërkombëtare të Punës. Sipas relacionit thuhet se konventa parashikon përmirësimin e sistemit të inspektimit nëpërmjet krijimit të një sistemi modern dhe unik të shërbimit të inspektimit të punës në të gjithë vendin, gjë e cila më bën të mendoj se këtu nuk përjashtohen të punësuarit në ferma apo fermerët e vegjël. Aq më tepër ma përforcon këtë ide edhe fakti që ka përputhje midis konventës së sotme për kuadrin promocional dhe Kodit tonë të Punës, në kapitullin 7, ku parashikohen përgjegjësitë e punëdhënësve, masat e përgjithshme të mbrojtjes ndaj rreziqeve që mund të shkaktojnë, përdorimi i substancave të rrezikshme dhe agjentëve kimikë që bujqësia i ka me shumicë.

Dakord, po e ratifikojmë këtë konventë. Do ta votoj edhe unë bashkë me ju të tjerët, me të majtët dhe të djathtët. Problemi është se në ç’nivel është bujqësia sot meqë përdor të tilla substanca të rrezikshme, agjentë kimikë në zhvillimin e bujqësisë? A janë krijuar kooperativa? A kemi ferma të fuqishme? Pra, në tërësinë e vet, midis fermerëve apo bashkimeve në agrikulturë, në përpunim, sa marrëdhënie ka midis punëdhënësve dhe punëmarrësve ku do të gjejë zbatim kjo konventë? Kemi një përqindje shumë të vogël. 

Por ç’ndodh në realitet dhe për çfarë jam i shqetësuar unë? Unë i jam i shqetësuar për atë që bujqësia jonë sot operon mbi bazën  e kontratave të tilla.

Të nderuar kolegë deputetë, dhe ata që më ndjekin në këtë diskutim, apo që ndjekin këtë seancë plenare, ka një kontratë tipike, për shembull, midis fermerëve të vegjël që prodhojnë duhan, që nuk janë në marrëdhënie  pune me kontrata klasike, siç mund të jetë një ndërmarrje apo një fermë e madhe, apo një kompani ndërtimi, ku thuhet: “Është kontratë kultivimi, shitblerje duhani, shpërndarje fare duhani etj., etj.”. Bëhet fjalë për një kompani të ngritur në Korçë, e cila, sipas kësaj kontrate të bërë me çdo fermer dërgon farën e duhanit falas. Fermeri vë në dispozicion pronën e tij, ngastrën e tij prej disa dynymësh, vë në dispozicion punën dhe djersën e tij dhe të familjarëve të tij, dhe sigurisht nuk përfiton nga kushtet e kësaj konvente që po ratifikojmë ne. 

Nuk jam në gjendje të them sa ligjore është kjo dhe sa vend mund të zërë kjo konventë që ne sot ratifikojmë për këto lloj kontratash. Megjithatë, shqetësimi im sot në këtë diskutim nuk është thelbësisht ky që lidhet me ratifikimin e kësaj konvente. A e dini se çfarë ka ndodhur në krahasim me vitin e kaluar pikërisht në këtë moment në të cilin po flasim?

Gjatë vitit të kaluar, për të gjithë zonën e Dumresë, duke nisur nga komuna Radhë, bashkia Belsh, komuna Shalës, komuna Kajan, komuna Fier, komuna Grekan, por edhe përtej, zona e Sulovës, që nga Mollasi duke u kthyer drejt Cërrikut, por edhe mbi Shkumbin, Papër dhe të tjerë fshatra në zonën e Peqinit, në Darzi, me të tillë kontratë është punuar. Nga ana e kësaj kompanie që unë po paraqes këtu, duhani është blerë me minimumin e çmimit, në raste të rralla 3000 lekë të vjetra për kilogram deri në 4500 lekë për kilogram.

A e dini se çfarë ndodh sot? Është një çudi shumë e madhe. Çmimet nga 2 mijë lekë për kilogram, maksimalja kanë arritur në ndonjë rast në 3500 lekë për kilogram. Cili është shkaku? Brenda kësaj kompanie në vend të të punësuarve dhe fermerëve me të cilët është lidhur kontrata janë futur sekserët, të cilët përfitojnë për çdo kilogram rreth 1500 lekë. 2000-2500 lekë merr fermeri që punon tërë vitin, që i blen vetë kimikatet me të cilat duhet të mbrohet për shëndetin nga kjo konventë, që bën punë me të gjithë familjarët, paguan dhe kostot dhe 1500 lekë përfiton vetëm sekseri.

Unë përfitoj nga rasti që nga kjo foltore t’i bëj thirrje Ministrisë së Bujqësisë që të vërë në lëvizje drejtorinë e bujqësisë, drejtorinë rajonale të Elbasanit, që të shkojnë dhe të shikojë situatën. I bëj thirrje qeverisë që t’i bëj thirrje prefekturës dhe të kontrollojë se çfarë janë këto sekserë që hyjnë midis prodhuesit, midis fermerit dhe në mënyrën më të poshtër dhe më të pabesë, në mënyrën më të keqe të mundshme, grabiten deri në 1500 lekë për kilogram kur nuk ka punuar asnjë ditë. Cili është mekanizmi?  Nuk dërgojnë kutitë e ambalazhimit, siç e ka kjo firmë kontraktore për detyrë t’i çojë. I mbajnë në magazinat qendrore dhe shkojnë dhe bëjnë pazare, dhe pasi bëjnë pazare dhe ia ulin çmimin fshatarit, atëherë i furnizojnë në mënyrë selektive dhe të pjesshme me këto kuti.

Shumica e mallit sot, rreth 1500 copë, dalin nga kushtet në këtë lagështirë dhe produkti i tërë vitit, megjithëse kanë kontrata, po shkon kot. Të paktën të mbrojnë njëherë prodhimin para se të mbrojmë shëndetin e tyre me anë të kësaj konvente. Shpresoj që dhe mediat të mund të bëjnë sensibilizimin për këtë rast që unë solla në këtë seancë plenare.

Edhe një herë, të nderuar deputetë, duke ju falënderuar dhe ju, zoti nënkryetar, që më dhatë fjalën, shpresoj që së paku ky shqetësim i fundit që ngritëm këtu të vërë në lëvizje  të gjitha instancat përkatëse të qeverisjes së sotme, strukturat e tjera, por edhe organet e medieve, që të shkojë haku tek i zoti dhe pastaj të kemi mundësi të pretendojmë për të avancuar në standardet evropiane edhe në drejtim të mbrojtjes së shëndetit dhe të kushteve të punës.

Faleminderit!

Vangjel Dule – Faleminderit, zoti Turku!

Fjalën e ka zoti Aldo Bumçi.

Aldo Bumçi – Faleminderit, zoti drejtues i seancës!

Të nderuar kolegë deputetë,

Konventa që ne miratojmë sot ka lidhje me sektorin e ndërtimit.  e cila kontribuon 10 për qind të prodhimit të përgjithshëm bruto, ka rreth 70 mijë të punësuar sot, që nuk është dita më e mirë e saj. Pra, preket nga kjo konventë që ka ardhur për miratim. Nuk ka rëndësi sa ndërtues i madh apo i vogël je. Ke një ekip të vogël që ndërton një shtesë shtëpie në fshat, lyen një godinë apo je ndërtues i madh. Të gjithë do të preken nga kjo konventë që në kalojmë sot. Siç thuhet edhe në material, çdo proces, çdo moment i procesit ndërtues, nga hapja e kantierit deri në përfundim, preket nga kjo konventë. 

Cili është justifikimi që qeveria na ka sjellë këtë konventë? Patjetër ne duhet të mbrojmë sigurinë dhe shëndetin në punë, por Shqipëria ka një legjislacion sot, ka miratuar edhe konventa të tjera që e bëjnë këtë gjë, pra ka një bazë ligjore që mbron shëndetin dhe sigurinë në punë. Çfarë kërkohet në këtë konventë? Të arrijmë një standard më të lartë. Justifikimi i qeverisë është  që nisur nga detyrimi i shtetit shqiptar në kuadër të standardeve të kërkuara nga procesi i stabilizim-asocimit, ne ta kalojmë këtë konventë. A është kështu e vërteta? Mund të shkoni në faqen e internetit të Organizatës Botërore të Punës dhe të shikoni se cilat vende e kanë miratuar këtë konventë. Në Ballkan ka vetëm një vend që e ka miratuar dhe asnjë vend anëtar i NATO-s, qoftë Greqia, Bullgaria, Kroacia apo Sllovenia nuk e kanë miratuar këtë konventë, për të cilën na thuhet se është detyrim për ne. Po si mund të mund të jetë detyrim për ne  që nuk kemi marrë statusin e vendit kandidat, nuk kemi hapur negociatat e jo më të bëhemi anëtarë, kur nuk është detyrim për vendet anëtare të Bashkimit Evropian?  Kroacia sapo është bërë anëtare, nuk e ka miratuar, Greqia ka mbi 30 vjet anëtare, nuk e ka miratuar, Sllovenia, një nga vendet më të zhvilluara jo të Ballkanit, por me standarde të larta në Evropën Qendrore, nuk e ka miratuar këtë konventë. Pse atëherë qeveria thotë se është detyrim? 

Kuptohet se kjo konventë nuk është detyrim për ne. Ky është  një dokument jo serioz për t’u imponuar me gjoja standardet e BE-së. Por le të shkojmë më tej. Cilat vende e kanë miratuar dhe cilat jo? Nuk po lexoj gjithë listën, por Franca nuk e ka miratuar, po kështu Britania e Madhe, Holanda, Austria. Vetëm 9 vende të BE-së e kanë miratuar dhe kjo konventë u sillet sot shqiptarëve. Më tej përmend vende si SHBA, Zvicra, Japonia të cilat nuk e kanë miratuar. Pra, nuk është detyrim, nuk ka pse vjen e paraqitet si detyrim. Janë vetëm 24 vende në botë që e kanë miratuar dhe nuk ka asnjë nxitim që ne të jemi vendi i 25-të. Ne mund ta miratonim nëse nuk do të kishte kosto për ne, por pyetja është e thjeshtë, pyetje që duhet ngritur nga gjithkush, pyetje që duhet të ngrihet nga sipërmarrësit e ndërtimit: Pse këto vende, që janë maja e botës për sa i takon mirëqenies, standardeve për mbrojtjen e punonjësve, për paketën sociale, Franca, Zvicra, nuk e kanë miratuar këtë konventë? 

Dhe përgjigjja është e thjeshtë: nuk e kanë miratuar sepse ka kosto shtesë.  Kjo konventë që na vjen sot do të vendosë kosto shtesë për çdo sipërmarrës në Shqipëri, për çdo ndërtues, për çdo ekip të vogël, për çdo të punësuar: bojaxhi, hidraulik, për këdo që punon në sektorin e ndërtimit. 

Kur Franca, Anglia, Zvicra, Japonia  nuk e miratojnë konventën, pse duhet të nxitojnë shqiptarët?  Në këto vite të vështira industria e ndërtimit është prekur nga kriza ekonomike botërore. Ka rënë fuqia blerëse. Atëherë pse ne nuk e lejojmë të rimëkëmbet, por vendosim mbi këtë industri kosto të reja duke miratuar këtë konventë? Janë katër kosto bazë që shtohen për shkak të kësaj konvente. 

E para, kostoja për të monitoruar zbatimin e standardeve të reja në ndërtim. A duhet që qeveria të ketë struktura të reja? Po. Megjithatë, kjo është kosto me e ulët. Kostoja më e lartë do të dalë te firmat e ndërtimit. Janë sipërmarrësit, janë të vetëpunësuarit, janë ekipet e vogla, të cilat duke filluar nga kantieri, nga veshjet, nga pajisjet, dhe nuk dëshiroj t’i hyj listës së gjatë që e ka specifikuar konventa, do të kenë kosto shtesë. Atëherë biznesi do të ketë ngarkesë të madhe. Do të pasqyrohet në çmime, por kjo do të rritë edhe koston e prokurimeve publike. 

Nëse biznesi do të marrë pjesë në një prokurim publik, për rrugë, për shkolla, për spitale, a do të jetë më i shtrenjtë ky prokurim publik pas kësaj konvente?  Shteti nuk mund të thotë që s’e miratoj konventën, por prokurimet do të bëhen pa marrë parasysh kushtet e kësaj konvente.

 Dhe e fundit, ajo që do të sjellë një problem më të madh është se ne kërkojmë të miratojmë një konventë, të cilën nuk e kanë miratuar anglezët, zviceranët, amerikanët, japonezët. Atëherë më thoni: a do të mund të zbatohet kjo konventë nga Vermoshi në Konispol, kur inspektori i ndërtimit, i transportit, i punës, do të shkojë për të kontrolluar shqiptarët që po ndërtojnë shtëpitë e tyre, një kat shtesë, një punë të vogël publike apo punë te madhe? 

Kjo do të hapë mundësi të mëdha për gjobvënie. Ai inspektor do të thotë “është miratuar konventa, nuk e ke zbatuar, urdhëro gjobë.” Nëse nuk paguhet gjoba, do të ketë ryshfet. Pra, ne vendosim para administratës shqiptare një barrë të rëndë që nuk e mban dot, barrën e ryshfeteve. Pra, nuk ka arsye që shqiptarët të bëhen vendi i 25-të për t’i  sjellë kosto një industrie që mban sot 70 mijë punëtorë. E çfarë bëjmë ne? Shtojmë kosto shtesë për të qenë vendi i 25-të në botë?! A është konsultuar industria e ndërtimit? Po sipërmarrësit shqiptarë që punojnë në këtë industri, a janë konsultuar? Jo, nuk janë konsultuar. Po pse jo? Shqipëria doli nga kriza e strehimit, këtë e bëri ky sektor, atëherë pse nuk konsultohet ai?  

E njëjta gjë u bë edhe me paketën fiskale, që e rriste tatimin me 50 %, tatimin tjetër nga 10 në 23%. Ministri i Financave u tha shqiptarëve para një jave se u kërkonte ndjesë. Të kërkosh ndjesë është vlerë, por të cenosh djersën e ballit, mundin, dhe ta kalosh vetëm me një ndjesë, mendoj se nuk shkon. 

Po e njëjta gjë mendoj se po i ndodh industrisë së ndërtimit, po i vendoset një barrë e madhe, pa asnjë arsye, pa asnjë detyrim.

Pra, pyetja ime e thjeshtë, drejtuar Kryeministrit, ministrit të Integrimit, të Transportit, është: Për ç’arsye duhet ta kalojmë këtë konventë sot? Pse nuk presim të paktën të kemi një kusht; kur ta miratojnë të gjitha vendet anëtare të BE-së, e miratojmë dhe ne? 

Industria e ndërtimit është në krizë, stoku i apartamenteve të pa shitura në Tiranë e zonat bregdetare është 13 mijë apartamente. Kjo industri është goditur rëndë nga vendimet e qeverisë, por nuk mund të ketë zhvillim pa industri ndërtimi. Po e nis nga vendimet  qeverisë, jo nga kriza, jo nga lekët që sjellin emigrantët. Qeveria mori vendim këtë vit të mos vazhdojë më me kreditë e buta që financojnë blerjen e apartamenteve. Çdo vit mesatarisht janë dhënë në Shqipëri, sipas të dhënave që unë kam, 700 kredi të buta.

 Pra, 700 familje zgjidhnin problemin e strehimit. 700 apartamente të pa shitura nga Shkodra në Korçë shiteshin dhe vinin në lëvizje ekonominë. 

Cili është argumenti që kemi dëgjuar? Ka pasur abuzime me skemën e  subvencionimeve, është përgjigjja. Është gjëja më e thjeshtë për ta korrigjuar. Nëse dikujt i është subvencionuar kredia me të padrejtë, subvencioni hiqet dhe personi paguan me çmim tregu, siç e merr çdokush në bankë. Pra, pse ndalohen këto kredi, që do të ndihmonin industrinë e ndërtimit, pasi  me shitjen e 700 apartamente në vit do të ulnin stokun? 

Vendimi i dytë i qeverisë: bllokim i planeve rregulluese të qyteteve. Janë bllokuar planet rregulluese në të gjithë bregdetin e Shqipërisë, në qendrat e qyteteve dhe qendrat e tjera me potencial zhvillimi. Më falni, po ku do të ndërtojnë shqiptarët? A është bregdeti zhvillimi ynë, a është ai potencial? Nëse qeveria thotë se nuk do të ndërtohet deri sa të bëhet një plan, del se për një pjesë të këtyre zonave, siç është bregdeti i Jugut, siç është Shëngjini, në fakt ka plane rregulluese. Pse qeveria po bllokon ndërtimin? Nëse qeveria i ndalon të ndërtojnë, ku është fitimi? Ata nuk do të ndërtojnë pas malit. Dhe ky vendim del nga kryeministri, që si kryetar i bashkisë së Tiranës për 11 vjet, e ndërtoi Tiranën pa plan. 

Vendimi i tretë i qeverisë: rritje e taksës së pronës për bizneset, e cila ka qenë 200 lekë është bërë 400 lekë. Po nëse rritet taksa e pronës, unë do të blej një pronë më të vogël, bizneset nuk do të marrin hapësira të mëdha, prapë do të dëmtohet industria e ndërtimit. 

Vendimi i katërt: qeveria i ka dhënë Inspektoratit Ndërtimor Kombëtar autoritetin për të prishur ndërtimet me leje. Një vendim i padëgjuar. Ndërtimet pa leje prishen kudo, por të prishesh një ndërtim me leje pa vendim gjykate vetëm se kryeinspektori shkon e thotë se unë mendoj që kjo leje është e padrejtë dhe unë e prish, kjo e dëmton rëndë industrinë e ndërtimit. 

Janë të gjitha këto vendime qeverie që kanë goditur një industri që ka zhvilluar Shqipërinë. 

Dëshiroj ta përfundoj duke cituar Kryeministrin në një fjalë që mbajti para një jave. Pak a shumë Kryeministri tha: “Industria e ndërtimit e ka ezauruar kapacitetin e vet”, pra  Shqipëria s’ka më nevojë për industri ndërtimi. Dhe Kryeministri i referohej stokut të apartamenteve të pa shitura. Shqiptarët janë një komb i ri dhe si të rinj, do të martohen, do të lindin fëmijë dhe për apartamente të reja do të ketë nevojë gjithmonë. Janë 1.5 milion shqiptarë në emigracion, një pjesë e të cilëve edhe po kthehen, kanë nevojë të blejnë apartamente. Për shkak të zhvillimit të turizmit, shqiptarët e Greqisë dhe Maqedonisë po blejnë apartamente të dyta, nga Velipoja, Shëngjini, Durrësi deri në Ksamil. 

Por si do të zhvillohet Shqipëria pa ndërtim? Si do të zhvillohen  kapacitetet tona në turizëm, agro-industri, infrastrukturë rrugore, ujësjellës, shkolla, pa ndërtim? Ndërtimi është lokomotiva jonë.  Këto vendime e kanë goditur rëndë atë dhe unë kam një pyetje të thjeshtë: pse duhet të kalojmë një konventë që nuk e kanë miratuar vendet më të zhvilluara të Europës? Shqipërisë i thuhet: kaloje se e ke detyrim. Ne nuk jemi anëtarë të BE-së dhe e paskemi   detyrim, Franca, Zvicra janë anëtarë dhe nuk e kanë detyrim! 

Faleminderit!

Vangjel Dule – Faleminderit!

Ministri Beqja e ka fjalën.      

Ilir Beqja – Faleminderit!

Më habiti shumë deputeti parafolës. Edhe pse kërkova ndihmën e kolegut Celibashi, i cili mban marrëdhëniet me Kuvendin, nuk e kuptova se pse ky projektligj është në listën e projektligjeve të tërhequra nga Kuvendi. Këtë projektligj qeveria e Saliut e kishte sjellë në Kuvend që në muajin maj dhe deputeti që sapo foli ka qenë edhe ministër; pra kur ishte në qeveri e votoi që të vinte në Kuvend, sot që i duhet të bëjë detyrën e opozitarit, thotë  pse u dashka votuar?! 

Të vijmë te thelbi. Pse duhet të miratojmë një konventë për sigurinë dhe shëndetin në ndërtim? Sigurisht që standardet e sigurisë kanë një kosto, veshja, mjetet, kanë një kosto, por unë mendoj se janë shumë më të larta kostot nëse në ndërtim ndodh një aksident, ndodh një fatalitet, krijohet një invaliditet afatgjatë dhe për më tepër ai person fatkeq, është prind dhe lë fëmijë jetim. Pra, për këto miratohet konventa. Parandalimi është një nga armët e suksesshme edhe në vendet shumë më të zhvilluara, për të përballur sfidat e shërbimit shëndetësor, sigurisht edhe në kushtet kur mundësitë financiare mbeten të shtrënguara.

Faleminderit!

Vangjel Dule – Faleminderit, zoti Beqja! 

Megjithëse nuk jua përmendi emrin, urdhëroni, zoti Bumçi!

Aldo Bumçi – Unë nuk mora përgjigjen e thelbit, se thelbi ka rëndësi. Nëse vende si Sllovenia, Franca, Zvicra, Anglia, Austria e të tjera nuk e kanë miratuar, pse shqiptarët dhe industria e ndërtimit duhet të mbajë një barrë që nuk e mbajnë këto vende të zhvilluara? Kjo është pyetja dhe, nëse nuk është detyrim për to, pse na thotë qeveria që qenka detyrim për ne? 

Vangjel Dule – Ligji ka ardhur nga qeveria e zotit Berisha dhe normalisht në këtë legjislaturë do të diskutohet nga qeveria aktuale. 

Fjalën e ka zoti Beqja. 

Ilir Beqja – Zoti Dule, nuk dua ta zgjas më shumë diskutimin me çfarë tha parafolësi, sepse praktikisht i qau hallin industrisë së ndërtimit, por tha disa gjëra shumë kontradiktore. Tha që bllokimi i planeve të zhvillimit do të sjellë shtrëngim të ndërtimit, por vetë sapo na tha që ka mijëra apartamente të pashitura. 

Ndërkohë, unë e kuptoj shqetësimin që e ka zënë opozitën e sotme për bllokimin e kredive të buta, sepse sigurisht ju jeni komplet të zënë në faj. U keni dhënë kredi të buta zyrtarëve të lartë. Pamë edhe çudira që burrë e grua jepnin depozita bankare për të mbrojtur kreditë e njëri-tjetrit dhe merrnin kredi të buta për të blerë vila në Gjirin e Lalzit. 

Në radhë të parë, zgjidhja për ndërtimin është shlyerja e 200 a më shumë miliona dollarëve borxhe, në të cilën ju e zhytët industrinë e ndërtimit gjatë kohës që ishit në qeverisje, me oreksin për të prerë shirita pa pasur para dhe jo vetëm kaq, por i zhytët të merrnin kredi dhe keni futur në kolaps të gjithë sistemin bankar, sepse kreditë e këqija në vitin 2005 ishin 4%, ndërsa sot e kanë kaluar 25-përqindëshin. 

Vangjel Dule – Faleminderit, zoti Beqja!

Kalojmë në shprehjen e grupeve parlamentare.

Në emër të Grupit Parlamentar të LSI-së, zoti Petrit Vasili.

Petrit Vasili - I nderuar zoti drejtues i seancës,

Të nderuar kolegë deputetë,

Në fund të këtij diskutimi të gjatë për ratifikimin e konventës “Për sigurinë dhe shëndetin në ndërtim” u konstatua si gjithmonë, për fat të keq, që debati shkoi përtej çdo çështjeje, po jo te çështja konkrete. Përfundimisht ne, në mënyrë të veçantë opozita, sepse maxhoranca u përpoq me korrektesë të qëndronte në standardet e diskutimit të kësaj konvente, e përdori dhe e shpërdoroi këtë mundësi pikërisht për të folur për shumë e shumë gjëra në seanca të tjera dhe ky zakon që ne të flasim tjetër për tjetër është bërë një zakon që po i shpërqendron shqiptarët, të cilët nuk po arrijnë të kuptojnë se çfarë po miratojmë ne në seancën e radhës. Besoj se ne duhet të ndahemi nga një standard i tillë, i panevojshëm dhe që nuk sjell asgjë të re, i cili nuk sjell asnjë plus të ri në rast se lumi i mllefit dhe i sharjeve shpërthen këtu i pakontrolluar në funksion të një konvente, ku në fund të saj shumë njerëz që kanë pasur durim ta ndjekin do të pyesin: a është dakord opozita me këtë apo nuk është dakord, sepse në fund të relacioneve kemi një fakt formal të rëndësishëm, ku konventa është miratuar me konsensus të plotë, ndërkohë që në sallë dëgjojmë edhe argumente të tjera. 

Sigurisht, është një mundësi në fund të diskutimit për të thënë dy-tri gjëra në thelbin e kësaj gjëje, por nga njëra anë kemi një shpërdorim të vazhdueshëm të mundësisë së demonstrimit të aftësive për mirëkuptim për çështjet si e sotmja, ku realisht e kemi mundësinë për ta demonstruar si të tillë, dhe nga ana tjetër kemi krijimin e konflikteve të një debati që nuk kanë vlerë e nuk na çojnë gjëkundi.

Ndërkohë që diskutojmë konventat, dëgjuam mjaft e mjaft përshkrime për tritol, dëgjuam fjalë për kufoma, për makabritete të tjera, nuk dëgjuam asnjë element të konstruktivitetit, nuk dëgjuam ato që kemi dëgjuar pak muaj më parë pikërisht nga opozita e sotme, maxhoranca e djeshme, e cila, duke cituar në mënyrë korrekte shumë e shumë politikanë  filozofë, ka deduktuar e dhënë mesazhe pa fund mirëkuptimi, ndërkohë që sot ndodh e kundërta, gjë e cila na bën të pyesim kjo e sotmja apo ajo e djeshmja ka qenë demagogji. Kështu që ka ardhur koha të kemi një marrëveshje politike, të debatojmë për gjërat që na ndajnë, por duhet të bashkohemi për ato që na bashkojnë. Temat që kemi pasur sot kanë qenë ato që na bashkojnë e unë besoj se në fund ne do t’i votojmë konsensualisht këto konventa, ndërkohë kemi bërë një debat shterpë, ku kemi ripërsëritur në mënyrë bajate gjëra që i kemi thënë me dhjetëra herë.

Sigurisht, ne kemi ndarje shumë të qarta programore dhe ideore, por kemi një gjë të përbashkët, që verdiktin për të qëndruar njëra palë në maxhorancë e tjetra në opozitë nuk e kemi marrë ne, po e ka marrë populli. Njëkohësisht, kemi marrë një vendim të madh që të 140 deputetët në sallë të përfaqësojnë të gjithë popullin. Ky popull ka nevojë të dëgjojë debat të fortë atëherë kur ka nevojë për të tillë, por nuk ka nevojë të dëgjojë më artificialitete dhe fiktivitete si ky që kemi prodhuar pa mbarim në ditën e sotme duke përdorur të gjitha artificet që Rregullorja në shumë momente të saj, edhe pa sens, ka mundësuar, duke lejuar një logore, e cila nuk ka ndihmuar asnjëherë, veçse na ka bezdisur e na ka humbur edhe atë sens të respektit reciprok që salla kërkon, duke mos pasur interes më ta dëgjojmë njëri-tjetrin.

Duke qenë po kaq konstruktiv, do të thosha se sot jemi në një moment ku të gjithë kemi nevojë që në mënyrë të ftohtë e logjike opozita të thotë gjithçka që ajo nuk është dakord, por nuk ka pse të ketë as droje, as siklet, as ndonjë kompleks të sajin për të thënë atë që është mirë në rast se qeveria merr përsipër të lajë borxhet ndaj biznesit, borxhe që i ka të trashëguara, besoj se nuk ka ndonjë arsye që opozita të mos thotë se kjo është mirë. Në qoftë se dëgjojmë se kemi tatimorë që përbuzin, përçmojnë dhe i vënë gjoba të shëmtuara biznesit duke i dekurajuar dhe këta thonë se duhet të largohen, e thonë shumë mirë; në qoftë se ka doganierë, të cilët e lejojnë kontrabandën dhe largohen, po prapë mund të thonë shumë mirë; në qoftë se kriminelët në kërkim kapen, ata përsëri mund të thonë shumë mirë. Po kur vihet tritol a shqetësohemi të gjithë? Sigurisht që po. Kur vihet tritol nuk ka ca të kënaqur e ca të dëshpëruar, se u bie përgjegjësia.

Mora pak shembuj në mënyrë enumerative për të kuptuar që kemi shpërdoruar në mënyrë të kotë një mundësi ku mund të demonstronim konstruktivitet dhe t’ua linim seancave të tjera mundësinë për një debat të fortë edhe parimor, edhe konstruktiv, edhe ndarës atje ku ne nuk bashkohemi për asgjë dhe duke vazhduar të demonstrojmë se ç’thotë njëri krah e ç’thotë tjetri dhe në fund të ditës shqiptarët, që kanë pasur mundësinë drejtpërdrejt të ndjekin e të ndjekin seancat, t’i kuptojnë qartë se cilat gjëra shkojnë mirë në vendin e tyre dhe cilat nuk shkojnë mirë. Ideja që gjithçka është e zezë kur nuk qeveris dikush dhe gjithçka është e bardhë kur qeveris dikush tjetër, besoj që është reminishencë. Të gjithë bashkë kemi bërë një marrëveshje në vitin’90 dhe i kemi lënë të gjitha pas. 

Shprehja “dakord për konventën” është një formalitet, sepse e kemi konsumuar gjerësisht të gjithë së bashku këtë në komisionet përkatëse kur ky ka qenë thjesht një formalitet, por e bëj këtë apel konstruktiv e dashamirës në mënyrë që në pjesën tjetër të ditës të prevalojë kjo gjë dhe jo të dëgjojmë atë refren, i cili na bezdisi të gjithëve në sallë, por edhe ata që na ndjekin.

Faleminderit!

Vangjel Dule – Faleminderit, zoti Vasili!

Në emër të Grupit Parlamentar të Partisë Demokratike, fjalën e ka zoti Bogdani.
Gerti Bogdani – Faleminderit, zoti drejtues i seancës!

Të nderuar kolegë,

Kam përshtypjen se debati mes ministrit dhe ish-ministrit tregoi që paska edhe rilindës, të cilët mendojnë se qeveria e kaluar paska bërë punë të mirë dhe paska sjellë ligje të sakta në parlament. Pra, tregoi që nihilizmi i përgjithshëm i kësaj maxhorance të rilindur është thjesht zhurmë politike. Ndërsa me kolegun parafolës nuk do të isha dakord në një pikë kur thotë: debati i sotëm na bezdisi. Në qoftë se e bezdis siguria e jetës së qytetarëve shqiptarë, më vjen keq që nuk ka prioritet të tij interesin e qytetarëve shqiptarë. Në qoftë se e bezdis fakti që realiteti pasqyrohet në këtë parlament kur një qeveri qeveris është e zezë dhe kur qeveris një tjetër është e bardhë, kam përshtypjen se kolegu duhet të arrijë ta bëjë dallimin, sepse ka dy mandate rresht që qeveris.

Megjithatë, të nderuar kolegë, konventa për sigurinë dhe shëndetin në ndërtim është një çështje tejet e rëndësishme, por besoj se sot, sikurse sapo e thashë, më shumë sesa ajo ka rëndësi siguria e qytetarëve shqiptarë, siguria e Shqipërisë, shëndeti i shoqërisë sonë në këtë realitet, sepse kur dëgjon ose lexon termin “siguri” në ndërtim, kështu si ka ardhur dita sot, në këtë kohë rilindjeje, mendja të shkon direkt tek tritoli. Nuk ka sesi të jetë ndryshe, sepse tiparin e saj kjo rilindje e hapi pikërisht me tritol, që, fatkeqësisht, i ngeli në dorë në rastin e parë te Fakulteti Ekonomik i Tiranës. Ishte totalisht abuziv dhe selektiv si aksion, sa për show, sa për të nxjerrë ndonjë mllef personal apo sa për të justifikuar zhvendosjen në drejtim të Jugut të Shqipërisë, ku me leje apo pa leje, pasi nxorën inatet personale politike, qoftë me të vetët, qoftë me kundërshtarët politike, filluan t’u bien në qafë edhe qytetarëve shqiptarë të zonave të bregdetit, qytetarë të cilët, duhet theksuar, se mundin dhe djersën e emigrantit në Greqi e kishin hedhur në ato ndërtime që qeveria po ia hedh sot në erë. 

Nuk është bërë asnjë dallim mes ndërtesave me leje dhe atyre pa leje. Kujt i ka rënë lapsi ogurzi ka shpërthyer me tritol, e theksoj, edhe banesat e atyre që kanë zbatuar ligjin dhe kanë marrë leje për ndërtimet e tyre. Fatkeqësia këtu qëndron jo vetëm në faktin se pjesës më të madhe po u prishen sot banesat dhe investimet e tyre, por mbi të gjitha për faktin që pjesa më e madhe e tyre janë familje emigrantësh, të cilët këtë shkatërrim ia sollën vetes me një biletë autobusi nga Greqia, me një vulë Rilindjeje në dorë për të votuar për një Shqipëri më të mirë në 23 qershor. Kam frikë se askush nuk e dinte se çfarë fshihej pas. Askush nuk e ka lexuar shkrimin me germa të vogla të padukshme se ajo biletë në vend të një jete më të mirë, do t’i sillte ruspat dhe tritolin te pragu i shtëpisë.

E cilësova këtë aksion abuziv, sepse në rastin e ndërtimeve me leje, jo vetëm është shkelje flagrante e ligjit dhe tejkalon çdo institucion enorm, por, për më tepër kostot dhe barrën e dëmshpërblimit do ta mbartin të gjithë qytetarët shqiptarë, sepse kur ata qytetarë që kanë zbatuar ligjin dhe kanë ndërtuar me leje do të shkojnë të ankohen në instancat përkatëse dhe do t’i fitojnë çështjet, pra do të fitojnë dëmshpërblimin, këtë barrë dhe këtë kosto financiare do ta paguajmë të gjithë ne, të gjithë qytetarët shqiptarë që paguajnë taksa në Shqipëri. E cilësova selektiv për faktin se është ende për t’u parë nëse do të vazhdojë ky aksion në Himarë ose në Qeparo, ku bregdetin e kanë uzurpuar deputetë, financues ose qeveritarë të Partisë Socialiste. 

E pra, të nderuar kolegë, si mund të flitet për një konventë për siguri në ndërtim sot, në këtë kohë rilindjeje, kur materiali më i shitur në këtë industri, pra në këtë sektor të fushës në Shqipëri, rilindje nuk janë as tullat, as llaçi, as hekuri, as betoni, as çimentoja dhe as zhavorri, por C4-a dhe tritoli. Meqenëse jemi te ky i fundit, më shumë se për këtë konventë sot është e rëndësishme të flasim për sigurinë e jetës së qytetarëve shqiptarë, sepse besoj se në këtë moment kaq të vështirë dhe të pasigurt që po kalon Shqipëria, ky parlament dhe kjo qeveri duhet të jenë më të përgjegjshëm dhe të harxhojnë më shumë kohë për hallet dhe shqetësimet e vërteta të qytetarëve shqiptarë. Të mos thonë se u bezdisëm nga këto diskutime, sepse sot që flasim “Tritol made in Rilindje” nga kolonat e themeleve të pallateve ka filluar të shpërthejë në themelet e shoqërisë sonë, në dyert e shtëpive qoftë në rastin e kryetarit të Partisë Demokratike në Pogradec, qoftë atë të biznesmenit në Shkodër, në makinat e qytetarëve, qoftë të kryetarit të zgjedhur të komunës Qendër në Vlorë, qoftë të biznesmenit në Durrës, qoftë të prefektit të Vlorës ose të furgonit të linjës në Lezhë, në mes të ditës dhe të natës, në periferi dhe në qendër të qytetit, në Jug, Veri dhe Lindje, pra pa dallim. Shpresoj thjesht që kjo të mos jetë vlera e jetës së njeriut në kohë rilindjeje. Për të mos përmendur më pas show-varietenë e radhës në kuadrin e grimcave humoristike të ministrit të çunave, që proklamoi dje me sa frymë dhe fuqi kishte se kapi bandën e tritolit, për më tepër pasi e kishte ndjekur e survejuar këto javë të fundit, që ndryshe do të thotë se kishte bërë sehir teksa vazhdonin e hidhnin në erë me tritol, sepse javët e fundit kryefjala e radhës në çdo emision televiziv dhe çdo edicion lajmesh ka qenë tritoli. 

Po të besoja realisht në aftësinë dhe dëshirën e tij për të luftuar krimin dhe të të mos tingëllonte si arritje e qeverisë së epokës së parë, e cila proklamonte me të madhe arrestimin e bandës së  diversantëve të Xhevdet Mustafës, mbase do të kishte vend edhe për përgëzim, por e vërteta është se shfaqje të tilla teatrale nuk e luftojnë dhe nuk e  parandalojnë dot krimin, sepse fatkeqësisht pa u mbyllur ende dita e djeshme e arrestimit të bujshëm, shpërtheu përsëri tritoli, kësaj here të Rruga e Kavajës, në zemër të Tiranës, në mes të kryeqytetit të Shqipërisë, për fat të mirë pa u dëmtuar e lënduar njeri.

Të nderuar kolegë dhe qytetarë, nuk është  rastësore, jo vetëm futja e dinamitit në treg dhe në modë nga kjo qeveri e përdorur nga vetë ajo në aksionet  e saj shkatërruese, por mbi të gjitha goditja dhe  spastrimi i strukturuar i  Policisë së Shtetit shqiptar ka sjellë këtë situatë të pasigurt sot. Zëvendësimi i menjëhershëm i të gjithë drejtuesve të policisë, i një numri të madh të efektivëve të policisë, pjesa më e madhe e tyre me arritje dhe me vlerësime, shkollime dhe  trajnime nga partnerët tanë ndërkombëtarë, qoftë europianë apo  të FBI-së dhe zëvendësimi i tyre me një numër të madh militantësh, komisionerësh në qendra votimi, numërues të votave apo financues zyrtarë, siç liston komisioni qendror i zgjedhjes së Rilindjes, kanë sjellë këtë pasiguri që kemi sot, duke i lënë krimit hapësirën për revansh dhe shansin për të rilindur. Zëvendësime të tilla jo vetëm  në polici, por edhe në sistemin e burgjeve kanë bërë që sot të mos ketë siguri as kur i burgosuri ndodhet në burg Apo edhe po doli nuk u bë hataja, sepse edhe ai duhet të ketë një shans për të rilindur! Çdo gjë bën vaki.  Të nderuar miq, “Rilindje” hesapi! Nuk ka pse të jetë çudi, që u quajt sukses i çunave fakti se nga shtatë vetë që u arratisën nga burgu i Drenovës u kapën vetëm katër, plus tre mushka në kufi. 

Për sa i përket sigurisë në rrugë, ajo sot është në një nga pikat e saj më të ulëta, por as kjo nuk duhet të bëjë çudi, sepse çunat e qarkullimit rrugor e kanë mendjen të mbushin fletët e gjobave. Sikur qytetarëve të mos u mjaftonte rritja e çmimit të naftës dhe gjithë çmimeve e  tjera, sot duhet t’u rritet edhe numri i gjobave që duhet t’i paguajnë shtetit. Ndërkohë që pesë policë duhen për të prerë një gjobë parkimi rrugëve të Tiranës, rrugëve të Shqipërisë janë shtuar aksidentet. 

Për t’u rikthyer te konventa e sigurisë në ndërtim, besoj se edhe siguria e individit në banesën e vetme ka të bëjë me këtë gjë, sepse kështu siç ka ardhur koha në këtë “Rilindje”, varet a e ke shtëpinë  të sigurt  në katin e  parë apo ke derë të blinduar në katin e tretë, sepse përndryshe hyjnë maskat dhe të terrorizojnë, siç bënë me tri gratë në  Lezhë apo në vendin e punës, siç u terrorizuan punonjëset  e pikave të karburantit që u grabitën. Apo as kjo nuk duhet të bëjë çudi, sepse është rilindje dhe maskat duhet të rilindin? Më thoni, kush mund t’ua shpjegojë këtë “Rilindje” familjarëve të të riut që humbi jetën, grave dhe burrave që u terrorizuan në  linjën e autobusit  Athinë-Tiranë? Kush  mund  t’ua shpjegojë këtë “Rilindje” fëmijëve  dhe qytetarëve që panë tmerr me sy nga babagjyshët e  Vitit të Ri me kallash në dorë? 

Të nderuar miq, askush nuk mund ta bëjë një gjë të tillë. 

Po ndalem edhe te fëmijët dhe brezi i ri. Besoj se diskutimi i sigurisë në shkolla vlen mbi diskutimin e sigurisë në ndërtim, prandaj më lejoni të citoj raportin e Inspektoratit Shtetëror të Arsimit, ku shkruhet se mjediset e shkollave janë të frikshme. Tekstualisht shkruhet kështu. Më tej raporti vazhdon, duke shtuar  se nxënësit jo vetëm shfaqin frikë për sigurinë, por në këto ambiente mund të sigurojnë pije alkoolike, duhan deri edhe drogë. 

Të nderuar  kolegë dhe qytetarë, nga 1435 nxënës të pyetur në të gjitha gjimnazet e  Shqipërisë, 42% prej tyre tregojnë se kanë frikë dhe ndihen të pasigurt në ambientet e tualeteve brenda në shkollë dhe  22%  e tyre ndihen të pasigurt në territorin e shkollës, në përgjithësi. Me këto shifra shqetësuese u jap të drejtë inspektorëve që kanë shkruar raportin e kësaj qeverie dhe e kanë cilësuar  situatën të tmerrshme, të frikshme. Pa përmendur rastin e  të riut që humbi jetën në Durrës, sepse u vra  me kallash në orën e  mësimit, brenda shkollës. Këto ndodhin se Policia e Shtetit u mbush me militantë, se drejtorët arsimorë u zëvendësuan me militantë dhe u zgjodhën me konkurs “Dancing with the teachers”, ku në rrethe, kryesisht u bënë drejtorë arsimi drejtuesit e Partisë Socialiste, sekretarët e deputetit apo financuesit e fushatës së Partisë Socialiste. Militantizmi dhe paaftësia janë shkaktarët kryesorë të kësaj gjendjeje të sigurisë në shkolla, janë fatkeqësi, sepse ky është një problem i të gjithë shoqërisë shqiptare dhe të gjithë së bashku duhet ta luftojmë me forcë. Hapi i parë i kësaj lufte është pa diskutim, të biem dakord se “Rilindja” është thjesht një mashtrim i  zbukuruar  bukur dhe ky  Kryeministër meriton notën katër ende pa mbaruar vitin shkollor. 

Duke qenë se po flasim për mashtrim, më lejoni të ndalem te një i tillë, i përmasave të frikshme, tek ai i  sigurisë kombëtare. Besoj se jeni dakord me faktin se nuk ka vend të flasim për konventën e sigurisë në ndërtim, nëse nuk kemi siguri kombëtare. Disa ngjarje këto muaj të “Rilindjes” të  bëjnë të besosh se termi “siguri kombëtare” nuk ekziston në fjalorin e Kryeministrit tonë, por edhe në rastin kur ekziston në atë fjalor, kam përshtypjen se ai nuk e di përkufizimin ose ka përkufizim të gabuar, të paktën kështu tregon tentativa e tij e dështuar, e detyruar nga protesta e qytetarëve shqiptarë, për  të importuar helmet kimike siriane në Shqipëri, që për mendimin tim ishte cenim i drejtpërdrejtë i sigurisë kombëtare në dy aspekte: 

Së pari, cenonte sigurinë e jetës së çdo qytetari shqiptar. 

Së dyti, cenoi në mënyrë direkte marrëdhëniet me aleatin tonë  më të rëndësishëm, SHBA-në. Kjo vetëm e vetëm për shkak të diletantizmit, të paaftësisë në politikën e jashtme dhe interesit totalisht personal të këtij Kryeministri. 

Nuk mbaron me kaq. Siguria kombëtare e Shqipërisë po cenohet drejtpërdrejt edhe në momentin që flasim, kur Kryeministri dhe ministrat e tij mashtrojnë hapur  për faktin se nuk ka  projekt për hidrocentral në Maqedoni në lumin Radika dhe devijim të tij, ndërkohë që faktet flasin ndryshe dhe studimi i impaktit mjedisor vazhdon të bëhet. Fakti që Ministria e Jashtme nuk kishte informacion  derisa kjo çështje u ngrit në Komisionin e Jashtëm, fakti që për këtë çështje nuk u prononcuan, derisa  u denoncua në media dhe deri sa qytetarët u prononcuan dhe fakti që mban sytë të mbyllur ndaj këtij problemi, tregon se kjo qeveri nuk e vret mendjen për sigurinë dhe interesat kombëtare të  Shqipërisë dhe të shqiptarëve, brenda  apo jashtë kufijve qofshin ata. Për më tepër faktit që ministri i Jashtëm dhe Kryeministri heshtin për projektin e fqinjëve  grekë për devijimin e rrjedhjes së lumit Vjosa, një ndër lumenjtë me kryesorë dhe jetikë për shqiptarët. Fakti që mbyllin sytë dhe veshët ndaj këtij skandali dhe nuk kanë as shtyllën kurrizore ta kundërshtojnë një gjë të tillë, tregon përsëri se ata nuk e kanë në interes sigurinë kombëtare të shqiptarëve, por nuk besoj se do ta bëjnë këtë gjë edhe për shumë gjatë, sepse jam i bindur se qytetarët shqiptarë, si për Radikën, edhe për këtë, do të protestojnë dhe jam i bindur se atëherë do të ketë një reagim, sepse kështu është “Rilindja”. Nuk duhet të çuditemi kur të dalë ministri i përjashtëm dhe të mundohet të mbulojë  paaftësinë dhe pazotësinë  me batutën se fajin e kanë ish-pseudopatriotët e detit, a thua se është ende në opozitë, se nuk ka marrë përgjegjësinë  të qeverisë. Sidoqoftë nuk  i duhet  vënë faj, sepse mendon se është rilindas, por sikur ndonjë nga rilindësit  vërtet ta dëgjonte  kur i barazonte shqiptarët në Maqedoni, një pakicë shtetformuese, me një pakicë prej disa qindra maqedonasish në Shqipëri   apo kur ende e quan Manastirin, për të cilin rilindësit  e vërtet luftuan dhe ku themeluan alfabetin e gjuhës shqipe, Bitola, jam i sigurt se do të ngrihej nga varri dhe do t’i tregonte me të vërtetë se çfarë do të thotë të jesh patriot.  

Të nderuar kolegë, kam përshtypjen se cenimi i sigurisë kombëtare nuk mbaron me kaq. Dëmi më i rëndë  që mund t’i bëhet vendit tonë, është përfshirja në nismën e quajtur të Ballkanit Perëndimor, e thënë me fjalë të tjera një projekt  për një neo-Jugosllavi, i propozuar nga Mali i Zi dhe i mbështetur fuqimisht nga shteti serb dhe nga komisioneri Fyle, një nismë që deri para epokës së Rilindjes është kundërshtuar me forcë  nga qeveria shqiptare, sepse nuk ndihmon aspak procesin e integrimit europian të Shqipërisë dhe për më tepër  dëmton dhe minimizon rolin e rëndësishëm të Shqipërisë dhe të shqiptarëve në Ballkan, duke e vënë kështu nën hyqmin e  Serbisë, sepse kryeqyteti i kësaj nisme dhe qendër e institucioneve të saj parashikohet të jetë Beogradi. Ndërsa sot qeveria shqiptare po hesht dhe në takimin e fundit, kur është ngritur kjo çështje, i vetmi që ka reaguar dhe ka kundërshtuar është ministri i Jashtëm i Kosovës, ndërsa ministri përjashtëm i Rilindjes ka heshtur dhe ka bërë të paditurin, siç  di ta bëjë mirë. Por më e rëndë sa kaq është fakti se diskutimi i kësaj nisme do të jetë pjesë e axhendës së takimit të Kryeministrit Rama me Daçiç, në Beograd. Të jetë një koincidencë fakti që 20 vjet pas rrëzimit të diktaturës komuniste të Partisë së  Punës së Shqipërisë, e themeluar nga homologët e  saj të Partisë Komuniste Jugosllave, ky Kryeministër të tentojë të na çojë në një neo-federatë jugosllave? Nuk e di. Të jetë një nga keqkuptimet e Rilindjes? Mbase. Një gjë është e sigurt: edhe nëse ky Kryeministër është vërtet kaq i papërgjegjshëm  sa duket dhe tenton ta çojë  Shqipërinë në kah të kundërt me integrimin evropian të saj, në kah të kundërt me të qenit të saj anëtare e NATO-s, qytetarët shqiptarë dhe ky parlament nuk besoj se do t’ia lejojnë. Këtu e kam fjalën për ju, të nderuar kolegë të maxhorancës, për votën dhe qëndrimin tuaj  si shqiptarë ndaj shqiptarëve, nëse kjo gjë ndodh, dhe shpresoj të mos jem i gabuar.

Të nderuar kolegë, për t’iu rikthyer diskutimit në kuadrin e  sigurisë në ndërtim, nuk mund të lë pa përmendur  çështjen e sigurisë ekonomike të shqiptarëve. Këtu nuk e  kam fjalën për sigurinë e biznesit tashmë të rënduar nga taksa  e rrënimit progresiv, sepse çfarëdo që mund të them, nuk mund të përmblidhet më bukur dhe më mirë se sa mesazhi që vetë ministri i Financave të “rilindura” u tha  biznesmenëve dhe botës së biznesit shqiptar: ai kërkoi të falur se ishte nxituar me paketën fiskale, ndaj do të flas për sigurinë ekonomike të çdo familjeje shqiptare, që sot po e ndjen me të vërtetë peshën e vështirësisë që ka sjellë kjo qeveri në më pak se një vit qeverisje. Për këtë nuk mund të hesht, sepse kur qytetarët dhe ne e kundërshtuam paketën fiskale dhe mbi të gjitha rritjen e çmimit të naftës, për rrjedhojë edhe të gjitha çmimeve të tjera, Kryeministri u tall  me qytetarët shqiptarë duke thënë se duhet të ecin më shumë në këmbë, sepse janë shëndoshur shumë. Deri diku kishte të drejtë. Sot që flasim, qytetarët vërtet po ecin në këmbë, por jo se dëgjuan përrallat e  Kryeministrit tonë, por sepse janë  të detyruar, se shoqatat e transportit urban janë në grevë, pasi duan të rrisin çmimin e biletës, sepse është rritur çmimi i naftës. 

Siguria ekonomike e familjeve shqiptare ka të bëjë jo vetëm me ata qytetarë shqiptarë që nga 1 janari i këtij viti të Rilindjes duhet të paguajnë më shumë taksa,  por mbi të gjitha me ato familje që varen nga ndihma ekonomike, të cilën ende nuk e  kanë marrë. Edhe në rastet kur  e marrin, kanë dyshimin nëse do ta marrin  muajin tjetër dhe kështu me radhë. Ka të bëjë me ato familje, fëmijët  e të cilave lanë jetën për të siguruar bukën e gojës në minierat e Pogradecit dhe të Librazhdit, ka të bëjë me ata shqiptarë të papunë që u gënjyen një herë më 23 qershor, por nuk mund të gënjehen përsëri nga një faqe interneti për punësim, ka të  bëjë më vështirësinë  e çdo familje shqiptare sot në ekonominë e vet familjare, që është rënduar dhe vazhdon të rëndohet për sa kohë Kryeministri jo vetëm nuk kupton nga financat dhe ekonomia, por akoma më keq, nuk e vret mendjen për ekonominë e familjeve shqiptare. Por me sa duket kjo  qenka kostoja e Rilindjes. 

Të nderuar kolegë, së fundi për t’u rikthyer përsëri te konventa për sigurinë në ndërtim, e fundit për nga radha, por jo për nga rëndësia, nuk mund të rri pa diskutuar edhe për  ndërtimin e shtetit ligjor  dhe sigurinë e  demokracisë në këtë vend, siguri e cila u cenua në më pak se një muaj rilindje. Këtu e kam fjalën për blerjen e votës në zgjedhjet e pjesshme në bashkinë e Korçës, ku vota u ble për 20 mijë lekë të vjetra ditën për diell në një mënyrë të studiuar, me një skemë të organizuar në zyrat e PS-së dhe nën mbikëqyrjen e  qeverisë së saj, e cila ishte prezente gjatë ditës që blihej vota në Korçë nga rilindësi më i gjatë e deri tek ai më i vogël, akt ky i denoncuar me zë dhe me figurë nga një emision  televiziv, për më tepër në një televizion pranë qeverisë, por jo i dënuar nga drejtësia shqiptare. 

Fatkeqësisht sistemi i drejtësisë dështoi para një fakti sa të qartë dhe konkret po aq të rëndë që në çdo shtet modern dhe perëndimor nuk do të kishte kaluar pa tronditur themelet e demokracisë dhe pa dënuar fajtorët, por shpresoj se  qytetarët shqiptarë nuk do të dështojnë në të ardhmen për të dënuar këtë fakt të shëmtuar, për të dënuar blerjen e shëmtuar të votës, sepse forca e qytetarit është dhe mbetet vota e tij, është dhe mbetet e drejta  e tij e lirë për të zgjedhur, sepse ndryshe e shohim se çfarë po ndodh dhe ku përfundojmë, ku jetojmë përditë produktin e votës së blerë, sepse nuk  ka 20 mijë lekësh  apo 50 mijë lekësh, 20 euro apo  50 euro që mund të kompensojë këtë mashtrim dhe mbi të gjitha këtë dështim që quhet Rilindje. Këtë thirrje  ua bëj jo pa qëllim qytetarëve shqiptarë, sepse fatkeqësisht duket se kjo qeveri dhe këta politikanë as  kanë dëshirën dhe as  vullnetin të merren me këtë çështje dhe jo më ta luftojnë atë. Ky lloj sistemi i blerjes  direkte të votës përkundrejt demokracisë direkte të votës së lirë i shkon për shtat vetëm këtij lloji qeveritari dhe jo qytetarëve, ndaj nuk i duhet as Shqipërisë dhe as shqiptarëve. 

Më lejoni të citoj shprehjen  e një ndër aktivistëve më të shquar të të drejtave të njeriut, Martin Luther King, që thoshte se “Shumë më e rëndë se zhurma shurdhuese e njerëzve të dhunshëm, është heshtja e frikshme e njerëzve të ndershëm”. Ndaj thirrja ime është për qytetarët e këtij vendi, sepse besoj  dhe jam i sigurt se janë  vërtet ata njerëz  të ndershëm të këtij vendi.

Së fundi, vota e Grupit Parlamentar të PD-së  për konventën e sigurisë dhe shëndetit në ndërtim pa diskutim që është pro, por për ato çështje që përmenda më sipër, për sigurinë e tritolit, për sigurinë e rrënuar të ekonomisë familjare shqiptare dhe të biznesit shqiptar, për sigurinë  e rënduar në rrugë, shtëpi apo shkolla, vota jonë është qartas dhe   vendosmërisht njëlloj  si zëri i qytetarëve: Jo!

Ju faleminderit!

Vangjel Dule - Faleminderit, zoti Bogdani!

 Meqenëse kryetarët e grupeve të tjera parlamentare nuk e kanë kërkuar fjalën, e mbyllim diskutimin në parim.

Zoti Braçe, nuk jua mohon asnjeri këtë të drejtë, por merrni mundimin të regjistroheni. Kjo gjë është elementare në zbatimin  e Rregullores.

Po, zoti Braçe.

Erion Braçe - Zoti Dule, unë kam  shumë respekt për ju, por edhe ju duhet të keni respekt për kohën e të gjithë deputetëve. Ka që në mëngjes dhe po bëhen gati gjashtë orë, që këtu po shpërdorohet  koha në mënyrën më banale të mundshme. Në të gjitha diskutimet, të cilat kam që nga mëngjesi që i dëgjoj, do të mbetet ekzemplar diskutimi i para dy radhëve, ku ish- ministri i qeverisë i kërkonte llogari qeverisë për konventën e qeverisë së tij, që kishte ardhur në parlament. Kam thënë diku se për të thënë budallallëqe është e thjeshtë, por ndonjëherë njerëzve u vjen zor. Pikërisht se u vjen zor, marrin me qira të tjerë për të thënë budallallëqe edhe në sallën e Kuvendit. Por problemi është ende dhe më i mprehtë. Pasi ministri çohet e bën 22 pyetje dhe thotë se po kjo rrit koston në ndërtim, më pas çohet tjetri dhe thotë se është pro. A ka mundësi të kemi minimumin e seriozitetit në këtë sallë, sepse fillohet me konventën “Për sigurinë në ndërtim” dhe kalohet të siguria e jetës? Jam dakord me sigurinë e jetës, po kur u vranë ata në Gërdec, a e kishit parasysh sigurinë e jetës? Po kur vratë të tjerët në mes të Bulevardit e kishit parasysh sigurinë e jetës? Më pas kalohet nga siguria e jetës tek tritoli. Po kur u vra gjyqtari në Vlorë me tritol e kishit parasysh punën e sigurisë së gjyqtarëve, shtetit ligjor e të tjerëve me radhë? Po tani që kërkoni autorët e keni parasysh që nuk keni gjetur ende autorin e vrasjes së gjyqtarit me tritol? Kur kaloni te postblloqet e maskave dhe të grabitësve, a e keni parasysh se jo më larg se një vit më parë ndodhi masakra në rrugën nga Puka në drejtim të Shkodrës dhe autorët ende nuk janë gjetur? Të gjitha këto qenkan te pjesa e sigurisë në ndërtim! 

Për ta mbyllur, zoti Dule, edhe një herë tjetër ju kërkoj të zbatoni Rregulloren. U bëni thirrje të gjithë këtyre, të cilët kanë harruar se çfarë kanë qenë, ku kanë qenë, si kanë qenë, që kanë pasur pushtet pa hesap nga Presidenti deri te polici i fundit në këtë vend, se kanë lënë pas zbardhur një mori ngjarjesh, krimesh dhe vrasjesh të qytetarëve të thjeshtë dhe deputetëve të Kuvendit të Republikës së Shqipërisë, t’i referohen rendit të ditës dhe përmbajtjes së dokumenteve që na keni vënë përpara për miratim. A e dini pse e them këtë, zoti Dule? Sepse tani do të diskutojmë konventën “Për trafikun e armëve” dhe jam i bindur se i pari që do të flasë do të jetë ish-ministri dhe do të kërkojë hesap për trafikun e armëve. Ndërkohë, në prokurori është bërë kapica e letrave pikërisht për trafikun e armëve. Kapica është aq e madhe, zoti Dule, sa fillon në prokurorinë e Shqipërisë dhe mbaron në Organizatën e Kombeve të Bashkuara.

Faleminderit!

Vangjel Dule – Faleminderit!

Mbyllet diskutimi në parim i kësaj pike të rendit të ditës. 

Çështja e radhës është projektligji “Për ratifikimin e traktatit për tregtinë e armëve”. Projektligji është depozituar në Kuvend në datën 19 dhjetor 2013. 

Fillojmë diskutimin në parim me paraqitjen e projektligjit. 

Komisioni përgjegjës për Sigurisë Kombëtare, zoti Braho, jeni dakord?

(Zoti Braho shprehet dakord.)  
Komisioni për Çështjet Ligjore, Administratën Publike dhe të Drejtat e Njeriut, zoti Xhafaj? 

(Zoti Xhafaj shprehet dakord.)   

Komisioni për Politikën e Jashtme, zonja Dade?

(Zonja Dade shprehet dakord.) 

Relatori, zoti Lutaj?

(Zoti Lutaj shprehet dakord.)

Atëherë, fillojmë me diskutimet.

Dëshiroj t’jua përsëris edhe një herë atë që u komunikua edhe në fillim të seancës se koha e diskutimit për secilin deputet është 20 minuta.

Fjalën e ka zoti Imami.

Arben Imami – Faleminderit, zoti drejtues i seancës!

Të nderuar zotërinj deputetë,

Po flasim për tregtinë e armëve, e cila mëton të rregullojë tregtinë ndërkombëtare të armëve konvencionale. 

Qëllimi i traktatit është të kontribuojë për paqen, sigurinë dhe stabilitetin rajonal e ndërkombëtar. Ai vendos standarde të përbashkëta ligjore për importin, eksportin dhe transferimin e armëve konvencionale për të siguruar që ato të mos përdoren në kundërshtim me ligjin ndërkombëtar humanitar. Shteti palë nuk duhet të autorizojë transferimin ose të lejojë kalimin nëpërmjet territorit të tij të armëve, të cilat janë në kundërshtim me embargot e armëve të vendosura nga OKB-ja, gjithashtu, nuk duhet të autorizojë transferimin ose të lejojë kalimin nëpërmjet territorit të tij të armëve, që janë në kundërshtim me detyrimet e tij ndërkombëtare apo rajonale. 

Traktati rrit transparencën në tregtinë e armëve dhe municioneve në nivel global, duke inkurajuar mbajtjen e të dhënave dhe raportimin te sekretariati dhe te palët e tjera shtetërore. Shtetet palë duhet të mbajnë regjistra kombëtarë për lëshimin e autorizimeve për eksport ose për eksportet e tyre faktike të armëve konvencionale. Sistemi i kontrollit të ekspertëve në Republikën e Shqipërisë është i konsoliduar tashmë, i rregulluar me ligjin nr. 9707, datë 05.04.2007 “Për kontrollin shtetëror të veprimtarisë së import-eksportit të mallrave ushtarake dhe mallrave e teknologjive me përdorim të dyfishtë” dhe akteve ligjore e nënligjore të nxjerra në funksion të tij. Institucioni përgjegjës për zbatimin e politikës shtetërore në fushën e kontrollit shtetëror të eksporteve është ASHKE-ja (Autoriteti Shtetëror për Kontrollin e Eksporteve) në bashkëpunim me ministritë dhe subjektet e tjera shtetërore, që kanë kompetencë për kontrollin e eksporteve. 

Republika e Shqipërisë ka bërë një punë të mirë në drejtim të këtij traktati, ka qenë në grupin e parë që e ka firmosur. E gjithë praktika e tregtisë së armëve në Shqipëri bëhet mbi bazën e standardeve të BE-së, vendet e të cilit e kanë nisur këtë iniciative në nivel edhe global. Ky akt i sotëm është i drejtë, i mirë dhe formal, i cili përfundimisht do të ratifikojë një gjendje të shëndetshme në këtë aktivitet. 

Në fakt, për shqiptarët gjithmonë e më tepër po marrin rëndësi disa armë të reja, të cilat po përdoren çdo orë dhe çdo ditë. Shqipëria është bërë vendi i lajmeve me eksploziv. Gjendja e krimit në vend është e rëndë. Tritoli është bërë një epidemi tashmë. Kanë ndodhur rreth 20 raste, ndoshta edhe më shumë, vetëm në muajin janar. Në fakt, është krejt normale që kur një popull sheh se qeveria që vjen në pushtet që ditën e parë nis me zhurmë, me bujë, me eksploziv, me tritol, me shfaqje dhe me dokumentarë live me orë të tëra, absolutisht asgjë tjetër psikologjikisht nuk mund t’i shkojë nëpër mend veçse të bëjë të njëjtën gjë. Shembullin e dha kjo qeveri. Ashtu siç e dha me eksplozivin më të madh që qeveria vuri në këtë vend, me shpërthimin e administratës së këtij vendi, me shpërthimin e nëpunësve të Policisë së Shtetit, që po e vazhdon në arsim dhe në veçanti në ekonominë e vendit. Është bërë e zakonshme tashmë që në lajme të shohim maska, babagjysh, vjedhje, vrasje, grabitje autobusësh, dalje masive nga burgu, vetëm sa për t’i numëruar këto, të cilat të persistojnë në psikologjinë e vendit se situata është e vështirë. Në fakt, situata është me të vërtetë e rënduar dhe ka shkaqet e saj. Unë besoj se shkaku i parë është devijimi nga shtrati ligjor i veprimtarisë së Policisë së Shtetit. Në vend që Policia e Shtetit të luftojë krimin, ajo po përdoret kudo ku ka ndërtime, prishje dhe shkatërrime, merret me lojërat e fatit, merret me gjobat, duke ushtruar dhunë të përditshme dhe të përorëshme mbi qytetarin. Nuk është lufta kundër krimit, por presioni mbi qytetarin ai që po përbën sot thelbin e veprimtarisë së Policisë së Shtetit dhe të Ministrisë së Brendshme. 

Në fakt, po përdoret dhuna, jo shtrëngimi ligjor. Pa dyshim që çdo qytetar i këtij vendi është i detyruar t’i bindet shtrëngimit ligjor të shtetit, në rastin konkret edhe të policit. Nëse polici merr me radhë çdo makinë që kalon për ta kontrolluar a ka apo jo gjobë, ashtu sikurse nesër mund të dalë e të kontrollojë çdo qytetar nëse e ka apo jo me vete kartën e identitetit, këtu nuk kemi më vendosje të ligjit, të rregullit, moderacion, racionalitet, respektim të të drejtave të qytetarit, por në këtë mënyrë po i shmangemi luftës së vërtetë ndaj krimit. 

Shkarkimet e paligjshme, të menjëhershme, të rrufeshme, për 10 minuta, në të gjithë pjesën e lartë të drejtuesve të Policisë së Shtetit pa dyshim që kanë ndikuar në këtë gjë, por edhe shkarkimet e mëtejshme masive që janë bërë atje. Ashtu sikurse ende më keq, emërimet politike dhe nepotike nga një grup i vogël fshatrash të një pjese të vendit, që është po aq i nderuar sa çdo pjesë tjetër, por që nuk ka asnjë arsye që 10-15 fshatra të prodhojnë të gjithë policinë e lartë të vendit. Kjo nuk është e drejtë as për Tepelenën, as për Kukësin, as për Vlorën, as për Dibrën, dhe na shtyn të mendojmë se nuk është bërë me zgjuarsinë e duhur dhe nuk i shërben punës, përkundrazi ndikon keq në punë. Për më tepër emërimet nuk kanë pasur standardet profesionale. Sigurisht që nevojitet vetëbesimi tek ata që punojnë, por standardi i parë është ai profesional. Na thuhet se janë njerëz të ndershëm. Edhe ata që ishin më parë kanë qenë njerëz të ndershëm. Fjala është përkundrejt fjalës, nuk mund të thuash se filani është i ndershëm dhe tjetri i pandershëm, ne po flasim për punën. Nëse janë të ndershëm, punëtorë, seriozë dhe kanë produkt, kjo gjë do të duket nga puna dhe nga përfundimet. Siguritë personale nuk vlejnë, aq  me tepër që nekemi një sens dyshimi dhe mosbesimi kundrejt njëri-tjetrit, si maxhorancë-opozitë; opozitë-maxhorancë. Kjo është e thjeshtë për t’u kuptuar dhe menduar. 

Ka një zëvendësim të punës së vërtetë dhe substanciale që duhet të bëjë drejtimi politik i ministrisë dhe qeveria në luftën kundër krimit në të gjitha fushat, me shfaqje mediatike. Fillon një shfaqje e madhe mediatike gati-gati si reality show nëpër të gjitha pikat ku luhen lojërat e fatit apo bastet, nuk e di se çfarë, bëhet e gjithë zhurma, bëhet edhe një luftë e madhe politike propagandistike, anatemohen edhe ish-drejtues të qeverisë, që sot janë në opozitë, në mënyrë krejt normale dhe pas tre ditësh rivendoset e njëjta situatë. Nuk ka ndryshuar asgjë. Janë të hapura të gjitha. Policia në vend që  të përdorej për punën dhe luftën kundër krimit, mori si prioritet një gjë që nuk i përket, por i përket një ministrie krejt tjetër. Po kështu edhe zëvendësimi i drejtimit profesional dhe të specializuar. Për policinë është investuar në vite dhe ka një legjislacion të mirë. Ka policë dhe oficerë të policisë, të cilët punojnë me ndershmëri për të mbajtur familjet e tyre, që po të vihen siç duhet dhe ku duhet për të kryer detyrat e tyre, mund t’i kryejnë shumë mirë. Kjo zëvendësohet përsëri me zhurma mediatike pa vlerë. 

Mendoj se përfshirja dhe komprometimi i Kryeministrit dhe ministrit në dhe me botën e krimit pa dyshim që krijon një pikëpyetje të madhe tek të gjithë këta punonjës dhe drejtues të Policisë së Shtetit që duan ta luftojnë krimin realisht. Për rrjedhojë ekziston një mungesë e plotë e besimit të strukturave të policisë kundrejt seriozitetit dhe angazhimit të qeverisë në luftën kundër krimit. Mbrojtja e krimit është bërë devizë e qeverisë. Le të marrim vetëm një rast, i cili besoj se është i rëndë, i pa precedentë dhe i paimagjinueshëm. Ka ndodhur një krim i rëndë në Drejtorinë e Taksave dhe të Tatimeve, është një krim i përbindshëm, që cenon jo vetëm dhe thjesht të drejtën e atyre qytetarëve për të mbajtur të dhëna të rezervuara, të drejtën e privatësisë, por është një krim, i cili  cenon sigurinë kombëtare. Kjo është vjedhja e të dhënave dhe në të është i përfshirë këshilltari i Kryeministrit dhe këshilltari i ministrit të Financave. Në një vend, i cili ka një legjislacion të qartë që përcakton se cilat janë institucionet që kryejnë kontroll, institucionet që auditojnë, merren njerëz nga kabinetet dhe dërgohen në mënyrë gati personale të hyjnë te serveri i tatimeve dhe të nesërmen serveri nuk punon, të dhënat nuk dihet se ku kanë vajtur! Në qoftë se do të bëhen krime të tilla, Policia e Shtetit nuk ka si të punojë. 
Mosmbajtja e përgjegjësive është, gjithashtu, një element që tregon se nuk ka shanse për t’u rregulluar kjo punë. Sigurisht në një vit elektoral, siç ishte ky i sivjetshmi, ndodhin indisiplinime sociale, por fakti është se çdo qeveri e re që ka ardhur, qoftë demokrate, qoftë socialiste, për një kohë ia ka dalë ta vendosë rregullin, ashtu si për një kohë ia ka dalë që të ketë sukses në ekonomi. Është vetë vrulli, premtimi, dëshira, angazhimi, besimi i votuesve që çon drejt këtyre rezultateve. Në fakt, nuk ndodh kështu. Nuk mbahet përgjegjësi dhe sot përgjegjësia për krimin po hidhet në institucione të tjera. Ne e kemi fare të qartë sulmin masiv që ka ndërmarr qeverisja e sotme kundër institucioneve të tjera; ILDKPKI-së, Presidentit etj., por që të thuash që krimi lulëzon në Shqipëri për shkak të SHISH-it, besoj se është gabim i madh dhe shkarkim i përgjegjësive. Në fakt tregon se nuk ka shanse për përmirësim në këtë rrugë. Roli i SHISH-it është krejt i ndryshëm nga ai i policisë. SHISH-i përfshihet kur ka cenime të sigurisë kombëtare dhe nuk merret me çështje të pronës dhe të jetës së personit në mënyrë të drejtpërdrejtë, kjo është detyrë e Policisë së Shtetit.

Po flitet për masa të posaçme dhe për ndonjë ligj i cili në një farë mase mund të huazohet. Po ne nuk jemi në gjendje emergjence dhe Shqipëria nuk ka arsye, nuk ka pse të qeveriset në mënyrë emergjente. Emergjenca është një zonë midis gjendjes natyrore dhe gjendjes konstitucionale. Ky vend, me gjithë problematikat e tij, këto 20 vjet ka ecur përpara dhe ka një stabilitet demokratik. Është një vend, i cili zhvillohet normalisht, nuk është një vend në gjendje të jashtëzakonshme. Mirëpo çfarë ndodh? Vijnë akte normative me pretendimin se ka një emergjencë. Merret një borxh i madh sikur jemi në gjendje emergjence. Merren masa të cilat kufizojnë liritë dhe të drejtat e njeriut, për shkak se policia aktualisht nuk po e kryen dot detyrën, për shkak se qeveria është e paaftë për ta bërë këtë gjë. Kjo jo vetëm që nuk është rruga e zgjidhjes, por është rruga e gabuar.

Ka vetëm një rrugë: masa të mbështetura në ligj, profesionalizëm, shembull i moskapjes nga krimi dhe kriminelët, plane pune racionale dhe mbështetje për Policinë e Shtetit. Por është e qartë se kjo qeveri është e paaftë të reflektojë në këtë drejtim dhe perspektivat nuk janë fort të ndritshme jo vetëm në këtë fushë, por në pesë muaj nuk mund të flitet më që ka ndodhur edhe kjo, edhe ajo. Në këta pesë muaj ka ndodhur më shumë sesa mund të kenë ndodhur në 15 vjet. Asnjë qeveri nuk do të kishte mundur të bënte kaq shumë gjëra së prapthi, sa ka bërë kjo qever, qeveri, e cila demonstron vetëm dështime, paaftësi dhe diletantizëm. E njëjta situatë është kudo, si në siguri, edhe në fusha të tjera. 

U fol për politikën e jashtme. Diletantizëm dhe  paaftësi. Nuk kanë rëndësi deklaratat e veçanta, fjalët dhe lapsuset, këto i bëjnë të gjithë, në një farë mase, mjafton rasti i armëve kimike, dështimi i një projekti global, i cili u bë në mungesë të plotë të përgjegjësisë nga ana e qeverisë dhe e qeveritarëve. 

Mos të flasim për ekonominë, ku ministri i Financave një muaj pasi miratoi buxhetin tha: “Na falni, se u nxituam pak me buxhetin”. Është e qartë: taksa të larta, rritje çmimesh, rritje borxhi, ulje të ardhurash, mbyllje biznesesh. Kjo është situata ekonomike dhe kjo situatë ndikon edhe në rritjen e kriminalitetit. Kapërcimi i vendimeve të gjykatave, goditja e biznesit, pronës, jetës, shtrenjtimi i jetesës, heqjet masive të paligjshme nga puna, rritja e përgjithshme e pasigurisë, kjo është tabloja jo premtuese që ne kemi sot dhe që me sa duket do të vijojë. Janë pesë muaj qeverisje. A keni një bilanc? Nuk dua të përmend fjalën “zero” dhe e kuptoni pse. A keni një reformë? Po nisemi këtu, do të shkojmë atje, për rritjen ekonomike, për rritjen e punësimit, që ka qenë premtimi kryesor i dy partive të koalicionit të sotëm qeveritar për zhvillimin e vendit? Jo. Pse? Thjesht sepse kjo qeverisje është një dështim i madh i paparë në historinë e këtyre viteve të demokracisë dhe pluralizmit në Shqipëri.

Faleminderit!

Vangjel Dule – Faleminderit, zoti Imami!

Fjalën e ka zoti Patozi.

Astrit Patozi – Faleminderit, zoti drejtues i seancës!

Po përpiqem që të mos e konsumoj të gjithë 20-minutëshin. Po të kishim imituar Partinë Socialiste, mënyrën se si ajo bëri opozitë në tetë vjet, në diskutimin e këtij projektligji tani do të ishim duke akuzuar Mimi Kodhelin për ato që ka bërë në këto pesë muaj dhe do të bënte në të ardhmen, pasi Ministria e Mbrojtjes është dikasteri që merret me tregtinë e armëve. Ne, sigurisht nuk e kemi atë mendje. Dhe për të qenë i drejtpërdrejtë, pavarësisht se në këtë Kuvend sinqeriteti nuk është bërë ende zakon, më duhet të theksoj që në fillim të fjalës sime se unë, ashtu si shumë të tjerë, ndoshta, kam ndërmend të dal pak nga tema. Por besoj ky është një gabim fare i vogël në raport me faktin se ne kemi një qeveri të tërë që ka dalë plotësisht nga tema, sepse në kohën që rendi dhe siguria e këtij vendi janë në pikën e hallit, Kryeministri Rama bën inspektime të befasishme dhe thotë se problemi kryesor që ka sot Shqipëria është estetika e doganave.

Po marr përsipër pa asnjë arsye të qenësishme përgjegjësinë e Ridvan Bodes apo të dikujt tjetër për vendstrehimin jo dinjitoz të doganierëve që ju kemi lënë juve. Bëjuani ambientet të reja dhe sa më luksoze doganierëve tuaj, por ne të gjithë e dimë se problemi kryesor i kësaj shoqërie nuk është dhoma ku punon ose ku fle doganieri, por trau që ulet e ngrihet me urdhër politik. Unë e kam të vështirë të besoj në lulëzimin e doganave shqiptare vetëm për faktin se shikoj drejtoreshën e re, që, edhe kur lexon një raport rutinë për hyrje-daljet e zakonshme mujore, e shoqëron atë me gjeste dhe intonacion si të ishte në mitingun përmbyllës të ndonjë fushate elektorale. Ky është një kryeministër jashtë teme, sepse ndërsa ekonomia dhe financat e shtetit janë rrëzuar përtokë, Edi Rama është sot dollibashi i çdo seminari bosh dhe pa bukë që organizohet sot në Tiranë. Unë e kam të vështirë të besoj se tatimet e vendit po rimëkëmben kur dëgjoj fjalitë e pafalshme të drejtoreshës së re, e cila ndihet qartë se ende nuk e ka kuptuar se përse është caktuar në atë detyrë të rëndësishme.  E jo më kur kujtoj skandalin e serverave të tatimeve, i cili mund të jetë i vetmi rast në botë ku qeveria vjedh të dhënat e arkivave të veta. 

Kjo është një qeveri tërësisht jashtë teme, sepse në kohën që Kryeministri deklaron se më e keqja ka kaluar, ministri i Financave i kërkon falje biznesit për paketën fiskale ende pa u botuar në Fletoren Zyrtare buxheti i shtetit. Është njësoj si t’i thuash dikujt: “Më fal pasi e ke vrarë”. Unë nuk jam i sigurt nëse e ka bërë me leje apo pa leje Shkëlqim Cani atë deklaratë, pasi nuk ka asnjë interes publik fati i karrierës së tij politike në Partinë Socialiste. Po ky shërben si një shembull tipik se kjo është një qeveri jashtë teme, është një qeveri tërësisht e papërgjegjshme. Po meqë jemi te armët dhe te ratifikimi i këtij traktati, Shqipëria sot e gjithë ditën nuk e rrezikon paqen dhe sigurinë në rajon edhe po të merret ndonjëherë ose herë pas here me tregti armësh, po ne jemi kërcënim shumë i madh e shumë serioz për sigurinë në Ballkan e më gjerë për shkak të eksportimit të krimit të organizuar, i cili në këto pesë muaj po bën qejf në Shqipëri. Jo më larg se dje u provua se banda e kapur e tritolit kryente aksione  dhe merrte porosi edhe me vendet fqinje me Shqipërinë, por mbi të gjitha tritoli, ky lloj armatimi që është kthyer në sport kombëtar prej të paktën pesë muajsh në Shqipëri po përdoret me lehtësinë dhe dendurinë e fishekzjarrëve gjatë periudhës së Vitit të Ri.

Të nderuar kolegë,

Dje, për herë të parë në këta pesë muaj, Saimir Tahiri u duk se më në fund pa një ditë të bardhë që nga dita kur u emërua si ministër i Brendshëm, por entuziazmi i momentit i ngeli në grykë kur një tjetër bombë tritoli shpërtheu mu në mes të Tiranës, pikërisht në kohën e lajmit të bujshëm për arrestimin e bandës nga Vlora. Duke inkurajuar me gjithë forcën punën e policisë në luftë me krimin e organizuar dhe duke e përgëzuar atë edhe për aksionin e djeshëm, unë e kam shumë të vështirë të besoj në suksesin e kësaj qeverie në përballjen e vet me mafien, sepse unë mendoj që me efektet që ka pasur dhe do të ketë masakra politike në radhët e policisë, që qeveria e Edi Ramës ndërmori që në ditët e para të saj, ky shfrim i krimit në çdo cep të Shqipërisë nuk është thjesht dhe vetëm një problem policor. Kjo është e vetmja qeveri në botë, e cila nuk ka rrezatuar asnjë grimë entuziazmi në muajt e parë të mandatit të vet dhe pasojat reflektohen kryesisht në këtë situatë dramatike të rendit dhe të sigurisë dhe në këtë gjendje tërësisht të dëshpëruar të ekonomisë së vendit. Kam bindjen se është rast unikal për një qeveri që ministri i veprimit, se e tillë është Ministria e Brendshme, llap gjithë ditën, ekran më ekran, si një prezantues spektaklesh televizive, kurse ministrit të fjalës, sepse e tillë mund të konsiderohet Ministria e Kulturës, nuk i ndihet zëri i gojës. Me këtë dua të shmang çdo lloj keqkuptimi për zonjën Kumbaro, sepse e kisha thjesht si referencë krahasuese dhe jo se kam ndonjë rezervë për punën e saj. Personalisht do të doja që edhe për kulturën të bëhej më shumë se sa flitet. Me këtë që po them jam ndoshta në rregull edhe me Aleancën e Grave Deputete, që mund të reagonin. 

Po që të kthehemi në temë: pse mund të themi sot me plot gojën se Shqipëria është shndërruar në Republikën e Tritolit dhe pse janë rrugët dhe qytetet tona njësoj si në vitin 1997? Të gjithë e dimë se janë rikthyer të gjitha fenomenet e asaj kohe, që nga maskat në rrugë e deri te vrasjet e sofistikuara me telekomandë; që nga vjedhjet banale e deri te grabitjet e mëdha shtetërore, siç ishte ajo e serverëve. Mendoj se arsyet janë disa, por më kryesoret janë dy:

Së pari, sepse malavita kudo në botë e ka shumë të fortë instinktin e miut, i cili, siç e dimë, e parashikon i pari tërmetin. Minjtë e krimit në Shqipëri nuk kanë ndier ende asgjë, sepse tërmet as ka pasur, as do të ketë për ta. Ata e kanë kuptuar të parët se këta kanë ardhur në pushtet të bëjnë ndonjë punë për vete dhe se nuk ka asgjë misionare dhe aq më pak kombëtare në konceptin e Edi Ramës dhe të Ilir Metës për qeverisjen. Ndaj edhe miqtë e bandave ndihen të qetë në anijen e tyre, e cila është duke lundruar qetësisht drejt brigjeve të dëshiruara për ta.

Në vitin 2005, se ajo është etapa më e përshtatshme për t’u krahasuar midis nesh, në një kohë tmerrësisht të shkurtër, bandat më të rrezikshme të vendit u fshehën vrimave. Nuk jam aq naiv dhe patetik sa të mendoj se për këtë e kishte meritën kryesore ministri i asaj kohe Sokol Olldashi, i cili sot nuk jeton më. E vërteta ishte se mafia e ndjeu në palcë se kishin ardhur kohë të vështira për të, ndaj edhe nxitoi të futet skutave. Kjo është aksiomë: sa herë që krimi ul kokën dhe trembet, Policia e Shtetit e ka më të lehtë të triumfojë dhe të ketë sukses në misionin e saj. Bandat e kuptuan menjëherë se qeveria e Partisë Demokratike e kishte seriozisht dhe nuk e kishin lexuar gabim, ndaj edhe u shpartalluan. Kjo nuk po ndodh sot dhe kjo është një arsye e fortë pse krimi jo vetëm ekziston, por është bërë edhe më i fortë se dje. 

Së dyti, është fakti se kjo qeveri ka shumë fije të dukshme dhe të padukshme që e lidhin me botën e krimit. Ka zyrtarë shumë të lartë që drekojnë me eksponentë nga më të rrezikshmit e bandave, ndërkohë që ka killer serialë që ruhen gati zyrtarisht nga policia për shkak të rivalitetit me bandat e tjera.

E them me dhimbje dhe me keqardhje të thellë këtë. Natyrisht, që këtë nuk e them dot për të gjithë përfaqësuesit e qeverisë dhe të kësaj maxhorance, sepse do të isha i padrejtë dhe i pandershëm.

Të jeni të sigurt që sa herë krimi i ndien shpatullat e ngrohta, ai bëhet përditë e më kërcënues, përditë e më imponues, fiks siç po ndodh këto kohë në Shqipëri, sepse, për fat të keq, janë lidhje të vjetra dhe të reja që po konsolidohen nga flirti i pushtetit me bandat në këtë vend.

Por a kemi edhe ne si opozitë ndonjë përgjegjësi për këtë atmosferë mbytëse në Shqipëri? Unë mendoj se po. Gjatë tetë vjetëve të qeverisjes sonë, nga viti 2005 deri në vitin 2013, ne denoncuam shpesh lidhjet e krimit me segmente të caktuara të opozitës së asaj kohe, por detyra jonë kryesore nuk ishte kjo. Ne ishim votuar që t’i prisnim rrënjët çdo bande, ndoshta edhe pa e thënë dhe deklaruar kurrë, por duke e bërë detyrën me të njëjtin përkushtim, si në ditët e para të 2005-ës. Sot kemi mbërritur në ditën e zezë, ku krimi dikur në opozitë, tani është ngjitur në pushtet, duke u bërë kështu shumëfish më i rrezikshëm.

Këto janë, sipas meje, arsyet kryesore pse Shqipëria përjeton sot një situatë të frikshme dhe dramatike, gati sikur të ishim në luftë. Dhe si të mos mjaftonin të gjitha këto, ne jemi të detyruar të shohim çdo ditë shfaqje televizive me ministrin e Brendshëm, i cili vetëm dy ditë më parë pati guximin të drejtojë gishtin te Shërbimi Informativ për gjendjen alarmante dhe katastrofike të sigurisë në vendin tonë. Pak kohë më parë kishte fajësuar prokurorinë, dhe besoj nuk do t’i nxihej fare faqja po të vijonte edhe me ILDKP-në apo me çdo institucion tjetër që kjo qeveri e konsideron si armik.

Personalisht nuk kam asnjë vokacion për shërbimet sekrete, si për ato të diktaturës, ashtu edhe për këto të sotmet, ndonëse diferenca mes tyre është shumë e madhe. Ndaj edhe nuk gjej ndonjë motiv të fortë për t’u bërë avokat i tyre. Por është sa e trashë, aq edhe e rëndë që përgjegjësinë tënde direkte t’ia shkarkosh dikujt tjetër, madje këtë e bën edhe publikisht. Kjo, të nderuar kolegë, nuk ka ndodhur kurrë më parë.

Për më shumë se 7 vjet, qeveritë e Partisë Demokratike pas vitit 2005 nuk janë justifikuar asnjëherë nga mosbashkëpunimi i SHISH-it i Bahri Shaqirit apo dikujt tjetër, për suksesin apo mossukesin e luftës me krimin e organizuar, sepse kjo do të ishte sa e padenjë, aq edhe e pabesueshme. Por ja që kjo qeveri po e bën këtë në mënyrë të përsëritur dhe gati përditë. Por meqë nuk keni ndërmend të ndaleni, po ju bëj një pyetje të drejtpërdrejtë: nëse do të arrini një ditë t’i shtini në dorë të gjitha institucionet e pavarura, që i kini futur në listë për t’i pushtuar, si do të justifikoheni pastaj? Do ta drejtoni gishtin te ne? Do t’u thoni njerëzve që krimin e bën opozita dhe ajo nuk na lë që ta luftojmë? Dikush prej jush e ka bërë paturpësisht këtë edhe në këto ditë të nxehta debati, por kur njëra nga bandat e tritolit, ajo e djeshmja, u zbulua, u pa qartë se krimi kulloste livadheve të pushtetit. E konfirmoi këtë edhe prefekti i Vlorës, që është njëri prej jush, zoti Besnik Dervishi.

Ju që sot mburreni me 1 milion shuplakat, e keni të vështirë të bindni njeri kur të vijë ajo ditë, sepse opozita, edhe po të dojë, nuk ju pengon dot, se ju i keni votat për të vepruar edhe të vetëm për gjithçka. Kjo opozitë do të jetë kurdoherë në mbështetje të policisë dhe të çdo organi tjetër ligjzbatues sa herë që bëhet fjalë për luftën ndaj krimit dhe korrupsionit, ndryshe nga ç’bëtë ju në të shkuarën.

Ju e keni të vështirë ta zhvilloni, e jo më ta fitoni këtë betejë, në radhë të parë, për motivet që thashë më lart. Kjo është edhe arsyeja  pse ministri juaj i Brendshëm është i vetmi në qeveri, përveç Edi Ramës, që nuk ka dhënë dorëheqjen nga mandati i deputetit, ndryshe nga gjithë të tjerët. Atij i duhet një strehë ku të fusë kokën kur t’i vijë fundi i pashmangshëm i karrierës së vet politike, për shkak të pamundësisë së kësaj qeverie për të luftuar krimin e organizuar. 

Ju faleminderit! 
(Drejtimin e seancës e merr zoti Meta.)

Ilir Meta – Fjalën e ka deputeti Flamur Noka.

Flamur Noka –  Faleminderit, zoti drejtues i seancës!

Për projektligjin “Për ratifikimin e traktatit të tregtisë së armëve” jemi të gjithë dakord. Nuk ka askush vërejtje. Jo se e kemi bërë ne gati dhe po e sillni ju, por është një detyrim që duhet përmbushur dhe ne e kemi përmbushur. 

Çështja e armëve s’është thjesht te ky projektligj, por, meqë sot po flasim për të, le të shohim se si është historia e armëve dhe e përdorimit të tyre në vendin tonë në këtë kohë të qeverisë së rilindjes. Kur ishit në fushatë, në opozitë, u sulët shesheve e rrugëve duke premtuar se do të rilindë shteti, do të rilindë policia dhe krimi nuk do të ekzistojë. Krimi do të shuhet, madje e thatë se kjo do të arrihet në 100 ditë, por pastaj u bëtë pishman dhe e kaluat në 300 ditë. Dita-ditës, pas katër muaj e gjysmë të qeverisjes suaj, shqiptarët po përjetojnë si asnjëherë tjetër frikën dhe pasigurinë më të madhe. Sot, më shumë se kurrë, kjo shoqëri është e kapluar nga ankthi dhe pasiguria. Në fakt, përkufizime të tilla i kishim lënë pas që në atë kohë me një përpjekje të jashtëzakonshme që u bë në qeverisjen e Partisë Demokratike, po për fat keq janë rikthyer frikshëm dhe kërcënojnë jetën e çdo shqiptari. Maskat, në të gjithë territorin e vendit, në mes të ditës me diell, po mbjellin panik kudo. Vrasjet nuk po njohin frenim, por kanë marrë vrull dhe revansh si asnjëherë më parë. Krimi e ka vënë përfund shtetin dhe drejtuesit e tij, që nga Kryeministri, ministri i Brendshëm dhe të gjithë drejtuesit e policisë, pasi ata, si besnikë të partisë, mendjen e kanë të përçojnë e të zbatojnë vetëm vijën e partisë dhe jo mbajtjen e rendit e të sigurisë. Shqiptarët tashmë janë nën pushtetin e krimit, dhe krimi sot nuk po kursen askënd. Në ofensivën që ka ndërmarrë, krimi nuk po heziton të sulmojë as dhe komisariatet e policisë. Shpërthimet e tritolit janë shndërruar tashmë në makthin e çdo qytetari si një mjet i hakmarrjes së egër dhe primitive ndaj biznesmenëve e zyrtarëve. Tritoli është shndërruar jo rastësisht në refrenin e jetës së përditshme të qytetarëve, ai fillon që në orët e para të mëngjesit e vazhdon deri pas mesnate.

 Pasiguria dhe tmerri po mbillen kudo. Edhe fëmijët në shkolla janë shndërruar në objekt krimi. Ata sot ndihen më të pasigurt se kurrë. Sondazhet tregojnë se rreth 50% e fëmijëve ndihen të kërcënuar e të pasigurt në ambientet shkollore. Pse po ndodh kjo? Pse gjithë ky tritol? Pse Shqipëria u shndërrua në Republikën e Tritolit? Krimi, të nderuar zonja e zotërinj, ka nuhatje, dhe krimi ka nuhatur shijet preferenciale të kryeministrit për erën e tritolit, ndaj tritoli po sundon gjithandej. Tritol shteti në një anë, tritol krimi në anën tjetër. Edhe në Afganistan, që është në gjysmë gjendje lufte, edhe në Irak po ashtu,   ka ditë, ka javë që tritoli pushon, që veshët e qytetarëve të atyre vendeve bien rehat nga shpërthimet e tritolit. Në Shqipëri jo. Çdo ditë ndihet oshtima e tritolit. Vetëm në veshët e ministrit të Brendshëm dhe të Kryeministrit nuk dëgjohet. Gjithandej oshtin. Çfarë ndodhi? U kap një grup me tre-katër kriminelë. “U mbyll kjo çështje, tha njëri. “Spektakël”, tha ky tjetri këtu. Sa hap e mbyll sytë, u hodh në erë një makinë tjetër. Pa dalë ende kjo shprehje nga goja e zyrtarëve të shtetit, një biznesmeni tashmë jo të vendit tonë, por një biznesmeni të huaj iu hodh makina në erë. Sot në mëngjes, pa hapur sytë ende, ndodhi një tjetër vrasje. Këtë vrasje u përcillen qytetarëve si refren i përditshëm nga mediat. 

Me pafytyrësi vazhdojmë e shohin ministrin të vijë e të krekoset këtu e të bëjë edhe me gisht, a thua se gjithçka shkon vaj! Të jemi të sinqertë: një reagim i tillë është i pakuptueshëm për një mendje normale. Ndërkohë që vjedhjet me dhunë të apartamenteve e të makinave në Tiranë e në të gjitha qytetet e Shqipërisë janë dhjetëfishuar. Po të shohësh pasqyrën e komunikatës së Policisë së Shtetit, të duket sikur këtu nuk vidhet asnjë apartament e asnjë makinë. Çdo ditë takojmë njerëz të cilët ankohen se vidhen dhe nuk merret kush me ta. Po pse? Sepse në vend të transparencës, këta kanë zgjedhur kodin e heshtjes. Kodi i heshtjes dominon komunikimin e tyre. Pra, në vend që të merren masa për të përballuar situatën problematike, në vend që të merren masa për ta nxjerrë këtë vend nga kthetrat e krimit, këtu ka kod heshtjeje. Fshehja e shifrave është gjetur si e vetmja zgjidhje. Si e vetmja zgjidhje për t’u  thënë shqiptarëve se këtu ka qetësi, këtu nuk ka krim. Por shqiptarët e shohin çdo ditë. Kjo tregon se ata nuk kanë ndërmend të merren me këtë çështje. Dhe për këtë nuk kanë arsye shumë të mëdha, por është vetëm një: ministri është peng. Po ashtu edhe Kryeministri, sepse s’ka si të ndodhë ndryshe. 

Ditën që maskat sulmojnë një autobus në Tepelenë, vrasin një qytetar, këtu në Tiranë plagoset një nxënës, në Larushk të Fushë-Krujës hidhet tritol, ndërsa ky zotëria, në vend që të merret me këto çështje, del e thotë: arritje shumë e madhe, sukses shumë i madh, deklasifikim i komunikatës operative të Policisë së Shtetit. A thua se i interesonte kujt prej qytetarëve shqiptarë kjo lloj përralle. Në vend që të bëjë defalsifikim të komunikatës dhe të realitetit, sepse ka nevojë për defalsifikim dhe për realitet, thotë “deklasifikim”. Vetëm ky mund ta kuptojë se ç’rëndësi ka kjo. Sigurisht që nuk mund të ndodhë ndryshe. Kjo dyshe, ministri i Brendshëm dhe Kryeministri, që rrinë këtu mbrapa, do të hyjnë në historinë e këtij vendi si dyshja e tritolit, si dyshja e terrorit dhe si frymëzues të krimit dhe segmenteve të tij, sepse ndërkohë që jashtë ndodh hataja, këtu brenda dhe në zyrat qeveritare ministri dhe Kryeministri bëjnë sehir. Pastaj na del ministri, si Ali Kimiku dikur në Bagdad, dhe rreshton suksese imagjinare. Njerëzve u duket Don Kishot, por kjo është çështja e tij. Në kushte normale, çdo njeri i përgjegjshëm do të rrinte natë e ditë pa gjumë që të bënte detyrën e tij në funksion të qytetarëve e taksapaguesve, për të ruajtur rendin e sigurinë, dhe jo të shëtisë ekraneve sikur është showmen dhe të shkojë e t’u japë mend edhe gazetarëve për mënyrën si trajtojnë emisionin apo si i drejtojnë pyetjet. Veç kësaj, si ministër i Brendshëm duhet të japësh edhe përgjigje si e ëma e Zeqos e të thuash se policia bën aq sa mundet? A ka ndodhur ndonjëherë, jo këtu në Shqipëri, në një vend të botës, që ministri i Brendshëm të thotë se policia bën aq sa mundet? Po atë që policia s’mundet, kush do ta bëjë? U bën thirrje qytetarëve: “Rrëmbeni armët dhe mbroni veten tuaj” U bën thirrje: “Rrëmbeni armët dhe mbroni pronën tuaj”? Kjo është domethënia e kësaj frazeologjie. Ky e ka kollaj për vete, po provoni, të nderuar kolegë, të shkoni mbas orës 10 të natës nga stadiumi “Dinamo” te “Komuna e Parisit”, ku e ka shtëpinë ministri. Keni gjashtë postblloqe policie. Janë trefishuar rojet për sigurinë e ministrit, ndërsa për të tjerët policia bën aq sa mundet.

 (Diskutime pa mikrofon.) 

E ke parë, se ke kaluar aty përditë. 

Dhe pastaj çfarë ndodh? Ndodh që fajin për këtë situatë e paska Shërbimi Informativ, se nuk paska informuar që do të vritet x apo y, s’paska informuar se do t’i vënë tritolin makinës së x apo y, dhe se do të vidhet filan apartament apo do të vidhet filan makinë. Atëherë, për çfarë na duhet policia? Ministri e ka të nevojshme të mësojë se janë të ndara detyrat e Policisë së Shtetit dhe Shërbimit Informativ. Nuk ka lidhje çështja e krimit në vend me çështjen e sigurisë kombëtare. Ka të bëjë me sigurinë e jetës dhe të personit, por s’është kërcënim për sigurinë kombëtare. Ky zotëria kërkon që punën e tij ta bëjë SHISH-u. Kur nuk është në gjendje të bëjë punën e vet,  kërkon që punë e tij ta bëjë SHISH-i. Të iki se ka nevojë të vijë dikush tjetër, t’i japë një impuls më të ri policisë, të paktën ta motivojë e ta frymëzojë, pasi kjo situatë, të themi të drejtën, është përtej çdo absurdi. Kur është prezantuar kjo qeveri, ne ju thamë se ministri i Brendshëm është gjysmak.  Nuk e kishim emotive atë shprehje, por të faktuar. Është gjysmak. Ju thamë se ky zotëri, që është ministër, ka qenë hajdut kasetofonash, i skeduar nga policia. Nuk doni ta besoni? Ju thamë që ka qenë kontingjent policie, duke përdorur hashash. Nuk doni ta besoni? Ju thamë që nuk ka mundur të përfundojë shkollën e lartë. Për të marrë një diplomë,  ka ndërruar vende katër herë. Ju thamë që ky njeri ka probleme me ekuilibrin psikik, ka tentuar vetëvrasjen dhe është mjekuar disa vite për depresion. Ju thamë se është i lidhur kokë e këmbë me krimin. Ja çfarë ndodh kur është ky në drejtim të ministrisë. 

Më vjen keq që e them, po kjo situatë ka mbjellë ankth dhe terror te siguria e çdo qytetari. Na rezulton se paskemi pasur të drejtë. Të nderuar deputetë socialistë, e di se për këtë situatë që po dominon rendin dhe sigurinë në këtë periudhë, ju ndani të njëjtin mendim me ne.  E dimë se partia nuk ju lejon që ta trajtoni publikisht këtë çështje, ndaj nuk kemi qejfmbetje se pse nuk reagoni. Shihni se çfarë bëri ky zotëria që kur erdhi: fshesë të gjithë ekspertëve dhe profesionistëve në Policinë e Shtetit. të gjithë atyre që vunë para drejtësisë bandat e viteve 1997 – 2005, atyre që u bënë ekspertë, falë një investimi jo vetëm të qeverisë, por të të gjithë partnerëve tanë ndërkombëtarë. Me një të rënë të lapsit u fshinë dhe u zhdukën të gjithë. Çfarë ndodhi pastaj? Duke futur militantë, kupola e policisë u kthye në një kupolë partie. Mes tyre ka edhe nga ata që i kanë hequr vetë ministrat socialistë, për shkak të lidhjeve me krimin. U proklamua me të madhe filozofia “një polici - një shtet”. Në këtë mënyrë  ky zotëria, që është ministër, e shndërroi Policinë e Shtetit në një organ tatimor, në një inspektorat ndërtimi, mjedisor, lojërash fati. Nuk e përdori vetëm për kompetencat që ligji i jep policisë për të ruajtur rendin dhe sigurinë, si dhe për të luftuar krimin. Ja ku jemi! Si kurrë ndonjëherë, Shqipëria është nën thundrën e pamëshirshme të krimit. U proklamua me të madhe se do të rilindte Policia e Shtetit, por shohim se çfarë po ndodh sot: rilindi krimi, tritoli dhe terrori. Kjo është situata ku po jetojnë shqiptarët çdo ditë. Për fatin e keq, këto efekte nuk i ndijmë vetëm ne, por edhe vendet fqinje, sepse është hapur një panik total. 

Ky zotëria ministër që rri këtu prapa, sa erdhi, pa u bërë dy muaj, kujtonte se ishte te fondacioni “Qemal Stafa”, u nisi nga një letër homologëve europianë, duke u thënë: ”Sukses i paparë – 50% sukses në konfiskimin e drogave”. Nuk e di se homologët e tij e dinë situatën 50 herë më mirë sesa ky. Ky s’ka për ta mësuar ndonjëherë. Për herë të parë pas vitit ’97 Greqia po fut ushtrinë për të ruajtur kufirin. Pse? Tonelatat e drogës po kalojnë drejt saj. 


Sa operacione të përbashkëta ka organizuar ky ministër me ndërkombëtarët? Zero. Jua them unë pse. Të gjithë ndërkombëtarët i dinë lidhjet e këtij me krimin. Edhe të kreut të tij. A mund ta parashikonte ndokush se vendi mund të zhytej kaq thellë në krim për kaq pak kohë? A mund ta parashikojë ndokush se ku do të zhytet pas një viti ky vend, nën këtë drejtim? A e imagjinoni? Parashikimet i shoh të zymta. Për këtë arsye, i kërkoj Kryeministrit, me gjithë vështirësitë që ka edhe ai për t‘u liruar nga kthetrat e krimit, ta largojë këtë gjytyrym, që në fakt nuk është ministër, por shoqërues i ministrit, sepse ministër në atë vend është krimi. Bandat e krimit e tërheqin për veshi dhe hunde këtë gjytyrym. Të rikthejë në detyrë profesionistët dhe të largojë besnikët e partisë. Vetëm kështu kthehet Policia e Shtetit në detyrë. Në të kundërt, zotit Rama t’i rrojë Saimir Mavrija, se i ka ikur për shalësh rendi dhe siguria! 

Faleminderit!

Ilir Meta – Zoti Beqja. Më pas, zonja Kodheli. 

Ilir Beqja – Dëgjuam këtu se qeveria qenka kthyer në frymëzuese të krimit. Në fakt, ndoshta zoti parafolës, në kohën që ka qenë në qeveri, ka vepruar kështu. Sepse i përket qeverisë që vrau me 21 janar katër njerëz të pafajshëm në mes të bulevardit. I përket të njëjtës maxhorancë që bëri Gërdecin. U vranë 39 vetë, u shkatërruan shumë prona, u lënduan dhe u plagosën shumë të tjerë. I përket maxhorancës që ka thyer embargon e Kombeve të Bashkuara, duke çuar armë me tregtarë serbë në vatrat e konflikteve botërore në Afrikë. Zoti parafolës qe i shqetësuar për bandën e kapur dje. Po policia zbuloi se ajo bandë ka dy vjet që ka aktivitet. Zoti parafolës duhej të tregonte se pse nuk e zbuloi për një vit e gjysmë. Këtë duhej të thoshte ish-ministri i Brendshëm. Policia po zbulon krime që kanë vite që po ndodhin në Shqipëri. Po e përsëris atë që tha dikush këtu, ministri aktual i Brendshëm: përse nuk keni bërë asnjë reagim politik për tritolin që u vu në shtyllat e tensionit të lartë në Laç? 

Ilir Meta – Zonja Kodheli.

Mimi Kodheli – Zoti kryetar, unë jam kthyer nga një takim me funksionarë të lartë të shtetit grek, ku midis të tjerash, jam falënderuar për bashkëpunimin e ngushtë dhe të suksesshëm që kanë policia greke dhe ajo shqiptare, si dhe për suksesin e policisë shqiptare në të gjithë aksionet e përbashkëta, apo shkëmbimet e informacioneve që kanë ndodhur në raste të veçanta. 
Më vjen shumë mirë që kam mundësinë të përmend një lidhje të rivendosur me një vend partner, e cila nuk ekzistonte më parë, vetëm se dekonspiroheshin të gjitha informacionet që vinin këtu vite më përpara, lidhur me krimin, trafikun apo dhe më shumë se kaq. E fundit: ju rikujtoj se një vit më parë, në raportin e Departamentit të Shtetit flitej për lidhjet e zyrtarëve të lartë me krimin. 

Faleminderit!

Ilir Meta – Faleminderit! 

Zoti Alban Zeneli. 
Alban Zeneli – Të nderuar qytetarë që na ndiqni nëpërmjet ekranit,

I nderuar zoti kryetar,

Të nderuar deputetë,

Qeveria ka sjell në parlament një projektligj për ratifikimin e tregtisë së armëve e kur flasim për to, menjëherë na shkon mendja te jeta, normalisht te siguria e saj. Siguria nuk është vetëm arma, por një koncept shumë i gjerë. Meqenëse po flasim për armët, e ato kanë të bëjnë me sigurinë, unë do të ndalesha te ajo pjesë e sigurisë që ka për detyrë Ministria e Brendshme dhe Policia e Shtetit. Që të flasim për këtë, duhet të marrim në konsideratë realitetin ku gjenden sot rendi e siguria. Perceptimi i opinionit publik është se situata e sigurisë në vend është përkeqësuar së tepërmi. Matësi më i mirë është ky perceptim, e jo statistikat e manipuluara nga ministri i Brendshëm. Kjo situatë kriminale është rezultat i manipulimeve jo vetëm në Policinë e Shtetit, por në shumë institucione. Është rezultat i mashtrimeve që përdori qeveria gjatë zgjedhjeve dhe i premtimeve të pa mbajtura në shumë sektorë, sidomos rritja e taksave dhe e papunësisë. Është realiteti i një vendi sikur sapo ka dalë nga lufta. 
Nuk ka ditë që ekranet të mos jenë mbushur me aksidente në rrugë, kriminelë që dalin nga burgu si të ishin me pushime, plagosje, deri në komisariat brenda, grabitje me maska, ditën e natën, mu në mes të qytetit e brenda familjeve, që janë terrorizuar pafund, deri në vrasjet e tipi mafioz, me tritol e pa tritol e deri në prita shtetërore ndaj të dënuarve që, me të gjitha gjasat, edhe për lejen, kishte ndërhyrë vetë shteti. 

Ky bilanc i frikshëm duhet të ketë edhe një shkak e shkaku nuk mund ta kërkojmë jashtë, por brenda vendit dhe institucioneve tona, sidomos të Ministrisë së Brendshme e Policisë së Shtetit, që kanë për mision ruajtjen e rendit dhe sigurisë publike, ruajtjen e jetës dhe pronës së qytetarëve. Kjo situatë nuk mund të ishte ndryshe, kur kjo maxhoranca, me të ardhur në pushtet, u vërsul ndaj opozitës me një dhunë verbale në parlament që nga kryekreu i saj, e vazhdoi deri në institucione. Rasti më paprecedent ishte Policia e Shtetit, ku struktura të tëra të luftës kundër krimit u shkarkuan dhe u zëvendësuan me militantë politikë, vetëm e vetëm se kishin punuar në kohën e qeverisjes së Partisë Demokratike ose më keq akoma, kishin informacione për ata dhe për familjarët e tyre. Me ardhjen në pushtet të PS-së, Policia e Shtetit po bëhet një zgjatim i partisë në pushtet, duke shkelur një detyrim shumë të rëndësishëm të statusit të policisë, që është depolitizimi. 

Këta militantë partie që drejtojnë dhe kontrollojnë sot Policinë e Shtetit si prioritet të tyre nuk kanë shërbimin ndaj qytetarëve, por ndaj Partisë Socialiste. 

Si të mos kemi këtë situatë kriminale kur kemi një ministër që në ditën e parë të detyrës së tij del dhe kontrollon komisariatet e Tiranës  si ai kapteri, që kontrollonte rojet e reparteve ushtarake në kohën e Dullës dhe u tregonte policëve se ai ishte shefi? 

Ky ministër shkon dhe del në çdo vendngjarje sikur të ishte një ekspert i kriminalistikës dhe jo ministër. Së bashku me ministren e Mbrojtjes shkoi në vendngjarje, në rastin e bombës me telekomandë te Kryeministria, a thua se shkonin në mbledhje qeverie e jo në një vend ku do të shpërthente bomba. Si të mos kemi këtë situatë kriminale kur kemi një ministër që vetëm te vetja dhe tek institucioni që drejton nuk gjen përgjegjësi, por mundohet të zvarritet dhe të gjejë armiqtë e jashtëm dhe të brendshëm që gjoja paskan përgjegjësi për situatën e sigurisë, siç bënin paraardhësit e tij të Partisë së Punës?

Si të mos kemi këtë situatë të rënduar kur ministri akuzon dhe bën përgjegjës të gjithë: shkollën, familjen, shoqërinë deri tek opozita për këtë situatë? 

Si përfundim, ky ministër duhet t’i bëjë një nder vetes dhe partisë së tij, të japë dorëheqjen që kjo situatë e rënduar kriminale të ndryshojë.

Faleminderit!

Ilir Meta – Faleminderit!

Zoti Elidon Bushati, urdhëroni!

Helidon Bushati – I nderuar zoti Kryetar,

Të nderuar kolegë,

Sot do të ratifikojmë traktatin “Për tregtinë e armëve” dhe për hir të transparencës vlen të përmendet se ky traktat është firmosur në datën 3 qershor të vitit 2013. Qeverisja demokratike e ka përgatitur ligjin “Për kontrollin e armëve dhe materialeve teknologjike me përdorim të dyfishtë” që në vitin 2007, duke e formuluar ligjin konform standardeve më të mira të BE-së. 

Bazuar në këtë ligj është krijuar edhe Agjencia Kombëtare e Eksporteve me përdorim të dyfishtë, e cila në bazë të ligjit është e detyruar, dhe ka plotësuar detyrimin e saj ligjor, për të raportuar çdo vit në mënyrë periodike për tregtinë e armëve pranë institucioneve kombëtare dhe atyre ndërkombëtare. Ndaj më vjen çudi që shpeshherë dëgjojmë nga kolegët e maxhorancës se ka raportime për trafik armësh. Nuk ka asnjë raport të institucioneve ndërkombëtare, që merren me monitorimin e kësaj tregtie, për involvim të strukturave shtetërore në tregtinë e armëve. Mendoj se sot ka tematika më të rëndësishme për të cilat duhet të ndërgjegjësohemi dhe të reflektojmë. 

Unë si deputet, si qytetar i këtij vendi dhe si prind sot ndihem shumë i shqetësuar dhe i pasigurt, për shkak të pamundësisë së institucioneve të shtetit për të vënë nën kontroll sigurinë dhe për të mbrotjur jetën e qytetarëve. Askush nuk e do këtë përshkallëzim të frikshëm të dhunës dhe rritjen e terrorit psikologjik, që vjen nga përdorimi i tritolit dhe i lëndëve të tjera, edhe pse segmente të caktuara të maxhorancës dhe të qeverisë kanë aluduar për mbështetjen e opozitës ose për mbështetjen që gjoja opozita u jep këtyre segmenteve.

Të nderuar kolegë deputetë, si mund të aludoni se opozita mbështet akte të tilla që në të shumtën e rasteve kanë dëmtuar pikërisht njerëzit e opozitës së sotme, si në rastin e Pogradecit apo edhe në rastin e Vlorës? 

Vetëm dy ditë më parë në zonën time elektorale një biznesmeni iu vendos një sasi e konsiderueshme tritoli, që, për fat të mirë, nuk shkaktoi viktima, por për fat të keq, rriti edhe më tepër frikën, terrorin dhe pasigurinë në të gjithë qytetin e Shkodrës.

Ne me të drejtë,  zoti Kryeministër dhe ju, ministër i Rendit, bëjmë pyetjen: A jeni  në gjendje ta ndaloni këtë valë aktesh terroriste? A i keni strukturat dhe njerëzit e duhur për të përmbushur këtë detyrë kryesore për të cilën ju dhe të zgjedhurit tuaj në drejtimin e policisë në qendër dhe në qarqe paguheni nga taksapaguesit shqiptarë?

A nuk e kuptoni ju, zoti Ministër dhe ju, zoti Kryeministër, se në një vend normal gjëja e parë dhe më minimale që duhet të bëjë një qeveri e përgjegjshme dhe një ministër i përgjegjshëm është dorëheqja? Merrni shembullin e Ukrainës ku për hir të stabilitetit dhe të qetësisë në vend edhe drejtuesit politikë me prirje autoritariste japin dorëheqjen. 

Edhe sa viktima të tjera do të ketë? Edhe sa tritol do të përdoret kundër biznesit në Shqipëri dhe jetës së qytetarëve shqiptarë, që ministri i Brendshëm dhe Kryeministri të pranojnë realitetin dhe pamundësinë që t’i japin zgjidhje, që të rikthejnë qetësinë te qytetarët shqiptarë duke dhënë dorëheqjen? Ky akt do të përmirësonte klimën në vend dhe do të rikthente sigurinë te njerëzit dhe te biznesi.

Njerëzit dhe biznesi janë të terrorizuar, zotërinj qeveritarë, siç janë të shqetësuar edhe partnerët dhe miqtë tanë ndërkombëtarë. 

Mos harroni se në programin tuaj rilindës premtuat se në 100 ditët e para do të vendosnit rend. Cilin rend? Qytetarët kërkojnë atë rend që la PD-ja, ku fjala tritol dhe shpërthime kishte vite që ishte zhdukur nga lajmet e kronikës. Ndërkohë, ju përmes lidhjeve të dyshimta dhe mungesës së profesionalizmit, përmes shembullit tuaj të përdorimit të tritolit, nuk keni bërë asgjë më shumë veçse keni stimuluar aktet e dhunës dhe të terrorit. Ka ardhur koha që t’i kërkoni falje popullit për mashtrimin e madh që i bëtë dhe të jepni dorëheqjen për hir të stabilitetit dhe të qetësisë. 

Të nderuar deputetë të opozitës, shpresoj se me situatën me të cilën po përballet  vendi çdo ditë, të gjithë ne duhet të kuptojmë se qeverisja nuk është punë përfaqësuesish të katapultuar të OJF-ve, apo ministrash dhe individësh që sapo kanë dalë nga adoleshenca, pa shkollimin e duhur profesional dhe janë katapultuar drejtorë të përgjithshëm. Mungesa e sigurisë, përdorimi i tritolit si simbol i qeverisjes, ka stepur biznesin dhe shoqatat e bizneseve, të cilat përveç kërkesës për më shumë siguri, kanë shprehur edhe kundërshtinë e tyre për buxhetin e vitit 2014. Siç e kemi theksuar edhe më parë, ishte pikërisht ky presion, i shkaktuar nga politikat antibiznes të qeverisë suaj, që e detyroi ministrin tuaj të Financave që me gjysmë zëri të pranonte politikën antibiznes të qeverisë dhe ashtu kokulur e nën zë të miratonte të gjitha kërkesat dhe vërejtjet tona për mbështetjen ndaj biznesit, si dhe të dëgjonte zërin e biznesit në procesin e hartimit të politikave fiskale dhe atyre zhvillimore.

Gjatë këtyre 4 muajve të qeverisjes suaj çdo shqiptar e ka sot më të qartë se kurrë se vendi po qeveriset nga një kabinet tërësisht i paaftë për t’iu përgjigjur kërkesave të kohës dhe ajo që bie në sy është mungesa e profesionalizmit në drejtimin e vendit. Le të më thotë dikush prej jush nëse në praktikën tonë parlamentare apo edhe atë të vendeve të tjera ka njohur ndonjë qeveri që prej 4 muajsh nuk sjell asnjë akt ligjor për miratim në parlament. Është kthyer në praktikë qeverisëse që të sillen për miratim vetëm akte normative, një pjesë e të cilave po rrëzohen nga ana e Gjykatës Kushtetuese. Mbështetur në punën që qeveria ka bërë deri më sot, ajo mund të përcaktohet si qeveria e tritolit, mashtrimit dhe paaftësisë.

Të nderuar kolegë, pjesa më e madhe e Veriut të vendit, ku bën pjesë edhe qarku i Shkodrës, ndodhet në një situatë të përkeqësuar nga reshjet e shumta të shiut. 

Për fat të keq, nga ana e ministrive strukturave përkatëse shtetërore në nivel kombëtar dhe lokal ka një angazhim minimal për t’u ardhur në ndihmë banorëve të këtyre zonave. Ndaj u bëj thirrje ministrit të Bujqësisë, ministrit të Mjedisit, ministrit të Brendshëm dhe Kryeministrit që të mos kërcënojnë këtu deputetët, por të ndërgjegjësojnë strukturat dhe të marrin masa urgjente për t’u ardhur në ndihmë banorëve të qarkut të Shkodrës dhe të gjithë banorëve të qarqeve të tjera të vendit, që ndodhen në rrezik përmbytjesh në rast të përkeqësimit të situatës. 

Zoti Kryeministër, gjatë fushatës u keni premtuar banorëve të Shkodrës se, kur të uleshit në ato karrige, do t’u shmangnit përmbytjet. Ku i keni premtimet, zoti Kryeministër? Çfarë keni bërë për t’u ardhur në ndihmë qytetarëve të Shkodrës në rast përmbytjesh? Shumë nga ata ju besuan, por nuk kanë kaluar as disa muaj për të kuptuar se ju i mashtruat dhe u morët votën për t’i lënë në harresë dhe harresa u shpreh mjaft qartë në buxhetin e këtij viti, ku u ulën ndjeshëm investimet në infrastrukturë, nuk u parashikua asnjë lek për mirëmbajtjen e hidrovoreve, asnjë lek për kompensimin e dëmeve, asnjë lek për përfundimin e bypass-it perëndimor, i cili në rast përmbytjesh do të jetë vetë i përmbytur, duke çuar dëm miliona lekë investime në këtë vepër.

Ja, pra, me çfarë fondesh qeveria mendon t’i parandalojë rastet e përmbytjeve në qarkun e Shkodrës. Ndaj me gojën plotë mund të them se persekutimi i Shkodrës nga qeveria e majtë sapo filloi.

Faleminderit!

Ilir Meta – Faleminderit!

Zoti Halimi, urdhëroni!

Eduard Halimi – Zoti Kryetar i Kuvendit,

Të nderuar kolegë,

Ky është projektligji i tretë që ne po diskutojmë sot dhe nuk është ndonjë projektligj që rregullon apo zgjidh ndonjë hall të qytetarëve shqiptarë. Jo, është thjesht një marrëveshje. Deri këtu nuk ka ndonjë të keqe, sepse Kuvendi duhet të miratojë edhe marrëveshje. Problemi qëndron se po kalojnë 5 muaj, është seanca e 17-të e deri më sot nuk ka ligje nga qeveria. Ka vetëm marrëveshje të shkruara nga vendet partnere, si ky që kemi sot, që duhet t’i ratifikojmë, por nuk ka ligje. 

Nga data 15 shtator deri më sot qeveria ka publikuar 28 projektligje, por këto në 90% të rasteve janë ose ratifikim marrëveshjesh ose akte normative të shkruara, të firmosura dhe të miratuara nga vetë Kryeministri. 

Rendi ka probleme dhe problemet duhet t’i zgjidhë qeveria e votuar, por ato zgjidhen me reforma. Reformat bëhen me ligje dhe me rregulla, por ligje sërish nuk ka. “Ligjet nuk na duhen”, thotë Kryeministri. Rendi po degradon çdo ditë, krimi po tmerron çdo fëmijë e të rritur nga mëngjesi deri në darkë. Nuk ka ditë që mediet të mos raportojnë të vrarë, tritol, grabitje, plagosje dhe aksidente. Siguria publike sot është në rrezik. 

Ne sot flasim për tregtinë e armëve, por qytetarët duhet të dinë nga qeveritarët se çfarë po bëhet me armët. Armë ka më pak se në vitin 1998, por krimi po godet më fort se në vitin  1998. Vendi nuk është më si në vitin 2005, ku kishte më tepër se 120 banda, që luanin me koka njerëzish në trotuaret e qyteteve. Krimi dhe kriminaliteti është rritur akoma më shumë se në vitin 2005. Masat penale për ata që kapen me armë pa leje janë trefishuar, por numri i atyre që lëvizin me armë në brez është me qindra dhe i atyre që kapen është sa gishtat e dorës. Krime po ndodhin çdo ditë, por zbulimi i tyre është edhe më i ulët. Grabitje po ndodhin çdo ditë në mes të qytetit, në Durrës, në Tiranë, në Vlorë dhe krimi nuk ka frikë, për aq kohë sa e hedh pa u lagur dhe nuk i hyn gjemb në këmbë. Krimi po bëhet i pasur nga vjedhjet e qytetarëve dhe pasuria po e frymëzon çdo ditë e më shumë. Tonelata droge nisen nga Shqipëria, por kapen në vendet fqinje, ku sipas raporteve të agjencive të huaja tonelata të tjera nuk u kapën. 

Siguria publike në vend është në gjendjen më kritike të këtyre 10 vjetëve të fundit, por analizë, reflektim dhe ligje nuk ka. Ia hedhim fajin kujt të mundemi, nga opozita te prokuroria, pastaj ua hedhin fajin kompanive celulare, pastaj kalojmë te SHISH-i, edhe pse tritolin e solli kjo qeveri e frymëzuar me rilindjen. 

Gjithçka ndodh në këtë vend, por nga qeveria nuk ka reflektim. Sot flasim për tregtinë e armëve, sepse çështja më e rëndësishme për çdo qytetar është siguria publike, e atyre prindërve që çdo mëngjes nisin fëmijët me ankth të madh dhe presin nëse do t’u kthehen nga shkolla pa plagosje, pa grabitje, pa rrahje. Nuk ka dyshim se të merresh me sigurinë publike sot është puna më e vështirë për çdo qeveritar, por punët e vështira kërkojnë përgjegjshmëri të lartë, kërkojnë profesionalizëm, kërkojnë seriozitet, kërkojnë edhe reflektim. Kërkojnë orë pa fund pune për të njohur situatën, se çfarë ndodh atje poshtë dhe mbi të gjitha kërkojnë vullnet për të përmirësuar atë që sheh, kërkojnë më pak fjalë dhe më shumë punë, kërkojnë pjekuri e aftësi, kërkojnë modesti, kërkojnë dhe autokritikë, kur nuk e bën punën siç duhet, kërkojnë reforma dhe reformat bëhen me ligje. Ligjet kërkojnë punë, kërkojnë profesionalizëm, nuk kërkojnë fjalë dhe retorikë butaforike në ekrane. 

Por Kryeministri thotë se ligjet nuk na duhen, dhe po iu deshën, i bën vetë me akte normative. E derisa nuk i duhen ligje, nuk i duhet as Parlamenti, as grupi parlamentar, që nuk po flet fare sot, as opozita. “Unë,- thotë- ai jam mandatuar për të udhëhequr. Udhëheqja ime nuk ka asnjë dështim, por po shkoj nga suksesi në sukses, nga fitorja në fitore. “Por të thuash se në 100 ditë nuk kam pasur asnjë dështim, do të thotë ose nuk je i përgjegjshëm për atë që thua, ose nuk je serioz, ose synon qartë të gënjesh veten dhe të gënjesh shqiptarët. Të thuash 5 muaj, pasi ke marrë pushtetin se fajin për situatën e vendit dhe situatën e rendit në përgjithësi e ka opozita, është një problem i madh, se nuk e ke kuptuar akoma që ke ardhur në pushtet. Të thuash se fajin për vrasjet e ka Shërbimi Informativ Shtetëror, kur vrasjet nuk janë akt terrorist, fajin për tritolin e kanë kompanitë celulare dhe ti që ke detyrë të drejtpërdrejtë ruajtjen dhe rendin e sigurisë publike të qytetarëve shqiptarë, nuk ke asnjë faj, do të thotë të mos jesh i besueshëm edhe për ata që të ndjekin. Të thuash  nuk e morëm statusin se fajin e kishin ekstremistët evropianë, kur ishin 5 vende që  thanë jo, kjo është të mos jesh i besueshëm edhe për ata që të ndjekin, për grupin tënd parlamentar, pale pastaj për miliona e miliona shqiptarë. Pse nuk e votoi Britania statusin? Sepse parlamenti britanik ishte ekstremist? Ekstremist ishte parlamenti francez? Ekstremist ishte parlamenti gjerman? 

Shekspiri thotë: “Gënjeshtra  ka shtatë variante, ndërsa e vërteta ka vetëm një”. Dhe varianti i të vërtetës për çdo shqiptar është i qartë. Këtë jua tha në sy një ekspert, ne nuk ishim, e pamë nga televizori, se kjo qeveri kishte 90% shanse të dështonte. Do të dështonte për faktin se ishte e paaftë. Ai tha variantin e të vërtetës: dështon me ekonominë, sepse rrit taksat, çmimet, borxhin dhe barrën ndaj qytetarëve. Po shtrenjton jetën e qytetarëve dhe ekonomia po shkon çdo ditë tatëpjetë. Rendi po dështon dhe krimi po përpin vendin, sepse policia u zhbë brenda javës duke u zëvendësuar me njerëz politikë dhe jo profesionistë. Krimi dhe trafiku i lëndëve narkotike kanë shpërthyer nga të gjitha anët dhe fajin nuk e kanë të tjerët, por ata që nuk arrijnë të zbulojnë krimet. Nuk na e mohuan statusin, ngaqë ishte ekstremiste Merkel, qeveria e saj, as Kameruni, që e priti në mes të Londrës, as Hollande dhe as qeveria e tij, por sepse ekstremistë janë këta këtu, është kryeministri ynë i pari, ky që thotë se qenka mandatuar për të udhëhequr dhe jo për të qeverisur, që thotë se, që kur u bë Kryeministër, Shqipëria ka zot dhe llogarinë e ka vetëm me të zotin. Ekstremistë janë këta këtu, e gjithë qeveria mbrapa meje, që për 5 muaj nuk bëjnë asnjë ligj si në çdo parlament të vendeve të BE-së, por veprojnë  in extremis, pikërisht duke bërë akte normative dhe duke fshirë konsensusin, duke fshirë administratën me akte normative. Veprojnë in extremis për të marrë borxh sa herë i duhen para për të rregulluar zyrat e tyre dhe të ministrave të tyre. Borxhin e marrin sërish in extremis me akte normative, veprojnë in extremis duke kaluar paketën fiskale brenda natës, pa u konsultuar fare me biznesin, me qytetarët jo e jo. Veprojnë inekstremis kur miratojnë një paketë ligjore brenda natës pa pyetur kurrkënd dhe i quajnë mafiozë, gjyqtarët, prokurorët, infermierët, deri edhe policët e qarkullimit dhe kërkojnë masa ekstreme duke çuditur botën dhe ekspertët e partnerët ndërkombëtarë.

Jo, të nderuar kolegë, ekstremistët i kemi këtu, ata që veprojnë çdo muaj in extremis, çdo ditë, çdo javë, i kemi këtu në sallë, të gjithë qeverinë që kam mbrapa. Ashtu si për statusin, edhe për sigurinë publike dhe për rendin ua hedhin fajin kujt të mundin dhe kujt t’u dalë përpara. Thonë gjithë ditën gënjeshtra dhe priren që t’i besojnë dhe vetë në botën e tyre imagjinare. 

Ndaj dhe po e mbyll sërish me thënien e Shekspirit: “Gënjeshtra  ka shtatë variante, ndërsa e vërteta ka vetëm një”. Dhe e vërteta është se shqiptarëve po u vjen çdo ditë në majë të hundës nga paaftësia, arroganca e kësaj qeverie që po e zhyt vendin në një humnerë pa fund.

Faleminderit!

Ilir Meta – Fjalën e ka Kryeministri, zoti  Rama.

Edi Rama – Do të dëshiroja shumë që opozita të na vinte në pozitë të vështirë si qeveri, por kjo opozitë na vë të gjithëve në pozitë si njerëz të këtij vendi, jo vetëm ne këtu, por dhe çdo shqiptar të arsyeshëm që ka durimin të ndjekë seanca si kjo e sotmja, ku të mbyt mjerimi mendor, ku fjalët rrjedhin si llum mendjesh të mobilizuara për të prodhuar sasinë më të madhe të mundshme të gomarllëkut për minutë, ku madje  të vjen keq për gomarin që ta krahasosh me njeriun, sepse gomari mbajti në kurriz profetin, kurse këta kurrizin e mbajnë samar për Saliun. Bënë çfarë deshën me Shqipërinë, e minuan çdo marrëdhënie sociale me urrejtje politike, çdo komunitet me varfëri e me papunësi, çdo shkollë me injorancë, çdo pronë me konflikte, çdo rrugë me pika aksidentesh vdekjeprurëse, çdo derë të shtetit me korrupsion. E bënë shtetin fije-fije, e mbollën shpirtin e tyre të rrëmujës në çdo zyrë, e nxorën ujin e zi nga çdo xhep Shqipërie dhe pa u tharë akoma vula e vendimit të shqiptarëve për t’i përzënë nga qeveria, na kërkojnë hesap këtu sikur sapo kanë rënë nga qielli. Po mirë që kërkojnë hesap, se puna e opozitës është, por këta kanë kaq shumë hesape të pambyllura me shqiptarët dhe me veten e tyre, sa i gënjen mendja se mund t’i mbyllin duke derdhur ku të munden, sa të munden, si të munden, një llum fjalësh për çdo gjë. Gënjejnë, sajojnë, shpifin akuzojnë, fyejnë, delirojnë, shkumojnë, recitojnë, një e nga një, dhe bëjnë sikur vajtojnë për Shqipërinë që po shkatërrohet, për papunësinë që po rritet, për drejtësinë që po sulmohet, për biznesin që po tmerrohet, madje dhe për shqiptarinë që po tradhtohet. Këta madje, bëjnë sikur vajtojnë deri edhe për administratën që po rrënohet, që e ngritën mbi meritën, jo mbi pushtetin dhe mbi paranë, administratën që nuk e prekën kurrë, por vetëm e përkëdhelën! Kurrë nuk e hipën në autobus për mitingje, kurrë nuk i kërkuan të dalë në fushatë në rresht për një me lista dhe me pikë takimesh, me apele! Kurrë nuk e panë si shpellë për të rrasur dhe përplasur sojin dhe sorollopin e tyre në çdo zyrë të shtetit. 

Në fakt, ju bëni sikur vajtoni të tëra bukuritë që i falët këtij vendi me përkushtim dhe ndershmëri 8 vjet me radhë. Është diçka tjetër që e vajtoni me të vërtetë thellë, por nuk e thoni dot: humbjen e pushtetit tuaj të korruptuar deri në palcë, humbjen e kontrollit tuaj të dhunshëm mbi librat e llogarive të shtetit dhe mbi llogaritë e çdo kompanie private, humbjen e fuqisë policore, që ju e bëtë njësh me forcën e krimit. Ju nuk mund ta keni idenë se sa açik e tregoni vuajtjen për këto humbje kur flisni për atë serverin e tatimeve që ne, jo ju, e audituam dhe e çuam për hetim në prokurori, madje duke kërkuar që prokuroria të angazhojë edhe ekspertizë ndërkombëtare për ta zbardhur gjithçka brenda atij hani elektronik, pa dyer e pa dritare. Lëre pastaj se si ju duket në fytyrë dhe ju ndihet në çdo fjali vuajtja dhe sikleti kur lexoni fletë-rrufenë e ditës për Policinë e Shtetit! Aq keq e luani pjesën e të përvuajturit për mëmëdhenë, sa duket sikur tërë natën e kaloni duke pritur të plasë diku tritoli, që të dilni me vrap dhe të akuzoni, jo krimin, por policinë. Ju nuk e keni me krimin, por me policinë këtë luftën tuaj të dëshpëruar. Këtë e tregon mirë edhe fakti se jo vetëm nuk i bëni kurrë thirrje policisë të zbardhë ngjarjet, por nxitoni t’i kërkoni ministrit të Brendshëm dorëheqjen. Madje as sot, vetëm brenda një gjysmë dite, nuk është bërë akoma një ditë nga operacioni spektakolar i policisë që zbuloi një pjesë të konsiderueshme të botës së zezë të tritolit, meazallah se heshtët, se për të thënë ndonjë fjalë inkurajuese për policinë nuk pret kush nga ju. Por prapë sulm, a thua se u trembët se mos tremben trimat e asaj botës së tritolit. 

Është zgjedhja juaj. Mbase nuk keni zgjedhje tjetër me tërë ato gjynahe të pushtetit tuaj që ua lënë pa gjumë plakun dhe jua katranosin edhe juve të gjithëve gjuhën. Por kot e keni, shtetin që ju rrënuat ne do të vazhdojmë ta rindërtojmë, Policinë e Shtetit, që ju e lidhët këmbë e duar me litarët e interesave të paligjshme dhe me nyjet e paditurisë tuaj, ne do ta zgjidhim deri në nyjen e fundit dhe do ta lëshojmë përditë dhe me më shumë fuqi drejt kriminelëve dhe shkelësve të ligjit. Që Shqipëria të shpëtonte nga sundimi i krimit, duhej që në radhë të parë Policia e Shtetit të shpëtonte nga pushteti juaj. Ne e dinim këtë më parë dhe shifrat sot, kur policia vetëm sa ka nisur ta rimarrë veten, flasin qartë për këtë. Mjafton të bëjmë krahasimin mes këtyre katër muajve atyre të së njëjtës periudhë të një viti më parë, kur ju nuk ishit këtu, se ju ratë nga qielli sot. 34 vrasje në këto 4 muaj nga 53 në të njëjtën periudhë të një viti më parë. 18% më pak vdekje nga aksidentet në rrugë. 50% më pak vjedhja me armë, me pasojë vdekjen. Pra, më pak vrasje dhe më pak vdekje. Më shumë aksion dhe më shumë reagim nga Policia e Shtetit. Shifrat e thonë këtë. Kujtesa e shqiptarëve, që ju, sado të përpiqeni, nuk i budallallepsni dot duke kujtuar se përpjekja juaj për t’i trajtuar si budallenj mund të japë ndonjë sukses, e thotë këtë. Megjithatë ne as jemi të kënaqur, as do të kënaqemi ndonjëherë, deri ditën e fundit të qeverisjes tonë, sepse, nëse për sundimin e krimit ka filluar fundi, lufta me krimin është një luftë që nuk mbaron asnjëherë,  në asnjë vend të botës dhe ne do ta bëjmë luftën deri në fund pa asnjë tërheqje, pas asnjë lëkundje dhe pa asnjë diskutim, jo vetëm kundër krimit, por dhe kundër shkaqeve të krimit, jo vetëm për të arrestuar dhe ndëshkuar 18- vjeçarë, që qëllojnë mbi autobusë me kallashnikov, por për t’i dhënë shkollës cilësinë e duhur  dhe edukimit në shkollë kuptimin  e humbur;  jo vetëm për të kapur e çuar para gjyqit kriminelë, por edhe për të zmbrapsur korrupsionin nga dyert e gjykatave dhe për t’i kthyer drejtësisë kuptimin e varrosur; jo vetëm për të rritur rezultatet e policimit, por edhe për të rritur treguesit e punësimit.

Ne, sot, pas vetëm katër muajsh mund të krahasohemi veç me ju. Por është e sigurt, dhe ne e dimë mirë këtë, që të krahasohesh me ju në fushën e luftës kundër krimit dhe të jesh i kënaqur, është njësoj si të kënaqej skuadra e kohëve të arta e “Flamurtarit”, duke u krahasuar, fjala vjen, me ekipin e pingpongut të fshatit të Saliut, ose pak më dashamirëse, njësoj si të kënaqej doktor Saliu, duke u krahasuar si kardiolog, me një mjek si “Flamuri pa shkop”.

E pra, ne, krahasimin, sot e për pak kohë, do të vazhdojmë ta bëjmë me ju. Ndërkohë që për ne, krahasimi është tjetër dhe i siguroj të gjithë shqiptarët se ne do të kënaqemi vetëm nëse do t’i afrojmë shifrat e krimit në Shqipëri me shifrat e krimit në Europën ku duam të integrohemi. Dhe ne jemi të bindur se do t’ia dalim dhe jemi absolutisht të bindur se forca reaguese e policisë ndaj krimit dhe paligjshmërisë në tërësi duhet dhe do të rritet, ashtu siç po rritet dita-ditës, falë thellimit të reformës strukturore të policisë, rritjes së cilësisë së burimeve njerëzore në polici, futjes së teknologjisë së re në funksion të aktivitetit policor.

Ministria e Brendshme po punon intensivisht në të gjitha këto drejtime dhe unë kam bindjen se shifrat do të  shkojnë duke u përmirësuar çdo muaj. Ndërkohë që çdo muaj, qytetarët do të vazhdojnë të prekin ndryshimin e cilësisë së shërbimit policor, jo vetëm përmes shifrave, por në çdo kontakt me Policinë e Shtetit.

Në të shkuarën keni harxhuar miliona euro për kamera sigurie, që nuk anë punuar asnjë ditë të vetme. Ndërkohë që vetëm në pak muaj kemi vënë punën në vijë për të ngritur disa sisteme të reja kamerash, që nga trupi i policit të patrullës, te makina e patrullimit, si dhe në rrugët e vendit dhe duke filluar shumë shpejt, nga Tirana, do të ketë monitorim të standardeve më të larta teknologjike.

Kemi trashëguar një polici të keqstrukturuar, të paekuilibruar mes strukturave që rrinin zyrave dhe strukturave të terrenit, të shkatërruar në linjën informative, aq të shkatërruar sa i keni zhdukur të gjithë informatorët dhe ndërkohë, ju kanë vënë kryq, vitet e fundit, partnerët, sepse asnjë mundësi të shkëmbimit të informacionit të sigurt nuk kishte me Ministrinë tonë të Brendshme dhe çdo informacion, përpara se ta merrnin strukturat e policisë, e merrnin kriminelët që ishin në kërkim ndërkombëtar.

Ne trashëguam një polici që ishte mësuar me humbje përballë krimit dhe të nënshtruar politikisht, të keqpaguar si s’ka më keq, të degraduar moralisht, dhe nga çfarë?! Nga pasojat e korrupsionit në Ministrinë e Brendshme, në polici dhe sigurisht, nga pasojat e asaj tradhtie të  përditshme, që ju e kthyet në sistem, në kurriz të Policisë së Shtetit, në kurriz të policëve që shkonin e përballeshin me kriminelët dhe këputeshin si të ishin pemë, përballë plumbave të kriminelëve.

Janë hedhur bazat e një ristrukturimi të plotë, në marrëdhënie të ngushtë me partnerët tanë. Është ekuilibruar ndarja e forcave, po ringrihet linja informative, ka nisur marrja e terrenit të lëshuar me vite ndaj krimit dhe ka marrë fund nënshtrimi polik, janë dyfishuar pagat për punonjësit e policisë në terren dhe ka filluar ajo rimëkëmbje morale që e bën policinë, sot, të gatshme dhe të aftë jo vetëm të sekuestrojë sasira droge që juve sigurisht nuk keni mundur t’i kapni, por ju e dini pse i keni lënë të kalojnë dhe të bëjë operacione si ai i djeshmi. Dhe ju siguroj prapë, se ky është vetëm fillimi!

Shifrat përsëri flasin vetë për çka po them. Zbulueshmëria e krimeve apo e kriminelëve është rritur ndjeshëm për të njëjtën periudhë, dhe këtu flasim për shifrat tona zyrtare dhe për shifrat tuaja zyrtare. Krahasuar me një vit më parë janë kapur 15% më shumë persona në kërkim brenda vendit dhe 111% më shumë persona në kërkim ndërkombëtar; janë goditur 35% më shumë grupe kriminale në fushën e drogës; janë kapur dhe proceduar 59% më shumë autorë trafiqesh dhe 71% më i lartë është numri i autorëve të kapur dhe proceduar për korrupsion.

Kemi trashëguar, fatkeqësisht, policinë me nivelin më të lartë të moshës mesatare në Europë dhe me nivelin më të ulët mesatar të shkollimit në Europë. E kemi të vështirë sa herë që shtrijmë dorën për të kërkuar ndihmë, kur duhet të japim shifrën e moshës së policisë sonë dhe kur duhet të japim përqindjen e shkollimit të lartë, të shkollimit të mesëm dhe shkollimit fillor në policinë tonë.

Nëse të gjitha shifrat e tjera janë në përmirësim të vazhdueshëm, sigurisht që ky muaj ka shënuar një përkeqësim të ndjeshëm, sidomos psikologjik, për shkak të risisë negative në tërësinë e aktivitetit kriminal, akteve terrorizuese të goditjeve kriminale me tritol. Ky është një fakt jo vetëm i pamohueshëm, por edhe më shumë sesa i mjaftueshëm për të kuptuar se reagimi i shtetit duhet të jetë shumë më kompleks, sesa thjesht reagimi i Policisë së Shtetit. Siç e thoshte dikush, që di shumë më tepër se unë dhe se ju, Kryetari i Bashkisë së Nju Jorkut,  Rudolf Guliani, në çështjen e luftës me krimin, rëndësi ka koha që i duhet rendit ligjor për t’u organizuar, po aq sa ç’është i organizuar krimi.

Së shpejti, në Parlament do të vijë për shqyrtim një reformë ligjore  për rendin publik dhe po ashtu do të ngrihet edhe Byroja Kombëtare e Hetimit, për të cilat po punojmë ngushtësisht dhe jemi në përfundim me partnerët tanë. Ky është një fakt më shumë, po ashtu, sesa i mjaftueshëm, për të kuptuar se niveli i shërbimeve inteligjente shqiptare, jo vetëm i SHISH-it që ngrihet mbi një ligj të vitit ‘98, që nuk përmbush më nevojat  për të përballur sfidat e kohës, duhet ngritur në një shkallë tjetër. Edhe këtu lypset një reformë tërësore, ligjore edhe organizative, e cila ka filluar, siç ka filluar edhe strategjia e re e Sigurimit Kombëtar.

Por ky fakt, ky i tritolit, është një fakt më shumë se i mjaftueshëm për të kuptuar çdo shqiptar se ku jemi ne, shumica parlamentare dhe ku jeni ju, opozita, në këtë përballje të fortë që ka nisur mes shtetit dhe krimit, në këtë përballje ku krimi më në fund ka përballë shtetin, në këtë përballje ku shteti fiton terren përditë dhe ku, sigurisht, krimi po ashtu, reagon.

Ju bëni politikë me krimin. Ne bëjmë luftë me krimin. Politika juaj e frymëzon krimin. Lufta jonë po e zmbraps dhe do ta çojë krimin aty ku e ka vendin. Kjo politikë juaja është zgjedhja juaj. Vazhdoni bëjeni, por vetëm një rezultat ka: humbjen e radhës. Ndërsa lufta jonë është zgjedhja jonë dhe mbi të gjitha, është zgjedhja e atyre shqiptarëve, që nuk e kanë harruar se kur na votuan, na votuan në radhën të parë, për siguri dhe qetësi, ashtu siç ishin të lënë rrugëve për shkak të pasigurisë së përgjithshme që kishte krijuar policia, e degraduar qëllimisht nga ana juaj. E pra, kjo luftë ka vetëm një rezultat për ne: vendosjen e sundimit të shtetit dhe fundin e sundimit të krimit mbi shtetin.

Ilir Meta – Kalojmë në shprehjen e grupeve parlamentare.

Në emër të Grupit Parlamentar të LSI-së, fjalën e ka Ilir Meta.

Ilir Meta – Të nderuar kolegë deputetë,

Kemi 9 orë në një seancë maratonë dhe 99% të kohës flitet jashtë çëshjeve të rendit të ditës. Kjo është në respekt të vullnetit tonë maksimal për t’i dhënë hapësirat e jashtëzakonshme si asnjëherë tjetër opozitës në këtë Kuvend, për të treguar vullnetin dhe respektin tonë për opozitën dhe për fjalën e lirë, ashtu sic kemi bërë vazhdimisht, ashtu sikurse bëmë edhe në seancën maratonë për projetkbuxhetin, ku të gjithë deputetët e nderuar të opozitës folën dhe e kaluan edhe kohën sipas Rregullores, por në fund morën pjesë në votim vetëm 27 kolegë deputetë.

Ndaj dhe mendova të flas disa fjalë, jo 20 minuta sa ç’folët ju, por 5 minuta, lidhur me këtë debat të deritanishëm, i cili ka shumë gjëra që na bëjnë të mendojmë që duhet të jemi më të përgjegjshëm dhe më realistë. Dëgjova këtu një koleg të opozitës që me ngazëllim citonte një raport të inspektoratit të arsimit, i cili raportonte se kushtet në shkolla janë skandaloze. Atëherë, kur u bënë skandaloze këto kushte? Vetëm në 4 muaj të kësaj qeverie? Dhe si u zhbënë në kaq pak kohë kushtet e mrekullueshme të 8 vjetëve të një qeverie të mëparshme? Kush mund të na besojë duke folur në këtë mënyrë? Do të na besojnë nxënësit? Do të na besojnë mësuesit, apo prindërit e nxënësve? 

Dëgjuam se situata ekonomike në vend është mjaft e rëndë dhe papunësia është në rritje, madje për këtë dëgjuam edhe referenca ndaj INSTAT-it për 3 –mujorin e vitit që kaloi, pra 3-mujorin e tretë. Atëherë, na vjen keq që kolegu në fjalë nuk e di që gjatë kësaj periudhe, ku sipas INSTAT-it ekonomia jonë pësoi për herë të parë një rënie me më shumë se 2% dhe papunësia një rritje, kryeministër ishte kolegu ynë i nderuar, zoti Sali Berisha dhe shumë prej kolegëve të parafolësit ishin ministra. Është e vërtetë se qeveria e re u detyrua të merrte para borxh para pak muajsh në këtë Kuvend, sepse arka e shtetit u gjend bosh për shkak të shpenzimeve frenetike elektorale dhe natyrisht që qeveria për të mos rritur borxhin nuk mund të linte pensionistët pa pensione, administratën pa paga e kështu me radhë.

Është e vërtetë se deficiti buxhetor dhe borxhi janë rritur ose më saktë janë legalizuar nga qeveria e re, sepse ajo me kurajë njohu borxhet e papaguara ndaj biznesit nga qeveria e mëparshme, të cilat ishin dhe janë ende deri në shlyerje një litar në fytin e këtij biznesi. 

Dëgjuam shqetësimet tuaja për administratën dhe lëvizjet në administratë dhe vërtet çdo rast, i cili nuk respekton ligjin absolutisht që është i dënueshëm dhe duhet të merren masa ndaj atyre drejtuesve që bëjnë veprime të tilla, por kolegu nga Elbasani do të kishte bërë mirë të kishte bërë një autokritikë këtu për genocidin që ka bërë në administratë në kohën e mëparshme, në qytetin dhe në rrethin e tij. Në këtë mënyrë do të ishte edhe ai më i besueshëm dhe të gjithë do ta dëgjonim me vëmendje në të ardhmen. 

Dëgjojmë këtu shumë fjalë për tritolin dhe i kemi dëgjuar gjithë këto kohë. Vetëm për tritolin e Milotit nuk kemi dëgjuar asnjë shqetësim, që kërkonte të linte të gjithë Shqipërinë pa energji elektrike, madje në një status në Facebook u tha se edhe për këtë e kishte fajin qeveria “Rama”, sepse ky akt terrorist (Nuk u shpreh kështu akti në Facebook?), ishte si rezultat i kësaj pakënaqësie.

Dëgjojmë që përmendet vazhdimisht Lazarati.  Ai kanabisi që kapet sot, të gjithë e dimë se është mbjellë dje, ndaj këtu duhet një autokritikë, që të jemi më të besueshëm. Nuk duhet që për inat të Edi Ramës, Saimir Tahirit, Ilir Metës dhe cilitdo tjetër t’i kundërvihemi Policisë së Shtetit, t’u kundërvihemi organeve të drejtësisë, sepse ata kanë nevojë për mbështetjen tonë në luftën kundër krimit të organizuar dhe krimit ordiner, prandaj ta japim të gjithë këtë mbështetje, sepse nga tritoli që kërcet në rrugët e qyteteve tona kërcënohen njësoj të gjithë: demokratët, socialistët dhe qytetarë pa parti. 

Është koha të bëjmë disa reforma së bashku, sepse qeveria është në fillimet e ushtrimit të përgjegjësive për të cilat është votuar, por edhe opozita njëkohësisht është në fillimet e saj të ushtrimit të këtyre përgjegjësive kaq të rëndësishme. Është koha të realizojmë reformën administrative dhe territoriale, sepse ky ka qenë një synim i të gjitha forcave politike, ka qenë edhe synim i demokratëve në të kaluarën, që donin ta bënin, por nuk i kishin votat. Është një synim edhe i kësaj maxhorance sot, që kërkon ta bëjë dhe i ka votat, por që pret e lutet për bashkëpunimin dhe konsensusin tuaj prej dy javësh, duke krijuar të gjitha hapësirat që opozita nuk i ka pasur në të kaluarën, pra për një komision ku të dyja palët do të jenë të barabarta, pavarësisht nga raporti i votave në Kuvend. Opozita do të ketë të drejtën të ketë bashkëkryetarin në këtë komision, pra Partia Demokratike në mënyrë të posaçme, së bashku me Partinë Socialiste,  do ta kryesojnë këtë komision dhe secila palë do të ketë nga 8 anëtarë, duke i dhënë edhe të drejtën e vetos në komision. 

Komuniteti ndërkombëtar është mjaft i angazhuar për këtë reformë dhe po e financon ekspertizën për realizimin e saj. Askush nuk e ka kontestuar vendimin që është miratuar edhe në këtë Kuvend. 150 njësi vendore sot nuk krijojnë asnjë të ardhur dhe nuk ofrojnë asnjë shërbim e investim për komunitetin e tyre. 80 milionë dollarë do të përfitonte Shqipëria vetëm nga kursimi i kostove administrative nga realizimi i kësaj reforme me një mandat të pushtetit vendor, ndërkohë që ne marrim para borxh dhe paguajmë interesa. Këto interesa i paguajnë qytetarët tanë, taksapaguesit e këtij vendi, të cilët janë socialistë, demokratë dhe pa parti. Ndërkohë, Kosova ka 37 njësi vendore, Maqedonia ka 80 njësi vendore, kurse ne kemi 385. Është koha për të reflektuar dhe për të bashkëpunuar. 

Kemi dëgjuar këtu fjalime pa fund për fajin e kësaj qeverie për mosmarrjen e statusit në dhjetor. Është një gabim i madh të mendojmë se duke dëmtuar vendin do të dëmtojmë Edi Ramën, Ilir Metën dhe gjithë të tjerët. Të gjithë na shohin me shumë vëmendje, në radhë të parë qytetarët, të cilët na kanë votuar dhe na kanë sjellë këtu për t’i përfaqësuar dhe për të mbrojtur interesat e tyre. Le t’i mbrojmë të bashkuar kur bëhet fjalë për interesat e vendit, siç është interesi i reformave dhe i integrimit europian. Prandaj, me pak fjalë, që të mbaj edhe premtimin për të mos e kaluar kohën, se nuk ka edhe kush të ma presë fjalën, dua t’ju them se nga përvoja ime kam mësuar se nervozizmi është këshilltari më i gabuar në politikë, prandaj merreni me qetësi.

Faleminderit!

Zoti Berisha, keni fjalën.

Sali Berisha – Zonja deputete, zotërinj deputetë, të dashur qytetarë dhe qytetare, 

Bashkëkryetari i kësaj maxhorance vazhdoi tërkuzën e akuzave ndaj opozitës, të cilën e trajtoi me retorikën e tij armiqësore. 

Nuk ka diskutim se problemi themelor sot për Shqipërinë është çështja e krimit. Nuk ka diskutim se krimi është në një revansh të pandalshëm, që vjen e përkeqësohet nga java në javë. Çfarë ndodh këtu me bashkëkryetarin e maxhorancës? Nuk flet për krimin, flet për opozitën, nuk flet për bandat, flet për opozitën dhe reagimet e saj. Ja, t’ju lexoj këtu një moment. Është një botim me titull shumë interesant i agjencisë së tij personale: “Politikanë të djathtë të mërzitur urdhëruan valën e terrorit.” A nuk të kujton kjo bombën në ambasadën sovjetike? A nuk përbën kjo një mbështetje për krimin, një mburojë politike? Sa e vlefshme është kjo? 

Për sa i përket ftesës suaj për dialog, ajo është e llojit makbethian dhe për konsensus, sepse ju vetëm në një hark kohor dymujor keni shkelmuar në mënyrën më të pamëshirshme konsensusin, kur në këtë sallë, kur në këtë platformë ne ju bënim thirrje të mos rrënonit konsensusin, se në 23 vjet nuk është rrënuar. Kemi pasur kundërshtitë më të mëdha, kemi pasur përplasjet më të fuqishme, por konsensusit i jemi përmbajtur si akti më i rëndësishëm në disa momente të caktuara, për të kapërcyer vështirësitë dhe ecur përpara. Ju, zoti Kryetar, po bëni gijotinën e administratës, kurse këtu thoni se nuk është prekur. Po të them unë se 35 punonjës të sigurimeve shoqërore në Gjirokastër janë shkarkuar nga drejtori i LSI-së në një ditë. Një Anila Shehu, seç quhet, kujdestare konviktesh, që keni bërë drejtoreshë para pak ditësh, ka shkarkuar 71 vetë në drejtorinë e konvikteve. Dhe çfarë? Sanitarë, pastrues, magazinierë. Ju jeni deputet, shkoni te drejtoria e konvikteve, verifikojini, pastaj hajdeni këtu dhe thoni që ti, Sali Berisha, gënjen. Po nuk e bëni dot se janë 70 vetë dhe ajo ka përgatitur listën për 100 të tjerë.  

Pra, problemi juaj është se doni të kryeni çdo padrejtësi. Keni filluar betejën kundër AMA-s, kundër Bordit të Mjeteve te Komunikimit, me çdo kusht ta shkarkojmë. Po ju duhet të kuptoni një gjë: nëse nuk dëshmoni disa kufizime, kjo tregon se nuk njihni shtetin ligjor, nëse ju nuk pranoni disa kufizime, dëshmoni se jeni për shtetin policor. Për ne sigurisht duhet të funksionojë shteti ligjor, por nëse ju do të shkoni drejt shtetit policor, absolutisht edhe ne do të përgatitemi t’ju përgjigjemi si çdo shteti policor. Nuk na lini rrugë tjetër. 

Po jua them këtu. Keni filluar betejën që ditën e parë me kryeinspektoren e vendit, vetëm se keni frikë të verifikoni pasuritë tuaja, vetëm se nuk justifikoni dot një qindarkë nga pasuritë tuaja. Dhe çfarë argumenti keni? Argumenti juaj është se e mbylli dosjen prokuroria. Prokuroria hodhi poshtë ato që u thanë nga ju. Beteja juaj është e pamëshirshme vetëm se keni frikë. Çfarë bëtë ju me institucionin më delikat? Ku do t’i çoni thasët e parave që vidhni çdo ditë? Sigurisht do t’i pastroni ato. Ndaj dhe vendosët të keni ish-kryeinspektoren e partisë në krye. Po ç’kujtoni ju, se Europa pajtohet  me këto standarde? Kurrë nuk pajtohet. 

Vazhdoni në këtë mënyrë dhe elaboroni teori sa të doni, por një gjë duket qartë: ju po na largoni në mënyrën më të sigurt nga projekti i  integrimit evropian. Ndaj, zoti bashkëkryetar, shtesa juaj ishte shumë e pasinqertë dhe e vërteta nuk është ajo që thoni ju. Ka një histori ky parlament. Të gjitha komisionet bipartizane të reformave të kësaj natyre kanë funksionuar, dhe me të drejtë vetoje, por kanë funksionuar  edhe me nenin tjetër që maxhoranca nuk mund të përdorë votat për kalimin e kësaj reforme. Pra, ju nuk po bëni reformë, kërkoni konsensus për një parafabrikat, të cilin  e keni kryekëput në funksion të zgjedhjeve të ardhshme. 

Zoti bashkëkryetar, përmende Kosovën, Maqedoninë. Po ju kujtoj se Franca ka 36.500 komuna. Sipas ligjit, ka komuna me 1500 banorë dhe kjo vetëm për t’i  mbajtur shërbimet afër qytetarit. Po kështu në Itali. Çfarë dua të them me këtë? Dua të them se ka modele të ndryshme. Po ju nuk e keni hallin te qytetari. Tani po ia zgjasni distancat qytetarit për hir të zgjedhjeve, që për të marrë një certifikatë t’i shtohen këtij shteti edhe 15-20 mijë lekë shpenzime të tjera. Pra, ne nuk mund të pajtohemi më me parafabrikate. Ju e keni për zgjedhje, por nëse doni t’i merrni zgjedhjet nëpërmjet hartës së ndarjes së Shqipërisë, merrini. I keni marrë edhe herë të tjera, por keni ndëshkuar vendin dhe veten. Unë mendoj se duhet të tërhiqeni nga dhunimet flagrante që i keni bërë konsensusit. Jam dakord me ju që konsensusi duhet të rivendoset, është shumë i rëndësishëm për vendin, por ai rivendoset pasi bëhen korrigjimet e domosdoshme, sepse vendi nuk mund të mbetet peng i veprimeve tuaja të papërgjegjshme. A jeni të gatshëm? Jo, ju nuk jeni të gatshëm. 

Zoti kryetar i dytë, ju që folët tani, duhet të keni kurajë të denonconi këtu veprën që ka bërë bashkëkryetari tjetër, i cili e ka dërguar dosjen tuaj në Berlin dhe në vende të tjera. Më mirë është t’i thuash këtu: “Ke bërë një veprim të tillë.” Nuk e ka bërë Sali Berisha. E ka bërë zotëria e tij. Kjo është e vërteta dhe përbën një barrë të rëndë për vendin. 

(Ndërhyrje nga salla.)

Jo, jo, lëre ti atë, sepse ti ia pohove vetë Mustafa Nanos. Po, po ta sjell edhe të filmuar. Po, i the Muç Nanos. 

Ilir Meta – Doktor, unë mërzitem po të ma bësh ti, por po të ma bëjnë të tjerët, nuk ka problem. 

Unë kam edhe një propozim, të cilin shpresoj ta dëgjojë live kryetari i Partisë që është në seli. Me idetë që dhatë për reformën administrative, ju mund të ishit shumë mirë edhe bashkëkryetar i komisionit. 

(Ndërhyrje nga salla.)

Patjetër që po, sepse keni edhe eksperiencë, edhe përvojë, madje ai komision i plotëson të gjitha kushtet për mbarëvajtjen. Edhe ne kemi një ish-kryeministër të nderuar si zoti Bashkim Fino, me të cilin keni bashkëpunuar edhe në të kaluarën dhe mund ta sillni me shumë sukses reformën deri në fund. 

Fjalën e ka zoti Ristani.

Arben Ristani – Faleminderit, zoti Kryetar!

Në vazhdim të fjalës suaj, ku thatë se na jepni kohë dhe mundësi të flasim, personalisht ju jam shumë mirënjohës për kohën që më jepni për të folur, ndoshta të njëjtën gjë mendojnë edhe kolegët e tjerë. 

Ndërkohë, meqenëse edhe Kryeministri e kishte problem cilësinë e diskutimeve të deputetëve opozitarë, mundësisht, kur na sillni njoftimin për seancën, e shoqëroni atë edhe me idetë sesi i do Kryeministri fjalimet, në mënyrë që ne t’i përshtatim fjalimet tona. 

Në emër të Grupit Parlamentar të Partisë Demokratike më lejoni të deklaroj që në fillim votën pro për projektligjin “Për ratifikimin e traktatit për tregtinë e armëve”. Ratifikimi i traktatit për tregtinë e armëve është një veprim korrekt dhe i lavdërueshëm. 

Partia Demokratike e ka konsideruar të tillë këtë veprim kur ka qeverisur vendin dhe me ekzekutivin e saj ndërmori të gjitha nismat që i paraprinë këtij hapi. E konsideron të tillë edhe sot kur ju po formalizoni procesin që ka kryer ekzekutivi i Partisë Demokratike. 

Të bësh këtë nismë, e cila në origjinë ka shpirtin, madhështinë dhe humanizmin e laureatëve të çmimit “Nobel”, kërkon së paku të kesh edhe vetë pak “oblige”. Në fakt, për hir të kësaj fisnikërie jemi të detyruar që edhe sot të themi disa të vërteta për armët, tregtinë e armëve, krimin e armatosur gjer në dhëmbë dhe raportet e kësaj qeverie me të. Nobles obligo, fisnikëria na detyron ta bëjmë këtë, sepse është detyrim fisnikërie të mbështesësh nismat racionale dhe dobiprurëse ligjvënëse, sikurse është po aq detyrim fisnikërie të denoncosh papërgjegjshmërinë e qeverisë në administrimin e rendit dhe rrezikun që prodhon loja e krimit me armët dhe loja e qeverisë me krimin e armatosur. 

Ne jemi të dëshiruar për ligj, për rend dhe për siguri. Ne sigurisht e përshëndesim punën e punonjësve të Policisë së Shtetit, të cilët, edhe kur nuk janë pjesë e lojërave tuaja të pista, edhe kur i thërret detyra dhe buka e fëmijëve, arrijnë të kapin të dyshuarit për krime. 

Meraku është se puna e policisë po manipulohet sipas interesit të Ramës dhe Tahirit, të cilët kanë nevojë ekstreme për pak frymëmarrje në këtë situatë mbytëse të rendit dhe të sigurisë në vend. Është në kufijtë e të të pabesueshmes që me një kapje si kjo e fundit nga policia të zbulohen brenda orës, madje me sa kam dijeni, gjatë kohës që po transportohej i dyshuari me furgon, të zbulohen edhe veprat më të rënda kriminale që kanë ndodhur vitet e fundit jo vetëm në Shqipëri, por edhe në Greqi. Të ishte kaq e thjeshtë, vërtet do të besonim që Rama dhe Tahiri, siç thonë kohët e fundit ose më saktë sot,  do të zbulonin edhe vrasjen e Kenedit ose ndoshta edhe atë që tha zoti Berisha, do të zbulonin edhe bombën në ambasadën sovjetike në vitin 1951. Për këto besoj se deklarata zyrtare del nesër. 

Sidoqoftë, sa për t’jua kujtuar, shifrat e janarit janë këto: në 20 ditë të janarit janë bërë 20 vrasje; në 20 ditë të janarit janë 20 raste të tritolit. Keni mbi 150 raste aksidentesh në rrugë, me mbi 16 të vdekur vetëm në janar. E keni realizuar planin vërtet. 

Nga dita kur ju keni ardhur në pushtet, vendi ka çdo ditë përsëri vrasje, banda dhe maska, tritol, trafiqe pa fund në çdo lloj drejtimi, pasiguri ekstreme, aksidente të çdo lloji, parandalim zero dhe zbulueshmëri afër zeros. Janari që nuk po mbaron ka pasur përditë raste tritoli e plumba, që kanë goditur e kanë marrë jetë qytetarësh dhe kanë shkatërruar pasuritë e tyre. 

Që nga dita kur ju keni ardhur në pushtet krimi ka nxjerrë armët sheshit dhe po i kërcet kudo. Tritoli është bërë mjet komunikimi me të cilin i çohen mesazhe si të thatit, ashtu edhe të njomit. Vetëm ministri juaj i Brendshëm nuk ka sy të shohë, nuk ka veshë të dëgjojë, nuk ka mend të analizojë, nuk ka kurajë të veprojë.

Së fundi ka vendosur të fshihet pas karriges së kreut të Shërbimit Informativ, a thua nuk e kupton dot se atje e kanë çuar jo që të fshihet, por që t’i vërë tritolin antikushtetues institucionit të Shërbimit Informativ Shtetëror. Prandaj pikërisht sot, kur ne po miratojmë këtë ligj, nuk mund të rri dot pa shtruar me shqetësim pyetjen: sa kuptim ka që ne të investojmë kaq energji dhe vullnet për të normuar dhe standardizuar tregtinë e ligjshme dhe ndërkombëtare të armëve, kur jetën e të gjithë shqiptarëve po mbyt dhe po e kërcënon neglizhenca, paaftësia e pafalshme qeveritare me trafikun ilegal të armëve dhe me lojën e krimit të organizuar me to? 

Të dashur kolegë, sot është detyrim fisnikërie të denoncosh rritjen e frikshme të trafikut të lëndëve narkotike, uljen drastike të zbulueshmërisë së organeve tona të rendit dhe rritjen e theksuar të statistikave për zbulueshmërinë dhe kapjen e drogës shqiptare nga organet homologe të vendeve fqinje, kjo jo për të bërë të bardhën të zezë, por për të paralajmëruar të keqen e madhe që po troket. 

Besoj se jeni në dijeni që vetëm gjatë janarit janë kapur 3 tonë drogë nga autoritetet policore greke që dilnin nga Shqipëria. Është detyrim fisnikërie të denoncosh tritolomaninë që po përfshin edhe minorenët në këtë kasaphanë që duket si lojë me fishekzjarrë. Është detyrim fisnikërie të denoncosh bandat me maska që sulmojnë qytetarët dhe bizneset e tyre që nga dyqanet me rroba të përdorura e deri te kazinotë dhe qendrat tregtare, apo që mitralojnë autobusët plot me udhëtarë. 

Nëse sot krimi i organizuar dhe i armatosur gjer në dhëmb ka dalë sheshit në Shqipëri dhe qeveria po i buzëqesh si femër e përdalë, shumë shpejt do të vijë dita që ai të bjerë dhe t’u bjerë më qafë edhe fqinjëve tanë dhe më gjerë. Atëherë nuk do të ketë konventë për trafikun e ligjshëm që të na mbrojë dhe të na justifikojë. 

Nëse kjo ndodh, me këtë reagim të paqenë të qeverisë është e sigurt që do të ndodhë, atëherë askush të mos habitet kur miqtë të na shohin shtrembër, kur dyert e Europës të na mbyllen, kur integrimi të bllokohet. Atëherë askush të mos qahet dhe të thotë: “Qeveria na e la kopilin në derë”. “Nobles obligo” është detyrim fisnikërie, ndaj edhe duhet t’ju paralajmërojmë. Fisnikëria kërkon t’ju themi që në shtet është e rëndësishme të vendosësh rregulla për të standardizuar tregtimin ndërkombëtar të armëve, por është edhe më e rëndësishme të rregullosh marrëdhënien tënde me ligjin, sepse ligji është masa jote e vlerësimit, është kufiri të cilin nuk mund ta kapërcesh. Është kriteri që ndan një shtet policor dhe një regjim satrap nga shteti ligjor. Ligji është parakusht për qeverisjen e mirë dhe suksesin ndaj të keqes. Ju nuk e luftoni dot trafikun ilegal të armëve, nuk e luftoni dot terrorizmin shpërthyes, nuk luftoni dot drogat dhe lidhjen e grupeve kriminale me qeverinë, sepse ju nuk doni dhe nuk respektoni ligjin. Ju nisët dhe ende nuk po pushoni gjuetinë tuaj të shtrigave ndaj të gjithë profesionistëve të organeve të rendit, atyre luftëtarëve të paepur të rendit dhe të ligjit, njerëzve që janë në themel të të gjitha sukseseve në luftën kundër krimit, që ne dhe qeveria e Partisë Demokratike kemi pasur, por që janë shkolluar dhe trajnuar në mënyrën më të mirë; kanë ndjekur shkollat dhe kurset më të mira brenda dhe jashtë vendit me bashkëpunimin e organizatave partnere ndërkombëtare.

Qindra profesionistë policie janë larguar nga puna me motivacionin emblematik të budallallëkut. 

(Diskutime pa mikrofon.)


Ja, jua them unë motivacionin: “Lirohesh nga detyra, sepse je ripranuar në polici në vitin 2005, në kundërshtim me ligjin për policinë të vitit 2007.” Ky është motivacioni që shoqëron të gjitha lirimet nga policia. Pra, edhe një herë që ta fiksoni: “lirohesh se je rimarrë në polici në vitin 2005, duke qenë në kundërshtim me ligjin e vitit 2007”. Ata sigurisht janë zëvendësuar me militantë dhe komisionerë të Partisë Socialiste. Meqenëse e kishit merak se jua përmenda disa herë “3 tonë drogë të kapura në Greqi”, kini parasysh që policinë e kufirit në Sarandë dhe në Korçë e drejtojnë ish-komisionerë të Partisë Socialiste gjatë zgjedhjeve. Prandaj kalon droga dhe nuk kapet nga policia jonë, por kapet nga ajo greke. Ç’garanci kemi ne sot kur ju nuk jeni të aftë të mbroni të dhënat sekrete ose konfidenciale, dalja e të cilave do të dëmtonte rëndë interesat brenda dhe jashtë Shqipërisë, kur njerëzit e shtetit japin shembuj të tillë të papërgjegjshmërisë dhe të kriminalitetit si rasti i vjedhjes së serverit të tatimeve? 

Sigurisht, votën tonë pro ne nuk e japim sot për ju, sepse ju nuk e meritoni  votën pro, por meritoni largimin e menjëhershëm nga qeveria pikërisht sot, sa nuk është vonë; sot pa u trashur ende zullumi më shumë. 

Ne votojmë pro për një ligj që e konsiderojmë të dobishëm dhe njëkohësisht votojmë pro denoncimit dhe paralajmërimit publik ndaj intolerancës, neglizhencës, paaftësisë, pse jo edhe aleancës suaj të fshehtë dhe të hapur me tritolin, plumbat, pritat, terrorin dhe trafiqet e të gjitha llojeve. 

Ne votojmë pro, sepse përgjegjësia dhe detyra ndaj shqiptarëve na obligojnë. Pra, fisnikëria na detyron të votojmë pro.

Faleminderit!

Ilir Meta – Fjalën e ka zoti Lutaj.

Piro Lutaj – Faleminderit, zoti Kryetar i seancës!

Të nderuar kolegë, në fakt unë e kisha tërhequr diskutimin tim, por vendosa të flas kur pashë se këtu në emër të opozitës foli njeriu më i gabuar, sepse ai është njeriu që në kutitë e votimeve gjente vota edhe kur nuk kishte, por për më tepër është njeri që tregon dukshëm se është jashtë forme, i cili, edhe nëse do t’i kishte shifrat të shkruara, nuk do t’i lexonte dot. 

Kështu që ju falënderoj dhe ju ftoj ta votojmë këtë projektligj! 

Ilir Meta – Faleminderit!

Atëherë, mbyllen diskutimet edhe për këtë projektligj. 

Vazhdojmë me  çështjen  tjetër të rendit të ditës, me projektligjin  “Për shpalljen e moratoriumit të gjuetisë në Republikën e Shqipërisë”. Ka pyetje? 

Po, zoti  Berisha.

Sali Berisha - A janë konsultuar shoqatat e gjuetarëve? Përse e them këtë?

(Ndërhyrje pa mikrofon.)

Meqenëse për definicion gjatë gjithë jetës sime kam qenë vetëm një orë gjahtar për aksident dhe jo për pasion, ndihem i lirë nga çdo lloj interesi, por ka një problem që juve do t’ju duket i çuditshëm. Sot rojtarët e vetëm të gjahut, të shpezëve, të kafshëve janë gjahtarët e ndershëm, ndërsa të tjerët bëjnë batërdinë dhe kërdinë.  Duke thënë këtë fjalë, nuk ka diskutim se kjo është një pasuri e çmuar e vendit dhe autoritetet vendore mund të kenë aty një burim të të ardhurave dhe një mbarështim shumë të mirë. Duke e ndaluar fare, a ecim ne në përputhje me të gjithë veprimin e seleksionit natyral në këtë faunë? Duke e ndaluar fare, a nxisim forma më agresive dhe më dëmprurëse ndaj tij? 

Unë e  kam ndjekur çështjen në shtyp dhe nuk kam parë të organizohen seanca dëgjimore me shoqatat e gjahtarëve, pra me njerëz që e duan shumë këtë gjë, sepse është çështje pasioni, pasi asnjë prej tyre nuk bëhet i pasur. Nuk besoj! A ka një shfrytëzim të keq në Shqipëri dhe barbar? Nga nuk vijnë dhe çfarë nuk gjuajnë. Unë mendoj se para se të votohet moratoriumi, dhe unë nuk jam kundër, duhet të konsultohet me shoqatat e  gjahtarëve të përgjegjshëm që janë në çdo rreth.

Ilir Meta - Ka  pyetje  të tjera nga kolegët?

Fjalën e ka ministri i Mjedisit, zoti Koka.

Lefter Koka – Në fakt, sot po të aplikonim të njëjtën gjë të sms-ve, unë besoj se telefoni do të ishte mbushur me sms-të nga thëllëzat. Dhia dhe shumë të tjera në të gjithë vendin do të lajmëronin se nuk ka më ujk, madje po të kishin kafshët dhe shpendët televizor, nëse do të dëgjonin këtë që po flasim, do të thoshin: çfarë na ka gjetur, sepse paskan halle më shumë sesa ne. 

Të nderuar miq, moratoriumi është një masë ekstreme, por mendoj se është i domosdoshëm. Është e vërtetë që midis 75 mijë qytetarëve shqiptarë të pajisur në mënyrë legale me armë gjahu, ka edhe nga ata që gjuetinë e kanë pasion, por ka edhe nga ata që gjuetinë  ndoshta e kanë  edhe mjet jetese. Gjendemi para një situate ku janë 75 mijë qytetarë shqiptarë të pajisur me armë gjahu, 17 mijë prej tyre janë të regjistruar si gjuetarë, katër deri në pesë mijë prej tyre e paguajnë taksën e gjuetisë vjetore, e cila kap një shifër të përafërt 200 mijë dollarë. Kjo është një shumë e vogël po ta krahasonim me atë që duhet të ishte realisht. Nëse do të paguanin  të 75 mijë të regjistruarit, do të ishte një shifër e përafërt me 4,5 milionë dollarë. 

Është mirë të ndiqen edhe politika të tjera për mbarështimin e faunës së egër. Jemi të ndërgjegjshëm që ka edhe të apasionuar, të cilët kanë reaguar negativisht për moratoriumin dyvjeçar. Besoj se vullneti i ish-Kryeministrit për moratoriumet është më pak i dëmshëm se ai i ndalimit të skafeve. Rasti i gjuetarëve legalë nuk do të jetë ai që çdokush mund të gjuajë në çdo stinë dhe në çdo periudhë. Do të kemi kohën e nevojshme. Më 15 shkurt është ndalimi i sezonit të gjuetisë. Ai rihapet në muajin shtator. Kjo gjë kërkon një reformë shumë të thellë për t’u dhënë mundësinë gjuetarëve legalë të ushtrojnë  gjuetinë në mënyrë të kontrolluar me një sistem tjetër monitorimi. 

Unë jam i bindur se shumë prej shqiptarëve, nga tradita, nga origjina kërkojnë ta kenë armën e gjahut në shtëpi, jo për gjueti, por për mbrojtje, po kështu jam i bindur se 25-30% e vrasjeve dhe e krimeve në Shqipëri ndodhin edhe nga armët e gjahut.

Kemi qenë të gjithë të pavëmendshëm përgjatë këtyre vjetëve për mënyrën  e shpërndarjes së armëve të gjahut, për moslicencimin e rregullt të gjuetarëve, ku funksionojnë rëndom si shumë parti, shumë shoqata, edhe këtu kemi dy  federata: një federatë e ka licencuar njëra ministri dhe  federata tjetër është licencuar nga ministria tjetër. Shoqata ka shumë dhe janë nga zona të ndryshme. Dikush gjuan derrin dhe dikush tjetër gjuan thëllëzën. Puna është se këto duhet të marrin fund një herë e mirë. Deri në muajin shtator  të vitit të ardhshëm ne kemi kohën e nevojshme. Kemi bërë një rikompozim të ri të ligjit “Për armëmbajtjen”, si edhe për armët e gjahut. Besoj se gjërat do të kenë një mënyrë tjetër administrimi.  Jemi në një mendje se gabimet e të shkuarës nuk mund t’i rikuperojmë, por të ruajmë të ardhmen është detyrë e  çdo njërit nga ne. Në rastin në fjalë, gjendemi përballë zhdukjes së shumë kafshëve dhe shpendëve autoktonë shqiptarë, por edhe të shumë shpendëve migratorë, duke e konsideruar Adriatikun  si një shteg  të shtegtimit të shpendëve, pra, duke u bërë një dëm indirekt edhe vendeve fqinje.

Ilir Meta – Fjalën e ka deputeti Besnik Baraj.

Besnik Baraj – Sot jemi mbledhur për të diskutuar këtë moratorium. Gjithkush mund të mendojë se është një masë ekstreme e padrejtë, aq më tepër që bëhet fjalë për një profesion, që nga lashtësia mbahet si i dyti në historinë  e zhvillimit të njeriut.   Në fakt, qëndrimi i qeverisë  së sotme dhe i të gjithë deputetëve që mbështesin këtë hap lidhet me gjendjen tejet dramatike të faunës në Shqipëri. Po ju sjell disa shembuj të dhënë nga ekspertët shqiptarë: sot kemi dy lloje shpendësh të zhdukur, dy lloje gjitarësh të zhdukur, 17 lloje shpendësh me reduktim mbi 50% të popullatës riprodhuese, mbi 44% të shpendëve janë me status të rrezikuar. Vetëm në Karavasta popullata e shpendëve ka një ulje drastike, nga 40 mijë që numëroheshin disa vite me parë, sot janë 13 mijë. Pra, kemi një ulje rreth 65% të kësaj popullate. Çfarë duhet të bëjmë përpara kësaj situate? A duhet të vazhdojë gjuetia? Dikush mund të thotë se  kjo tregon një impotencë të fuqisë së ligjit. Po, është  e vërtetë, pasi zbatimi i ligjit është aspekti më kritik në Shqipëri dhe ndryshimi nuk vjen dot as për një ditë dhe as për disa muaj. Kërkohet kohë më e madhe në burime njerëzore, në struktura, në kuadrin ligjor, në mënyrën e  organizimit dhe të bashkëpunimit ndërinstitucional, si edhe me grupet  e interesit. Kërkohet bashkëpunim edhe në parlament midis pozitës dhe opozitës. 

Ne mendojmë se moratoriumi është një domosdoshmëri për arsyet që vijojnë:

Së pari, kemi një zvogëlim të popullatave të faunës.

Së dyti, për t’i dhënë kohë rehabilitimit të tyre, kryerjes së vlerësimit real të popullatave të faunës, ku për këtë një përgjegjësi shumë të madhe duhet të kenë Ministria e Mjedisit dhe institucionet përkatëse shkencore për të bërë inventarin dhe  censusin e faunës në Shqipëri, si dhe domosdoshmëria për kryerjen e një  vlerësimi  dhe analize kosto- përfitim të gjuetisë dhe nevoja e riorganizimit të Federatës së Gjuetarëve.

Së fundi, nevoja e përmirësimit të kuadrit ligjor në tërësi për këtë sektor duke përfshirë edhe tarifat. 

Për të realizuar këto dhe të tjerat, kërkohet një bashkëpunim i jashtëzakonshëm i Ministrisë së Mjedisit me grupet e interesit, me institucionet shkencore, parlamentin dhe strukturat e tjera shtetërore, si me policinë, pushtetin lokal e kështu me radhë.

Propozojmë që qeveria ashtu siç ngriti strukturat përgjegjëse për  të vlerësuar  ecurinë  e menaxhimit të integruar të mbetjeve, të operojë edhe për këtë sektor, i cili ka vlera të shumëfishta ekonomike, turistike, sportive, rekreative, mbi të gjitha me rëndësi natyrore për ruajtjen e  ekuilibrave ekologjikë. Gjithashtu, që ky ligj të zbatohet dhe të ndalohen  gjuetarët e paligjshëm, kërkohet plumbosja e armëve, përgjegjësi që duhet ta marrë shteti në bashkëpunim me shoqatat e gjuetarëve.

Duke ju ftuar ta votoni,  do të sillja në vëmendje thënien e një nobelisti gjerman, i cili në vitet ‘50 deklaronte: “Njeriu duhet të respektojë çdo qenie, sado e thjeshtë qoftë ajo, bimë apo kafshë. Atëherë ai nuk do të ketë më nevojë të edukohet për të respektuar qenien e ngjashme me vetveten, njeriun”. Unë besoj se ky parlament ka shumë nevojë për mesazhin e  këtij nobelisti, pasi ne nuk respektojmë jo vetëm bimët, kafshët, por ne nuk respektojmë njëri-tjetrin.

(Drejtimin e seancës e merr zoti Dule.)

Vangjel Dule - Faleminderit, zoti Baraj!

Fjalën e ka zoti Kozma Dashi.

Kozma Dashi – I nderuar zoti drejtues i seancës, 

Të nderuara kolege dhe kolegë, në situatën tejet të tensionuar të këtij fillimviti, nën breshërinë e tritolit tingëllon pa vend në dukje të parë diskutimi i projektligjit  “Për shpalljen e moratoriumit të gjuetisë në Republikën e Shqipërisë”. 

Së pari, është problem që duhet të zgjidhet, pasi ka impakt  të konsiderueshëm në mjedis dhe në biodiversitet dhe pse jo në ekonomi. Problemi në fjalë u diskutua me seriozitet dhe ndjeshmëri në Komisionin për Veprimtarinë Prodhuese, duke u dëgjuar të gjitha grupet e interesuara. Me gjithë punën e mirë të bërë në fushën e legjislacionit, duke  e përafruar me standardet europiane, në periudhën postdiktaturë janë akumuluar një sërë problemesh evidente, me impakt gati përgjysmimin e kafshëve dhe të shpendëve të egër në vendin tonë. Pse duhet të tregojmë vëmendje dhe të mbrojmë këtë pasuri të shoqërisë? Në parantezë, po ju tregoj qëndrimin e një njeriu të ditur, kryetarin e një fisi në pyjet e Amazonës, pasi po shikonte me tmerr prerjen e drurëve përreth vendbanimit të tij, ku i ftuar në një konferencë ndërkombëtare për mbrojtjen e mjedisit, shkatërrimin e florës dhe të biodiversitetit, mbajti fjalën e  tij të thjeshtë: “Po më pretë pemën, nuk do të kem hije. Po nuk pata hije, nuk  kam ku të ndërtoj kasollen. Po nuk pata kasolle, nuk kam ku të jetoj”. Edhe në rastin në fjalë si detyrim për veten tonë dhe  për ata që vijnë pas nesh është se duhet të kujdesemi, të kemi Shqipërinë me pyje, me burime ujore të pandotura, me shpezë dhe kafshë, biodiversitet dhe jo shkretëtira. Për t’ua bërë më të prekshme shqiptarëve, po përdor një dhuratë  nga shoqata e gjahtarëve të Shqipërisë, është një stemë e dhuruar nga ata. Logoja e tyre është “Thëllëza e malit”. Ajo është një perlë e faunës shqiptare. Çfarë kërkojmë? Ne kërkojmë vëmendje për ta mbrojtur këtë vepër arti, sepse më pas do të na zhduken këngët dhe vallet me thëllëza, sorkadhe, kaprodhe dhe bilbila. 


Paraqitja e këtij projektligji në vështrimin e parë tingëllon siç citova më sipër, por në thelb është konfuz, jo shumë i studiuar dhe i pambështetur në plane, programe konkrete dhe për më tepër nuk e zgjidh problemin. Cili është problemi? Nga ky problem i akumuluar për 23 vjet do të ndodhë që jo vetëm speciet e rralla ë do të zhduken pas disa vitesh, por edhe më gjerë. Cila është situata konkrete, për ta bërë problemin më të prekshëm për shqiptarët? Aktualisht kemi mbi 150 mijë armë gjahu dhe mesatarisht 5000 futen çdo vit. Sa më sipër, ato janë armë legale gjahu dhe ne zëmë vendin e parë në Europë për praninë e armëve të gjahut në raport me numrin e popullsisë. Nga ana tjetër, kemi vetëm 5 mijë gjahtarë që paguajnë detyrimet shtetërore, nga 12 deri 17 mijë të regjistruar në shoqatat përkatëse. Si mund të disiplinohet situata thjesht nga moratoriumi i paraqitur? Jo. Moratoriumi jep më shumë imazhin e show-t të nxituar të radhës që e zgjidh problemin. Me masa të tilla drastike, të paprecedente në Europë në 100 vjetët e fundit, nuk zgjidhet problemi. Ilustruese në mungesën e seriozitetit të trajtimit të problemit është paketa e gjobave që është propozuar, e cila varion nga 8 milionë në 10 milionë lekë të vjetër për çdo harabel apo laureshë të vrarë pa leje. Më e udhës do të ishte jo moratorium të gjuetisë, por të armëve të gjahut, duke disiplinuar përdorimin e tyre. Pra, si fillim plumbosjen dhe më pas lejimin e atyre që plotësojnë kriteret ligjore, koordinuar me projekte korrekte dhe të detajuara për përmirësimin e situatës aktuale. Për sa më sipër, moratoriumi për dy vjet duhet të mbështetet me masa të jashtëzakonshme dhe të studiuara mirë.


Po them diçka për fillimin e vitit 2014. Fishekzjarrët për këtë Vit të Ri ishin më të paktë, entuziazmi dhe hareja shqiptare më të paktë, kishtemë shumë fukarallëk dhe, si për inat ose si ogur i zi, kishte më shumë breshër tritoli “nga shteti” edhe për ndërtesat me leje të shqiptarëve, edhe nga krimi i organizuar që nuk po ndalet, duke krijuar një tablo pasigurie. Edhe pse nga qeveria u rrit dukshëm buxheti i ministrisë përgjegjëse, frekuenca e shpërthimeve po rritet frikshëm. Asnjë justifikim nuk mund t’i anashkalojë përgjegjësitë, më keq akoma duke i transferuar ato. Dorëheqja e titullarit do të ishte akti më minimal në situatën e krijuar. 

Për vitin 2014 qeveria aktuale nuk kumton shpresë, vizion, përmirësim të treguesve makroekonomikë, rend dhe siguri, por me cinizëm shqiptarët këshillohen të ecin më shumë në këmbë, të mos gëzojnë për shtëpinë e dytë, edhe pse nga kujtesa e tyre nuk janë shlyer ende dhomat e ndara me çarçaf për çiftet që banonin në kuti shkrepsesh. Të mos investojnë, të konsumojnë më pak pije alkoolike, të pinë më pak duhan ose aspak (kjo do të ishte edhe këshilla ime personale), por kjo është e pamundur për ata që e përdorin. Efektet e paketës fiskale filluan të përvijojnë qartazi, problemi bëhet më i mprehtë dhe më evident me rritjen e taksës së qarkullimit nga 7 në 17 lekë për litër karburant, i cili u servir sikur nuk do të ketë asnjë impakt në rritjen e çmimit të mallrave specifikë dhe atyre në përgjithësi. Jo, 100 herë jo. Kushdo që ka bërë një analizë kostoje të çfarëdo produkti, e di se në një mënyrë apo një tjetër karburanti apo energjia është pjesë integrale e produktit. Shqetësimi im bashkohet me atë të Shoqatës së Agrobiznesit Shqiptar. Paketa fiskale ka goditur në mënyrë të barabartë investimet, bizneset dhe konsumatorin e çdo niveli. Pra, kemi një mbizotërim të qartë të politikave fiskale mbi politikat zhvillimore ekonomike në planin afatgjatë dhe stabilitetin financiar. Rritja e tatimfitimit me 50% zhvlerësoi po me këtë përqindje atraksionin për investimet e huaja në krahasim me vendet fqinje. Ulja e shkallës së konkurrencës për shkakun e mësipërm ka në finale largimin e investitorëve të huaj dhe atyre vendas jashtë Shqipërisë. Pasojat janë jashtë çdo parashikimi, po ashtu edhe impakii i ndryshimit të rregullave të lojës pas një periudhe afatgjatë ndaj investitorëve të huaj që operojnë në Shqipëri në industrinë nxjerrëse. Kjo gjë do të projektohet në uljen e mëtejshme të besueshmërisë, pse jo edhe në uljen e ritmit të investimeve, uljen e prodhimit, uljen e të ardhurave në buxhet dhe uljen e të punësuarve. Për sa më sipër impakti në qarkun e Fierit është i konsiderueshëm. Gjithsesi, gjej rastin të tërheq vëmendjen për dy probleme në lidhje me e kompanitë e hidrokarbureve që operojnë në qarkun e Fierit. 

Së pari, kërkoj të mos lihet në harresë zgjidhja e problemit të lëkundjeve në komunën Zharrës, por me profesionalizëm, transparencë dhe larg politizimeve të qartësohet problemi, pasi çdo neglizhencë shkakton me të drejtë acarime të banorëve.

Së dyti, kërkoj që pjesa e rentës minerare, e cila sipas formulës u takon komunave ku operojnë shoqëritë e hidrokarbureve, t’u jepet deri në qindarkën e fundit komunave për investime, duke ndikuar në rritjen e standardit të jetesës së banorëve në këtë qark.

Dua t’i kthehem edhe një herë problemit të impaktit të taksës së qarkullimit vetëm në bujqësi. Si deputet i qarkut Fier dua të më mirëkuptoni për ndjeshmërinë time ndaj problemit në fjalë, pasi impakti i investimeve në këtë qark është thelbësor. Problemi i karburantit në bujqësi në paketën e re po bëhet asfiksues. Shqetësim i fundit është ai i shoqatave të agrobiznesit shqiptar. Për pyetjen që shtrova në komision nëse me këtë çmim nafte të servirur a do të ishte konkurruese bujqësia shqiptare, përgjigjja e tyre e prerë dhe e qartë ishte: “Jo”. Kështu që efekti do të jetë rritja e tokës djerrë. Po ashtu, pyetjes nëse ishte i mjaftueshëm buxheti i Ministrisë së Bujqësisë, përgjigjja ishte: “Ruan statuskuonë”. Tabloja që shoqata na parashtroi në komision është kjo: nga 400 mijë hektarë tokë e punueshme, në 30% nuk përdoret mekanizmi, te 30% të tjerë përdoret disi dhe vetëm 40% është e mekanizuar. 

Shoqatat e agrobiznesit deklarojnë se çmimet e rritura të karburanteve kanë çuar mesatarisht në rritjen 2 deri në 3% të kostos së prodhimit në bujqësi. Subvencionet e premtuara me skemat e tyre mbeten në letër, duke e vënë bujqësinë shqiptare para faktit të kryer në këtë fillimviti, pasi kemi dy sezone mbjellje të pasubvencionuara, si rrjedhojë do të kemi kosto më të lartë të prodhimit në bujqësi, sepse 50% të kostos e zë lënda djegëse. Cili është përfundimi?! Paketa e re po na çon qartazi në uljen e 40%-shit aktual të mekanizuar, sepse praktikisht nuk ka leverdi. Do të rritë përqindjen e prodhimit të tokës me plug, të tërhequr nga kafshë dhe braktisjen e mëtejshme të bujqësisë, me të cilën merret gati gjysma e popullsisë. Theksoj se bujqësia e ka ruajtur rritjen 4-5% në vitet e fundit dhe mbulon gati 18 të PBB-së. Problemi bëhet më i mprehtë kur mendon se emigrantët e kthyer në atdhe, për shkak të krizës në vendet fqinje, 70% janë nga zonat rurale, të cilët kërkojnë mbështetje dhe stimulim për aktivitetin e tyre në bujqësi. Pra, thjesht kërkojnë investime për të mbijetuar. Investimet e premtuara me bujë në fushatë si pika e ujit në çdo parcelë mbeten në letër, ashtu si premtimi 160 milionë dollarë për kullim-vaditjen, i cili u katandis në asgjë.

Së fundi, për ironi të fatit dhe si fatalitet, viti 2014 rastis me 100-vjetorin e vitit të mbrapshtë 1944, viti në të cilin Europa na solli një sovran, të cilin turmat e dumbabvistëve e asfiksuan. Koecidencën ma përforcoj lartësimi i portretit të diktatorit, diellit mashtrues të shqiptarëve, në sfond, të pozimit të qeverisë më 29 nëntorin që kaloi. Lus Zotin të jem i gabuar në hamendësimet e mia! Gjithsesi, të nderuar kolegë, ju uroj një vit të mbarë pune dhe përkushtimi në të mirë të Shqipërisë!

Faleminderit!

Vangjel Duke – Faleminderit, zoti Dashi! 

Fjalën e ka zonja Miranda Rira, në emër të Grupit Parlamentar të LSI-së.

Miranda Rira – Faleminderit, zoti drejtues i seancës!

Të nderuar deputetë,

Situata kaotike e krijuar në dekadën e fundit, në kufijtë e masakrës kolektive ndaj çdo gjëje që fluturon apo vrapon më shpejt se njeriu, bën që moratoriumi për ndalimin 2-vjeçar të gjuetisë të vijë si një domosdoshmëri. Këto ditë qytetarët shqiptarë u informuan më hollësisht për gjendjen dramatike të faunës së egër në Shqipëri. Diskutimi publik filloi pas nismës së Ministrisë së Mjedisit për projektligjin që ndalon për një periudhë 2-vjeçare gjuetinë përfshin nëpërmjet rrjeteve sociale apo formave të tjera të masmedies edhe një pjesë të mirë të popullsisë. Në këto diskutime konstatohet gatishmëria e shqiptarëve për të pasuruar faunën e egër të natyrës shqiptare, si dhe bindja e opinionit publik që mendon se njeriu është i pasur atëherë kur kultura dhe qytetërimi harmonizohet me natyrën dhe gjallesat e saj. Pothuajse të gjithë shqiptarët e mbështesin këtë moratorium që ndalon për pothuajse 2 vjet gjuetinë, e cila për vite me radhë po shkatërron faunën e natyrës shqiptare. 

LSI-ja, duke e parë këtë moratorium si përgjigje ndaj situatës së rënduar, por edhe si një përgjegjshmëri në përmbushje të detyrës për të mbrojtur mjedisin, mendon se kjo nismë duhet të përkrahet.  

Prirja e një pjese jo të vogël njerëzish për ta zhvilluar gjuetinë për përfitime ekonomike ka ndarë apo ka mobilizuar nga viti në vit një numër të madh njerëzish gjuetarë. Nga të dhënat zyrtare, nëse përjashtojmë hapësirat e qyteteve, me 75 mijë armë gjuetie përllogariten rreth 3 armë për kilometër katror. Mbani parasysh këtu që nuk llogaritim numrin e gjuetarëve të huaj, të cilët, në mungesë të forcës së ligjit, deri dje ndikonin në dëmtimin e vazhdueshëm të faunës shqiptare. Shifrat janë shumë të larta po t’i krahasojmë me vendet me popullsi apo me sipërfaqe të përafërta me Shqipërinë. Nëse e krahasojmë vendin tonë me ato të BE-së, duhet thënë se ky ndalim 2-vjeçar i gjuetisë për të stabilizuar situatën aktuale, apo edhe ritmet e shtimit të faunës, duket shumë normal kur sheh që në zonat e hartës së ndalimit të gjuetisë në Europë ka një pjesë shumë të madhe ku ndalimi bëhet në mënyrë të përhershme ose me afat të pacaktuar. Pra si praktikë në vendet e tjera, ajo çka propozon ky moratorium është gjerësisht e përhapur edhe në vendet  tjera të BE-së. 

Situata e gjuetisë në Shqipëri u përshkallëzua duke dalë nga kufijtë e zonave të parashikuara për gjueti, por edhe nga kufijtë që paracaktojnë llojet e gjuajtshme në tokë, në ajër, në det, me ligj dhe pa ligj, me armë të lejuara dhe të palejuara gjallesa të tëra përfunduan në shënjestër. Me interesin ekonomik në qendër, larg vëmendjes së institucioneve përgjegjëse për kontrollin dhe për menaxhimin e situatës, gjuetia njohu një shkallëzim rritës në shifra të paimagjinueshme. Kuptohet se sa shumë është zgjeruar ky fenomen kur përballesh me realitetin e trishtë të përgjysmimit të numrit të lepujve të egër në 10 vjetët e fundit. Kuptohet se në çfarë stadi gjendet situata kur mëson se dhelpra ka 32% më pak sesa 10 vjet më parë. Nga gjuetia pa kriter, simboli kombëtar në përkrenaren e Skënderbeut, pra dhia e egër, është pakësuar rreth 44%. Thëllëza mali ka 67% më pak sesa 10 vjet më parë. Nga të dhënat mësohet se në Myzeqe dhe më gjerë se edhe thëllëza fushe ka rreth 68% më pak sesa 10 vjet më parë. Situata është alarmante, sepse edhe fazanët janë drejt zhdukjes së plotë. Për lejlekët ende nuk ka shifra, por syri nuk i zë ata gjëkundi. Pulëbardhat nuk e preferojnë më si më parë bregdetin shqiptar. Pylli i Semanit dhe laguna e Divjakës, dikur destinacion dhe mozaik i gjallë shpendësh të shumëllojshme, sot ka ndryshuar terren. Këtë e konfirmojnë edhe banorët e zonave përkatëse, me të cilët jo rrallë kemi diskutuar për pasojat e gjuetisë pa kriter në Shqipëri. Me këto ritme fauna e egër po shkon drejt shkatërrimit. Të gjitha këto shtojnë nevojën për masa urgjente, si këto që po propozojmë sot. 

LSI-ja e gjykon periudhën 2-vjeçare të ndalimit të gjuetisë, përveçse si një mundësi për shtimin e faunës së gjallë, deri tani të dëmtuar, edhe një mundësi për të bërë përmirësime të domosdoshme në të gjitha aspektet që kanë lidhje me këtë ndërhyrje. Nga ato që kemi parë në praktikat europiane kemi çfarë të mësojmë dhe të përmirësojmë në lidhje me sistemin e përpunimit të hartës së lëvizjeve, me ndalimet në Britaninë e Madhe, me regjistrat e gjuetarëve në çdo vend perëndimor, por edhe nga legjislacioni i vendit fqinj, siç është Italia. Kjo hapësirë kohore i mundëson Ministrisë së Mjedisit kohë për përpunimin e një baze të dhënash të mirësistemuar, të hollësishme dhe të qartë për të gjith a armët e gjahut ose njerëzit që do të shprehnin interes për zhvillimin e gjuetisë. 

Në amendimet e saj, gjatë kohës në fjalë, Lëvizja Socialiste për Integrim do të sjellë shembujt më të mirë europianë, ku në rrugët e shtegtimit dhe në disa zona të caktuara riprodhimi gjuetia ndalohet me afat të përhershëm, si dhe qartësimi i përqendrimeve të kafshëve, i shoqëruar me zonat ku ndalohet rreptësisht gjuetia e tyre, rezultojnë disa herë më të mëdha se vetë sipërfaqja e Shqipërisë. 

Së shpejti, Grupi Parlamentar i LSI-së do të paraqesë edhe amendamentet përkatëse që të bëhet më i zbatueshëm dhe më i prekshëm suksesi i moratoriumit të propozuar.

Grupi i deputetëve të LSI-së në vazhdim do të propozojë amendamente që specifikojnë çështje që lidhen me përdorimin e armëve jo vetëm për gjuetinë në tërësi, por edhe për gjuetinë e peshkut me lëndë plasëse, e cila ka shkatërruar faunën e detit me të njëjtin intensitet dëmtimi si gjuetia me armë gjahu. Në disa raste dëmi paraqitet edhe më i madh. Gjithashtu, kriteret e marrjes së lejes së gjuetarit dhe pagesa e një siguracioni të konsiderueshëm do të jenë në fokus të këtyre propozimeve. Si qytetarë të përgjegjshëm, por edhe si deputetë të zgjedhur, natyrën e pasur me bukuri, që neve na është dhuruar, duhet ta ruajmë të pasur dhe të gjallë. 

Moratoriumi për ndalimin dyvjeçar të gjuetisë shpejt do të na i gjallërojë pyjet dhe qiellin, pasqyrën reale të qytetërimit, si aftësi e njeriut për të bashkëjetuar me natyrën. Për këtë arsye, si deputete ju ftoj që ta miratojmë dhe ta mbështesim.

Faleminderit!

Vangjel Dule – Faleminderit, zonja  Rira!

Fjalën e ka zoti Papa në emër të Grupit Parlamentar të Partisë Demokratike.

Gjergji Papa – Faleminderit, zoti drejtues i seancës!

Kolegë deputetë,

Në emër të Grupit Parlamentar të Partisë Demokratike do të shpreh mendimin kundër për këtë projektligj. Projektligji për shpalljen e  moratoriumit të gjuetisë ka për qëllim të ndalojë ushtrimin e gjuetisë në të gjithë territorin e Republikës së Shqipërisë për një periudhë 2-vjeçare. Askush nuk është kundër përmirësimit të gjendjes së llojeve të faunës së egër. Është e vërtetë që ka një ulje drastike të specieve të faunës së egër si rezultat i degradimit të ekosistemeve natyrore dhe në veçanti të atyre ujore, ndotjes së mjedisit, përdorimit të kimikateve, dëmtimit gjatë periudhës së tranzicionit të habitateve, që shërbenin si vende strehimi dhe shtimi, qarkullimit në zonat e gjuetisë të shumë njerëzve me armë dhe moskontrollit të tyre, përdorimit në masë të mjeteve shfarosëse të ndaluara me ligj si drita, imitues e  ndjellës dhe ushtrimit të gjuetisë gjatë periudhës së shtimit dhe jashtë sezonit. Po a është ndalimi i gjuetisë rruga e zgjidhjes? Moratoriumi për ndalimin e gjuetisë nuk është zgjidhje për mbrojtjen e faunës së egër. Nuk kanë kaluar më shumë se dy vjet nga miratimi në parlament i ligjit të gjuetisë. Ky ligj është i plotë, i mbështetur në përvojën europiane dhe nuk ka asnjë nen që trajton moratoriumin. Hapja dhe mbyllja e sezonit sipas ligjit bëhet me vendim të Këshillit të Ministrave. Sezoni i gjuetisë përcaktohet sipas kritereve klimatike, gjeografike dhe biologjike. Ndërhyrjet e detyruara në sezon bëhen vetëm nëse moti i keq, gjuetia e tepruar ose rrethana të tjera zvogëlojnë popullatën e llojeve të faunës objekt gjuetie. Ministri, në bazë të kërkesës së arsyetuar të Drejtorisë së Shërbimit Pyjor përkatës, mund të ndalojë ose të shkurtojë sezonin e hapur të gjuetisë. 

Shpallja e moratoriumit për mbylljen e aktivitetit të gjuetisë ka krijuar një shqetësim të madh në të gjithë komunitetin e gjuetarëve dhe në subjektet që merren me aktivitetin e gjuetisë sportive dhe turistike. Të gjitha këto subjekte u shprehën kundër këtij moratoriumi në audiencë në Komisionin e Veprimtarive Prodhuese. Gjuetia me kriter, kur kryhet me baza të drejta, jo vetëm që nuk ndikon në uljen e efektivave të faunës së egër, por shpesh ndihmon në seleksionimin dhe në mbijetesën e saj. Nga moratoriumi do të përfitojnë vetëm kontrabandistët dhe shkelësit e ligjit. Në vendin tonë ndodhen mbi 100 mijë armë gjahu, ndërkohë që rreth 5000 gjuetarë paguajnë detyrime në shtet. Pothuajse 50% e armëve disponohen në zonat rurale nga barinjtë dhe fshatarët, që e mbajnë çiften gjithë ditën në krah dhe që ushtrojnë presion mbi faunën e egër në zonat e thella dhe të pakontrolluara. Moratoriumi në vend, që të sjellë mundësi për të zhvillimin e faunës së egër, krijon premisa për kontrabandë duke krijuar terren për njerëzit e pandërgjegjshëm. Moratoriumi për ndalimin e gjuetisë për dy vjet do të thotë të ndalohen ata që janë të ligjshëm dhe të vazhdojnë të lulëzojnë ata që janë të paligjshëm. Mbyllja totale e gjuetisë do të thotë dorëzim përpara shkelësve të ligjit, të cilët do të jenë të vetmit përfitues nga ky moratorium. Zgjidhja e problemit nuk është mbyllja e gjuetisë, por forcimi i kontrollit mbi gjuetinë e paligjshme, parandalimi në kohë i kontrabandës dhe kryerja e investimeve për mbrojtjen dhe mbarështimin e faunës së egër. Zgjidhja e problemit nuk është ndalimi i gjuetisë, por zbatimi rigoroz i ligjit. Ligji në fuqi jep shumë alternativa për vënien përpara përgjegjësisë ligjore të kundërvajtësve. Për zbatimin e ligjit kërkohet një angazhim dhe bashkëpunim i ngushtë i të gjitha strukturave, veçanërisht i Policisë Pyjore dhe Policisë së Rendit. Por policia është e paaftë të mbrojë qytetarët  dhe pronat e tyre në zonat urbane dhe jo më të mbrojë speciet e faunës së egër në zonat rurale. Policia dhe organet e rendit po përjetojnë një degradim të paprecedentë gjatë këtyre 20 vjetve, si pasojë e emërimeve politike dhe në kundërshtim flagrant me ligjin. Me shqetësim gjatë këtyre ditëve jemi bërë dëshmitarë të ngjarjeve nga më të rëndat kriminale, të cilat kanë tronditur opinionin publik dhe kanë ngritur shqetësimin e ligjshëm mbi eficiencën dhe cilësinë e shërbimit ndaj komunitetit të ofruar nga Policia e Shtetit. Rendi dhe siguria janë sot, krahas gjendjes ekonomike dhe varfërisë, çështjet kryesore që shqetësojnë shoqërinë shqiptare. Vetëm gjatë muajit të fundit kanë ndodhur shumë vrasje, aksidente me pasojë vdekje, persona në gjendje të rëndë dhe 19 raste kur krimi ka goditur me eksploziv. Nga ana tjetër, është shtuar në mënyrë të ndjeshme trafikimi i lëndëve narkotike. Gjithashtu po ndodhin kudo grabitje me maska në qendra qytetesh në mes të ditës, si dhe vjedhje të banesave në mënyrë masive. Arsyet e rënies së menjëhershme të performancës janë të lidhura ngushtë me lëvizjet e bëra në Policinë e Shtetit. Janë shkarkuar ose lëvizur nga detyra të gjithë drejtuesit e Drejtorisë së Përgjithshme të Policisë së Shtetit, të gjithë drejtuesit e policisë në qarqe, si dhe të gjithë drejtuesit e komisariateve. Kjo ka penguar vijimin e punës së Policisë së Shtetit, duke sjellë mungesë totale të eficiencës së strukturave të policisë në luftën pa tolerancë ndaj krimit, si dhe në parandalimin e ngjarjeve kriminale. Duke filluar nga muaji tetor 2013 po aplikohen lirime masive nga puna të punonjësve dhe të drejtuesve të strukturave qendrore dhe vendore të Policisë së Shtetit, të atyre që për vite e vite me radhë kanë qenë në vijën e parë të luftës kundër kriminalitetit, kundër krimit të organizuar, krimit ekonomiko-financiar dhe atij transkufitar. Po lirohen në mënyrë të kundërligjshme nga Policia e Shtetit ata që kontribuuan në çmontimin dhe vendosjen përpara ligjit të dhjetëra e qindra organizatave, bandave e grupeve kriminale. Janë liruar dhe po lirohen nga policia të gjithë oficerët më profesionistë të policisë të trajnuar në kurset më të mira që janë ofruar nga vendi dhe organizatat ndërkombëtare, të cilët kanë reflektuar aftësi, performancë dhe standarde të larta në punën e tyre. Po lirohen ata, që me punën e tyre, me përkushtim dhe integritet bënë që siguria publike në Shqipëri të jetë në parametrat dhe standardet e vendeve europiane. Po lirohen nga Policia e Shtetit ata që punuan me profesionalizëm dhe pa u lodhur duke plotësuar të gjitha detyrimet në procesin e rëndësishëm të liberalizimit të vizave dhe në marrjen e statusit të vendit kandidat në Bashkimin Europian. Procesi i të ashtuquajturit reformim të Policisë së Shtetit po shoqërohet me rritjen e dukshme të kriminalitetit në tërësi, po sidomos të krimeve kundër pronës dhe kundër personit, aq sa vrasjet me tritol janë bërë lajmi më i zakonshëm në media. Po shoqërohet me rritjen e trafikut të drogës dhe të qenieve njerëzore, krimit në familje dhe aksidenteve rrugore. Po shoqërohet me uljen e konsiderueshme të forcës goditëse të policisë, duke mos zbuluar asnjë nga autorët e vrasjeve mafioze që kanë ndodhur. Aksioni i djeshëm është vërtet për t’u përshëndetur. Nuk është kapur asnjë nga bandat e grabitësve me maska, që po shtohen përditë. Fushata e lirimeve, që në fakt është fushata e spastrimeve politike, jashtë çdo kriteri ligjor, ka prodhuar pasiguri totale te punonjësit e të gjitha niveleve, të cilët nuk dinë se çfarë do të bëhet me ta në të ardhmen dhe askush nuk e ka mendjen te puna. Çdo ditë e më tepër po shtohet edhe vala e pushimeve masive nga puna të punonjësve në administratën publike. Me mijëra nëpunës, njerëz të ndershëm, burra e gra, që janë fryt domethënës i investimit shumëvjeçarë të taksapaguesve shqiptarë, europianë e amerikanë, që përbëjnë palcën e mirëfunksionimit të çdo vendi, po largohen në mënyrë arbitrare nga puna dhe po zëvendësohen me njerëz të pakualifikuar, të paaftë, merita e vetme e të cilëve është se janë militantë të Partisë Socialiste dhe të Lëvizjes Socialiste për Integrim. 

Po kusuret e kësaj maxhorance dhe kësaj qeverie nuk kanë të sosur. Është pikërisht përgjegjësia e saj dhe vetëm e saj që vendi ynë nuk e mori statusin e vendit kandidat. Qeveria e re i kishte të gjitha kushtet për marrjen e statusit. U përmbushën të gjitha kushtet e vëna nga Bashkimi Europian. Komisioni Europian propozoi për të dytin vit radhazi për dhënien e statusit të vendit kandidat për Shqipërinë, këtë herë pa kushte. U mbajtën zgjedhje të lira e të ndershme dhe u bë rotacioni normal i pushtetit. Partia Demokratike mbështeti fuqimisht marrjen e statusit, në ndryshim thelbësor me opozitën e djeshme, por pavarësisht nga këto zhvillime pozitive, arsyet e përgjigjes negative dhe të largimit çdo ditë e më tepër të vendit tonë nga Europa, kanë të bëjnë me bllokimin që Rama i bëri marrjes së statusit të vendit kandidat gjatë kohës që ishte në opozitë, duke vendosur agjendën e tij personale mbi atë kombëtare; prishjen e konsensusit me opozitën për sa i përket ligjit për nëpunësin civil dhe peshkimin e deputetëve të opozitës për të arritur shumicën e cilësuar, duke evituar çdo nevojë për konsensus. Paligjshmëria përbën tiparin më të dukshëm të mënyrës së të menduarit dhe të vepruarit të kësaj shumice. Në një hark të shkurtër kohor, shumica Rama-Meta ka marrë një seri vendimesh antikushtetuese, si aktin normativ për ligjin e shërbimit civil, i vlerësuar si antikushtetues nga Gjykata Kushtetuese, vendimin e qeverisë për të rritur kompetencat e Inspektoratit Ndërtimor Urbanistik Kombëtar për prishjen e ndërtimeve me leje dhe aktin normativ për buxhetin; si dhe sulmin ndaj institucioneve të pavarura, si Inspektoratit të Lartë i Deklarimit dhe Kontrollit të Pasurive, Këshillit të Lartë të Drejtësisë, Autoritetit të Mediave Audio-vizive dhe INSTAT-it. Por fajin nuk e ka asnjëherë qeveria. Sipas zotit Rama këtë herë fajin nuk e ka Saliu, por forcat politike ekstremiste në vendet europiane.

Faleminderit!

Vangjel Dule – Faleminderit, zoti Papa!

Fjalën e ka zoti Shalsi në emër të Grupit Parlamentar të Partisë Socialiste.

Eduard Shalsi – Të nderuar kolegë deputetë,

Për të dy parafolësit e Partisë Demokratike ruaj një konsideratë, i njoh nga afër në komision, kemi debatuar, nuk kemi rënë dakord, por gjithmonë kanë qenë qytetarë. Teksa po dëgjoja sot, sidomos parafolësin për liberalizimin e vizave etj., ndërkohë që po diskutojmë për moratoriumin e gjuetisë, do të doja t’i thosha që mund t’i bënin të paktën një shërbim zotit të tyre, i cili tha se nuk janë konsultuar shoqatat e gjuetarëve. Ju keni qenë dëshmitarë se çfarë kemi bërë bashkërisht në Komisionin e Veprimtarive Prodhuese si asnjëherë tjetër më parë. Që në muajin nëntor, ende pa ardhur ky projektligj, ne thirrëm shoqatat, Federatën e Gjuetarëve të Shqipërisë, Federatën e Gjuetarëve dhe Peshkatarëve të Shqipërisë, përfaqësues të shoqërive të tregtimit dhe shitjes së armëve, agjenci turistike e sportive të gjuetisë. Asnjëherë në tetë vjet gjatë qeverisjes tënde, shoku Sali, nuk i thërritët dhe kurrë nuk patën mundësi të konsultoheshin me ju. Ne tani i thirrëm në komision. Ish-Ministria e Kulturës, Rinisë dhe Sporteve, kemi dhe ish-ministrin këtu, kishte njohur një federatë gjuetarësh. Një nga kolegët më pyeste se çfarë lidhje ka Ministria e Kulturës, Rinisë dhe Sporteve me gjuetinë. Ka lidhje se e kanë parë thjesht dhe vetëm si sport. Përpiqem të gjej në logjikë se çfarë lidhje kishte Ministria e Kulturës, Rinisë dhe Sporteve me faunën e egër, me pyjet, me ujin, me gjuetinë, por kush përpiqet të gjejë logjikë në fjalët opo veprimet e opozitës së sotme, e ka kot, po, po krejtësisht kot. E dëshmoi sot.
Ish-ministri i Rendit, i cili në vend që të ishte kokulur, më e pakta të heshtte ose më e mira do të ishte të mos merrte pjesë në diskutime, pati kurajën të sulmonte dhe të fliste për krimin në Shqipëri. U përpoqët të talleshit me shqiptarët duke u shitur suksese imagjinare, në fakt, ata u tallën me ju si asnjëherë tjetër më 23 qershor. Po prapë nuk keni zënë mend. Dhe për më tepër, ish-ministrat, përgjegjës për këtë tkurrje tuajën si asnjëherë tjetër, i vini sot për të sulmuar qeverinë. 

Moratoriumi është një masë ekstreme dhe ka qenë shqetësim edhe për ne. E kemi thënë edhe në komision që nuk do të donim të diskutonim për moratoriumin. Po pse erdhëm sot në këtë moratorium? Po keni pyetur pse e morëm në konsideratë dhe e pse miratuam në Komisionin  e Veprimtarive Prodhuese? E pra, kolegët e dinë mirë se të gjitha shoqatat, pavarësisht nga emri, konvergonin në një gjë: në situatën kaotike tejet jashtë kontrollit të gjuetisë në Shqipëri. Një ligj që nuk funksionon, procedura të rrëmujshme licencimi armësh gjahu a gjuetarësh, e për pasojë aspak efikase dhe aspak të mundura për t’u monitoruar. Pikërisht, ky është kaosi që ne trashëgojmë nga qeverisja juaj. E pra, është një vendim që nuk do të donim ta merrnim, por është i imponuar, është një masë e nevojshme dhe e domosdoshme. 

Xhonatan Fenzen, një novelist, eseist i famshëm amerikan, disa kohë më parë vizitoi, përpos disa vendeve, edhe Shqipërinë, ku shoqërohej nga një ish-ministër i Mjedisit, i cili i dëshmonte kapitullimin e qeverisë përpara fenomenit të zhdukjes së faunës së egër. Madje, në një shkrim të tij, ai i kushtoi një pjesë të rëndësishme Shqipërisë, ku ndien dhimbje për atë që ka parë dhe përjetuar në Shqipëri. A e dini si e titulloi shkrimin e tij? “Last song for migrating birds”, “Kënga e fundit e zogjve shtegtarë”. Shkrimi u botua në “National Geografic”, të nderuar kolegë. E pra, kjo është Shqipëria, kjo është situata që trashëguam. Nuk do të donim që në “National Geografic” të shkruhej për katastrofën ose gjendjen e mjerueshme të faunës, të specieve në zhdukje e sipër. Por sot ne jemi të detyruar të marrim një masë të tillë, sepse fauna e egër është lënë në mëshirë të fatit, të njerëzve të papërgjegjshëm. Habitate të tëra të papopulluara, popullata të tëra faune të egër të rrezikuara.  Po çfarë duhet bërë për këtë? Kjo pra, masa e detyruar. Më lejoni të theksoj këtu se moratoriumi është një masë, por nuk do të mjaftojë në rast se ne nuk do ta shoqërojmë me disa masa të tjera. Sot, që flasim, dikush thotë se janë 120 mijë gjuetarë, dikush thotë se janë 100 mijë, dikush tjetër se janë 80 mijë ose 20 mijë.  Ndërkohë, armë po kaq. Nuk dimë se sa gjuetarë të licencuar kemi, por e dimë se janë me mijëra ata të tjerët të palicensuar. 

Pra, kjo periudhë moratoriumi duhet të shërbejë për të vendosur rregull. Unë këtu do të kërkoja vëmendjen e qeverisë dhe të ministrit të Mjedisit për një letër pa përgjigje që qëndron prej vitesh në zyrën e tij, e shkruar nga Angus Midëllton, sekretar i Përgjithshëm i Federatës  së Shoqatave të Gjuetisë dhe i konservimit në BE. E keni pasur zakon të mos kthenit përgjigje. Them prej vitesh, por, në fakt, nuk është një, por janë dy ose tri letra pa përgjigje nga Ministria e Mjedisit, në të cilat ka sugjerime konkrete se si të përmirësohet gjendja. Përmirësimi duhet të fillojë që nga rishikimi i ligjit. Sot kemi praktika shumë të suksesshme në vendet perëndimore. Nuk duhet të rishpikim rrotën, por thjesht t’i gjejmë këto praktika dhe t’i përshtatim për Shqipërinë. Do të ishte e pafalshme në rast se disa kohë më pas ne nuk do të kemi procedura të sakta të licencimit të gjuetarëve dhe të dhënies së lejeve të gjuetisë. 

E dini si merrej një leje gjuetie në Francë? Një gjuetar aplikonte në një sportel, ku personi që e priste nuk kishte fare lidhje me gjuetinë, thjesht merrte formularët dhe për katër - pesë ditë kohë shikonte nëse i plotësonte kriteret. Më pas, kur dilte për gjueti, gjuetari pajisej me një çip lehtësisht të monitorueshëm. E pra, moratoriumi është më se i domosdoshëm. Jam i bindur se, bashkë me këto masa të tjera, do ta shndërrojmë gjuetinë në një aktivitet jo thjesht e vetëm sportiv, siç e keni parë ju, por në një aktivitet të shëndetshëm që ta mbrojë faunën e egër dhe jo ta rrezikojë e ta shfarosë siç ka bërë deri dje. 

Faleminderit!

Vangjel Dule –  Faleminderit, zoti Shalësi! 

Mbyllet këtu diskutimi në parim i kësaj pike të rendit të ditës. Urdhëroni zoti Berisha, për replikë! 

Ju lutem, rigorozisht, brenda kohës së parashikuar nga Rregullorja. 

Sali Berisha – E di si më ngjani ju mua? Do t’ju tregoj një tregim të shkurtër të Anton Çehovit, ku përshkruan dy gjahtarë në një pyll që gjuajtën dhe në vend që t’i binin derrit, vranë rojen e pyllit. Tani, të dy ata thanë: “Ç’të bëjmë? Ku ta çojmë? - Ta fusim në përrua, - tha njëri. - Prit, - tha tjetri, - ta kontrollojmë njëherë, që të mos i marrë me vete ato që ka në xhepa.” I kontrolluan xhepat dhe i gjetën fukarasë ca cironka. Njëri tha: “- Merri! - Jo, jo, - tha tjetri, jam me kreshmë, në agjërim.” Në agjërimin ortodoks, me një fjalë. Edhe ju, lini me qindra, mijëra invalidë, pensionistë, njerëz me ndihmë ekonomike pa pensione, pa ndihmë ekonomike, në uri të përditshme, në vaje të vazhdueshme, pa bukë. Kam me dhjetëra mesazhe invalidësh që thonë se, nuk na i kanë dhënë, se ua vjedhin. Ua vjedhin, të dashur miq, që të gjitha, sepse qeveria, me pensionet tuaja, po rregullon zyrat. Është shndërruar e tëra në lëshim suvaje, tapish e të tjera. 

Tani këta humanistë të mëdhenj qajnë hallin për kafshët. Dale, thonë, se po na vriten. Në mënyrë absolute, ju garantoj unë, se prapa këtij vendimi qëndron një shumë e madhe, qëndron një megakorrupsion dhe do të merrem me të. Ç’po ndodh me të? Po e zhysni në informalitet tërësor një veprimtari të lashtë njerëzore sa vetë njeriu. Dakord, votoni, por i keni të regjistruara ju armët e gjahut? I dyllosni dot ju armët e gjahut? Ju po bëni vetëm veprime se si të ushtroni presione të paligjshme mbi qytetarët. Çfarë do të bëni ju tani? Do të filloni bastisjet për armët e gjahut?! Çfarë veprimesh janë këto? Bëni ligjin për dyllosjen e armëve, për regjistrimin e tyre, për dyllosjen e tyre, sepse në këtë mënyrë që po veproni ju keni vetëm një qëllim: ta zhysni në informalitet dhe të bëni ritorsione mbi qytetarët, kontroll për armë gjahu.

 Ju përgëzoj, zoti Gjergji Papa, që e keni hedhur poshtë në komision këtë propozim, që ka prapa një aferë të sigurt korruptive. 

(Drejtimin e seancës e merr zoti Meta.)

Ilir Meta –  Atëherë kalojmë në çështjen tjetër  të rendit të ditës, në projektvendimet për dhënie pëlqimi për anëtarë të Gjykatës së Lartë, për zotin Petrit Çeno dhe zotin Gjovalin Përnoca. 

Siç jeni në dijeni, zoti Petrit Çeno është emëruar anëtar i Gjykatës së Lartë me dekretin e Presidentit të Republikës, nr. 83/95, datë 22.11.2013, ndërsa zoti Gjovalin Përnoca është emëruar anëtar i Gjykatës së Lartë me dekretin numër 83/96, datë 22.11.2013. 

Fillojmë me paraqitjen e raportit të komisionit përgjegjës: Komisioni për Çështjet Ligjore, Administratën Publike  dhe të Drejtat e Njeriut.

Zoti Ruçi, urdhëroni!

Gramoz Ruçi – Grupi i Partisë Socialiste kërkon pesë minuta pushim.

Ilir Meta – Po, pesë minuta pushim!  

(Pas pushimit)

Ilir Meta –  Të nderuar deputetë, ju lutem, zini vendet! 

Kemi pikën e rendit të ditës, për dhënien e pëlqimit për anëtar të Gjykatës së Lartë, zotërinjve Petrit Çeno dhe Gjovalin Pernoca, sikurse jua bëra më parë me dije. Raporti i Komisionit përgjegjës është shpërndarë dhe është përpara çdo deputeti. Zoti Halimi ka kërkuar fjalën në emër të Grupit Parlamentar të PD-së. 

(Dikush flet nga salla.)
Dakord. Fjalën e ka relatori, zoti Subashi.

Armando Subashi – Faleminderit, zoti kryetar! 

Të nderuar kolegë, do të mundohem që nga ai raport që ka hartuar e miratuar me shumicën e votave Komisioni i Ligjeve, do të mundohem që të shkëpus disa nga momentet kryesore të atij raporti, të cilat jo vetëm për deputetët, por edhe për mediat dhe mbarë opinionin publik do të japin disa nga arsyet themelore që kanë çuar maxhorancën në marrjen e këtij vendimi. Së pari, do të thosha se dekretet e Presidentit, në momentin që erdhën në Kuvend patën mangësi të theksuara në shoqërimin e dokumentacionit të kandidatit përkatës. Nga ana e Komisionit të Ligjeve me shkresa zyrtare u kërkuan disa informacione nga një sërë institucionesh, duke filluar nga Presidenti i Republikës, KLD-ja, ministri i Drejtësisë, ILDKP-ja dhe Drejtoria e Përgjithshme e Tatimeve. Të gjitha këto institucione, me përjashtim të ILKDP-së, përcollën pranë Komisionit dokumentacionin e kërkuar prej nesh. 

Nisur nga kjo rrethanë, Komisioni konstatoi me shqetësim se ILKDP-ja, duke mos iu përgjigjur kërkesës për dhënie informacioni, ka shkelur një detyrim kushtetues, parashikuar nga neni 89 paragrafi III i Kushtetutës. Është në fakt një rast flagrant, ashtu sikurse edhe në rastin e kontrollit që Komisioni zhvilloi në institucion, edhe në këtë rast, inspektorja e Përgjithshme refuzoi t’i përgjigjej një shkrese zyrtare të Komisionit të Ligjeve për të dhënë informacionin e duhur për këta kandidatë. Komisioni konstatoi se me hyrjen në fuqi të ligjit “Për disa shtesa dhe ndryshime në ligjin organik të Gjykatës së Lartë”, numri i anëtarëve të Gjykatës së Lartë të Republikës së Shqipërisë u shtua nga 17 në 19 anëtarë. Ky shtim nuk erdhi për arsyen e ndonjë revizionimi të zakonshëm nga Gjykata apo për shkak të ngarkesës së punës, por për një arsye të thjeshtë: për shkak të miratimit të ligjit “Për gjykatat administrative”, ku në mënyrë të veçantë parashikohej se atje do të krijohej një kolegj administrativ i veçantë, ndryshe nga praktika e deritanishme, ku ishin dy kolegje: kolegji civil dhe ai penal. Në procesin e shqyrtimit të këtyre dekreteve Komisioni vendosi se do të marrë parasysh dhe vlerësojë posaçërisht situatën re ligjore, që solli si rrjedhojë nevojën e shtimit të numrit të anëtarëve të kësaj gjykate. Kjo është analizuar me kujdes në relacionin që keni përpara. 


Duke iu referuar jurisprudencës së Gjykatës Kushtetuese, që është pasqyruar gjerësisht në këtë raport, Kuvendi bën ndryshime thelbësore në ligjin organik të Gjykatës së Lartë, si për sa u takon kushteve ligjore dhe kritereve që do të duhet të plotësojnë anëtarët e kësaj gjykate në momentin e dekretimit të tyre, ashtu dhe realizimit të një procesi bashkëpunues mes Presidentit të Republikës dhe Kuvendit në fazën e përzgjedhjes së këtyre kandidaturave. Për herë të parë ligji shqiptar dhe konkretisht ndryshimi që pësoi  ligji organik i Gjykatës së Lartë e detyruan Presidentin të arsyetojë vendimmarrjen e tij. Kjo praktikë e re është shprehje e vullnetit të ligjvënësit, për të kryer një transpozim në legjislacion të jurisprudencës së konsoliduar të Gjykatës Kushtetuese që, duke interpretuar dispozitat përkatëse kushtetuese, ka mbajtur qëndrimin se, pavarësisht pushtetit diskrecional në emërimin e anëtarëve të Gjykatës Kushtetuese dhe të Gjykatës së Lartë, Presidenti duhet të udhëhiqet nga synimi për të siguruar një përbërje sa më cilësore dhe sa më të përshtatshme të këtyre gjykatave. Në arsyetimin e Presidentit është e nevojshme që me përmbajtjen e re që ka dispozita dhe me detyrimet që i ka vënë neni 3 i ligjit organik të Gjykatës së Lartë, të arsyetohet jo vetëm mbi plotësimin e kritereve formalo-ligjore që parashikon ligji, por edhe mbi plotësimin  e kritereve objektive apo ato shtesë që duhet të plotësojnë kandidatët që kanë aplikuar. 

Në vlerësimin e Komisionit të Ligjeve, konstatohet qartazi se dy anëtarët që iu shtuan numrit të trupës gjyqësore të Gjykatës së Lartë, do të duhet të jenë pjesë e kolegjit administrativ të kësaj gjykate, si kolegj i ri në përbërjen e deritanishme. 

Duke iu kthyer zhvillimit të procesit konkret përzgjedhës nga ana e Presidentit, siç ai është parashikuar nga neni 4 paragrafi I i ndryshimeve të ligjit organik, Komisioni konstatoi se takimet e zhvilluara nga Presidenti me kryetarët e grupeve parlamentare dy ditë pasi kishte filluar funksionimi i gjykatave administrative, nuk ishin të karakterit konsultues, siç urdhëron ligji, por u fokusuan vetëm në diskutimin e kritereve formale, pa diskutuar më parë mbi bazën e kritereve objektive, konkrete që këto kandidatë duhej të plotësonin, veçanërisht në të fushën e të drejtës administrative. Kjo shmangie nga thelbi i procesit konsultues sigurisht që bie ndesh me interpretimin që  ky proces ka gjetur nga jurisprudenca e Gjykatës Kushtetuese, që e përkufizon atë jo si një konsultim formal, por thelbësor dhe të baraspeshuar. Vetë dispozita e nenit 4 të lartpërmendur urdhëron Presidentin e Republikës që nëpërmjet procesit të konsultimit, mbi një listë kandidatësh të përzgjedhur paraprakisht,  të arrijë në përcaktimin e kritereve objektive. 

Nisur nga gjithë kjo analizë, Komisioni, duke mbajtur në konsideratë konstatimet e parashtruara më lart dhe rregullimin e ri ligjor të procesit, nisur nga standardet kushtetuese të sanksionuara nga vendimet e Gjykatës Kushtetuese dhe të zbatuara gjerësisht në praktikën parlamentare, të cilat kanë konfirmuar se:

1 – Sistemi i emërimit të gjyqtarëve të Gjykatës së Lartë i vendos institucionet e larta të shtetit përpara kërkesës të respektimit të luajalitetit kushtetues, i cili shpreh në thelbin e vet respektin e ndërsjellë ndaj kompetencave të tjetrit, si dhe nënkupton krijimin e një raporti bashkëpunimi midis tyre;

2 – Emërimi i gjyqtarëve të Gjykatës së Lartë në mënyrë ekskluzive vetëm nga Presidenti nuk do të ishte në pajtim me standardin përkatës: parimin kushtetues të ndarjes dhe balancimit ndërmjet pushteteve;

3 – Kualifikimi i gjyqtarëve është së pari një vlerësim kriteresh dhe vlerash, i bërë nga Presidenti dhe më pas nga Kuvendi;

4 – Pjesëmarrja e Kuvendit në këtë proces ka për qëllim kompensimin e kompetencës së Presidentit në emërimin e gjyqtarëve si dhe vlerësimin jo vetëm të rregullshmërisë juridike, por edhe të meritës së zgjedhjes së bërë nga e nana e Presidentit;

5 – Bashkëpunimi i sinqertë, luajal, kërkon që Presidenti të marrë të gjitha masat e duhura për të siguruar përmbushjen e detyrimeve që rrjedhin nga Kushtetuta, si dhe të shmangë çdo pengesë që mund të rrezikojë dhënien e pëlqimit nga Kuvendi për gjyqtarët në Gjykatën e Lartë. 

Konstatohet se mungesa e respektimit të këtyre prerogativave ka sjellë si rrjedhojë deformimin e vetë procesit dhe, rrjedhimisht, edhe të produktit përfundimtar të tij. Shumica e anëtarëve në Komisionin e Ligjeve, duke qenë të ndërgjegjshëm edhe për vëmendjen që i ka kushtuar dhe i kushton në vazhdimësi BE-ja, nëpërmjet 12 prioriteteve dhe përcaktimin e planit për Shqipërisë të analizës që dalin, për një mungesë të theksuar të profesionalizmit që reflektohet në cilësinë e vendimeve gjyqësore dhe për vendosjen e kritereve ligjore që garantojnë një përbërje të Gjykatës së Lartë, në respekt edhe të detyrimit ligjor që mbart edhe dispozita e ndryshuar e nenit 4 paragrafi I të ligjit organik të Gjykatës së Lartë, i propozon Kuvendit mosdhënien e pëlqimit për dy dekretet e Presidentit për emërimin e gjyqtarëve të Gjykatës së Lartë. Komisioni fton Presidentin që në respekt të funksionit dhe misionit kushtetues që ka të rifillojë procedura përkatëse ligjore për përzgjedhjen e kandidatëve për gjyqtarë të Gjykatës së Lartë, duke respektuar detyrimet kushtetuese e ligjore me këtë objektiv kryesor: krijimin e një raporti bashkëpunimi luajal dhe institucional dhe në respekt të kompetencës vendimmarrëse dhe përcaktuese që ka Kuvendi i Shqipërisë, me qëllim përmbushjen e detyrimeve që rrjedhin nga Kushtetuta, ligji dhe jurisprudenca e Gjykatës Kushtetuese, duke shmangur çdo pengesë që mund të rrezikojë dhënien e pëlqimit për emërimin e gjyqtarëve në Gjykatën e Lartë. 

Faleminderit!

Ilir Meta – Faleminderit! Fjalën e ka zoti Halimi, në emër të Grupit Parlamentar të PD-së. 

Eduard Halimi – Zoti kryetar,

Të nderuar kolegë,

Sot ky parlament do të marrë në shqyrtim për herë të parë zbatimin e ligjit të ri për Gjykatën e Lartë, një nga tri ligjet që Bashkimi Europian i vuri kusht Shqipërisë për integrimin e vendit. Bashkimi Europian do të thotë sot se si do t’i zbatojmë ne ligjet e mira të hartuara nga ekspertët e Bashkimit Europian. Ky është ligji për të cilin këto mure kanë dëgjuar të flitet kaq shumë. Është një ligj, që ka lidhje në mënyrë të drejtpërdrejtë me reformën e sistemit të drejtësisë, me reformën siç e sheh Brukseli, me standardet e Brukselit dhe me standardet e kryqëzatave, siç i kupton maxhoranca e sotme në këtë Parlament. Është një nga ato ligje që kanë kërkuar dhe kërkojnë jo vetëm standarde europiane, por para së gjithash dhe mbi të gjitha, konsensus të plotë politik. Nuk kërkojnë 84 vota, as të blesh deputetë për t’i arritur ato, por konsensus gjithëpërfshirës, sepse drejtësia nuk duhet t’i përkasë asnjërit që është sot në pushtet dhe as tjetrit që do të vijë nesër. Ky ligj u shkrua shkronjë për shkronjë dhe fjalë për fjalë nga ekspertët më të mirë të Bashkimit Europian dhe u votua së bashku me të gjitha palët në këtë Parlament, pas shtyrjes së pafundme  nga pushimet e deputetëve e deri te Qarku i Fierit, por Bashkimi Europian e kishte kusht. E kishte kusht, sepse ky ligj reformon një nga gjykatat më të rëndësishme të vendit, Gjykatën e Lartë. E bën atë më të pavarur nga politika, më eficiente, e duke rritur numrin, më profesionale dhe këtë e bën nëpërmjet procesit të emërimit të gjyqtarëve në këtë gjykatë, duke e reformuar plotësisht këtë proces, duke i kërkuar Presidentit procedura të qarta e transparente, duke i lënë palët politike jashtë ndikimit të emrave, duke e analizuar gjithë praktikën e deritanishme të parlamentit, me të mirat e të këqijat e tij, duke analizuar gjithë praktikën e Gjykatës Kushtetuese në këto vite për çështjen e emërimit të gjyqtarëve në këtë gjykatë e duke marrë praktikat më të mira europiane.

Çështja e emërimit të gjyqtarëve në Gjykatën e Lartë është çelësi i pavarësisë së tyre. Ndaj edhe Bashkimi Europian dhe ekspertët e tij kërkuan qartë që Gjykata e Lartë duhet të ishte një gjykatë karriere. Vendosën në këtë ligj për herë të parë kushte dhe kritere të qarta për të gjithë kandidatët që synojnë të bëhen anëtarë të Gjykatës së Lartë. Për këtë morëm modelin francez, si modelin me konceptet më të qarta etatiste në Europë. Sipas këtij ligji, mund të bëhesh gjyqtar në Gjykatën e Lartë vetëm nëse ke kaluar një nga një të gjitha shkallët e gjyqësorit, ke marrë eksperiencën e duhur, je i paproceduar kurrë dhe je me integritet të lartë moral e profesional. Me kërkesë të opozitës së djeshme  u la një dritare për ata që vijnë nga jashtë sistemit, ashtu siç u la edhe një dritare përpara gjashtë vjetësh për gjyqtarët e niveleve të tjera, dritare që nuk i bën mirë sistemit, por ekspertët e Bashkimit Europian këmbëngulën që nga jashtë sistemit nuk mund të vijnë më shumë se ¼ e kësaj gjykate, ndërkohë që sot raporti në Gjykatën e Lartë është 50% nga brenda sistemit dhe 50% nga jashtë tij. Ky ligj u vendos si stërkëmbës  nga opozita e djeshme për funksionimin e Gjykatës Administrative, e cila filloi punën në 4 nëntor të vitit 2013. Në tetor të vitit të kaluar, Komisioni Europian realizoi tri kushte, tri detyrat e shtëpisë që kishte lënë dy vjet me radhë dhe konkludoi se ato ishin përmbushur. Ligjet ishin sipas standardeve të Bashkimit Europian, por çështja ishte si do t’i zbatonte qeveria këto ligje. Nuk vonoi asnjë minutë; hapi i parë i maxhorancës ishte shkatërrimi i konsensusit dhe anulimi i njëri prej tri ligjeve, atij për administratën publike, anulim i bërë në mënyrë krejtësisht të pabesë dhe të njëanshme dhe që Gjykata Kushtetutese e cilësoi si antikushtetues. Ligji ishte i mirë, zbatimi nga qeveria ishte i keq. Sot është radha e ligjit të dytë dhe sigurisht që shenjat janë të njëjta. Ligji është i mirë, me standardet më të mira të Bashkimit Europian, zbatimi sot do të jetë i keq.

Pak më parë, parafolësi lexoi urdhrin politik të Kryeministrit, i cili kishte vendosur t’i rrëzonte dekretet. Gjeti arsye që nuk ekzistojnë, e bëri secilin prej nesh të duket i pabesueshëm në këtë sallë dhe inteligjenca e tij të vihet në dyshim. Dy janë çështjet që parlamenti duhet të analizojë në rastin e kandidaturave: procedura e ndjekur nga Presidenti dhe plotësimi i kushteve dhe kritereve ligjore të kandidatëve. Pas maratonës më të gjatë në historinë e parlamentit të miratimit të një ligji si ai i Gjykatës Administrative, më në fund ky ligj hyri në fuqi më 4 nëntor. Nuk hyri në fuqi se donte opozita, as se donte Presidenti, por sepse ishin plotësuar të gjitha kushtet e ligjit dhe ministri juaj i Drejtësisë i kishte verifikuar një për një. Një javë më vonë, kryetari i Gjykatës së Lartë krijoi Kolegjin Administrativ, i cili ka sot 5 gjyqtarë. Në zbatim të ligjit dhe të Kushtetutës, Presidenti shpalli vakant dy vende për gjyqtar në këtë gjykatë, me qëllim që gjykata të gjykonte më shpejt dhe qytetarët mos të prisnin me vite të tëra në dyert e kësaj gjykate. Ligji kërkonte konsultime me grupe parlamentare për kriteret konkrete, gjë që Presidenti e kreu ditën me diell, në mënyrë publike. Ligji kërkonte që kandidatët të vinin nga sistemi gjyqësor. Presidenti i solli nga sistemi gjyqësor. Ligji kërkonte që kandidatët të mos kishin as edhe një ves në integritetin e tyre. Askush nuk ka verifikuar deri më sot një ves në integritetin e tyre. Ligji kërkonte që gjyqtarët të ishin gjyqtarë karriere. Secili prej tyre ka një karrierë nga 22 vjet deri në 32 vjet në sistem dhe janë drejtues të gjykatave më të rëndësishme në vend; njëri drejtues i Gjykatës së Apelit të Krimeve të Rënda të Republikës, të asaj gjykate që ka gjykuar qindra banda në këto tetë vjet dhe është gjykata simbol e këtij vendi; tjetri, kryetar i Gjykatës së Apelit të Durrësit, që ka gjykuar 40% të çështjeve në të gjithë Shqipërinë. Të dy këta, pa asnjë masë disiplinore, në 30 vjet karrierë, me vlerësim të shkëlqyer nga të gjithë këshillat e lartë të drejtësisë, nga të gjithë ministrat e këtij parlamenti, të majtë apo të djathtë. Konkurruan tetë gjyqtarë për këto dy vende dhe Presidenti zgjodhi këta të dy, me dekret të arsyetuar, por  një ditë pas shpalljes së dekreteve në këtë sallë, maxhoranca deklaroi se ishte kundër dekreteve të Presidentit. Nuk kishte verifikuar asgjë. Nuk kishte zhvilluar asnjë seancë dëgjimore, nuk i interesonte. Nuk ishin emrat që i pëlqenin Kryeministrit, i vetmi kriter që të dy kandidatët nuk kishin si ta përmbushnin. Pas dy muajsh nëpër sirtarë dhe tejkalim të çdo limiti kohor, kandidati erdhi në Komisionin e Ligjeve dhe maxhoranca i rrëzoi. Arsyet pa arsye të maxhorancës janë dy: e para, sipas maxhorancës, është se Presidenti nuk duhet të konsultohet për kriteret, por për emrat me grupet parlamentare. E  thënë ndryshe, të bëjë pazar me Kryeministrin. Nëse Kryeministri e pranon pazarin me emrin e gjyqtarit dhe gjyqtari bën një xhiro te zyra e Kryeministrit, atëherë ky gjyqtar e merr pëlqimin. Ky është koncepti i kësaj maxhorance për gjyqësorin. Ky është koncepti për Gjykatën e Lartë dhe për sistemin gjyqësor të pavarur. Kështu bëhet Gjykata e Lartë e pavarur me këtë maxhorancë. Kjo është reforma, sipas Kryeministrit, për të depolitizuar sistemin gjyqësor dhe për ta kthyer atë gjasme në shërbim të publikut. Nëse ju e kuptoni kështu marrëdhënien mes Presidentit dhe maxhorancës për gjykatat e keni gabim. Kjo është as më pak e as më shumë, marrja nën sqetull e sistemit të drejtësisë.

E dyta, sipas kësaj maxhorance, është se këta gjyqtarë, edhe pse kanë nga 32 vjet që gjykojnë çështjet civile e penale të këtij vendi, më shumë se 8 mijë tha njëri në Komisionin e Ligjeve dhe më shumë se 10 mijë çështje tha tjetri, nuk paskan kualifikimin për të qenë gjyqtarë administrativë edhe pse as ligji për Gjykatën e Lartë, as ky parlament nuk e kanë kompetencë që të çojnë gjyqtarë në kolegje. Kompetencën për ndarjen e gjyqtarëve në kolegje e ka ekskluzivisht kryetari i Gjykatës së Lartë dhe jo kryetari i qeverisë. Kryetari i Gjykatës së Lartë e ka përfunduar këtë proces në nëntor. Kolegji Administrativ është i plotë.

Parafolësi u tha sot shqiptarëve se jo vetëm gjyqtari duhet të kalojë nga zyra e Kryeministrit, përpara se të hyjë në parlament, por duhet të jetë Kryeministri që të përcaktojë edhe kolegjin se ku duhet të shkojë ky gjyqtar. Ky është koncepti dhe argumenti i kësaj maxhorance për një gjyqësor të pavarur. Parafolësi, në emër të Kryeministrit, e urdhëroi dhe paralajmëroi Presidentin se jo vetëm këto dy dekrete, por nuk do të kalojë as edhe një emër në Gjykatën e Lartë në rast se Presidenti nuk bën pazar për emrin e gjyqtarëve me Edi Ramën  dhe gjyqtari të kalojë në zyrën e tij.

Të nderuar kolegë, 

Të dashur qytetarë,

Ky është zbatimi më i keq që i bëhet ligjit të kërkuar nga Bashkimi Europian për marrjen e statusit. Kur bota thotë se ju keni ligje, por i zbatoni keq, për këtë zbatim e ka pasur fjalën: zbatim të ligjit për interes personal dhe jo për interes të qytetarëve. Me këtë akt të sotëm, kjo maxhorancë jep tri lajme të këqija: 

Lajmi i parë i keq është se maxhoranca për të dytën herë në këtë muaj i ngul thikë në shpinë konsensusit politik. Për të dytin ligj, për të cilin konsensusi politik ishte çelësi i bashkëpunimit. Të gjithë ata që sot flasin për konsensus politik dhe që bëjnë sikur po i japin garanci opozitës për ta futur në një spirale tjetër, janë po ata që dje garantuan miratimin  dhe zbatimin e këtij ligji kur ishin në opozitë dhe sot në pushtet. Të parin rast që u doli e vranë duke mos zbatuar ligjet për të cilat kishin rënë dakord. Ata që flasin sot për konsensus kërkojnë të vulosin konfliktin politik. 

Lajmi i dytë i keq është konflikti institucional që po shpërthen nga kjo maxhorancë çdo ditë. Konflikt institucional me Presidentin, duke kërkuar t’i zhbëjnë kompetencat kushtetuese dhe duke kërkuar të bëhet pazar politik për të futur në sqetullën e Kryeministrit Gjykatën e Lartë. Në Komisionin e Ligjeve, deputetët e maxhorancës, në mbrojtje të urdhrit të Kryeministrit, u justifikuan se edhe ne të PD-së kemi rrëzuar dekrete. Po, është e vërtetë, edhe ne kemi rrëzuar dekrete të Presidentit për emërime në Gjykatën e Lartë, por edhe në vende me demokraci më të zhvilluara se kjo e jona ndodh që parlamenti të mos bjerë dakord me Presidentin. Ajo që kemi thënë ne është shumë e qartë për të gjithë shqiptarët dhe shumë ndryshe nga kjo që bëni ju sot.  Ne gjithmonë kemi diskutuar këtu për parime e kritere dhe jo për emra. Ne kemi thënë se nuk mund të promovohen gjyqtarë në Gjykatë të Lartë, që kanë gjykuar e dënuar njerëz në kohën e komunizmit dhe këtë ia kemi thënë ish-Presidentit përpara se të nxirrte emrat. I kemi thënë se gjyqtarët duhet të kenë integritet të lartë dhe jo pasuri të fshehura, të dhuruara nga vëllezër imagjinarë. Këto kemi kërkuar dhe jo emrat. E ka thënë publikisht ish-kryetari i Partisë Demokratike për 8 vjet rresht: për çdo anëtar të institucioneve të pavarura, nga gjyqtarë e deri te prokurorë të përgjithshëm, unë nuk kam emra. Kryeministri nuk vendos për emrat, unë diskutoj kriteret. Kurse ju sot nuk doni të diskutoni kriteret, por emrat. Emri për të kaluar më parë te zyra e Kryeministrit. Doni të diskutoni emrin, sepse kështu e mendoni ju gjykatën e pavarur. Më thoni një rast të vetëm të ndonjë vendi të Bashkimit Europian që Kryeministri i vendit i kërkon emrat Presidentit të Republikës. Por ju vendosni standarde të tjera të të arsyetuarit mbi pushtetin gjyqësor.

Lajmi i tretë i keq shkon për gjyqësorin, për të gjithë ata 380 gjyqtarë të Republikës që shpresojnë e ëndërrojnë të bëjnë karrierë pa e varur shpresën te Kryeministri i radhës. Mesazhi që u jepni sot është mesazhi më i keq. Nuk ka rëndësi nëse je gjyqtar karriere, i ndershëm, profesionist, me vlerësim të shkëlqyer, ndjek një e nga një të gjitha shkallët e sistemit, nuk e ul kokën ndaj askujt, nuk ndëshkohesh kurrë në karrierë, ju u thoni që kjo nuk mjafton. I vemi kriter është ai politik. Ata që kanë dy muaj që flasin për reformë në sistemin e drejtësisë, sot duhet të ulin kokën. Ata shqiptarë, që mendonin se kryqëzatën që nisën me gjykatat e kishin për të mirën e tyre, sot do të zhgënjehen. Ata sot e kuptojnë se reformën në sistemin gjyqësor në emër të Rilindjes e kërkojnë sërish ata që duan të rilindin standardin më të keq që ky vend ka njohur. Ata kërkojnë të rilindin praktikën më të turpshme të politizimit më të madh të sistemit gjyqësor dhe kanalizimit të këtij sistemi në këto tetë vjet. Atë praktikë, ku Presidenti dekretonte anëtarë të Gjykatës së Lartë deputetët e maxhoracës socialiste, ku Presidenti dekretonte kryetar të Gjykatës së Lartë ministrin e maxhorancës socialiste, ku Presidenti dekretonte kryetar të Gjykatës Kushtetuese, kryetarin e Komisionit të Ligjeve të maxhorancës socialiste. U tall bota me ne me atë sistem drejtësie që kishim, me atë pavarësi të mbytur deri në grykë nga krimi dhe nga politika. Këta janë ata që kërkojnë sot reformë dhe këto standarde Presidentit të Republikës.

E fundit, lajmi i keq shkon për ëndrrën europiane të shqiptarëve për integrim. Zbatimi i keq i këtij ligji, nxitja e konfliktit politik, nxitja e konfliktit institucional, sjell në mënyrë të padiskutueshme impakte negative në procesin e integrimit. Ndaj edhe në emër të Grupit Parlamentar të Partisë Demokratike i bëj sërish thirrje maxhorancës të reflektojë sa nuk është vonë; të kthejë mbrapsht aktin e rëndë, me të cilin po sulmoni sistemin e drejtësisë. Kërkoni të merrni nën sqetull Gjykatën e Lartë, të merrni peng sërish funksionimin e saj. Lexojini qartë detyrat e lëna nga Bashkimi Europian për marrjen e statusit dhe rivendosni konsensusin në vend të konfliktit politik. Mendoni për interesat e vendit dhe jo për interesat personale sa nuk është vonë.

Faleminderit!

Ilir Meta – Fjalën e ka zoti Fatmir Xhafaj në emër të Grupit Parlamentar të Partisë Socialiste.

Fatmir Xhafaj - Faleminderit!

Komisioni i Ligjeve i ka propozuar sot Kuvendit mosdhënien e pëlqimit për dy dekretet e Presidentit të Republikës për emërimin e dy anëtarëve të Gjykatës së Lartë.

Për herë të parë pas 8 vjetësh, ky qëndrim nuk është politik ose, thënë më mirë, nuk është vetëm politik. Brenda tij ka një arsyetim të ftohtë profesional, të bazuar në Kushtetutë dhe në ligj, që i referohet jurisprudencës së Gjykatës Kushtetuese. Besoj se ky fakt u konstatua edhe nga kolegët opozitarë gjatë shqyrtimit të dekreteve në Komisionin e Ligjeve, që u prezantua në mënyrë profesionale nga kolegu Subashi. 

Ne jemi të ndërgjegjshëm se Partia Socialiste sot në këtë sallë së bashku me aleatët e saj e ka këtë numër deputetësh për disa shkaqe, mes të cilave, ndër më të rëndësishmit, duam ne apo s’doni ta pranoni, është dështimi juaj i madh me drejtësinë, i drejtësisë si sistem, por ajo çfarë është më e keqja i drejtësisë si parim rregullator i shoqërisë.

Sot pakica është pakicë parlamentare, sepse drejtësinë e ktheu në një vegël qorre të një pushteti politik të pangopur. Ish-pushtetarët e sotëm përgjatë 8 vjetve të pushtetit ishin të pangopur në gllabërimin e parcelave të ekonomisë shqiptare, por edhe të frikësuar nga gjurmët që linin pas. 

Frika se mos sistemi i drejtësisë një ditë do t’u trokiste në derën e tyre, të klanit, familjes apo klientëve ishte strumbullari i një aksioni vijues të mirëmenduar përgjatë gjithë qeverisjes së tyre, fillimisht për ta tulatur dhe për ta frikësuar drejtësinë, për t’i ofruar pazare në këmbim të bashkëpunimit dhe në fund për të urdhëruar aktorët e sistemit nëpërmjet sms-ve apo sekserëve personalë.

Në këtë sallë, përfshi edhe parafolësin që edhe sot bëri rolin e inkuizitorit, keni “pushkatuar” e denigruar politikisht çdo kandidaturë të sjellë jashtë listës që mbante në sirtar ish-Kryeministri juaj. Ju e latë pa fjalë dhe e çuditët shoqërinë shqiptare, madje jo vetëm atë, por edhe partnerët tanë ndërkombëtarë kur thatë njëzëri se ish-anëtari i Gjykatës Evropiane për të Drejtat e Njeriut në Strasburg nuk duhej të emërohej anëtar i Gjykatës së Lartë, sepse nuk i shërbente Kryeministrit dhe klanit të tij.

Ju s’latë brimë e fletë pa rrëmuar në pasuritë, listat e notave e vendimet gjyqësore të personaliteteve të drejtësisë shqiptare, që kanë ardhur në këtë sallë për t’u votuar. Kur nuk gjetët gjë, vendosët të quanit krim faktin se ishin diplomuar në drejtësi para vitit 1990. Ashtu siç nuk keni hezituar fare të ndëshkoni me votë kundër  deri edhe gjyqtarë të shkolluar pas viteve ‘90 vetëm e vetëm se nuk kishin kaluar nga zarfi juaj politik. 

Ju keni rrëzuar gjyqtarë duke i akuzuar se kishin blerë dekretin presidencial me zarfin e parave dhe pas një apo dy vjetësh po ju, pa pikë turpi,  i keni riemëruar në këtë sallë  në të njëjtin pozicion. Mesa duket, sipas logjikës suaj, duhet të kenë bërë dorëzimin e zarfit në zyrën e Kryeministrit tuaj.

Procesi i kontrollit politik të drejtësisë e arriti kulmin në verën e vitit 2013, kur llogaritë kërkonin që e ardhmja e sistemit të ishte plotësisht e komanduar, thjesht dhe vetëm zbatuese e orientimeve që vinin nga selia e partisë në pushtet.

E kam thënë dhe nuk do të rresht së thëni, si deputet i këtij parlamenti, se sistemi i drejtësisë në këtë vend është sot në kolaps dhe në agoni jo sepse brenda tij nuk ka profesionistë e njerëz të ndershëm, jo sepse komunitetit të juristëve i mungojnë vlerat, jo sepse na mungojnë ligjet e mira, por sistemi është sot në kolaps, sepse është marrë peng dhe është kapur drejtimi i tij.

Nuk besoj se ka njeri në këtë sallë që hamendëson se sot ne kemi një President Republike që gdhihet dhe e ngrys ditën duke u përpjekur të reformojë dhe të përmirësojë me rrënjë sistemin e drejtësisë. Nuk besoj, sepse do t’i tregoja se si u emërua zëvendëskryetari i KLD-së, se si u shkartisën anëtarët e dy gjykatave më të rëndësishme në vend, se si u promovuan dhe u emëruan në majat e drejtësisë njerëz të cilët kishin dhënë prova që dinin të numëronin me urdhër politik që dy edhe dy bëjnë pesë dhe që pakujdesinë e arsyetonin si shprehje të vullnetit për të shmangur vrasjen, edhe pse viktima qëllohet drejt e në zemër.

Besoj se kjo histori duhet të ndryshojë. Duhet të besojmë të gjithë dhe duhet të punojmë që të ndryshojë, sepse na e kërkojnë ata qindra mijëra shqiptarë që na votuan; duhet të ndryshojë, sepse na e kërkon aspirata jonë e përbashkët evropiane.

Partia Socialiste sot nuk do të japë pëlqimin për dy dekretet e Presidentit të Republikës jo vetëm për këtë qëndrim politik, që unë shpalosa pak më lart, sepse, në rast të kundërt, do të ishim njësoj, edhe pse ju kërkoni me ngulm që njerëzit të na identifikojnë si të tillë, por ne nuk jemi njësoj me ju që dje drejtonit vendin.

Dekretet që do të votojmë sot janë nxjerrë në kundërshtim me jurisprudencën e Gjykatës Kushtetuese dhe në anashkalim të plotë të ligjit organik të Gjykatës së Lartë.

Një ndër tri nismat e votuara me konsensus të gjerë në përfundim të legjislaturës së kaluar ishte ajo e ndryshimeve të ligjit të Gjykatës së Lartë. Ndër këto ndryshime, më të rëndësishmit ishin ato që kishin të bënin me përcaktimin e kritereve që duhej të ndiqte Presidenti në përzgjedhjen e kandidatëve për emërimin si anëtarë në Gjykatën e Lartë.

Këto kritere, të lexuara në letër, të japin garancinë se në sallën e Kuvendit nuk do të vijnë më të votohen si anëtarë të Gjykatës së Lartë as miqtë e klanit e të familjes dhe as shokët e shoqet e klasës, shërbëtorë të devotshëm për të konvertuar drejtësinë në paçavure për shkak të këtij borxhi klientelist, mbi të cilin ngrihej karriera e tyre si anëtarë të Gjykatës së Lartë. Ky ishte kriteri juaj i vlerësimit dhe i karrierës.

Këto kritere ligjore e detyrojnë, të paktën në letër, Presidentin e Republikës që të mos shkruajë në dekrete vetëm emra që caktohen në tavolina politike, por që të seleksionojë me kujdes vlerat e tyre si profesionistë, formimin e tyre akademik, integritetin e lartë moral, pastërtinë e figurës publike dhe ligjshmërinë e çdo pasurie të vënë ndër vite.

Procesi përzgjedhës i emrave që emërohen anëtarë të Gjykatës së Lartë apo Gjykatës Kushtetuese ka gjetur interpretim prej vitesh nga jurisprudenca e Gjykatës Kushtetuese. Ky interpretim i ka bërë me dije Presidentit të Republikës që, në funksion të rolit kushtetues të Kuvendit në dhënien e pëlqimit, procesi përzgjedhës i këtyre kandidaturave dhe finalizimi i tij me emërimin e gjyqtarëve në Gjykatën e Lartë do të duhet të pasqyrojë parimin shumë të rëndësishëm kushtetues, atë të bashkëpunimit luajal. Ky bashkëpunim luajal gjen shprehje në dispozitën e nenit 4/1 të ligjit organik të Gjykatës së Lartë, ku urdhërohet Presidenti i Republikës, i cili, pasi të përzgjedhë listën e kandidatëve që plotësojnë kriteret ligjore e objektive, të nisë diskutimet me përfaqësuesit e grupeve parlamentare, si përfaqësues të Kuvendit të Shqipërisë.

Në rastin konkret, Presidenti i Republikës nuk e zhvilloi këtë bashkëpunim luajal me përfaqësuesit e maxhorancës, të paktën me përfaqësuesin e PS-së jo. Presidenti i Republikës organizoi takimin me kryetarin e grupit parlamentar, njoftoi mediat, kamerat fiksuan shtrëngime protokollare duarsh, por në atë takim vetëm bashkëpunim luajal nuk pati.

Nuk pati jo për shkak se kryetari i grupit parlamentar të PS-së shkoi me dy emra të shkruar në zarf dhe iu refuzuan, nuk pati jo, sepse në listën e shpallur të Presidentit nuk kishte përfaqësues të nderuar të komunitetit të gjyqtarëve dhe juristëve të shquar të këtij vendi. Jo! Nuk pati, sepse Presidenti kishte vendosur të mos kishte një bashkëpunim të tillë.

Procesi i konsultimit, kjo prerogativë kushtetuese dhe ligjore nuk ishte meraku i Presidentit dhe i aktorëve të tjerë që e përdorin rëndom për t’u fshehur pas tij. Meraku i Presidentit nuk ishte as respektimi i detyrimit ligjor që këta dy anëtarë të rinj të Gjykatës së Lartë të përzgjidheshin mes juristëve dhe gjyqtarëve më të shquar në fushën e të drejtës administrative, që kishin veprimtari të spikatur në vendimmarrjen gjyqësore, por edhe kontribute akademike, botime shkencore dhe integritet moral.

Meraku i Presidentit nuk ishte as nevoja e dukshme që Gjykata e Lartë ka për unifikimin e praktikës gjyqësore dhe për gjyqtarë të aftë që dinë ta bëjnë këtë unifikim nëpërmjet arsyetimeve ligjore që i qëndrojnë kohës dhe i tejkalojnë interesat e ditës. 

Meraku i Presidentit nuk ishte as shmangia e kolapsit të sistemit të gjykatave administrative, që po troket çdo ditë e më shumë në jetët e shqiptarëve, bizneseve dhe institucioneve tona.

Presidenti jo vetëm që nuk respektoi ligjin organik të Gjykatës së Lartë, por injoroi frymën dhe qëllimin e ligjvënësit që me konsensus kishte vendosur të krijonte gjykata të posaçme administrative.

Meraku i Presidentit duket se ka qenë provokimi i radhës i maxhorancës, vënia e saj para faktit të kryer, duke bërë qokën e takimit me kryetarët e grupeve parlamentare në datën 6 nëntor, ndërkohë që përpara kësaj date kishte dekretuar fillimin e funksionimit të gjykatave administrative.

Ne sot nuk u themi “Jo!” dy gjyqtarëve me përvojë pune, dy përfaqësuesve seriozë të sistemit të drejtësisë, që Presidenti u rrahu krahët dhe i lëshoi djallëzisht në fushën e debatit politik. Ne nuk i themi “Jo!” aspiratës së pjesës së shëndoshë të sistemit të drejtësisë për të besuar te karriera e tyre dhe për të besuar se vjen dita kur merita dhe vlera vlerësohen duke u promovuar në majën e sistemit të drejtësisë. Ne nuk u themi “Jo!” dhjetëra gjyqtarëve të ndershëm që për shkak se respektojnë dinjitetin e tyre profesional  u qëndrojnë larg pazareve politike dhe, për fat të keq, nuk marrin as mundimin të plotësojnë një kërkesë të thjeshtë për t’u promovuar.

Ne nuk u themi “Jo!” përfaqësuesve të nderuar të profesoratit të drejtësisë shqiptare, të cilët kanë kohë që fjalët e çmuara i thonë gjithmonë e më rrallë, jo sepse dyshojnë te forca dhe te vlera e tyre, por sepse i kanë degdisur në cepat e vendimmarrjes dhe piramidës së vlerave brenda vetë sistemit të drejtësisë.

Ne sot i themi “Jo!” shkeljes se ligjit ditën për diell, dhe për më keq jo nga pakujdesia. Ne sot i themi “Jo!” një procesi bashkëpunimi luajal të sakatuar nga një President, i cili gjatë vitit kur është shpallur njëri nga vendimet më të rëndësishme të Gjykatës Kushtetuese, që interpreton se çfarë do të thotë bashkëpunim luajal, ishte ministër Drejtësie, por, për fat të keq të tij e tonin, ishte ministër i asaj drejtësie, që sot tregohet me gisht si padrejtësia më e madhe e kësaj shoqërie. Do të ishte shumë naive të shpresonim në një reflektim kaq të shpejtë.

Pa dyshim unë sot e kam një merak. Kam merakun e shqiptarëve, që pas disa javësh mund të shohin përsëritjen e të njëjtës situatë: institucione të shurdhëta që prodhojnë veç kolaps, ndërkohë që drejtësia vazhdon të degradojë e të prodhojë më shumë padrejtësi, konflikt, pasiguri e vrasje të shpresës se ky vend mund të bëhet.

Prandaj, kanë të drejtë të gjithë ata, qytetarë shqiptarë dhe partnerë ndërkombëtarë, kur thonë se koha për reformë nuk pret më. Reformë me ‘R’ të madhe që s’ka nevojë për poza e fjalime, por për shumë punë dhe kontribute. Shpresoj që shqiptarët të na besojnë se ne e kemi seriozisht, se vetë ata, njerëzit e thjeshtë, e kanë kuptuar mirë. Ky vend nuk mund të bëhet nëse nuk kemi drejtësi të ndershme dhe të barabartë për të gjithë. Rrugë tjetër nuk ka dhe nuk mund të ketë. Politika, ky Kuvend, duhet ta marrë këtë përgjegjësi. Sot jemi vonë. Nesër mund të jemi shumë më të vonuar.

Faleminderit!

Ilir Meta – Faleminderit!

Atëherë, mbyllet edhe kjo çështje.

Fillojmë më votimet. Pas votimit do të vazhdojmë me interpelancën e deputetit Përparim Spahiu me ministrin e Jashtëm, zotin Ditmir Bushati.

Hapim votimin më elektronikë për të verifikuar prezencën. 


Mbyllet votimi.

116 deputetë të pranishëm. 

Kuorumi është i mjaftueshëm.

Atëherë, hapet votimi në parim me elektronikë për projektligjin “Për ratifikimin e konventës C/187 të Organizatës Ndërkombëtare të Punës “Për kuadrin promocional të sigurisë dhe të shëndetit në punë”.

Mbyllet votimi. 

116 vota pro,1 abstenim.

Miratohet në parim.

Kalojmë në votimin nen për nen.

Neni 1 sipas variantit të propozuar. Kush është pro? Kundër? Abstenim?

Miratohet. 

Neni 2 sipas variantit të propozuar. Kush është pro? Kundër? Abstenim?

Miratohet. 

Hapim votimin me elektronikë në tërësi. 

Mbyllet votimi. 

121 pro, 1 abstenim.

Miratohet në tërësi ky projektligj.

Kalojmë të projektligji tjetër “Për ratifikimin e konventës C/167 të Organizatës Ndërkombëtare të Punës “Për sigurinë dhe shëndetin në ndërtim” 1988”. 

Hapet votimi në parim me elektronikë. 

Mbyllet votimi. 

118 pro, 2 abstenim.

Miratohet në parim projektligji.

Neni 1, sipas variantit të propozuar. Pro? Kundër? Abstenim?

Miratohet.

Neni 2, sipas variantit të propozuar. Pro? Kundër? Abstenim?

Miratohet.

Hapet votimi me elektronikë në tërësi.

Mbyllet votimi.

120 pro, 1 abstenim.

Miratohet.

Kalojmë në votimin e projektligjit “Për ratifikimin e traktatit për tregtinë e armëve”.

Hapet votimi në parim me elektronikë.

Mbyllet votimi.

122 vota pro.

Miratohet në parim.

Neni 1. Pro? Kundër? Abstenim?

Miratohet.

Neni 2. Pro? Kundër? Abstenim?

Miratohet.

Hapet votimi me elektronikë në tërësi.

Mbyllet votimi.

117 vota pro.

Miratohet në tërësi edhe ky projektligj.

Projektligji “Për shpalljen e moratoriumit të gjuetisë në Republikën e Shqipërisë”.

Hapet votimi në parim me elektronikë.

Mbyllet votimi.

79 vota pro, 42 kundër, asnjë abstenim.

Miratohet në parim.

Përpara se të kalojmë në votimin nen për nen, siç jeni në dijeni, deputetët Artan Gaçi dhe Besnik Baraj kanë depozituar një amendament në seancë plenare në mbështetje të nenit 75, pika 4 të Rregullores. Nga verifikimi e amendamentit, rezulton se ai është në përputhje me kërkesat që parashtron Rregullorja. Është depozituar 24 orë para fillimit të seancës plenare dhe për objekt ka ndryshimin e nenit 4 të projektligjit. 

Cili nga dy deputetët dëshiron të marrë fjalën për ta paraqitur?

Urdhëroni, zoti Gaçi!

Artan Gaçi – Faleminderit, zoti Kryetar!

Ne propozojmë që neni 4, pika 1 e projektligjit të formulohet si më poshtë: “Shkeljet e dispozitave të këtij ligji, kur nuk përbëjnë vepër penale, përbëjnë kundërvajtje administrative dhe dënohen si vijon:

a. Kur shkelja kryhet nga operatorët e tureve të gjuetisë, shoqatat e gjuetarëve ose federatat e gjuetarëve, subjekti që e organizon dënohet me gjobë në masën 800 mijë deri në 1 milion lekë.

b. Kur shkelësi është një individ ose është individ pjesëmarrës i subjekteve organizuese, sipas shkronjës “a” të pikës 1 të këtij neni, dënohet me gjobë në masën 80 mijë - 100 mijë lekë dhe me konfiskimin e armës së gjahut.”

Faleminderit!

Ilir Meta – Komisioni për Veprimtaritë Prodhuese, zoti Shalsi, jeni dakord?

(Deputetit Shalsi shprehet dakord.)

Faleminderit!

Atëherë, kalojmë në votimin e amendamentit të propozuar. Do ta votojmë me elektronikë për efekt dokumentimi. 

Hapet votimi me elektronikë.

Mbyllet votimi.

82 vota pro, 36 kundër, 1 abstenim.

Miratohet.

Kalojmë në votimin nen për nen me karton.

Neni 1, me vërejtjet e Komisioni për Veprimtaritë Prodhuese. Pro? Kundër? Abstenim?

Miratohet.

Neni 1.1, shtohet si nen i ri nga Komisionit të Veprimtarive Prodhuese me përmbajtje sipas raportit të paraqitur. Pro? Kundër? Abstenim?

Miratohet.

Neni 2 me vërejtjet e Komisionit të Veprimtarive Prodhuese, për zëvendësime fjalësh në pikën 2. Pro? Kundër? Abstenim?

Miratohet.

Neni 3, sipas variantit të propozuar. Pro? Kundër? Abstenim?

Miratohet.

Neni 4, meqenëse amendamenti për pikën 1 u miratua, hedhim në votim pikën 2, sipas variantit të propozuar. Pro? Kundër? Abstenim?

Miratohet.

Neni 5 me vërejtjet e Komisionit të Veprimtarive Prodhuese, sipas raportit të paraqitur. Pro? Kundër? Abstenim?

Miratohet.

Neni 6 me vërejtjet e Komisionit të Veprimtarive Prodhuese, sipas raportit të paraqitur. Pro? Kundër? Abstenim?

Miratohet.

Hapet votimi me elektronikë në tërësi.

Mbyllet votimi.

78 vota pro, 36 kundër, asnjë abstenim.

Miratohet.

Përpara se të kalojmë te çështja e fundit, me mirëkuptimin tuaj, do t’ju lutesha të bënim edhe një votim të lënë nga hera e kaluar kur miratuam Komisionin për Reformën Administrative dhe Territoriale. Lamë një javë kohë që grupet parlamentare të paraqitnin emrat.

Grupi i maxhorancës ka sjellë 8 emra:

Bashkim Fino (bashkëkryetar), Armando Subashi, Blendi Klosi, Musa Ulqini, Namik Kopliku, Andrea Marto, Petrit Vasili, Spartak Braho, anëtarë. Ky është një projektvendim që kërkon shumicë të thjeshtë votash. Ka vetëm një votim të hapur me elektronikë. 

Hapet votimi.

Mbyllet votimi.

80 vota pro, 3 kundër, 1 abstenim.

Miratohet.

Shpresojmë se shumë shpejt edhe emrat e tetë deputetëve të tjerët të vijnë dhe të miratohen.

Kalojmë te votimi i fundit i rendit të ditës: projektvendimet për dhënie pëlqimi për anëtarë të Gjykatës së Lartë, për zotin Petrit Çeno dhe zotin Gjovalin Pernocaj. 

Duke kaluar në votimin e dekreteve të Presidentit të Republikës për këto emërime, në mbështetje të nenit 136, pika 1 të Kushtetutës dhe nenit 4 të ligjit 8588, datë 15.03.2000 “Për organizimin dhe funksionimin e Gjykatës së Lartë të Republikës së Shqipërisë”, i ndryshuar”, anëtarët e Gjykatës së Lartë emërohen nga Presidenti i Republikës me pëlqimin e Kuvendit.

Në mbështetje të nenit 60, pika 1/1 të Rregullores, votimi në raste të tilla është nominal. 
Sekretariati për Procedurat dhe Votimet do të zhvillojë votimin sipas përcaktimeve në nenin 59, pika 2 të Rregullores. Do t’i lutesha Sekretariatit të zërë vendin në panelin përkatës për të filluar procedurën e votimit. 

Sekretariati për Procedurat dhe Votimet: Armando Subashi, Oerd Bylykbashi (zëvendësoi zotin Arben Ristani) dhe Vangjel Tavo.

Armando Subashi – Fillojmë procedurën e votimit sipas asaj që parashikon Rregullorja. Do të thërresim një nga një emrat e deputetëve, sipas rendit alfabetik. Votimi është nominal. Çdo deputet do të shprehet: pro, kundër ose abstenim. Fillojmë me dekretin e parë.
Abazi Sadri - Kundër

Ademi Voltana - Pro

Angjeli Anastas - Kundër

Balla Taulant - Kundër

Baraj Besnik - Kundër

Bejko Eduart  - Kundër

Bejko Gentian – Kundër

Berisha Sali - Mungon

Bitri Robert – Kundër

Blushi Ben - Kundër

Boçi Luçiano - Pro

Bode Ridvan - Pro

Bogdani Gerti - Pro

Braçe Erion - Kundër

Braho Spartak - Kundër

Bregu Majlinda - Mungon

Bufi Majlinda – Kundër

Bumçi Aldo - Pro

Bushati Ditmir - Kundër

Bushati Helidon - Pro

Bushi Artur – Kundër

Bylykbashi Oerd

Bzhetaj Gjovalin - Mungon

Caka Silva - Kundër

Cani Shkëlqim – Kundër 

Cara Igli - Pro

Cara Parid - Pro

Çela Agron - Kundër

Çuko Arben - Kundër

Dade Arta - Kundër

Dashi Kozma - Pro

Deda Albina - Mungon

Doda Mesila - Mungon

Dokle Namik - Kundër

Doshi Tom - Kundër

Duka Agron - Pro

Dule Vangjel – Kundër

Dushaj Besnik - Pro

Duzha 
Luan - Kundër

Elmazi Liljana - Pro

Fino Bashkim - Mungon

Frroku
Mark - Kundër

Fufi Mhill - Pro

Gaçi Artan - Kundër

Gjiknuri Damian - Kundër

Gjylameti Blerina - Kundër

Hafizi Mimoza - Kundër

Halimi
Eduard - Pro

Hoxha Bedri - Pro

Hysi Vasilika - Kundër

Idrizi Shpëtim - Pro

Imami Arben - Pro

Islami Kastriot - Pro

Kadeli Gjovalin - Mungon

Kamberi Dashamir – Kundër

Kapurani Piro - Kundër

Keta Roland - Pro

Kllogjri Bujar - Kundër

Klosi Blendi – Kundër

Koçi Ervin - Kundër

Kokëdhima Koço – Kam vlerësim shumë pozitiv për gjykatësit, por votoj kundër dekreteve të Presidentit.

Kopliku Namik - Kundër

Kosova Halim - Pro

Kosta Vladimir - Kundër

Kruja Keltis - Mungon

Kryemadhi Monika - Abstenim

Kushi Evis - Kundër

Leskaj Valentina - Mungon

Lutaj Piro - Kundër

Majko Pandeli - Kundër

Mamo Omer - Pro

Manja Ulsi - Kundër

Marto Andrea - Kundër

Mehdiu Fatmir - Pro

Mehmetaj Kejdi - Kundër

Meta Ilir - Kundër

Mihaj Bedri - Pro

Mima Florion - Pro

Muçmataj Vexhi - Kundër

Muhedini Tahir - Pro

Ndoka Nard - Mungon

Ndoka Arben - Kundër

Ndreu Pjerin - Kundër

Noka Flamur - Pro

Paloka Edi - Mungon

Papa Gjergji - Pro

Patozi Astrit - Mungon

Pendavinji Ilirian - Mungon

Petraj (Ziçishti)Ylli - Kundër

Peza Alfred - Kundër

Peza Dashamir - Kundër

Pollo Genc - Pro

Prenga Armando - Kundër

Qefalia Xhemal - Kundër

Qirici Eleina - Mungn

Rakipi Aqif - Pro

Rama Edi - Kundër

Rama Luan - Kundër

Rehovica Gledjon - Kundër

Rira Miranda - Kundër

Ristani Arben - Mungon

Rista Adelina - Kundër

Ruçi Gramoz - Kundër

Ruli Genc - Pro

Selami Eduard - Pro

Selami Shkëlqim - 

Shalsi Eduard - Kundër

Shehi Dashamir - Mungon

Shehu Sherefedin - Pro

Shehu Ylli - Pro 

Shkreli
Enkelejda - Kundër

Spahiu Klodiana - Kundër

Spahiu Përparim - Kundër

Spaho Edmond - Mungon

Sterkaj Paulin - Kundër

Strazimiri Gent - Pro

Subashi Armando - Kundër

Suli Rakip - Kundër

Shkjau
Esmeralda - Kundër

Tabaku Jorida - Pro

Tafaj Myqerem - Pro

Tahiri Dashamir - Pro

Tahiri Saimir - Mungon

Tavo Vangjel - Kundër

Toçi Fatmir - Kundër

Topalli Jozefina - Pro

Turku Ardian - Pro

Ulqini Musa - Kundër

Valikaj (Felaj)
Ermonela - Kundër

Vasili Petrit - Kundër

Veliaj Astrit - Pro

Vokshi Albana - Pro

Xhaçka Olta - Kundër

Xhafaj Fatmir - Kundër

Xhakolli Ilir – Kundër

Xhindi Anduel - Kundër

Xhuvani Luiza - Kundër

Ylli Fidel - Mungon

Zeneli Alban - Pro

Numri 140 është vakant. 


Shpallim rezultatin lidhur me dekretin e parë, që kishte të bënte me dhënien e pëlqimit për zotin Petrit Çeno. Në votim morën pjesë 123 deputetë, nga të cilët 44 votuan pro, 77 kundër dhe 2 abstenime. Ky është rezultati për zotin Petrit Çeno. Kuvendi nuk jep pëlqimin.
Vazhdojmë me dekretin tjetër për zotin Gjovalin Pernocaj.

Abazi Sadri - Kundër

Ademi Voltana - Pro

Angjeli Anastas - Kundër

Balla Taulant - Kundër

Baraj Besnik - Kundër

Bejko Eduart  - Kundër

Bejko Gentian – Kundër

Berisha Sali - Mungon

Bitri Robert – Kundër

Blushi Ben - Kundër

Boçi Luçiano - Pro

Bode Ridvan - Pro

Bogdani Gerti - Pro

Braçe Erion - Kundër

Braho Spartak - Mungon

Bregu Majlinda - Mungon

Bufi Majlinda – Kundër

Bumçi Aldo - Pro

Bushati Ditmir - Kundër

Bushati Helidon - Mungon

Bushi Artur - Kundër

Bylykbashi Oerd - Pro

Bzhetaj Gjovalin - Mungon

Caka Silva - Kundër

Cani Shkëlqim – Kundër 

Cara Igli - Pro

Cara Parid - Pro

Çela Agron - Kundër

Çuko Arben - Kundër

Dade Arta - Kundër

Dashi Kozma - Pro

Deda Albina - Mungon

Doda Mesila - Mungon

Dokle Namik - Kundër

Doshi Tom - Kundër

Duka Agron - Pro

Dule Vangjel - Mungon

Dushaj Besnik - Mungon

Duzha Luan – Mungon

Elmazi Liljana - Pro

Fino Bashkim - Mungon

Frroku
Mark – Kundër

Fufi Mhill - Pro

Gaçi Artan - Kundër

Gjiknuri Damian - Kundër

Gjylameti Blerina - Kundër

Hafizi Mimoza - Kundër

Halimi
Eduard - Pro

Hoxha Bedri - Pro

Hysi Vasilika - Kundër

Idrizi Shpëtim - Pro

Imami Arben - Mungon

Islami Kastriot - Pro

Kadeli Gjovalin - Mungon

Kamberi Dashamir - 

Kapurani Piro - Kundër

Keta Roland - Pro

Kllogjri Bujar - Kundër

Klosi Blendi – Kundër

Koçi Ervin - Kundër

Kokëdhima Koço – Kundër 

Kopliku Namik - Kundër

Kosova Halim - Pro

Kosta Vladimir - Kundër

Kruja Keltis - Mungon

Kryemadhi Monika - Kundër

Kushi Evis - Kundër

Leskaj Valentina - Mungon

Lutaj Piro - Kundër

Majko Pandeli - Kundër

Mamo Omer – 

Manja Ulsi - Kundër

Marto Andrea - Kundër

Mehdiu Fatmir - Pro

Mehmetaj Kejdi - Kundër

Meta Ilir - Kundër

Mihaj Bedri - Pro

Mima Florion - Pro

Muçmataj Vexhi - Kundër

Muhedini Tahir - Pro

Ndoka
Nard - Pro

Ndoka Arben - Kundër

Ndreu Pjerin - Kundër

Noka Flamur - Pro

Paloka Edi - Mungon

Papa Gjergji - Pro

Patozi Astrit - Mungon

Pendavinji Ilirian - Mungon

Petraj (Ziçishti)Ylli - Kundër

Peza Alfred - Kundër

Peza Dashamir - Kundër

Pollo Genc - Pro

Prenga Armando – Kundër

Qefalia Xhemal - Kundër

Qirici Eleina - Pro

Rakipi Aqif - Pro

Rama Edi - Kundër

Rama Luan - Kundër

Rehovica Gledjon - Kundër

Rira Miranda - Kundër

Ristani Arben - Mungon

Rista Adelina – Kundër

Ruçi Gramoz - Kundër

Ruli Genc - Pro

Selami Eduard - Pro

Selami Shkëlqim – Kundër

Shalsi Eduard - Kundër

Shehi Dashamir - Mungon

Shehu Sherefedin - Pro

Shehu Ylli - Pro 

Shkreli
Enkelejda - Kundër

Spahiu Klodiana - Kundër

Spahiu Përparim - Kundër

Spaho Edmond - Mungon

Sterkaj Paulin - Kundër

Strazimiri Gent - Pro

Subashi Armando - Kundër

Suli Rakip - Kundër

Shkjau
Esmeralda - Kundër

Tabaku Jorida - Pro

Tafaj Myqerem - Pro

Tahiri Dashamir - Pro

Tahiri Saimir - Mungon

Tavo Vangjel - Kundër

Toçi Fatmir - Kundër

Topalli Jozefina - Pro

Turku Ardian - Pro

Ulqini Musa - Kundër

Valikaj (Felaj)Ermonela - Kundër

Vasili Petrit - Kundër

Veliaj Astrit - Pro

Vokshi Albana - Pro

Xhaçka Olta - Kundër

Xhafaj Fatmir - Kundër

Xhakolli Ilir – Kundër

Xhindi Anduel - Kundër

Xhuvani Luiza - Kundër

Ylli Fidel - Mungon

Zeneli Alban - Pro

Numri 140 është vakant.

Shpallim rezultatin për dekretin tjetër lidhur me zotin Gjovalin Pernocaj: Morën pjesë në votim 114 deputetë, votuan pro dekretit 39, kundër 75 deputetë. Kuvendi nuk jep pëlqimin.
Faleminderit!

Ilir Meta – Faleminderit zotit Subashi, zotit Bylykbashi dhe zotit Tavo për procedurën që drejtuan! Na vjen keq për mospëlqimin e dekreteve.

Vazhdojmë me interpelancën. Fjalën e ka zoti Përparim Spahiu, deputet i qarkut të Dibrës për interpelancën lidhur me lumin Radika, me ministrin e Jashtëm, Ditmir Bushati. 

Përparim Spahiu – I nderuar zoti Kryetar,

Të nderuara kolege dhe kolegë deputetë,

Pas shumë ditësh të furishme, që kulmuan me ardhjen e dy ministrave maqedonas në Tiranë, por edhe me deklaratën zyrtare të Bankës Botërore apo kreut të qeverisë së Shkupit për projektet hidroenergjetike që devijojnë rrjedhën e lumit Radika, duket sikur interpelanca e sotme me ministrin e Jashtëm, zotin Ditmir Bushati, është e tejkaluar dhe se tashmë gjithçka është mbyllur pozitivisht në favor të interesave të Shqipërisë. Por edhe sikur e gjitha kjo të ishte vërtet e tejkaluar, sot më shumë se kurrë interpelanca me kreun e diplomacisë shqiptare do të ishte shumë e nevojshme. 

Në fakt, kërkesa e Grupit Parlamentar të LSI-së ishte iniciuar para seancave maratonë të miratimit të buxhetit të shtetit, kur jo vetëm politika, por edhe opinioni publik në Shqipëri ende nuk ishin zgjuar për projektet e fjetura hidroenergjetike të fqinjëve tanë maqedonas dhe grekë, të cilët, për t’u realizuar, kërkojnë devijimin e lumenjve Radika dhe Vjose.
Si deputet i qarkut të Dibrës edhe unë do të isha po aq i vonuar, nëse komuniteti dibran, në fillim ai përtej kufirit dhe më pas ai që unë përfaqësoj, të mos kishte ngritur zërin duke na kujtuar se paskemi qenë vërtet të vonuar.  

Zoti Ministër, duke u bazuar në faqen zyrtare të Bankës Botërore dhe BERZH-it, del se ekzistojnë dy projekte në lidhje me lumin Radika!  Projekti i parë dhe më i përfoluri është ai i Fushë-Lukovës, i financuar nga BB-ja. Deri tani janë investuar 3 milionë euro për zhvillimin e këtij projekti, i cili përfshihet në planin strategjik të investimeve në energji. Ky projekt është paraqitur në shtator të vitit 2013 në Komisionin e integrimit Europian. Në bazë të kërkesave të këtij komisioni, për realizimin e këtij projekti janë hedhur hapa konkretë nga qeveria maqedonase. 

Më lejoni t’ju listoj disa nga këto hapa. I pari është marrëveshja për përcaktimin e kufijve mes Republikës së Kosovës dhe asaj të Maqedonisë në vitin 2009. Për ta mbështetur këtë kemi një deklaratë të komisionit maqedonas për përcaktimin e kufijve dhe të zotit Teodor Nanev, i cili shprehet se qeveria maqedonase ka interesa thelbësore dhe ekonomike në ndërtimin e projektit, sepse ai mund të bëhet vendimtar në furnizimin me energji të Maqedonisë, Kosovës dhe Shqipërisë. 

Përmes kësaj marrëveshjeje mes Kosovës dhe Maqedonisë është ndryshuar vija kufitare mes dy shteteve, duke bërë të mundur që liqeni që do të krijohej nga ndërtimi i këtij hidrocentrali të shtrihet tërësisht në sipërfaqen territoriale të ish-Republikës Jugosllave të Maqedonisë. Duke e marrë të mirëqenë zhvillimin e këtij projekti, qeveria maqedonase parashikon edhe rikonstruksionin e hidrocentraleve të Verbernit, Brutokut dhe Ravenit, të cilat ndodhen në kaskadën e lumit Mavrovë, duke bërë të mundur rritjen e kapaciteteve të prodhimit në këto hidrocentrale aktuale. Projekti i Fushë-Likovës ka një kosto prej 62 milionë eurosh dhe do të financohet nga Banka Botërore në masën 53%. Rezervuari i parashikuar në Fushën e Likovës përfshin një digë 71 m të lartë dhe me kapacitet ujëmbledhës 39 milionë metra kub. Më tej, përmes tubacioneve me gjatësi 19.4 km, uji do të përfundojë në Vrutok, duke ushqyer si këtë hidrocentral, ashtu edhe atë të Verbenit dhe gjithë kaskadën e lumit Vardar. 

Si rezultat i devijimit të lumit Radika, pasurisë ujore të Shqipërisë do t’i hiqen 7 metër kub ujë në sekondë. Projekti i dytë dhe jo më pak i rëndësishëm mbi lumin Radika është ai urës së Boskovit, me një kosto prej 107 milionë eurosh dhe i financuar nga Banka Europiane për Rindërtim dhe Zhvillim. Projekti parashikon ndërtimin e hidrocentralit pranë komunës Dibër, duke e sjellë ujin e lumit Radika dhe degëve të tij përmes tubacioneve me gjatësi totale 8.7 km. 

Edhe ky projekt i ka hedhur hapat e tij konkretë. Fillimet e tij janë që prej vitit 1983, të hartuara nga HEC-Shkupi, për një kapacitet prodhimi 45 megavat energji. Në vitin 2005 përmes një studimi fizibiliteti dhe me ndihmën e “Energoprojekt Beograd” u përgatit projekti i ri për një kapacitet prodhimi prej 68 megavat energji. Në nëntor 2011 u zhvillua tenderi ndërkombëtar për hartimin dhe supervizimin e projektit. Në janar 2012 u publikuan dy lotet e para të projektit dhe në fund të 2012-s u publikuan edhe dy lotet e tjera. Aktualisht projekti është në proces tenderimi për ndërtimin e tij dhe mbyllet në 31 mars 2014. 

Në këto kushte, zoti Ministër, kërkoj të na sqaroni sa më hollësisht për këto projekte, sidomos në lidhje me lumin Radika, ndikimin që ato do të kenë në territorin e Shqipërisë, si edhe hapat e institucionit tuaj për parandalimin e tyre të mëtejshëm. Mendoj se premtimi i përgjegjshëm i qeverisë sonë, por edhe pranimi nga autoritetet maqedonase, se asnjë projekt nuk do të realizohet në kundërshtim me normat ndërkombëtare dhe pa marrëveshje mes shteteve të prekura, është jo fundi, por fillimi i një procesi tepër të vështirë për diplomacinë, por edhe për shtetin shqiptar në përgjithësi. 

Ju faleminderit!

Ilir Meta – Fjala është për zotin Bushati!

Ditmir Bushati – I nderuar zoti Kryetar i Kuvendit,

Të nderuar deputetë,

Të nderuar, veçanërisht, tre deputetë të opozitës, që jeni të pranishëm në sallë,

Të nderuar bashkëqytetarë,

Më lejoni ta filloj shpjegimin për çështjen për të cilën jam thirrur këtu me një falënderim për grupim e deputetëve që kanë depozituar kërkesën, të cilët më japin mundësinë të komunikoj jo vetëm me Kuvendin, por me gjithë opinionin publik shqiptar për çështjen “Radika”. E konsideroj këtë kërkesë si shenjë besimi të plotë të Ministrisë së Punëve të Jashtme, pavarësisht se kjo çështje ende nuk është një çështje ndërshtetërore në kuptimin strikt të së drejtës ndërkombëtare. Deri më tani çështja “Radika” në thelb është çështje mjedisore, energjetike, ekonomike, por jo një çështje ndërshtetërore, për të cilën do të duhej të shprehej Ministria e Punëve të Jashtme. Konkluzioni se pse nuk është çështje ndërshtetërore buron nga fakti se deri tani s’ka një projekt gati për zbatim që t’i jetë dorëzuar Shqipërisë dhe vendeve të tjera, por ka vetëm një projekt-ide, të artikuluar nga qeveria e Maqedonisë prej vitit 2011. 

Megjithatë, unë jam këtu para jush në respekt të plotë ndaj Kuvendit dhe bashkëqytetarëve, që me të drejtë ndihen të shqetësuar për shkak të një tradite problematike me mënyrën se si janë trajtuar këto çështje në të shkuarën dhe për mënyrën se si keqqeverisja ka gërryer natyrën dhe pasurinë publike sistematikisht. Vështruar në këtë kontekst, e mirëkuptoj shqetësimin qytetar dhe bëj thirrje në të njëjtën kohë që t’i japim fund tymnajës së krijuar nga spekulantë politikë dhe pilotë të telekomanduar, e cila nuk e ndihmon imazhin e vendit tonë. 

Të nderuar bashkëqytetarë, e çmoj të rëndësishme ta nis me disa fakte të pakundërshtueshme, që lidhen me temën e ditës, për shkak të pasaktësive me të cilat është ushqyer opinioni publik këto ditë. Qeveria e Maqedonisë që prej 2011-s ka paraqitur një projekt-ide pranë Bankës Botërore, duke i kërkuar kësaj të fundit vlerësim për projektin energjetik të Fushës së Likovës. Pra, kemi të bëjmë me idenë e ndërtimit të një hidrocentrali, i cili potencialisht prek regjimin e ujërave me Kosovën, Shqipërinë, Greqinë dhe Serbinë. Në këtë pumë është me rëndësi të kuptojmë dallimin midis një ideje në letër dhe një projekti gati për zbatim. Një projekt para se të realizohet ka disa etapa të domosdoshme. Së pari, duhet ideja; së dyti, duhet vlerësimi i projektit nga të gjitha pikëpamjet; së treti, duhet të sigurohet financimi. Vetëm pasi të jetë ezauruar ky cikël, mund të flasim për projekt konkret, që kërkon të materializohet. 

Në rastin e ndërtimit të hidrocentralit të Fushës së Likovës kemi të bëjmë me një projekt-ide në fazat e hershme të vlerësimit dhe kurrsesi për një projekt të përfunduar gati për zbatim. Një gjë e tillë konfirmohet lehtësisht, siç e tha edhe i nderuari koleg deputet, si nga njoftimet zyrtare të Bankës Botërore, ku shprehet se bordi i drejtorëve nuk ka një vendimmarrje për këtë çështje, si nga përfaqësues të lartë të qeverisë së Maqedoninë, ashtu edhe nga kryeministri Gruevski. 

Si është ndjekur kjo çështje? Kjo çështje nuk ka dalë në opinionin publik ditët e fundit, por në datën 27 nëntor 2013. Dy vjet nuk ka folur asnjë njeri për këtë çështje. I pari që ka folur për të është kolegu im, ministri i Energjetikës, gjatë vizitës së tij në Maqedoni, i cili foli publikisht, por për fat të keq, as media, as spekulantët politikë, as pilotët e telekomanduar nuk thanë asnjë çerek fjale për këtë gjë. 

Si e kemi ndjekur më pas çështjen? Duke pasur parasysh rëndësinë apo ndjeshmërinë që ka opinioni publik për këtë çështje, ne kemi zhvilluar  biseda dhe konsulta jo vetëm me qeverinë maqedonase, por me të gjithë faktorin politik në Maqedoni, për t’u  informuar sa më gjerësisht në lidhje me implikimet e mundshme të këtij projekti. 

Besoj se është shumë e qartë që sot flasim për diçka që ende nuk ekziston, për sa kohë që kjo gjë verifikohet lehtësisht nga Banka Botërore, nga qeveria e Maqedonisë dhe ajo e Shqipërisë. Deri këtu s’ka asgjë të keqe. Është normale të kërkosh transparencë për çdo projekt-ide. E keqja fillon me spekulimet, kur projekt-ideja deklarohet si diçka e mbaruar, si fakt i kryer, madje, siç tha dhe Sali Berisha, si një marrëveshje e fshehtë mes Shqipërisë dhe Maqedonisë dhe unë e sfidoj publikisht dhe i them: “Nxirre këtë marrëveshje të fshehtë!”. 

Të nderuar bashkëqytetarë, si vende fqinje Shqipëria dhe Maqedonia kanë një kuadër të larmishëm ligjor që rregullon administrimin e drejtë të ujërave. Tri janë fushat se si administrohen ujërat: së pari, është kuadri ligjor dypalësh dhe fillon me marrëveshjen e ’56-s për ekonominë ujore ndërmjet Shqipërisë dhe ish-Jugosllavisë. Kjo marrëveshje sanksionon ndër të tjera se palët kontraktuese shqyrtojnë dhe zgjidhin me marrëveshje të gjitha çështjet e ekonomisë ujore, si edhe masat e punimit që mund të influencojnë mbi ndryshimin e sasisë dhe cilësisë së ujit, për të cilën janë të interesuara të dyja, ose njëra nga palët kontraktuese. Pjesë e kësaj marrëveshjeje është edhe komisioni i dikurshëm shqiptaro-jugosllav, që është mbledhur disa herë, dhe ka shqyrtuar të gjitha rastet kur ka pasur kërkesa nga njëra prej palëve për të pasur ndryshim të rrjedhës së ujit. Të gjithë atyre që gjatë këtyre ditëve kanë thënë se kjo është një marrëveshje e ’56-s, me një subjekt të së drejtës ndërkombëtare, siç është ish-Jugosllavia, që nuk ekziston më, unë u them të lexojnë Konventën e Vjenës për suksedimin e shteteve në lidhje me traktatet, e cila sanksionon detyrimin e vendeve sukseduese për të gjitha të drejtat dhe  detyrimet që barten nga paraardhësi. Supozojmë se nuk mjafton kjo konventë. Atëherë i referohem notës verbale të qeverisë maqedonase drejtuar Tiranës zyrtare në 2006-n, ku ajo njeh detyrimet që ka Maqedonia nga marrëveshja e lidhur në 1956-n. 

Ky është plani bilateral. Ka edhe një plan shumë të larmishëm e drejta ndërkombëtare dhe kam këtu disa konventa të listuara, në një pjesë të të cilave Shqipëria është anëtare, në një pjesë tjetër është Maqedonia, por sa u përket parimeve të së drejtës ndërkombëtare, të gjitha janë të detyrueshme për të dyja vendet. Për të ardhur te memorandumi i 2011-s, i firmosur nga Maqedonia, Shqipëria, Mali i Zi, Kosova dhe Greqia më 25 nëntor në Tiranë, që është Memorandumi i Mirëkuptimit “Drini një vizion i përbashkët për menaxhimin e qëndrueshëm të basenit të Drinit.”, ku edhe këtu ka detyrime shumë të qarta për të gjitha vendet se si administrohet çështja e ujërave ndërkufitare dhe cila është alfa dhe omega në këtë rast, që ujërat ndërkufitarë menaxhohen në çdo rast me marrëveshje ndërmjet palëve. Jo më kot thotë Banka Botërore se nuk siguron një financim, në rast se nuk ka pëlqim nga palët që potencialisht mund të preken nga rrjedha e lumenjve.

Marrëveshje ndërmjet Shqipërisë dhe Maqedonisë për këtë gjë nuk ka. Kjo është e deklaruar në të gjitha drejtimet. I vetmi që e ka deklaruar se ka është Sali Berisha, të cilin e sfidoj dhe e ftoj publikisht që ta  nxjerrë se ku është kjo marrëveshje dhe të na tregojë se pse që nga 2011-2013 asnjëherë kjo çështje nuk është ngritur në tryezën e bisedimeve me palën maqedonase. Për herë të parë është ngritur më 27 nëntor të 2013-s nga ministri Damian Gjiknuri.

Kjo është situata. Si do të ndiqet kjo çështje? Natyrisht, kjo çështje do të ndiqet me të gjithë seriozitetin që i takon dhe siç është ndjekur nga viti 1956. Ne nuk kemi një kuadër të ri për të shpikur, por kemi një kuadër të larmishëm ekzistues të së drejtës ndërkombëtare, që është i detyrueshëm për të dyja vendet tona dhe për vende të tjera kufitare. Është e rëndësishme të kuptojmë se ndjeshmëria është e madhe edhe për shkak të gabimeve të së shkuarës, por edhe të eksperiencës sonë, të librit të trashë të gabimeve që na ka lënë qeveria e kaluar, kur ka negociuar çështje pak më sensitive, por që koha vërtetoi se jo vetëm ishin në kundërshtim me parimet e së drejtës ndërkombëtare, në kundërshtim me Kushtetutën, por për fat të keq na vunë në një situatë të vështirë dhe delikate me fqinjin tonë partner strategjik në strukturat euro-atlantike. Në këtë drejtim do të doja të sillja në vëmendjen e kësaj salle dhe të opinionit publik edhe një fakt tjetër që është diskutuar pak gjatë kësaj periudhe. Të dyja vendet tona, si Shqipëria dhe Maqedonia, kanë një marrëveshje kontraktuale me BE-në, që quhet Marrëveshja e Stabilizim-Asoccimit. Kjo marrëveshje imponon të dyja vendet tona të zbatojnë standardet europiane dhe direktivat përkatëse në lidhje me këtë çështje.

Nëse duhet të bëj një përmbledhje të të gjithë situatës, mund të them edhe një herë sa më poshtë:

a. Ende nuk është një çështje ndërshtetërore. Ne duhet të tregojmë dinjitet.

b. Ka një koncept-ide, projekt-ide, që për t’u materializuar në një projekt të zbatueshëm kërkon disa elemente:

Së pari, kërkon të gjithë projektin e fizibilitetit, që nuk është kryer. 

Së dyti, kërkon një pëlqyeshmëri nga vendet, që potencialisht mund të preken nga aplikimi i projektit.

Së treti, kërkon donatorin. Banka Botërore, jo më larg se sot, deklaroi se  nuk është e gatshme të financojë një projekt që nuk ka pëlqyeshmërinë e shtetit.

Cili është kuadri ligjor? Kuadri ligjor është ndërkombëtar, bilateral dhe në nivel europian.

Si është bërë kjo praktikë në të shkuarën dhe si është aplikuar? Është bërë gjithnjë me pëlqimin e të dyja palëve dhe me pëlqimin e vendeve që preken nga një situatë e tillë. Për një moment supozojmë se do të çmendej qeveria e Shqipërisë, por e kam të vështirë të besoj se do të çmendej qeveria e Greqisë dhe do të pranonte që Maqedonia të devijonte rrjedhën e lumit. E kam të vështirë të besoj se do të çmendej në të njëjtën kohë edhe qeveria e Kosovës apo qeveria e Serbisë. Pra, këto çështje i adreson e drejta ndërkombëtare dhe praktika e konsoliduar në këto çështje ekziston. Këto janë çështje ku komisionet, siç e ka deklaruar edhe ministri i Mjedisit, zoti Koka, janë mbledhur për herë të fundit në Tiranë më 28 maj të vitit 2013 dhe çdo gjë bëhet mbi bazën e standardeve ndërkombëtare.

Mirëkuptoj shqetësimet e komunitetit, për shkak të faktit se ne nuk kemi qenë dashamirës me mjedisin dhe nuk jemi as sot e kësaj dite. Mirëkuptoj qëndrimin e ambientalistëve, por nuk e pranoj dot qëndrimin e spekulantëve politikë dhe të atyre që me të drejtë unë i konsideroj si pilotë të telekomanduar, që gjithë këto ditë nuk kanë bërë gjë tjetër, veçse janë përpjekur  të krijojnë një tymnajë, që nuk ka asnjë lloj baze. Kjo çështje do të vazhdojë të trajtohet me përparësi dhe në konsultë të plotë nga qeveria shqiptare jo thjesht me qeverinë maqedonase, por me të gjithë aktorët e përfshirë në këtë proces dhe do të vazhdojë të jetë konsulta e përhershme me faktorin politik shqiptar në Maqedoni, e cila gjatë kësaj periudhe demonstroi se ishte një proces i suksesshëm shkëmbimi të ndërsjellë pikëpamjesh.

Këto janë instrumentet që ka në dorë një qeveri. Këto janë instrumentet që ka në dorë një shtet: besimi te ligji, tek e drejta ndërkombëtare, te mesazhi politik dhe te mesazhi diplomatik. Çdo gjë tjetër është veçse një spekulim.

Ju falënderoj edhe një herë tjetër që më dhatë mundësinë të vij në parlament e të flas për një çështje kaq të rëndësishme. Më vjen keq që opozita, nga tre deputetë që kishte në fillim të këtij debati, mbeti me dy, por jam i bindur se kryetari i partisë te selia, siç tha zoti Berisha, tani do të jetë më i qartësuar për këtë çështje.

Faleminderit!

Ilir Meta – Faleminderit!

Zoti Përparim Spahiu, urdhëroni!

Përparim Spahiu – I nderuar zoti Ministër i Jashtëm,

Po e vazhdoj me atë çka nënvizova në fund të fjalimit tim në këtë interpelancë.

Siguritë e marra më parë prej jush dhe autoritetet më të larta të shtetit, si edhe ato që ju parashtruat sot, janë fillimi i një procesi të ri tepër të vështirë për diplomacinë shqiptare.

I nderuar zoti Ministër, unë jam i ndërgjegjshëm se projektet e fqinjëve tanë nuk kanë nisur më 23 qershor, as në shtatorin e vitit të kaluar dhe as këto ditë. Mendoj se nuk është e vlefshme të akuzoj për ujërat që kanë rrjedhur deri tani duke ulur nivelin e lumenjve të Shqipërisë, ndërkohë që fqinjët tanë historikë, që kanë ditur të përftojnë nga situata jonë shpeshherë kuturu, situatë e  cila nuk ka mundur të shpëtojë as diplomacia shqiptare. 

Si anëtar i Komisionit të Jashtëm, por edhe si deputet i zonës, dua të them se Shqipëria duhet t’u shpëtojë një herë e mirë veprimeve diplomatike të orëve të fundit.

Është përgjegjësia, por edhe fati juaj, që të mbyllni një herë e mirë dhe të vini firmën tuaj në marrëveshjen për ujërat me fqinjët, sidomos me Maqedoninë dhe Greqinë. Vendi ynë, pavarësisht se ka një pasuri ujore sa dyfishi i asaj tokësore, nuk është aq i pasur sa për të harruar dhe neglizhuar këtë pasuri të çmuar. Ne, banorët e këtij vendi kaq të pasur me rezerva ujore, e dimë mirë se beteja e njerëzimit në këtë shekull të ri do të jetë ajo për ujin. Ndaj, një nga detyrat kryesore të përfaqësive tona diplomatike, sidomos me vendet me të cilat ne ndajmë këto pasuri ujore, të jenë të fokusuar këtu, në mënyrë që të mos ndodhemi para fakteve të kryera, çka do të na bënte të pabarabartë, madje edhe të humbur në tavolinat diplomatike.

Sekretari për Procedurat dhe Votimin

Armando Subashi


Për fat të mirë, rajoni ynë është shndërruar në një vend paqeje. Duke përfituar nga ky realitet, mendoj se ka ardhur koha që diplomacia shqiptare duhet të jetë më shumë një diplomaci ekonomike. Nuk duhet të jemi xhelozë, por duhet të mësojmë nga vëllezërit dhe homologët tanë kosovarë që si shteti më i ri në rajon kanë ditur të paraqiten të barabartë, madje të fitojnë çdo betejë tregtare me fqinjët e tyre. Mjafton të kujtojmë shpalljen e reciprocitetit për mallrat me Maqedoninë për të bllokuar importin e prodhimit të grurit kosovar. 

Shqipëria është një faktor jo pak i rëndësishëm gjeo-strategjik në këtë pjesë të planetit dhe nuk kërkon asgjë më tepër nga ajo që i ka dhënë Zoti, por vetëm t’i ruajë dhe t’i begatojë ato për brezat e ardhshëm.

Faleminderit!

Ilir Meta – Faleminderit!

Ju falënderoj të gjithëve për pjesëmarrjen dhe bashkëpunimin!

Seanca mbyllet.

Natën e mirë!

(Seanca u mbyll në orën 22:30)

Kryetari i Kuvendit

Ilir Meta

